
Der er flere Gange kommet Opfordringer om at ud- 
give i Bogform J. P. Jacobsens Artikler om Darwins berøm- 
teste Værker. De ønskedes samlede, fordi de indeholdt Bi- 
drag til Jacobsens Karakteristik, og fordi de gav en under- 
holdende Fremstilling af Hovedomridsene af den Darwinske 
Lære. Nu er baade de Tidsskriftshæfter, hvori Artiklerne 
oprindelig fremkom, og den danske Oversættelse af Darwins 
Bøger blevet sjældne. Og man har da ment at kunne følge 
Opfordringerne. 

Men en af Artiklerne var, paa Grund af Jacobsens 
Bortrejse og Sygdom, knap naaet halvt igennem det Værk, 
som den behandlede. Det syntes rimeligt, at der blev gjort 
Rede for Indholdet af den øvrige og vigtigste Del af Værket, 
og ligeledes, at der — i en Bog om Darwins Skrifter, som 
udgaves nul — fandtes en Skildring af Darwins Liv og Per- 
sonlighed. Dette er da (med Billigelse af den Afdødes Nær- 
meste) blevet tilføjet af den, efter hvis Tilskyndelse Jacobsen 
i sin Tid skrev sine Artikler. 

V. M. 

Darwins Liv. 

12te Februar 1809-19de April 1882. 

Jj rancis Darwin har udgivet en stor Samling 
Breve og Optegnelser om sin Fader.*) Trykt som 
Bogen her vilde den fylde godt et Par Tusend 
Sider. Og alligevel er den, som alle Brevsamlinger, 
ikke stor nok. Mange intimere Billetter, talrige i 
og for sig uvæsenlige videnskabelige Forespørgsler 
er blevet holdt tilbage. Man støder derfor paa Hul 
ved Hul, paa Spring efter Spring, baade naar man 
vil forfølge Karakterens Udvikling hos det udmæi-- 
kede Menneske, som Darwin var, og naar man vil 
forfølge Ideernes Vækst hos den sjældne Forsker. 
Dette brudstykkeagtige gør endog Læsningen noget 
trættende. Af Værkets to sidste Tredjedele faar 
man stundom et Indtryk, som om der nu blot var 
blevet banket ind i Ens Hoved, at Darwin arbejdede. 
Eller man synes, at de samme, bestandig de samme 
moralske Egenskaber hos Darwin og hos et Par Andre 
indprentes En atter og atter . . . 



•) Charles Darwins life and letters, ed. by his son, 
Francis Darwin. 3 vols. 1887. 

1 

Men den samlede Virkning er stærk og ejen- 
dommelig. Man tror at have indaandet som en fin 
Essens af det ypperste hos den engelske Nation: af 
dens Virkelighedssans, dens Interesse for det store 
Smaa, dens Begejstring, dens Udholdenhed, dens 
Retsfølelse, dens Mod, der er saa forunderligt parret 
med Ædruelighed eller Selvbeherskelse. Der bliver 
tilbage i Ens Erindring Profiler af Mænd, fremmed- 
artede, sære maaske, men betagne af en rastløs, 
urokkelig Sandhed ssøgen og Sandhedskærlighed. Og 
først og sidst husker man Dai-win — fra hans 
sunde, livsglade, passionerede Ungdom, men mest 
fra hans stilfærdige Manddom og Alderdom, hvor 
fyrretyve Aars , omtrent uafbrudte Lidelser syntes 
kun at øge hans Hengivenheds-Trang og at fortne 
hans Arbejds-Iver. I et altid sygt Legeme — den 
sundeste Sjæl! ærefrygtsindgydende næsten endnu 
mere ved sit Menneskeværd end ved sin Intelligens 
og sin Flid. 

«Hvor ofte,» skriver hans Søn, «har jeg ikke 
som voksen Mand, naar Fader kom hen og stod 
bag min Stol, mens jeg sad og arbejdede, — hvor 
ofte har jeg saa ikke ønsket, at han, ligesom han 
plejede at gøre, mens jeg var Dreng, vilde tage og 
stryge mig med sin Haand hen over Haaret!» Der 
kan ikke siges noget bedre til en Faders Ære end 
disse jævne Ord af en voksen Søn. Og — naar 
man har læst « Charles Darwins Liv og Breve », saa 
forstaar man, at Sønnen kunde ønske, som han 
gjorde. 

Her nogle Smaabilleder fra de vigtigste Afsnit 
af Darwins Liv, — Mosaik-Portræter, sat sammen 
af Smaastumper fra Darwins Autobiografi, fra Søn- 
nens og andres Meddelelser om ham og fra den 
store Masse Breve. 

Men først, som en Slags Baggrund, nogle Op- 
lysninger om hans Familie, om hans Venner og 
om et Par af de fremragende Mænd, han kom i 
Berøring med. En flygtig Paavisning kort sagt af 
den Hjemmets Luft og den Englands Luft, som 
han voksede op il Rigtignok mente Darwin, at 
«vore fleste Egenskaber er medfødte, og at Op- 
dragelse og Omgivelser kun har ringe Indflydelse 
paa et Menneskes Aand.» Men selv om Omgivel- 
serne ikke skulde bestemme over Retningen, som 
Ens Egenskaber udfolder sig i, — de forklarer dog 
vist, at Ens Egenskaber overhovedet kunde udfolde 
sig i en bestemt Retning. Klimaet paa et Sted 
bevirker muligt ikke Forandringer af Organismen; 
men det betinger vel i alt Fald dens Trivsel. . . 

Ser man sig om i Bogen efter Darwins Familie, 
saa er der den Besynderlighed, at man ser lutter 
Mænd. Det er, ligesom han kun var sin Faders og 
sine Forfædres Efterkommer, ikke sin Moders og 
(man maa dog en Gang til at skabe det Ordl) sine 
Formødres. Hans Moder skal have set kærlig og 
lykkelig ud og skal have været venlig og sympatetisk; 
hun fødte Charles Darwin, da hun var 45 Aar gi. 

Digitized by CjOOQ IC 



(i sit Ægteskabs 18de Aar), døde 8 Aar efter hans 
Fødsel. Mer er der ikke om hende. Og dog arves 
der vel Karaktertræk lige saa vel fra Kvinderne i 
Ens Slægt som fra Mændene 1 Men det er sandt, 
de Herrer Dai-winer i opadstigende Linie er ganske 
ejendommelige, og fra dem lader unægtelig « Viden- 
skabsmanden* i Charles Darwin, den særlige Form 
af hans Intelligens, til at stamme. Saa langt til- 
bage som hos Oldefaderen træffer man Tilbøjelighed 
for Naturvidenskab, maaske i Forbindelse med Lyst 
til at gøre Vers, med Maadehold i Levevis osv. Af 
Oldefaderens Sønner er den ældste Digter paa en 
Hals, Botaniker, desuden (hvad der var et Særsyn 
i de Dage) stærkt interesseret for Biologi. Han døde 
ugift, 92 Aar gammel: Racen er stærk og levedygtig, 
skønner man. En anden Søn, Charles' Bedstefader, 
var den i sin Tid berømte Erasmus Darwin: Digter 
med en livfuld Fantasi, dertil Filosof, ivrig til at teore- 
tisere og abstrahere, ligegyldig for Ros og ydre Ære, 
opfarende overfor Uretfærdighed, — Træk paa Træk, 
som man genfinder hos hans endnu berømtere Sønne- 
søn. Man har da ogsaa villet gøre Charles Darwin til 
en Slags forbedret Udgave af Bedstefaderen; men 
Francis D. siger vist med Rette, at man véd for 
lidt om Erasmus Darwins Karakter, til at man tør 
anstille «mer end en overfladisk Sammenligning » . . . 
Af hin Erasmus' Sønner skrev saa begge de ældste 
Vers; den ene var tilmed Videnskabsmand, den 
anden Samler og allerede fra Drengeaarene Stati- 
stiker. Og til j^derligere Bevis paa, hvordan det 

ligesom gærede med Genialitet i Slægten, gik den 
sidstnævnte hen og dræbte sig selv, vistnok «i en 
Tilstand af begyndende Sindssyge*. Sindssyge og 
Genialitet bor som bekendt jævnligt Dør om Dør, 
— naar de da ikke bor i Stue sammen. 

Ingen bliver en stor Forsker, uden han er paa 
én Gang Samler og Seer. Der kræves et vist digte- 
risk Element, Indbildningskraft, Opfindelsesævne, 
hvad man nu vil kalde det, for at opdage Slægt- 
skabsforholdene mellem den forvirrende Masse Kends- 
gerninger, for at drage Slutninger og indordne under 
store Love. Det lader til, at en saadan aandelig 
Konstitution er ligesom bleven gradvis oparbejdet i 
den Darwinske Slægt. Kun i Charles Darwins Fader, 
Robert, skal dette Naturens Opdrætnings-Arbejde 
have hvilet; fra denne ganske « ufilosofiske » og ikke- 
poetiserende Mand skal Sønnen intet have arvet. 
Og dog synes man, naar man læser om ham, at 
Charles Darwin baade som Forsker og som Men- 
neske var ikke saa ganske lidt endda sin Faders Søn. 

Robert Darwin (født 1766) var Læge og boede 
fra Aar 1800 i Nærheden af Shrewsbury. Huset var 
stort, firkantet, almindeligt at se til; det laa oppe 
paa en stejl Skrænt, som terrasseformet gaar ned til 
Severn-Floden. Tværs over Skrænten løb en lang Vej ; 
ved den stod et Kastanjetræ, «hvis Grene paa en be- 
synderlig Maade bøjede sig parallelt tilbage til hin- 
anden ». De, som tror paa de første Naturomgivelsers 
Magt over Sindet, kan, om de vil, i Hjemmets Be- 
liggenhed osv. søge Forklaringen af Charles Darwins 

Hang til det ophøjede, det prunkløse, det metodiske. 
For Resten var hin Kastanje hans Yndlingstræ, og 
han og en af hans Søstre havde hver sin bestemte 
Plads oppe i det. De havde ogsaa en stor, rig Have 
at tumle sig i, — Kærlighed til Planter var Faderens 
eneste naturhistoriske Tilbøjelighed. Faderen var en 
stor, svær Mand i gammeldags Dragt, med Knæ- 
benklæder og graa Klædes Gamascher. Herskende 
Egenskaber hos ham lader til at have været: en 
forbavsende Hukommelse, skarp lagttagelsesævne, 
Klogskab til at slutte og en overordenlig levende 
Medfølelse. Hans Søn har opbevaret Træk om ham, 
som alle er interessante ; et af dem, der samler i sig 
to af hans Hovedegenskaber, er dette, at han som 
gammel ikke vilde køre ud, fordi «hver eneste 
Gade i Shrewsbury var i hans Hukommelse sam- 
menknyttet med en eller anden pinlig Tildragelse. » 
Saa godt huskede han, og saa følsom var han for 
andres Lidelser. Han var en stor Menneskekender, 
drog hurtigt Lære af, hvad han saa' eller hørte, og 
« lavede sig straks en Teori ud af næsten hver eneste 
Oplevelse ». Hjælpsom, venlig, ved godt Humør, 
fast i sin Optræden, naar det behøvedes, omsigtsfuld 
Forretningsmand, nobel i sin Tænkemaade, af holden, 

— nuvel! ubetydeligt varieret vil man vel 

genfinde disse Karaktertræk hos hans Søn. Sønnen 
hang ved ham med ubegrænset og rørende Respekt. 
Han huskede efter en forbavsende Maalestok Fade- 
rens Meninger og Ytringer, troede blindt paa dem, 
og plejede at kalde ham «den viseste Mand, jeg 

nogensinde har kendt >. . . . Den store Kærlighed til 
og Ærbødighed for Fædrene i den Darwinske Slægt 
fortjæner Opmærksomhed. 

I Barndomshjemmet var saa desuden Broderen 
og de fire Søstre. Broderen — svagelig, blødhjærtet, 
sarkastisk, oprigtig og beskeden — læste meget alle- 
rede som Dreng, samlede og tørrede Planter, an- 
stillede kemiske Forsøg. Han lader til baade at 
have vakt eller opmuntret den yngre Broders Læse- 
lyst og Samlerlyst og til at have givet ham den 
første Anelse om og Respekt for eksperimental Viden- 
skab . . . Søstrenes Indflydelse omtales endnu flyg- 
tigere. Deres Lære og Eksempel, siger Darwin, gjorde 
ham human som Dreng, saa at han f. Eks. blev hen- 
synsfuld mod Dyr. En Slags Opdragelse af Med- 
følelsen eller Samvittigheden altsaa, som ikke var 
ganske uden Betydning! 

Forøvrig kom han allerede 8 Aar gammel i 
Skole i Shrewsbury og blev der 8 Aar. Hjemmet 
var kun en Fjærdingvej borte, saa han løb hvert 
Øjeblik derover: «og det, tror jeg, var i mange Hen- 
seender til Gavn for mig, fordi det holdt Hengiven- 
heden og Interessen for mit Hjem levende hos mig». 

1 Skolen havde han « mange Venner ». Det gode 
Kammeratskab varede ved, da man efter en 5 Aars 
Adskillelse traf hinanden i Cambridge. Men om 
nogen Paavirkning hører man ikke Tale. Fra Shrews- 
bury-Skolen sendtes han saa, i Oktober 1825, paa 

2 Aar til Edinburger-Universitetet, og endelig (For- 
aaret 28 — Foraaret 31) til Cambridge. Omgangs- 

kredsen begge Steder — eller rettere Interesserne i 
hans Omgangskreds — er et Kendetegn paa ^Luften 
i England ». Og med Professor Henslow i Cam- 
bridge kommer man desuden til den lille Gruppe 
Mænd, der er repræsentative for en Del af det da- 
tidige engelske Aandsliv. 

Naturligvis interesserede man sig i de studeren- 
des Kreds ogsaa for Væddeløb og god Mad og 
Vin og Spil og Spøg. Man havde en Klub (dens 
fleste Medlemmer blev senere i Livet Arkediakoner!) 
hvis Formaal var at prøve alle mulige Fugle- og 
Dyre-Retter, indtil den endelig bed Tænderne itu 
paa en ubeskrivelig gammel brun Ugle-Steg. Darwin 
siger selv, at han én Tid lang i Cambridge var 
kommen ind i et fornøjelsessygt Sports-Selskab, 
«hvor der fandtes nogle liderlige, simpelt tænkende 
unge Mænd. Vi spiste tit til Aften sammen, drak 
undertiden for meget, sang lystige Viser og spillede 
bagefter Kort. Jeg véd nok, at jeg burde skamme 
mig over at have bortdrevet Dage og Aftener paa 
den Vis; men da en Del af Kammeraterne var 
meget elskværdige og vi alle fortræffelig oplagte, 
kan jeg kun med Fornøjelse tænke tilbage paa de 
Tider. » «0g — Isegger han saa straks efter til — 
det glæder mig at kunne sige, at jeg havde mange 
Venner af en helt anden Slags. » Disse sidste var 
jævnligt «fine og formelle » eller « tørre og formelle* 
unge Mænd; men hos nogle var der dyb Religiøsitet 
og stor Godhjærtethed, hos andre « megen Begejstring* 
bag det formelle Væ«en. Den ene fyldte Darwin 

med sin ivrige Interesse for Kobberstik og Malerier, 
den anden sad og læste Shakespeare for ham, den 
tredje drog ham ind i en Kreds af Musik-Venner. 
Og formelig i Skarevis synes man at have sværmet 
for Naturvidenskab. Her begejstrede man sig for 
at samle og anatomere Sødyr, sejlede langvejs ud, 
tog Fiskerne i sin Tjæneste; hist gik det paa Livet 
løs efter Insekter, under Ture paa 7 — 8 danske Mil 
om Dagen; og her igen samlede man Fugle og 
stoppede ud, og en Neger, som havde været med 
paa en naturvidenskabelig Opdagelsesrejse, gik En 
til Haande. I Studenter-Klubber fremsatte man og 
diskuterede de Iagttagelser, som man havde gjorte 
og ansporede hinandens Iver. Det er overhovedet 
det karakteristiske, at Interesserne var saa stærke 
hos disse unge Mænd : hvad de saa end var betagne 
af, — de rev andi'e med til at blive optagne af 
det. Og samtidig har de moralske Krav været meget 
levende. I et Brev, som Darwin i 1829 skriver til 
en Universitetskammerat, hedder det om to af deres 
fælles bekendte, at «jo mer jeg ser til dem, desto 
mer vokser min Agtelse for deres udmærkede Ind- 
sigt og for deres Karakterer. » Saadan skriver 
man kun til og om en Kreds, hvor det er Skik at 
lægge Vægt paa Karakterens Agtværdighed. 

Og nu de ældre, som Darwin traadte nær! 
Der var en, som senere gjorde sig berømt ved, man 
tør vel her sige: at sætte Livet ind paa de fattiges 
Opdragelse. Der var andre, som under lange Natte- 
vandringer ikke kunde blive trætte af at tale om 

Naturvidenskab. Der var fremfor alle han, sona 
«vid8te alt», i Botanik, Entomologi, Kemi, Minera- 
logi, Geologi, — Professor Henslow. En dybt 
religiøs, ortodoks Mand, «hvis moralske Egenskaber 
var i enhver Henseende beundringsværdige ». Han 
var fri for hvert et Gran af Forfængelighed og 
andre smaalige Følelser, altid oprigtig, altid vel- 
villig, og ens mod alle. Hans Talent bestod i at 
drage Slutninger af længe fortsatte, minutiøse Iagt- 
tagelser. Klar i sin Dom, sund i hele sit Væsen ; 
naar han tog sine Venner og Elever med ud paa 
sine lange Ekskursioner, kunde han være kaad og 
lattermild som en Dreng. Kom En til ham og 
mente at have gjort en interessant Iagttagelse, som 
imidlertid var gammel og kendt, saa skjulte han 
vel ikke, at Sagen var kendt, men han lagde hele 
Eftertrykket paa, hvor interessant den dog var: 
«saa man forlod ham uden at være Spor af skuffet, 
blot straalende lykkelig over selv at have kunnet 
se noget saa mærkeligt.« Med al sin Velvilje og 
sin milde Dom over andre var han saa dog igen 
Fyr og Flamme og greb resolut ind, saa snart han 
saa' en slet Handling. « Under hans rolige Ydre 
skjultes en ki'aftig og bestemt Vilje. Saa snart 
Grundsætninger stod paa Spil, vilde ingen Magt 
paa Jorden have kunnet rokke ham blot et Haars- 
bred.« 

Sammenlign med ham et Par af Datidens be- 
rømteste Naturforskere I Vi kan tage Robert Brown, 
han, hvem Humboldt kaldte >« facile princeps bota- 

nicorum*. Hans Iagttagelser var mærkværdigt minu- 
tiøse og nøjagtige, hans Viden overordenlig bet3'de- 
lig, hans Angst for at tage fejl næsten sygelig. 
Og med fulde Hænder øste han Broderparten, af 
hvad han vidste, ud for andre. «Han ævnede de 
mest højhjærtede Handlinger. Da han var gammel, 
meget tit syg, ude af Stand til at taale den mindste 
Anstrængelse, blev han dog ved hver Dag at besøge 
en gammel Tjæner, som boede langt borte fra ham, 
hvem han underholdt, og for hvem han sad og 
læste højt. . .» Eller tag Lyell, Geologiens Refor- 
mator, den aparte Mand, som, naar han faldt i 
Tanker, indtog de besynderligste Stillinger, f. Eks. 
staaende oprejst med Hovedet lænet til en Stoleryg. 
«Hans Begejstring for Videnskaben var lidenskabe- 
lig, han følte den mest levende Interesse for Men- 
neskeslægtens Fremadskriden.» Liberal i religiøs 
Henseende (Theist), klar, forsigtig, sundt dømmende, 
utrættelig i at diskutere videnskabelige Spørgsmaal, 
vendende og drejende og undersøgende dem fra alle 
Sider. Velvillig af Hjærte og med den inderligste 
Sympati for andre Videnskabsmænds Arbejder. « Hans 
Oprigtighed var i høj Grad mærkelig. » Som gammel 
Mand omvendte og bekendte han sig til Afstam- 
ningslæren, uagtet der blev sat nok ind paa at faa 
ham til i det mindste at fortie sin Omvendelse, og 
uagtet han havde grundlagt sin egen store Berøm- 
melse ved at bekæmpe den ældre (Lamarckske) 
Udviklings-Teori. 

Som Generalstabscheferne er, maa ogsaa en 
Del af Stabens Officerer være. Man kunde nævne 
Navn efter Navn paa Naturforskere i de Dage, hos 
hvem en utrættelig Begejstring for Videnskaben 
synes at have gaaet Haand i Haand med den største 
Sandhedskærlighed og den alvorligste Pligtfølelse. 
Der er Botanikeren Hooker; der er Wallace, han, 
som selvstændigt opdagede Tilværelseskampens Be- 
tydning; der er Fysiologen Carpenter. Og paa den 
anden Side — denne Flok af ivrige og noble Natur- 
forskere kan umuligt have været uden Rod i Ikke- 
Fagmændenes Lag. Den maa være født af en ud- 
bredt Interesse for Natur-Iagttagelser hos store Kredse 
af Folket og af en stærk moralsk Kraft i det. Saa- 
ledes forholdt det sig ogsaa. Det er tilstrækkeligt 
at minde om, hvor det vrimlede den Gang i Eng- 
land af ivrige Samlere, Opdrættere, eksperimenterende 
Blomsterelskere osv. Darwin kunde knap sætte 
Foden uden for Hjemmets Dør, uden at han traf 
paa Privatmænd med et eller andet naturvidenskabe- 
ligt Liebhaveri. Ja og hvad det moralske angaar 
— saa kan dette lille Stykke af hans Autobiografi 
staa som en Antydning: 

«Mine Besøg i Maer (hos hans Onkel Josiah 
Wedgwood) i disse to, tre Aar var aldeles henrivende. 
Man levede der, ganske som man selv vilde, og 
Aftenen hengik med meget behagelige. Samtaler, ikke 
af saa personlig Natur, som de plejer at være i 
store Familieselskaber. Om Sommeren sad hele 
Familien tit ude paa Trinene under den gamle 

Søjle-Forhal, med Blomsterhaven foran sig; den 
stejle Skrænt lige overfor spejlede sig i Søen, hvor 
nu og da en Fisk slog eller en Svømmefugl roede 
ona. Intet har efterladt et saa levende Billede i 
min Sjæl, som de Aftener. Jeg hang med stor 
Hengivenhed og Ærbødighed ved Onkel Jos; han var 
tavs og tilbageholden, saa at man saa' op til ham 
med en Slags sky Ærefrygt; men undertiden talte 
han ganske aabent og frit med mig. Han var fuldt 
ud en Type paa et oprigtigt Menneske med den 
klareste Dom. Jeg tror, at ingen Magt paa 
Jorden kunde have formaaet at faa ham til 
at vige blot en Tomme fra den Vej, han 
ansaa for den rette . . .» 

II. 

Saadan altsaa var den intellektuelle og moralske 
Atmosfære i og udenfor Hjemmet, hvori Darwin 
voksede op. Naturligvis var der, udenfor hans Hjem, 
ogsaa et helt andet Klima at udfolde sig i: Døge- 
nigter af Skoledrenge, interesseløse Studenter, haand- 
værksmæssige Professorer, en officiel Videnskabelig- 
hed, der gik op i Komitémøder og Middage, og 
hvis højeste Glæde var Glæden over Ens egen ube 
tydelige Persons Betydelighed. At Darwin instinkt- 
mæssigt skyede denne Luft og søgte hin, viser maaske 
skarpest de « medfødte Egenskabers* Beskaffenhed, 
deres Fasthed og Styrke i ham. 

Hvorledes var han saa iøvrig, som Barn og 
som ungt Menneske? 

Han var høj, ikke svært bygget, jævnt flittig 
med sine Lektier, et stort Frilufts-Menneske. Alle 
sine Dage, fra ganske lille, færdedes han meget ude ; 
han samlede paa Fugleæg, Planter, Insekter; han 
medede og fiskede, saa det stod efter; fra Over- 
gangs-Alderen blev han en rasende Nimrod. Støv- 
lerne stod parate foran hans Sæng, for at han straks, 
naar han vaagnede, kunde stikke i dem; og den 
ganske Dag drev han saa om med Bøsse paa 
Nakken, gennem Krat og Tykninger og over Marker. 
Alligevel maa man næppe tænke sig ham som «en 
rask Gut». Grund-Elementet i hans Væsen var 
tvært imod en ejendommelig og stærk Sensibilitet. 
Som lille søgte han Ensomhed, var «rent borte i 
det», mens han vandrede sine lange Ture. En 
Dag gik han saadan i Tanker, at han ikke saa' sig 
for, men styrtede ned fra en (heldigvis dog kun 
7 — 8 Fod høj) Voldmur. Han var nervøst ivrig, 
lidenskabelig i sine Interesser. Da han skød sin 
første Sneppe, kom han i den Grad i Sindsbevæ- 
gelse, at «hans Hænder rystede, saa han knap 
kunde lade Bøssen igen.» Og visse Indtryk frem- 
kaldte en rent fysisk Smerte hos ham. I Tyveaars- 
Alderen indpodede man ham Sans for Musik. De 
Musikstykker, der tiltalte ham, fik det til at løbe 
koldt ned ad hans Ryg. «Hvad siger din Ryg?» 
plejede han at spørge de Venner, som havde hørt 
Musiken sammen med ham. Lige saadan finder 
man i et af hans Breve fra 1831 under Omtalen af 
en Illumination disse Ord: «Det skønneste var 

Gasrør med smaa Huller; de straalte næsten pine- 
fuldt.» 

I hans Studenterdage udviklede der sig hos ham 
en godmodig, tør og lidt nonchalant Humor sammen 
med en vis Opfarenhed overfor, hvad der forekom 
ham moralsk forkasteligt. 

Hans nedarvede Følsomhed var allerede i Hjem- 
met blevet opdrættet til en fremtrædende Sindets 
Blødhed. «Jeg havde mange Venner i Skolen, som 
jeg holdt inderligt af,» skriver han, «og jeg tror, 
jeg var af et meget kærligt Gemyt den Gang.» 
Hans Medfølelse med Dyrs Lidelser var i hans 
Drengetid næsten sygelig stærk. Han satte f. Eks. 
tilsidst aldrig levende Orm paa Medekrogen, skøndt 
hans Fiskeri naturligvis led derunder. Og havde 
han forset sig i den Retning, led han heftigt. «En 
Gang,» fortæller han, «mens jeg var en ganske lille 
Dreng (7 — 8 Aar), handlede jeg grusomt: jeg pryglede 
en Hundehvalp, udelukkende, tror jeg, i glad For- 
nemmelse af, at jeg var den stærke. Pryglene kan 
ikke have været slemme, for jeg er ganske sikker 
paa, at Hunden hylte ikke. Men den Bedrift har 
hvilet paa min Samvittighed, hvad der fremgaar af, 
at jeg endnu (i hans 67de Aar) ser tydeligt for mig 
Stedet, hvor Forbiydelsen blev begaaet.» Han be- 
varede denne Medfølelse for Dyr som ungt Men- 
neske. Sin Jægerpassion blev han f. Eks. færdig 
med i Ty veaars- Alderen, da han en Jagtdag fandt 
en Fugl, som var bleven anskudt den foregaaende 
Dag og havde ligget og pintes siden. Nu, som voksen. 

udvidedes iøvrig hans Medfølelse til at omfatte 
Menneskenes eller Menneskehedens Lidelser med 
lidenskabelig Styrke. Han skulde oprindelig være 
Læge, studerede ogsaa Medicin en Stund og prak- 
tiserede i Sommerferien 1826 ivrigt hjemme. Han 
fik et Dusin Patienter; Faderen sagde om ham, at 
han vilde blive en søgt Læge, han vilde indgyde 
Tillid. Men — han «væmmedes» ved Anatomi; 
nogle Tilfælde, han saa' paa Hospitalets kliniske 
Afdeling, gjorde ham «i høj Grad ulykkelig — den 
Dag i Dag (i hans 67de Aar!) staar levende Billeder 
af dem for min Sjæl » ; og ved et Par slemme Opera- 
tioner løb han sin Vej, før de var færdige. « Ingen 
Fristelse kunde have formaaet at faa mig til at 
overvære *flere; disse to Tilfælde har forfulgt mig 
gennem mange Aar.» Paa samme Maade fyldte 
Synet af eller Beretningen om Nød og Forurettelse 
ham med en « grænseløs Indignation » og Smerte. 
En af hans Studenterkammerater skriver: «Man blev 
dybt greben ved at høre ham tale om og jamre 
over Slavehandlens Rædsler eller over de Grusom- 
heder, som de stakkels Polakker i Warschau maatte 
udstaa. Jeg har bevaret den Overbevisning, at der 
har aldrig levet et mere humant og blødhjærtet 
Menneske end han.» . . . 

Man vil have lagt Mærke til, at Darwin ofte 
taler om sine Erindrings-Billeder. De synes at 
danne et Skelnemærke mellem ham og Faderen. 
Ogsaa Dr. Darwin besad — i en stor og svær Krop 
— megen nervøs Sensibilitet (han kunde f. Eks. 

lun daarligt taale at overvære eri Aareladning) ; og 
den havde formet hans moralske Karakter saa tem- 
melig lig med Sønnens. Men hans Intelligens var 
alligevel af en anden Art. Dr. Darwin var et Bu- 
kommelses-Menneske. Datoer, Aarstal, Ytringer, 
Anekdoter — al den Slags laa opmagasineret masse- 
vis i hans Hjærne; blot man nævnede et Datum 
for ham, saa kunde han ikke glemme det igen. 
Og naar han hørte et Aarstal eller et Datum, saa 
tænkte han straks: da døde den og den og den, — 
og han stemtes sørgmodigt. Anderledes hos Sønnen. 
Han huskede i alt Fald kun godt, hvor nogen eller 
noget havde gjort stærkt Indtryk paa ham. Ellers 
havde han en middelmaadig Hukommelse. Som 
lille Dreng lærte han langsomt; senere i Skolen 
lærte han nok hurtigt saadanne regelmæssige og 
fast ordnede Pensa som Vers, men han glemte dem 
ligesaa hurtigt, og for Sprog f. Eks. havde han 
aldrig hverken Nemme eller Gemme. Det er let 
forstaaeligt, at han nærede en hidsig Uvilje mod 
alt, hvad der hedder Forelæsninger. Derimod besad 
han som sagt i høj Grad Ævnen til tydeligt at «se 
for sig» igen, hvad der i et givet Øjeblik havde 
bevæget ham. Det, at Faderens Følsomhed var 
bleven forfinet eller gjort yderligere ømtaalig i ham, 
at Sensibiliteten næsten var bleven til Sensibleri, 
det lader til at have givet hans Aandsform et vist 
« digterisk » Præg. For at kunne digte maa man jo 
nemlig først og fremmest kunne erindre, i Betyd- 
ning af at kunne genopleve. 

De allerældste Erindrings-Billeder, som et Men- 
neske har opbevaret, plejer at pege tilbage paa det 
Menneskes herskende Længsel eller Attraa. Darwin 
kunde af alt, hvad der angik Moderen, som voksen 
kun se for sig « hendes Sottesæng, hendes sorte 
Fløjls-Kjole og et underligt Arbejdsbord, hun havde », 
— et Arbejdsbord, som formodenlig har forekommet 
den lille Purk helt imposant. Desuden saa' han 
som gammel « overraskende tydeligt* for sig en 
Dragons Begravelse, der ligeledes var indtruffet i 
hans 8de Aar: « Hesten med de tomme Støvler og 
Mandens Karabin, hængt op ved Sadlen, og Skyd- 
ningen over Graven ». Det dystre og det højtidelige 
har paavirket ham stærkest. Henimod Drenge- og 
Ungdomsaarenes Slutning synes Sansen for det dystre 
at have tabt sig noget, hvorimod Sansen for det 
højtidelige, det ophøjede vokser og vokser i Styrke, 
nuanceret efterhaanden til Begejstring for det op- 
højet rolige. Det er denne Sans, der bestemmer 
hans æstetiske Smag: i Literatur Shakespeares histo- 
riske Stykker og Thomsons Aarstider, senere Miltons 
tabte Paradis, hans Yndlings-Lekture under Verdens- 
omsejlingen; i Musik Hymner eller en Mozarts og 
Beethovens Symfonier og Ouverturer med deres fulde 
Harmonier; i Malerkunst Kobberstik af Raphael 
Morghen og Muller samt et Billede af Sebastiano 
del Piombo, «der vakte i mig en Følelse af det op- 
højede ». Det er fremdeles den, der bestemmer hans 
Rejselyst: Humboldts Skildringer faar ham til at 
drømme «i herlig Begejstring om Dadel- og Kokos- 

palmer og om de andre saa høje og skønne Palmer 
og Bregner ». Ja endog naar han dækker sit Alvor 
bag Spøg, sporer man dette « højtstigende » Drag i 
hans Tanke- og Følelsesliv. «Gloria in excelsis 
er den sindigste Begyndelse, der falder mig ind», 
saadan indleder han et Brev, hvor han er glad. 
Og han slutter et andet saaledes: «Hvor skulde vi 
snakke og ture om og entomologisere ! Sappho vilde 
blive den bedste af alle Tævehunde og Dash den 
bedste af alle Hanhunde; da vilde der blive «Fred 
paa Jorden og Menneskene et Velbehag », hvad jeg 
i Parentes sagt anser for den fuldkomneste Skildring 
af Lykke, som Ord kan give.» 

Man vil se, hvorledes J. P. Jacobsen, hvis Na- 
turel synes at have haft adskilligt fælles med Dar- 
wins — det var vel ogsaa derfor, han blev Darwinis- 
mens første Apostel her hjemme! — man vil se 
her i Bogen, hvorledes Jacobsen indledte sin Frem- 
stilling af Darwins Teori. Han skildrede Naturen 
«som et vidunderlig stort Slot med Tusender af 
Sale og Celler, med dunkle Løngange, der føre ud 
i Dagens Lys, og med aabne Svalegange, der lede 
ind til Mulm og Mørke » . . . Derinde havde saa «en 
Mand vandret gennem mange smaa Celler ad mange 
bugtede Gange, til han kom til en stor Hal med 
herligt Hvalv, med mægtige Dybder og store, vide 
Udsigter. Denne Mand var Charles .Darwin » . Dette 
romantiske Billede symboliserer lykkeligt Darwins 
Higen mod det højtidsfuldt store, medens samtidig 
det jævne Udtryk «en Mand» betoner Jævnheden, 

der var over hans Patos. «Jeg véd ikke ret, om 
jeg mest elsker eller respekterer ham», skrev Darwin 
i 1831 om Professor Henslow. Den Karakter antog 
efterhaanden hans Begejstring: en Kærlighed, der 
lige saa godt kunde kaldes Ærefrygt, en Ærefrygt, 
der lige saa godt kunde kaldes Kærlighed. 

Darwin skulde, efter at han havde opgivet de 
medicinske Studier, have været Præst; og en lærd 
tysk Frenolog undrede sig siden over, at han ikke 
var bleven det, da dog « Ærefrygts-Partierne* i hans 
Hjærneskal var udviklede i en Grad, saa der gærne 
kunde have været nok til ti gejstlige. Den lærde 
Frenolog maa have overset andre « Partier » i Hoved- 
formen, der har kontrabalanceret Prædikant-Anlæget 
... Og paa samme Maade maa der vel i Darwins 
Aandsform have været Elementer, som trods hans 
Erindrings-Ævne og hans Patos forhindrede ham 
fra at blive en Digter i Miltons Stil. 

Selv tillægger han sig som Barn det, man med 
et undskyldende Navn kalder « livlig Fantasi ». «Jeg 
vil bekende*, skriver han, «at jeg den Gang var 
meget tilbøjelig til at opfinde usande Historier, altid 
med det Formaal: at fremkalde Forbavselse. » Vor- 
dende Digtere har gærne den Tilbøjelighed. Men 
deres « usande Historier » plejer ikke at ligne den 
lille Darwins. En Gang bildte han en Skole- 
kammerat ind, at man i enhver Blomsts Indre 
kunde læse dens Navn, en anden Gang, at man 
kunde frembringe forskelligt farvede Primulaer og 
Polyanthus'er ved at hælde dem over med en vis 

kulørt Vædske. Og endelig gemte ban en Dag inde 
noellem noget Buskads en Bunke af Faderens Frugt 
og styrtede saa aandeløs ind og fortalte, at han 
havde fundet en Bunke stjaalen Frugt. Som man 
ser, er der her nok Lyst til at gøre Eclat; men den 
«digteriske» Interesse for at faa sin egen Person 
stillet frem med Eclat — den fattes. 

Der var hos Darwin — sammen med den 
stærke nervøse Følsomhed, sammen med den levende 
Erindrings-Ævne, sammen med Sansen for det op- 
højede — en Drift, som det er vanskeligt at finde 
Navn til. Hans Forfædres mekaniske Anlæg, hans 
Faders kloge Forretningssans synes at være bleven 
omdannet til den. Man kunde kalde den: Trang 
til Regelmæssighed, til Overskuelighed, Trang til at 
bringe Orden. Den spores hos ham tidlig, i hans 
Lidenskab for at samle. Darwin synes rigtignok at 
ville henføre vidt forskellige Ting under Ordet 
Samler-Lidenskab (f. Eks. at lade Mønt-Samleren og 
Pengepugeren være en og samme Aands Børn) og 
at ville gøre den til en elementær Drift. Men den 
er dog sikkert kun et Udslag af en Drift, der under 
andre Betingelser kan give sig helt forskellige Ud- 
slag. Man kunde vistnok sammenstille den egent- 
lige Samler-Mani med visse Kvinders Mani for «at 
gøre rent». Bag den ligger mindre Havesyge end en 
naiv og ubevidst Lyst til at faa de flest mulige Af- 
skygninger af en Art opstillede eller ophængte eller 
opklæbede, rangerede eller kartonnerede eller kata- 
logiserede. Det mærker man tydeligt hos begavede 

Drenge, naar Driften i en senere Alder ligesom 
skyder Ham og gaar over til at antage en ny Form. 
Saaledes hos Darwin. Som karakteristisk for ham 
ved 16 Aars Alderen omtaler han «en levende Glæde 
over Forstaaelsen af et indviklet Tema eller en ind- 
viklet Sag». Skøndt han f. Eks. var et umatema- 
tisk Hoved, erindrede han tydeligt, « hvilken intensiv 
Tilfredsstillelse de klare geometriske Beviser da havde 
forskaffet ham», eller hvor han var henrykt, da 
Onklen forklarede ham Verniers Maalestok. I det 
før omtalte Brev endelig om Illuminations-Festen i 
London 1831 røber hans Ordnings-Sans, hans Drift 
til at arrangere, saa der kommer Overskuelighed, 
sig gennem et ejendommeligt Begejstrings- Udbrud. 
Han har overværet Kongens Kronings-Procession, og 
det pompøse har slaaet ham, at «en Masse Guld- 
broderi kan faa en lang Række Mennesker til for- 
melig at glimre. » Men hvad mener man har gjort 
allerstørst Indtryk paa ham? Det har Livgardens 
« underfulde » Ævne til at skaffe Plads for Toget! 
« Naar Trængslen blev saa stærk, at Menneskemassen 
blev trængt ud paa Gaden, red en af disse Seks- 
Fods-Herrer paa sin sorte Hest direkte hen mod 
Stedet, lod Hesten rejse sig meget højt paa Bag- 
benene og saa gaa ned lige paa den tætteste Stim- 
mel. Du skulde troet. Menneskene var gjort af 
Svamp, om du havde set, hvordan de skrumpede 
sammen* ! 

Denne Seks- Fods-Herre! ... En, som har en 
levende Forestilling om Darwins Undersøgelser an- 

gaaende Arternes Oprindelse, kunde gærne falde paa 
at synes, at det enkle Forklarings-Princip «den 
naturlige Opdrætning» (natural selection. Kvalitets- 
valg), der roligt sænker sig ned over Kendsgernin- 
gernes tætteste Virvar og trykker dem til Side, som 
var de «af Svamp* og baner Vej og skaffer Orden, 
. . . det minder næsten om Darwins beundrede Liv- 
gardist . . . 

For at blive en stor Forsker, maa man være 
«et Stykke* åf en Digter. Det andet « Stykke » 
lader nu til just at maatte være denne Drift, som 
higer efter at skaffe Orden paa og Orerblik over 
Mangfoldigheden. Hvis saa er, saa var Darwin 
øjensynlig blandt de «kaldede». Og hans jævne 
Higen mod det ophøjede og ærefrygtsfulde kunde 
paa Forhaand lade formode, at han vilde drages 
mod det uendeligt store og søge at forklare det 
gennem det uendeligt smaa. 

Det er interessant at se, hvor tidlig ^g hvordan 
Forsker- Aanden rører sig hos ham. Mod Slutningen 
af hans Skoletid havde en gammel Herre, som vidste 
en Del om Sten-Arter, gjort ham opmærksom paa en 
stor Sten udenfor Shrewsbury og havde højtidelig 
sagt, at før vilde Verden gaa under, før nogen vilde 
kunne forklare, hvordan den Sten var kommen der, 
hvor den laa nu. «Det gjorde et dybt Indtryk paa 
mig, og jeg spekulerede i lang Tid over den for- 
underlige Sten. Jeg følte derfor den største Hen- 
rykkelse, da jeg første Gang læste om Isbjærges 
Ævne til at føre Rullesten med sig./> Her slaar 

allerede dét, som han selv kaldte «den filosofiske 
Aand», med Vingerne i ham. I 1831 er Vingerne 
vokset ud. Darwin skriver i et Brev til Henslow: 
«Jeg er ikke kommen stort videre med Geologien. 
Jeg er bange for, at fra den første Ekspedition, jeg 
vilde drage ud paa med Clinometer og Hammer i 
Haand, vilde jeg kun komme meget lidt klogere og 
en god Del mere forvirret hjem, end jeg var, da 
jeg gik ud. Hidtil har jeg kun udspekuleret Hypo- 
teser, men de er saa vældige, saa jeg tror, hvis de 
blev sat i Virksomhed bare en eneste Dag, vilde 
det være ude med Verden ». Hans første « Opdager »- 
Værk, Bogen om Koral-Revene, var da ogsaa strengt 
deduktivt: han havde først udtænkt Teorien, bag- 
efter verificeret den ved Undersøgelse af Koral-Rev. 
Men i hans Sind laa alt da ligesom Anvisningen til 
den strengt induktive Metode. Selvsamme Aar havde 
en Arbejdsmand bildt ham ind, at han nær Over- 
fladen midt inde i England havde fundet en tropisk 
Muslingeskal. Det fortalte Darwin til sin Lærer i 
Geologi, som svarede, at Arbejdsmanden rimehgvis 
havde løjet, men at hvis han havde talt sandt, 
vilde det være den største Ulykke for Geologien. 
«Jeg blev i højeste Grad forbavset,* skriver saa 
Darwin. «Skøndt jeg havde læst forskellige viden- 
skabelige Bøger, var det dog aldrig før blevet ført 
mig saa haandgribeligt for Sjælens Øje, at Viden- 
skab bestaar i Sammenfatten af Kendsgerninger, 
saa der kan uddrages af dem almindelige Love eller 
Slutninger ». 

Saaledes var han da vel forberedt til « Beagle »- 
Ekspeditionen. Ikke blot i den Forstand, som 
Henslow mente: at han vilde kunne « samle, iagt- 
tage og optegne alt, hvad der pua Naturhistoriens 
Gebet var værd at optegnes*, men ogsaa i den 
Forstand, at det, han saa', vilde vække Tanker hos 
ham, bringe ham til at sammenfatte og slutte. Der 
var modnet i ham en Jason, som kunde søge og 
finde «det gyldne Skind», der blev hans: Ideen til 
« Arternes Oprindelse I » 

Om hin Rejse (som begyndte 27 Decbr. 1831) 
er der det pudsige at forudskikke, at den tilsyne- 
ladende kom til at bero paa et Par Bagateller. 
Darwin havde straks stor Lyst; men hans Fader 
sagde nej, — og dermed var Planen opgivet. Man 
kan mærke paa Darwins Breve, det har knebet for 
ham at bøje sig. Han bøjede sig imidlertid og be- 
redte sig til at gaa tilbage til Universitetet. Under- 
vejs tog han over til sin Onkel Jos. Den gamle 
Dr. Darwin (der nærede stor Respekt for Onkel Jos) 
havde sagt til sin Søn, at hvis han kunde træffe 
en Mand med sund Menneskeforstand, som raadede 
ham til at gøre Rejsen, saa vilde han (Faderen) 
sige ja. Nu tilbød Onkel Jos at køre til Shrews- 
bury og sige, at han ansaa det for klogt af Charles 
at slaa.til, — — dermed var Faderens Ind viigelse 
sikret. Men tilbage stod « Beagles » Chef, Kaptejn 
Fitzroy, der selv skulde bestemme over, hvad for 
en Videnskabsmand han vilde have med. Fitzroy 
var en klog, dygtig, gennem-nobel, noget sær Mand ; 

han sværmede for Lavaters fysiognomiske Ideer, og 
da han nu saa' Charles Darwin, betvivlede han, 
om En med — saadan en Næse(I) ogsaa kunde 
besidde tilstrækkelig Energi og Resoluthed . . . 
« Beagle-Rejsen », skriver Darwin, «blev den langt 
betydningsfuldeste Begivenhed i mit Liv og kom til 
at bestemme hele min Karriere. Og dog afhang 
den af en saa uvæsenlig Omstændighed, som at 
min Onkel tilbød at køre de 7 — 8 Mil til Shrews- 
bury, og af en saa ubetydelig Bagatel som min 
Næses Form». 

Han lader til at mene det i Alvor — og over- 
ser, at dét, Rejsen kom til at bero paa, var jo i 
Virkeligheden: Faderens Personlighed, Onkel Jos' 
Personlighed og hans egen Personlighed, der saa at 
sige hos Fitzroy besejrede hans Lavatersk-mistænke- 
lige Næse. En lang Aarsags-Række, alt det, man 
samler i Ordet « Skæbne*, skikkede ham ud paa 
hans for hele den civiliserede Verden saa følgerige 
Opdager-Fart. 

III. 

Beagle-Ekspeditionen varede fra 27 Decbr. 31 
til Oktober 1836. I de fem Aar formedes Darwins 
aandelige Fysiognomi og fæstnedes dets Træk, — 
for saa vidt som det levende lader sig fæstne. 
«Ej ej!» udbrød Faderen, da han saa' ham igen, 
« Hovedet paa ham har jo faaet en helt ny Fagon!* 
. . . Darwins « Rejse om Jorden » fører en Del af 
denne Udviklings-Proces frem for En. Som man 

om Foraaret kan se paa yppig Jord Masser forskel- 
lige Planter vælde op: nogle trives, andre sygner, 
disse skyder lystigt til Vejrs, hine gaar bort, man 

aner ikke naar eller hvordan, saadan mylrer 

frem i den nævnte Bog Anlæg, Tendenser, Aspira- 
tioner; og de vokser eller sættes i Væksten, de faar 
Magt eller synes at forkrøble. Bogen afspejler et 
Stykke indre « Tilværelseskamp ». Saa interessante 
som den er paa langt nær ikke Rejse-Brevene her 
i « Darwins Liv og Breve ». Men de har et andet 
Værd: de røber temmelig tydeligt, hvad det var, 
der satte i Gang hint Spil af indre Kræfter, og 
hvad der raadede for Spillets Udfald. 

De gamle Digtere bruger undertiden det Udtryk 
om Havet, at det «blev rørt op fra sin dybeste 
Grund ». Netop saaledes blev der rørt op i Darwin 
ved Bestemmelsen om, at han skulde ud at rejse. 
Sindsbevægelsen havde iøjnefaldende fysiske Virk- 
ninger. Han mindes Dagen, da Afgørelsen blev 
truffet: «min Sjæl svingede frem og tilbage som 
en Perpendikel », skriver han; og han fortæller om 
de to Maaneder, da han gik og ventede paa at 
komme af Sted, «at de var de elendigste, han 
nogensinde har oplevet: jeg var i en saare nedtrykt 
Stemning, Vejret syntes mig saa uudsigelig trist, 
jeg foruroligedes af Hjærtebanken og Smerter i 
Hjærtekulen». Ikke mindre paafaldende er hans 
psykiske Tilstand! Noget brutalt er kommet op i 
ham; for første og sidste Gang i alt, hvad Offen- 

ligheden har af skriftligt fra ham, bliver han en 
Smule plump. «Jeg forudsætter », hedder det i et 
Brev til en af Søstrene, «at Du venter, jeg vil 
vende om, naar vi kommer til Madeira-Øerne; men 
saa længe jeg har blot saa meget som en Stump 
af min Mave tilbage, opgiver jeg det ikke ». Han 
er som fortumlet af Forventning, af Spænding. Man 
véd, med hvilken Ærefrygt han omfattede Faderen: 
og alligevel, da han skal skrive hjem til ham første 
Gang, kan han ikke holde Tankerne fast om ham. 
Efter at han har skrevet den første Side, maa han 
indskyde den Bemærkning: «jeg opdager, at jeg har 
skrevet til mine Søstre » ; han noterer det til Over- 
flod foran, lige under Overskriften, skriver saa videre 
igen til Faderen — og maa et Stykke længere frem 
paany anmærke: «jeg opdager, osv.». Som i en 
Rus sejler han det ukendte i Møde. « Siden jeg 
forlod England », hedder det i et Brev fra Maj 32, 
«har min Sjæl befundet sig i en fuldstændig Storm 
af Henrykkelse og Begejstring ». Og da han saa 
endelig har set det første Glimt af den tropiske 
Verden, er han «stor paa det over, at han ikke er 
bleven tosset af Betagethed*. Dér er den gamle 
Stad Bahia: « intet Menneske kan tænke sig noget 
saa underdejligt I » Og dér, ved Rio Macao, ser han 
den første tropiske Skov «i al dens ophøjede Stor- 
slaaethed! . . . Hvor underfuld, hvor pragtfuld . . . 
aldrig har jeg følt en saa intensiv Henrykkelse I » 
Hans Livskraft er mangefold fordoblet. Dét 

gør ham for det første flittig, rastløs flittig: «knap 
et Minut », staar der i hint Maj-Brev fra 32, «er 
indtil denne Time gaaet ørkesløst hen». Dernæst 
skærper det hans Sanser, næsten indtil Hyperæsthesi : 
atter og atter bemærker han i sine Breve, at de 
tidligere rejsendes Beskrivelser af Tropernes Dyr 
« ligner ikke». Og det gør ham endelig saa for- 
underlig opvakt eller vakt. Alle, der har læst hans 
<r Rejse om Jorden », har vist studset over, saadan 
en Mængde forskelligartede Forhold dette Menneske 
paa nogle og tyve Aar interesserede sig for. Støv, 
der falder ud over Havet, — og Bjærgværksdrift; 
Spor, som dannes ved Forandring af Lys og Skygge, 
— eg Fordampning; Hestes Arbejdsdygtighed samt 
Ævne til at komme sig — og Omfanget af Hjul- 
Spor; Fugles Mangel paa Begreb om Tykkelse — 
og Mænds og Kvinder forskellige Iver for at trække 
Benene højt op under sig, naar de rider; Elefantens 
lydløse Gang — og Styrken af Mosquitoernes Stik: 
man kunde remse op Sider fulde af Eksempler paa, 
hvad han dog har bekymret sig om undervejs! 
Hans Intelligens er saa stærk og rørig, at den lige- 
som maa flyde ud over eller ind i alt mødende. 
«Jeg iagttog længe et Firben (der gravede sig ned 
i Jorden), indtil dets halve Krop var skjult; saa gik 
jeg hen og trak det i Halen, det vakte dets 
højeste Forbavselse, og straks arbejdede det 
sig op for at se, hvad der var paa Færde; det 
stirrede mig derpaa lige ind i Ansigtet, som om 

det vilde sige: chvad har du at bestille ved 
min Hale?»*) 

Desuden — den potenserede Livskraft frem- 
kalder et intellektuelt « Gennembrude : Idé- Asso- 
cieringen kommer til at gaa raskere og sikrere for 
sig! Nye Indtryk finder banet Vej ind til tidligere 
optagne Indtryk, som har Lighed med dem; en vis 
Forestillingskreds træder frem i Forgrunden og suger 
Næring til sig af hvad han ser, hører, læser. Man 
sporer dette Gennembrud allerede i hans Rejsebogs 
Stil. Han begynder at bruge Billeder, Lignelser: 
en Fugls Næb minder ham om «en Elfenbens 
Papirskniv», Ildlænderne ligner han med «de Djævle, 
som kommer frem paa Scenen i saadanne Skuespil 
som Jægerbruden ». Men man sporer det skarpest 
i hans Iagttagelser: en bizar Straffemetode bringer 
ham f. Eks. til at huske paa en vis Maade at tørre 
Huder paa, — og han forstaar, at Ideen til Straffen 
er hentet fra hin Tørringsmaade. Evolutionisten 
i ham vikler sig ud af Svøbet. Til det gaadefulde, 
han møder, har han i Erindringen Paraleller, som 
synes at løse Gaademe. 

Alt dét bliver saa Vane hos ham. Han be- 
varer det, om end i mindre heftig Form, efter at 
hans Sinds Anspændthed har fortaget sig. Han siger 



*) Eksempler og Citaterne af Darwins «Rejse om 
Jorden» er her og i det nærmest følgende efter den danske 
Oversættelse. Bogen er delvis et Aftryk af Dagbogs-Opteg- 
nelser, der hjemsendtes som Breve. 

det selv i sin Autobiografi: «ieg tilegnede mig ener- 
gisk Flid og koncentreret Opmærksomhed paa, hvad 
jeg beskæftigede mig med. Alt, som jeg tænkte 
paa eller læste, vænnede jeg mig til at referere 
direkte til hvad jeg saå eller højst sandsynligt vilde 
faa at se. Denne Dressm*, er jeg vis paa, har 
dueliggjort mig til at yde dét i Videnskaben, som 
jeg har ydet.» Han tager blot, som man hører. 
Tingene vel vilkaarligt eller bevidst. « Dressere sig» 
til Idé- Associering?! Om nogetsteds er vel overfor 
saadan en Opfattelse dét Korrektiv paa rette Plads, 
som Lichtenberg en Dag formulerede i sin Ytring 
om: at man skulde aldrig sige «Jeg tænker », men 
«det tænker i mig». 

Samtidig gjorde den snævre Plads om Bord paa 
Skibet ham mere metodisk; og dets stille og ens- 
formige Liv opelskede den Lyst til Ensomhed, som 
havde været i ham fra Barnsben. Men — Ensom- 
hed og Ensomhed er ikke det samme. Saa længe 
eller saa ofte Darwin her paa Rejsen følte sig stærk 
og kæk, saa var det de vældige udstrakte Pampas- 
Stepper eller de vilde og majestætiske Bjærge, der 
drog ham. Hans Higen gik højt til Vejrs, viden 
om. «I disse vilde Lande », skriver han, «foraar- 
sager det En megen Fryd at naa Toppen af et 
Bjærg: man beherskes af en ubestemt Forventning 
om at se noget saare forunderligt*; og han « længes 
heftigt efter at beskue Landskabet paa en anden 
Planet». Han begejstres af Tapperhed, af det fri, 
det ubundne: Gauchoens uafhængige Liv lokker 

ham, denne omstrejfende Indianer, der, hvor han 
vil, kan lade sin Hest gøre holdt, og sige, her vil 
jeg tilbringe Natten I . . . Det maa da være en 113' 
Faktor, som gør, at den Ensomhed, han til syvende 
og sidst vender sig til med sit Hjærte, bliver det 
idylliske Landlivs. Eller hvis man vil overføre det 
paa hans videnskabelige Sysler: der maa være noget, 
som bevirker, at han først kommer til at vakle 
mellem Interessen for fossile Knokler og — hans 
første Kærlighed, den pompøse Geologi (som sammen 
med Astronomien «yder Tænkningen et saa langt 
videre Spillerum end de andre Grene af Naturviden- 
skaben*) . . . samt at saa tilsidst Geologien trækker 
det koiieste Straa. 

Naturligvis har der været flere Grunde. Men 
Hovedgrunden tør maaske søges i hans Sygelighed. 
Han led urimeligt af Søsyge. Og i Sydamerika 
faldt han i en haard og farlig Sygdom. Det er 
betegnende, at han ovenpaa den vel beslutter sig 
til at rejse videre: men ikke længer af rent umiddel- 
bar Higen mod det ny, nej af en Slags Pligtfølelse, 
fordi han ellers vilde komme hjem med halvgjort 
Gerning. Der vokser og vokser i ham en Slags 
Træthed, som røber sig tydeligst i Udtrykkene for 
hans Hjemve. Han kan blive « kvikket op», blive 
Fyr og Flamme for en Stund igen. Men sikkert 
nok er det fra de længste Perioder af denne Tid, 
at Øgenavnet stammer, som han fik om Bord paa 
Skibet: «den rare gamle Filosof ». 

«I de første to Aar var min gamle Lidenskab 
for Jagt ved fuld Kraft, og jeg skød selv alle Fugle 
og andre Dyr til min Samling; efterhaanden gav 
jeg tiere og tiere — og tilsidst gav jeg fuldstændig 
Oppasseren mit Gevær. Jeg gjorde, skøndt ubevidst 
og uden at mærke det, den Opdagelse, at Fornøjelsen 
ved at iagttage og slutte og dømme stod langt over 
Fornøjelsen ved Behændighed og Jagt». . . . Han 
kunde synke hen i saa sentimentale Sværmerier 
som at tænke sig «en snehvid Terne beboet af en 
omvandrende fortryllet Aand». Og han kunde længes 
efter den « Høstens tungsindige Stilhed, som i Eng- 
land gør Efteraaret til Aarets Aften » De « stille 
Steder », en « simpel, patriarkalsk (!) Levevis, tilbage- 
trukken fra Verden », synes ham nu det bedste; 
« Beskedenhed og Opmærksomhed » bliver hans 
Hoved-Dyder; han lovpriser Tahitiernes »henrivende 
Enfold*. Hans før saa kraftige og friske Natur- 
glæde faar et Tilfælde af utilitarisk Blegsot. Et 
Landskabs Skønhed kommer stundom til at bero 
for ham paa dets « Produkters Nytte » og især paa 
« Befolkningens Velfærd*. 

Denne Grundstemning, der arbejder sig op mod 
hans oprindelige Kraftfølelse, betinger maaske for 
en Del hans stigende Interesse for det store smaa. 
Hør ham i hans « Rejse » tale om Koralrevene, « op- 
dyngede ved en Mængde forskellige Smaadyrs Virk- 
somhed. Det er et Under, der i Begyndelsen 
ikke gør noget stærkt Indtryk». Og dog er 
det, et Under. « Polypens bløde, geléagtige Masse 

3 

Digitized by CjOOQ IQ. 



34 

besejrer Bølgernes store nedbrydende Magt, i et 
Ocean, som hverken Menneskets Kunst eller Naturens 
livløse Værker kan modstaa». 

Afslappelsen kunde stige til fuldstændig Selv- 
opgivelse. Her et Brudstykke af et Brev fra Som- 
meren 34: «Eheu, eheu! der dukker op for min 
Erindring Visioner af Fremtidsudsigter, naar jeg 
drømte om Tilbagetrukkenhed, grøntklædte Huse 
paa Landet og hvide Kjoler. Hvad der en Gang 
skal blive af mig, véd jeg ikke; jeg er til Mode 
som et ødelagt Menneske, der ikke øjner eller ikke 
bryder sig om, hvordan han skal klare sig.» — 
Men hans normale Tilstand er den, hvor han har 
«et næsten smerteligt Indtryk af, saa megen skøn 
Enthusiasme der er dunstet bort i de fire Aar. Nu 
gaar jeg ganske nøgtern gennem en brasiliansk Ur- 
skov . . . Aa, saa intenst jeg længes efter at komme 
til at leve i Ro og ikke have en eneste ny Gen- 
stand i min Nærhed !» Hjem! hjem! «Det er 
næsten altfor betagende at tænke sig, at næste 
Efteraar skal jeg se Bladene falde og høre Rød- 
kælkerne synge i Shrewsbury. Indtil de mindste 
Træk er mine Følelser som en Skoledrengs. Jeg 
betvivler, at nogensinde en Skoledreng har længtes 
saa stærkt efter sine Ferier, som jeg længes efter 
at gense Eder alle». 

De sidste Dage om Bord var han « halvt død, 
halvt levende » . . . «Den første Dag i Diligencen 
trættede mig; men efterhaanden som jeg nærmede 
mig til Shrewsbury, forekom alt mig venligere og 

kønnere. De dumme Mennesker i Vognen lod til 
at mene, at Markerne var ikke en Smule mere 
grønne end ellers! ...» Og da han atter har Hjem- 
mets Jord under sine Fødder, « opdager han, at 
han skriver det dejligste Vrøvl. En to, tre af vore 
Arbejdsfolk gav sig i Gaar straks i Lag med Ar- 
bejdet og blev til Ære for Master Charles' Hjem- 
komst ganske forfærdeligt drukne. Hvem indestaar 
for, at ikke Master Charles selv faar Lyst til at 
gaa hen og blive tosset I » . . . 

Det havde været en Yndlingsvending hos Dar- 
win, dette med at « blive tosset » af Glæde. Her, i 
hans første Brev efter Hjemkomsten, mens Lykke-, 
følelsen flygtigt forynger ham, løber Vendingen ham 
for sidste Gang i Pennen. Saa forsvinder « Master 
Charles » ; og « Charles Darwin » er aldrig paa Nippet 
til at « blive tosset », af Fryd. 

IV. 

Han blev en tre Ugers Tid i sit Hjem ; maatte 
saa til Greenwich for at pakke sine Beagle-Sager ud ; 
rejste frem og tilbage mellem Shrewsbury, London, 
Cambridge; bosatte sig et Fjærdingaar i sidst nævnte 
By; og flyttede endelig (Marts 1837) til London, 
hvor han levede som ugift til ind i Januar 1839 
. . . «Disse to Aar og tre Maaneder», siger han, «er 
de virksomste, jeg nogensinde har oplevet ». Fra- 
regnet en lidt længere Udflugt i 38 tog han sig 
kun en sjælden Gang nogle faa Dages Ferie. Han 

ordnede, fordelte, bearbejdede sine Samlinger; skrev 
sin Rejsebog, noget af sin Bog om Koralrevene og 
af « geologiske Iagttagelser »; forberedte Udgivelsen 
af « Beagle-Ekspeditionens zoologiske Resultater » og 
forfattede flere geologiske Smaaafhandlinger. Og 
han omgikkes mange Mennesker og fungerede som 
Sekretær i det « geologiske Selskab*. 

Dermed er endda ikke det vigtigste fortalt! 
. . . Man véd, at han allerede paa Beagle-Rejsen 
havde tænkt over Arternes Oprindelse. Tanken slap 
ham ikke, og han begyndte at samle sammen 
Eksempler paa, hvordan Dyr og Planter ændres. I 
Juli 37 gav han sig til at føre Bog over saadanne 
Eksempler, læste en Masse, spurgte sig for hos 
Gartnere og Opdrættere. Han saa' snart, at naar 
Menneskene havde Held med sig til at skabe nyt- 
tige Racer af Dyr og Planter, saa var det, fordi de 
« valgte »: de bevarede nogle og tilintetgjorde andre 
Ændringer. Men hvorledes der i Naturtilstanden 
kunde blive Tale om en Udvælgelse, forstod han 
ikke, indtil han, i Oktober 1838, tilfældig kom til 
at læse Malthus' Bog om Befolkning; da slog det 
ned i ham, at Tilværelseskampen kunde i Natur- 
tilstanden spille en lignende Rolle, som Opdrætterens 
og Gartnerens Valg. «Her havde jeg saa endelig 
en Teori, hvormed jeg kunde arbejde. » 

Hvad havde nu bevirket, at dette kunde slaa 
ned i ham? Hvordan havde hans Stemningsliv og 
hans Tankeliv udviklet sig efter Hjemkomsten? 

Den første Maanedstid »var der, selvfølgelig, 
blevet « snakket og let — ikke for Uger, men for 
Aar» ; «han8 Hukommelse var helt fortumlet oven- 
paa alt dette Spektakel ». Saa kommer der imidler- 
tid en Reaktion. Han bliver vranten, ugrundet 
mistroisk, uretfærdig, underligt arrig i sine Domme. 
«Det smudsige, hæslige London » er ham «et gement, 
røgfyldt Hul » ; Zoologerne er lutter «lavt tænkende, 
kivesyge, udannede* Skabninger; ingen har ordenlig 
Interesse i Livet ; selv er han ubestemt, modløs. . . . 
I Løbet af 1837 begynder han at komme i Lige- 
vægt. Han har mødt Opmuntring (uden hvilken 
han næppe havde kunnet drive det til noget I), Livet 
lægger sig til Rette for ham. I Stedet for at skælde 
over andre, harcellerer han nu saa smaat, og har- 
cellerer samtidig over sig selv. «Et Par korte Op- 
satser », skriver han i Juli 37, «er blevet gunstigt 
optagne af de store Lys (I); dét giver mig megen 
Tillid og, haaber jeg, ikke for stor Forfængelighed, 
skøndt jeg tilstaar, at jeg kun altfor ofte synes mig 
som en Paafugl, der beundrer sin Hale». Grund- 
stemningen er nærmest en lidt vemodig Resignation. 
«Mit Liv er meget optaget », hedder det, «og skal, 
haaber jeg, altid blive saa, skøndt Gud véd, at et 
saadant Liv har mange alvorlige Skyggesider*. Hans 
Sygdom har ogsaa mældt sig; ved hver en Sinds- 
bevægelse faar han pinefuld Hjærtebanken Men 

ind i Aaret 1838 klarer det op. Nu har han Sans 
for at udpønse en harmløs Spas; nu er en god Bog 
ham «klar som Solskin », og han har ingen For- 

nøjeise af sin Læsning, naar han ikke kan «tale 
om den»; nu henrykkes han af Ytringer som, at 
« Videnskabens egenlige Væsen er Forudsigelse* eller 
at « Videnskabens Lov er Fremskridt »; ja nu kan 
Uger igennem «hele Naturen synes ham saa lykkelig, 
som han er selv». Saa rolig eller idyllisk lykkelig, 
maa man vel sige I ti han « lever meget stille og 
derfor behageligt » ; og hans Tid er metodisk og 
uforanderlig inddelt: først 2 Timers Arbejde, saa 
Gaaen ud, saa 2 Timers Arbejde, saa Gaaen ud osv., 
Dag efter Dag. . . . 

Denne Proces — en Kommen til Ro i det n3'e 
Jeg, som Rejsen havde udformet! — illustreres af 
hans forandrede poetiske Smag. Milton forlades, 
Coleridge og Wordsworth bliver hans Yndlingsdigtere. 
Navnlig Wordsworth; han roser sig af at have læst 
hans «Excursion» to Gange. Og hvem er Words- 
worth? En poetisk Landskabsmaler, eri Samler- 
Natur, der opsparer Natur-Indtryk til senere Be- 
skuelse og Nydelse, og som sætter sig til Opgave 
«at meddele de jævneste og mest naturlige Begiven- 
heder et Skær af noget overordenligt ved at tvinge 
Sindet til at rette sig paa den Skønhed og de Un- 
dere, den virkelige Verden upaaagtet udfolder ». 
Dette, kan man sige, maatte jo ogsaa være noget 
for den Rejsende, som Darwin havde været, og for 
den Naturforsker, som han var i Færd med at blive. 
Men Wordsworth er mere end dét. Hans Poesi er 
»Sindsbevægelser erindrede i Ro»; han er Forher- 
ligeren af den « Manddomsalderens stille Tilegnelse 

af Naturens menneskelignende Stemninger, der er 
fulgt paa Ynglingeaarenes umiddelbare og heftige 
Glæde over Naturskønheden »; han er Englands store 
Idyl -Digter*). Og som saadan drog han « Menne- 
sket » i Darwin til sig. 

Hin Proces illustreres fremdeles af en Forandring 
i Darwins religiøse Følelse, der igen muliggør en 
Forandring af hans Teologi . . . Men uden en for- 
andret teologisk Opfattelse hos ham kunde « Arternes 
Oprindelse » ikke være bleven til! 

Darwin «tror ikke, at den religiøse Følelse nogen- 
sinde har været stærkt udviklet hos ham». Dog 
havde hans Stemningsliv ført ham til «en fast Over- 
bevisning om Guds Tilværelse og Sjælens Udødelig- 
hed». Endnu under Beagle-Rejsen var den Over- 
bevisning urokket og ofte levende: han siger selv, 
naar der kom Liv i den. «Den Sindstilstand », 
skriver han, «som storartede Scener vakte hos 
mig, og som var meget inderlig forbunden med en 
Tro paa Gud, afveg ikke væsentlig fra dét, der 
hyppig kaldes Følelsen for det ophøjede »; og han 
sammenstiller Sindstilstanden med «de mægtige, 
skøndt ubestemte, men lignende Stemninger, som 
Musik vækker ». Med andre Ord, hans religiøse 
Forestillinger var associerede med, de bares oppe af 
den særegne Art « Lyrik », der var i ham: af hans 
Begejstring, hans Evne til at betages, gribes, glide 
over i studsende, beundrende Hengivelse. «Nu der- 



•) Se G. Brandes «Naturalismen i England« S. 60 ff. 

imod» tilføjer han saa — og dette «nu» turde re- 
ferere sig allerede til den sidste Del af Rejsetiden! 
— «nu derimod vilde selv de mest storartede Scener 
ikke lade den Slags Overbevisninger og Stemninger 
opstaa i min Sjæl». Nej, ti « storartede Scener » 
eksisterede overhovedet ikke længer for ham, han 
fornam dem ikke længer som storartede. En eneste 
Gang endnu (i Maj 38) synes han under en Kirke- 
koncert, at et Kor «fik virkelig Murene til at ryste » ; 
ellers vil man i alle hans Breve fra efter Rejsen 
ikke finde bevaret noget helt ud « ophøjet* Indtryk, 
kun idylliske. En vis Drivkraft i ham var som 
sagt bleven slappet. Før havde den, under et mæg- 
tigt Pres, drevet hans Stemning som en regnbue- 
glitrende Springvandsstraale højt, højt op i Æterens 
Blaa: og paa de øverste Perler havde sitret i Solen 
et gyldent Glimtende, — en Stjærne, — Stjærnen, 
som ledte vise Mænd til Østerland. Nu mægtede 
denne Drivkraft, naar den anspændtes, kun at sende 
Stemningen lavt til Vejrs, og hvad der havde syntes 
før en himmelsk Stjærne saas som et Guldæble, 
skabt af Mennesketanker! 

Men dét, Mennesker har skabt, ræsonnerer 
Menneskene over. — «0m Bord paa Beagle havde 
jeg været helt ortodoks ... og citeret Biblen som 
uigendrivelig Autoritet i moralske Spørgsmaal . . . 
Men paa denne Tid, det vil sige 1836 — 39, var jeg 
efterhaanden kommen til at indse, at der ikke var 
mere Grund til at tro det gamle Testamente end 
Hinduernes hellige Skrifter . . . Ved fortsat Efter- 

tænken førtes jeg lidt efter lidt til ikke mer at tro 
paa Kristendommen som en guddommelig Aaben- 
baring . . . Jeg var imidlertid meget utilbøjelig til 
at opgive min Tro». Han udmalede sig, at man ved 
Udgravninger vilde finde gamle Dokumenter, som 
Ord til andet skulde bekræfte Evangeliernes Beret- 
ning; hans Forstand udpønsede mulige « Bevismidler » 
for Evangeliernes Sandhed . . . Men saa* snart Kristen- 
dommen hos et Menneske blot, eller fortrinsvis, skal 
bæres oppe af Ræsonnementer, er den dødsdømt i 
dét Menneske. «lkke-Troen sneg sig saare langsomt 
ind i mig, og var tilsidst fuldstændig. Det kom 
saa langsomt over mig, at jeg følte intet Ubehag ...» 
Gennem den « teologiske » Frigørelse fjærnedes 
en Hindring, som ellers vilde have gjort det muligt 
for Darwin at undfange sin Teori: 1ste Mosebogs 
Skabelseslære forpligtede ikke længer I Og mere 
end dét I Idet endog selve Gudsbegrebet sattes under 
Diskussion, fjærnedes tillige en Opfattelse, som — 
ikke nødvendigt, men vanemæssigt var og er for- 
bunden med den gængse kristne Guds-Tro. Det er 
Opfattelsen af Gud som direkte Frembringer af 
alle det organiske Livs Former. I et Brev fra en 
langt senere Tid (1859) skriver Darwin med Føje, 
at «han er overbevist om, da det første Gang blev 
eftervist, at Torden og Lyn er Følger af sekundære 
Aarsager, har mange beklaget at skulle opgive den 
Idé, at hvert Lyn blev frembragt af Guds direkte 
Haand». For de kosmiske Fænomener og for det 
uorganiskes Fænomener havde Flertallet af det 19de 

Aarhundredes Kristne dog ophørt at tro, at Gud var 
den umiddelbare Aarsag; men med Hensyn til det 
organiske Livs Fænomener troede og tror de, at 
Gud er det. Den gængse kristne Gudstro var og 
er vanemæssigt forbunden med Tro paa den orga- 
niske Naturs guddommelige « Planmæssighed » : og 
med den kan ingen gennemført Evolutions-Hypotese 
forliges. Først altsaa da Darwin var kommen bort 
— til Stadighed ikke just fra Troen paa en Gud, 
men for bestandig fra det gængse Gudsbegreb, først 
da var det muligt for ham at tænke sig Arterne 
dannede ved den gennem Tilværelseskampen reali- 
serede Udvælgelse af tilfældige Variationer. Ti saa 
vel med Ordene « Tilværelseskamp* og « Kvalitets- 
valg » (naturlig Udvælgelse) som med Ordet « tilfældig* 
skydes en lang naturlig Aarsagsrække ind mellem 
Fænomenerne og Gud, — med Ordet «Tilfælde» jo 
endog en saa lang, at Menneskeøjet ikke mægter 
at forfølge mer end dens alleryderste Led . . . 

. . . Maaske ét Forhold endnu bør drages frem 
til Forklaring af « Darwinismens* Tilblivelse. — Der 
er ikke i Darwins Breve og Optegnelser nogen ligefrem 
Tilkendegivelse om, af hvad Stemning hans ratio- 
nalistiske Kritik blev født. Men saa ofte han tviv- 
lede om en Guds Tilværelse (og længer end til 
Tvivl gik han aldrig, end ikke naar han gik yder- 
ligst!), — bestandig støttede han sig til denne, og 
kun til denne Indvending: «der er saa megen Li- 
delse i Verden!* Dét maa have været det oprinde- 
ligste og dybeste Vantros-Motiv i hans Bevidsthed. 

Hans sensible Medfølelse med alt lidende gav lige- 
som Materialet til dette Vaaben i Kampen med 
Gud; hans Sygelighed og hans før Hjemkomsten 
trætte, efter Hjemkomsten arrige Lede ved Forhol- 
dene smedede Vaabnet. Det maa, selvfølgelig, være 
blevet til paa Tider, hvor han «saa' sort» paa Livet, 
hvor han var i en Stemning, saa Lidelsen her i 
Verden syntes ham det overvejende. Glæden det 
underordnede, forsvindende*). Imidlertid — dersom 
den Stemning havde sat sig fast, hvis han altsaa 
var bleven « Pessimist », saa kunde han umuligt have 
faaet den Idé, han fik, ved Læsningen af Malthus' 
Bog. Ti for at én skal tilegne sig og skabe ledende 
filosofiske Ideer af dét, han læser eller møder paa 
sin Vej, er det jo ikke nok, at Forskertrangen er 
stærk i ham : der maa tillige mellem det, han sidder 
inde med, og det, han optager, være hin hemmelig- 
hedsfulde Paarørenhed, som Kemien med Hensyn 
til Stofferne kalder « kemisk Slægtskab«. Og Ideen, 
som Darwin greb eller inspireredes til, var en af- 



•) Den eneste Dagbogsnotits fra Tiden Juli 37— Februar 
38, der aabner Indblik til hans Følelsesliv, er følgende. Og 
man lægge Mærke til, hvorledes Lidelsen specificeres, ud- 
males, medens Glæden summarisk og tørt fejes af: 

«Hvis vi vilde lade vore Formodninger løbe af med 
vor Forstand, saa kunde Dyrene, vore Brødre og Kamme- 
rater i Smerte, Sygdom, Død, Lidelse og Hungers- 
nød, vore Slaver ved det møjsommeligste Arbejde, 
vore Kammerater ved vore Fornøjelser — de kunde have 
Del i vort Udspring fra en fælles Stamfader, vi kunde alle 
sammensmeltes med hinanden. » 

gjort optimistisk Idé. Han havde omgaaedes 
meget med Opdrættere og høi-t om deres Gerning: 
nu opfattede han, kortelig sagt, Tilværelseskampen 
som den vældige og stilfærdige « Opdrætter* af det 
organiske Livs Former ! Men allerede Forestillingen 
«Opdrætning» har ligesom festlig Glans omkring 
sig. Den minder, det er sandt, om Slid og glippede 
Haab og fejlslagne Forsøg og mange Slags Ofre; 
men langt, langt stærkere lyser den dog ud over 
Iagttagelsens og Eksperimentets Glæde og peger 
mod det lykkeligt naaede Maal: at der dannes en 
ny Varietet, nyttig og tilfredsstillende for den, som 
dannede den! I Virkeligheden: bag det Darwinske 
Begreb « Kvalitetsvalg* (naturlig Udvælgelse, naturlig 
Opdrætning) dæmrer en Anelse om Noget eller Nogen 
— « Naturen », «Gud», et Ufatteligt og Navnløst! — 
der glæder sig over, at Livets Former ændres og 
fuldkommengøres til at passe efter de skiftende For- 
hold. Der er forbundet med hint Begreb en Til- 
fredshed over et uendeligt og universelt Nytte- 
Fremskridt ... Og nu for Individernes Vedkommende, 
for hver enkelt i det Livets Mylder, som gennem- 
gaar Tilværelseskampens Opdrætter-Proces? Ja, og- 
saa for Individerne — eller for det langt overvejende 
Flertal af dem — forudsætter Darwins «Opdræt- 
nings»-Idé et Overskud af Lykke. Ti den Opdrætten 
maatte hurtigt tage Ende, hvor de opdrættede var 
mere syge end sunde, havde mere Lede for end Lyst 
til Næring, var mere uvillige end villige til at for- 
plante sig osv. osv. Der vilde slet intet «Kvalitets- 

valg* kunne komme i Stand, hvis ikke man — med 
Darwin ! — antog, «at alle følende Væsner var dannet 
saaledes, saa at de i Almindelighed nød Lykke ». Men 
en Idé, hvis skjulte Basis er: at « Lykken er afgjort 
frenaherskende her i Verden » — den tileghes af eller 
undfanges kun i et Menneske, som føler sig lykke- 
ligt. Han fylder med sin egen Lykke den Verden, 
om hvis Sorg og om hvis Glæde vi intet kan vide . . . 
Man har da ogsaa set, at just i det Halvaar, da 
Darwins Hovedteori blev til, Darwin selv ligesom 
lyste af dyb og sikker Glæde. Og det er let at gætte 
Grunden dertil. I Oktbr. 1838 var det, at han 

læste Malthus' Bog, den 29 Januar 1839 

holdt han Bryllup med sin Kusine, den udmærkede 
Onkel Jos' udmærkede Datter, Emma Wedgwoodl 

For saa vidt har da Gud Amor haft en Finger 
med i « Arternes Oprindelse ». Uden Darwins lykke- 
lige Kærliged vilde « Darwins Teori » ikke være 
bleven til! 

V. 

Efter at Darwin havde giftet sig, boede han 
2'V4 Aar i London. Huset var lille og uanseligt, 
Udstyret (syntes han selv senere) var ganske for- 
færdelig hæsligt, og det Stykke Have, der hørte til 
Stedet, havde nok ikke stort andet at byde paa 
end « skident Græs». Alligevel følte han sig øjen- 
synlig inderligt lykkelig dér, saa længe han var 
rask. Man hører det i en Udtalelse som denne, 
fra Oktbr. 39: «Naar nogen lever stille i London, 

da er der ikke Magen til dets Stilhed, — der er 
noget storartet ved dets røgfyldte Taage og ved den 
dumpe, fjærne Larm af Drosker og Kareter. I Sand- 
hed, Du kan vel skønne, at jeg bliver en fuldblods 
Londoner, og jeg soler mig i Tanken om at skulle 
blive her et helt halvt Aar nu». 

Én, der i dét Aar og sammen med en af Of- 
ficererne fra Beagle mødte ham paa Gaden, skildrer 
ham efter Hukommelsen som «en noget høj og 
bredskuldret Mand, der holdt sig lidt forover bøjet; 
han. havde et indtagende og livfuldt Udtryk, naar 
han talte, havde buskede Øjenbryn og en hul, men 
blødt klingende Stemme. Den Maade, hvorpaa han 
hilste sin gamle Bekendt, var sømandsagtig, d. v. s. 
henrivende, frimodig og hjærtelig» . . . Ogsaa dette 
lille Øjebliksbillede peger tilbage til en Grundstem- 
ning af glad Tilfredshed. 

Sidst paa Aaret fødtes saa hans første Barn. 
Han begyndte øjeblikkelig at « studere » det, iagttog 
og optegnede alle dets Livsytringer. Og hvor om- 
hyggeligt han iagttog, kan ses baade af hans (ogsaa 
paa Dansk oversatte) Afhandling om Barnet og af 
Meddelelserne om det i hans « Sindsbevægelsernes 
Udtryk ». Samtidig var han imidlertid saa betaget 
og forelsket i den Lille, som nogen Fader kan være. 
Saaledes som det mer og mer blev hans Vane, an- 
tager hans Glæde Form af Railleri over ham selv. 
«Den Lille er saa bedaarende, at jeg tør ikke gøre 
Fordring paa at kaldes beskeden. Jeg gad høre 
den, der mente at kunne « smigre » os med den 

Smaa; for jeg gad høre den, der kunde sige noget 
til den Smaas Roe, som vi ikke i Forvejen er fuld- 
stændig overbeviste om. Jeg har ikke haft fjær- 
neste Anelse om, at der kunde bo saa meget i et 

5 Maaneders Barn.» I Forbigaaende sagt var 

den karakteristisk for Darwin, denne nøje Forbin- 
delse af lagttagelseslyst og dyb Hengivenhedsfølelse. 
Regnormene, som han studerede, blev ham en Slags 
beundrede Venner; han kunde formelig «kæle» for 
en smuk Blomst; og om Plante- Frø, som han eks- 
perimenterede med, brugte han det Udtryk, at «de 
forbistrede smaa Slubberter vilde ikke mache retl» 
Maaske han saa' .saa meget nyt, fordi han holdt 
saa meget af dét, han saa' paa. Dog var det kun 
de eller det Smaa, der fristede hans lagttagelses- 
ævne. Sig selv, siger han etsteds, har han aldrig 
studeret. Og heller ikke andre Voksne lader han 
til at have givet nøje eller længe Agt paa . . . 

Han arbejdede flittigt i hine henved tre Aar. 
Men en stor Del af Tiden var han syg. Det var 
begyndt for Alvor, dette hans Livs Martyrium, som 
han søgte at holde indenfor visse Grænser ved en 
saa beundringsværdig gennemført Regelmæssighed i 
Levevis, og som han bar med et endnu langt be- 
undringsværdigere Taalmod. I 1840 kan man træffe 
et saa heftigt Udbrud af ham som dette: «Jeg er 
bleven en kedsommelig gammel aandløs Hund mod 
hvad jeg var før. Jeg tror, man bliver dummere, 
naar man bliver garn mel ». Men allerede i Som- 
meren 41 er Heftigheden stilnet af til et tungt 

Hjærtesuk: « Fader lader ikke til at vente », skriver 
han, «at jeg skal komme til Kræfter igen før om 
adskillige Aar (eller: for ret mange Aar?). Det har 
kostet mig bitter Forsagelse at naa til den Over- 
bevisning, at « Væddeløb er kun for de raske*, og 
at jeg sandsynligvis ikke vil drive det videre end 
til at nøjes med at beundre de Fremskridt, som 
andre gør i Videnskaben*. 

Af Helbredshensyn besluttede han saa at flytte 
ud paa Landet. Træt af at lede efter en Bolig 
valgte han endelig Down. «Jeg tror, jeg har aldrig 
været paa et mere fuldkomment stille Sted», skrev 
han om det. Down ligger nogle og tyve engelske 
Mil fra London. En stejl (nu gennemskaaren) Banke 
dannede ligesom en Skranke for al Indtrængen fra 
den store By, der kun røbede sin Tilværelse nu og 
da ved at slaa et Røgslør ud over Himlen. Jærn- ^ 
bane fandtes ikke, vilde man til London, maatte 
man køre med Vogn. Til den anden Side, mod ^ 
Syd, spærrede en Kæde stejle Kridtbjærge af fra j 
det saakaldte Skovdistrikt. Mellem disse Kridt- ' 
bjærge og Darwins Hus var blot Marker og Skov; 
ingen Villaer I «Vi er absolut i den yderste Ud- 
kant af Verden*. Dog laa der en engelsk Kvartmil 
fra Stedet en lille Landsby med 3 — 400 Indbyggere. 
Men selv den havde noget verdensforladt ved sig: 
lutter Familier, som havde boet der i umindelige 
Tider, gammeldags Kirke, bugtede, stenede, stejle , 
Markveje som eneste Forbindelseslinier med Livet 
udenfor . . . Selve Huset endelig var «godt og meget 

hæsligt*: en firkantet, tre Etages, teglhængt Byg- 
ning med en fuldkommen bar og trøstesløs Have, 
uden Spor af Grupper af Buske. Der var imidlertid 
«smaa Udsigter over fjærnt Land og et taalelig 
kønt Sceneri*. Mod Syd stod spredte paa Marken 
temmelig store Ege og Asketræer. 

Den 14. Septbr. 1842 drog Darwin ud i denne 
Afsideshed. Haven blev omdannet, Huset pudset 
op og udvidet. Og i alt Fald i de første Aar gik 
Livet til Tider rørigt og rask. Til Hest og til 
Fods, altid ledsaget af sin Hund, strejfede Darwin 
om paa Egnen; han kendte dens Fuglereder, han 
sneg sig ind paa dens vilde Dyr: en Dag over- 
raskede han en sovende Ræv, en anden Dag løb et 
Par smaa Egern op ad hans Ben og Ryg, medens 
deres Moder oppe i Træet skreg angst efter dem. 
Og han tog til Middag inde i London og saa' tit 
Folk hos sig. «Et mere gæstfrit og i enhver Hen- 
seende tiltalende Hus at komme i kan man ikke 
tænke 8ig», fortæller En (om Aarene 1844 — 47). 
«Der var lange Spasereture og Tumlen paa alle 
Fire med Børnene og Musik, som endnu klinger 
for mine Øren. Darwins eget hjærtelige Væsen, 
hans Leen af fuld Hals, hans inderlige Glæde* ved 
sit Hjemliv og sine Venner; Spaseren af hele Sel- 
skabet sammen med ham ; og saa de enkeltes Sam- 
taler med ham inde i hans Arbejdsværelse, hvor 
Spørgsmaal blev drøftet fra alle Naturvidenskabens 
Sfærer ». Men — ovenpaa saadanne fornøjelige Ti- 
mer kom snart voldsomme Kuldegysninger og Op- 

4 

kastninger. Mer og mer stavnsbandt Sygdommen 
ham. Og medens den store Verden rykkede hans 
ensomme Villa nærmere, synes han selv at isoleres 
i stigende Grad. Slægt og Venners Besøg ændrede 
saa godt som ikke længer hans næsten paa Minutet 
inddelte Dag. Den store Ensformighed i hans Liv 
paatrykker det et Præg af stor Fjærnhed. 

I den lille Kreds, der fra nu af alene kunde 
paavirke ham personligt, ser man først efter Hu- 
struen. Sønnen Francis vogter sig, i selvfølgelig og 
fin Pietet, for at tale nærmere om « noget saa hel- 
ligt » som den livsvarige Hengivenhed, der inspirerede 
hendes « uafbrudte og ømme Omhu» for Darwin. 
Hun veg ikke fra ham, delte alle hans Hviletimer 
med ham, skærmede ham mod Uro og Besvær og 
Ubehag. Uden hendes Omsorg vilde han umuligt 
have kunnet udholde de stadige Lidelser, saadan 
som han gjorde. Darwin selv siger i et Brev, at 
« ingen kan være for venlig mod hans dyrebare 
Kone, der er mange Gange værd sin egen Vægt i 
Guld». Men om hendes Indflydelse paa ham — 
intet Ord! Et Sted omtales hendes «Hjærtensglæde» 
ved nogle frisindede Ytringer om religiøst Frem- 
skridt. Senere faar man en Gang det Indtryk, at 
« Damerne » i Darwins Hjem har ængstet sig for, at 
han skulde forarge for stærkt. Maaske hans Hustru 
nu og da har lagt en Hæmsko paa hans Opfaren- 
hed. Om saa er, har hun dog kun hjulpet det 
dybeste i hans Natur til Sejr; ti intet var ham til 
syvende og sidst mere imod end at tale offenligt 

om Ting, som han ikke havde undersøgt og gennem- 
tænkt. Han ønskede at mangle det Mod til at 
være blotte « Meninger » bekendt, som nogle med 
tvivlsom Ret sætter højt. Derimod havde han (med 
sin Hustru til Støtte) Mod til bestandig at være 
sine Grunde og sin samvittighedsfulde Forsknings 

Resultater bekendt, og dette sidste Mod lader 

til at have gavnet ham og Verden bedst. 

Hans Børns Trivsel og Glæde fyldte ham med 
Lykke. Der er et lille Træk, som betegner For- 
holdet mellem dem og ham. Naturligvis var hans 
Arbejdstimer strængt fredede; men alligevel kom 
en Dag en af hans Smaadrenge spankulerende ind 
til ham i Arbejdstiden og søgte at bestikke ham, 
med en Sikspence, til at gaa ud og lege med. Han 
maa have været dem en hyggelig Legekammerat, 
skøndt han aldrig var rigtig overgiven . . . Stærkere 
end af deres Glæde optoges han dog af Bekymring 
for deres Fremtid. «Hvor overvejer ikke Fremtiden 
Nutiden, naar man er omgiven af Børn!» hedder 
det i et af hans Breve fra 52. Han gik længe i 
bestandig Angst for, at hans Sygdom skulde ned- 
arves paa dem. Hans Tanker maa hyppigt have 
kredset om det Spørgsmaal, hvordan han skulde 
holde Lidelser borte fra dem. En Dag skriver En 
lejlighedsvis til ham om Kloroform, som man just 
havde begyndt at anvende; og i Darwins Svar fore- 
kommer den karakteristiske Bemærkning, at «naar 
man tænker paa sine Børn, gør det sandelig en 
lille Forskel i Lykkefølelsen* at vide, at der nu 

er dette smertestillende Middel. Blev et af Børnene 
syge, kunde Udtrykket i hans Ansigt af Medfølelse 
og Sindsbevægelse være saa stærkt, at Barnet knap 
kunde taale at vide ham i Stuen hos sig. Og da 
en lille Datter dør for ham, er hans Sorg af 
gribende Inderlighed og Varighed. Det Par Sider, 
han nedskriver til Erindring om hende, har ved 
sin dybe Følelse Rang med det skønneste i nogen 
Literatur. Over to Aar senere «kan han knap 
endnu fatte sig til at tænke roligt paa hende » ; og 
han mindes hende smerteligt til det sidste. 

Men foruden at Børnene holdt hans Følsom- 
hed ved Magt, udvidede de hans Interesser. En 
Tid lang i alt Fald sysselsatte Skole- og Opdragelses- 
Spørgsmaal ham meget. Han « hadede Skoler og 
hele det System at ødelægge Familiehengivenheden » 
ved at drage Børnene bort fra Hjemmet; paa den 
anden Side mente han, at en Skole gav bedst 
Menneskekundskab, og han « turde ikke udsætte et 
ungt Menneske for Verdens Fristelser, uden at det 
forinden havde gennemgaaet en stor Skoles mildere 
Skærsild » . . . «Den gamle stereotype, enfoldige 
klassiske Opdragelse » kunde « ingen foragte oprig- 
tigere » end han. «Jeg bilder mig ind (skøndt det 
er maaske kun en Indbildning) », skiiver han, «at 
jeg hos min ældste Søn kan iagttage de klassiske 
Studiers slette og indsnævrende Indflydelse paa den 
aandelige Udvikling, idet de indskrænker Interessen 
for alt, hvor fornuftmæssig Slutten og Iagttagen 
kommer med i Spillet*. Hans Ideal af Skoleunder- 

visning var den, som opøvede i at iagttage og slutte, 
og som gav almene Kundskaber. Som Opdrager 
selv lod han sine Børn have fuldstændig Frihed, 
svarede dem med fuldkommen Oprigtighed paa alle 
Spørgsmaal, talte maaske aldrig et haardt Ord — 
og var baade elsket og dybt respekteret af dem. 

Om hans øvrige Familie tier Brevene næsten 
helt. Det Lidt, der er, ligesom sammenfattes i en 
lejlighedsvis Bemærkning om: at den ikke-natur- 
forskende Del af Familien plejede at drille ham 
med hans Ideer og Forsøg, og at dét havde « vænnet 
ham til at vente Modsigelse, ja endog Haan» af 
Publikum. Ved «Haan» forstod han « spottende 
Spøg»; hvor en anden vilde sige: «der blev du 
tørt ordenligt af», sagde han: «der blev du godt 
haanet». Maaske det overdrevne i Udtrykket peger 
tilbage til, at han en Tid lang daarligt har kunnet 
taale Ironi eller Satire. Men da den omsider kom 
ude fra Publikum, baade Modsigelsen og «Haanen», 
endog med Skældsord og Mistænkeliggørelse i Følge, 
da tog han den med en mærkelig sund Beskeden- 
hed og Selvbeherskelse. Saa godt som aldrig lod 
han sig friste ud i Skænderi; og meget hyppigt 
gottede han sig selv ganske hjærteligt over de Hib, 
man langede ud efter ham. Har hans Families 
drilske Seen ned paa hans Gerning bidraget til at 
udvikle dette, saa har den gjort ham god moralsk 
Nytte — og sparet ham for adskillig Lidelse og 
Tidsspilde. Ti ovenpaa hvert Anfald af Vrede eller 

Ærgrelse blev han uundgaaelig syg og arbejdsudyg- 
tig i flere Dage. 

Af langt sikrere og ogsaa større Betydning for 
ham var dog hans Venner. Det var lutter Viden- 
skabsmænd eller videnskabeligt interesserede Mænd. 
Deres Arbejder, deres Talent, deres Karakterer blev 
en Slags Ungdomskilde for den Trang til at be- 
undre og til at give sig hen, som var hans Væsens 
dybeste Drag og Betingelsen for hans Forskerstor- 
hed. Hvor han var ærbødig stolt af deml hvor 
han solede sig i deres Værdi der er noget af den 
rolige Forelskelses Glæde i hans evige Lovtaler over 
dem. Han var ganske vist mere et ivrigt Hoved 
end et hurtigt Hoved: lige straks saa' han ikke 
« Træerne for lutter Skov», han maatte have sundet 
sig efter et Indtryk, før han blev sig bevidst alt, 
hvad der var i det*). Men er det ikke betegnende, 
at i første Øjeblik mældte sig ufravigelig kun Hen- 
rykkelsen over det gode og aldrig Uviljen mod 
det forfejlede? Samtalerne, den flittige Brevveksling 
med. Tilsendelsen af Artikler og Bøger fra Vennerne 
livede Gang paa Gang op i ham de Ævner til at 



♦) Hans Ivrighed illustreres tydeligt af Vanen, han 
havde, til, naar han brugte Billeder, at slaa to Billeder 
sammen i ét, og til at gøre enhver Forklaring til en lang 
Række Parenteser: de første Par Ord, han sagde, bragte 
ham til at tænke paa en mulig Indvending mod hvad han 
vilde sige, den tænkte Indvending førte ham saa over til et 
nyt Punkt, o. s. v. — Af disse Vaner er der Mærker nok i 
hans Bøger. 

holde af, til at undre sig og beundre, som i Viden- 
skabens Tjæneste førte ham fra Iagttagelse til Iagt- 
tagelse og fra Opdagelse til Opdagelse. Og ikke 
nok dermed! de fyldte ham tillige med Lykken 
ved at vide sig afholdt, og de styrkede hans Tro 
paa sig selv. Der er et rørende Brev til den af 
hans Venner, som stod hans Hjærte nærmest. Bo- 
tanikeren Hooker, han, der var «saa honnet, saa 
aaben og saa beskeden*, og som havde «et saa 
roligt, velvilligt og intellektuelt Ansigt. » I det 
Brev fortæller Darwin, at han først havde faaet 
officiel Meddelelse om en videnskabelig Æresbevis- 
ning, og den havde ladet ham fuldstændig lige- 
gyldig; men saa kom Hookers Brev derom. «og 
saa stor er Virkningen af Varme, Venskab, Vel- 
vilje, at nøjagtigt den samme Kendsgerning, med- 
delt som De gjorde det, fik mig til at blusse af 
Glæde, saa mit Hjærte bankede stærkt*. Eller tag 
et andet Brev til Hooker: « Deres Venlighed og 
Hengivenhed skaffede mig Taarer i Øjnene. Lad 
Folk snakke længe nok om Berømmelse, Ære, For- 
nøjelse, Velhavenhed: det er ikke andet end Smuds 
altsammen i Sammenligning med hjærtelig Hen- 
givenhed*. Saa meget var Venskabet i hans Liv. 
Og hvad var ham saa ikke dét, at de kæreste af 
hans Venner sluttede sig til hans Anskuelser! I 
« Darwinismens* første Tid, da Folk gik den med 
et Skuldertræk forbi, eller siden hen, da man i 
zelotisk Iver søgte at lægge den for Had, da plejede 
Darwin i sine Breve at anlægge Navnefortegnelser 

over dem, som var paa hans Parti. Først var der 
nok kun 3, saa blev der 4 — 5 — en halv Snes. 
Men med disse tre og med denne halve Snes bag 
sig følte Darwin sig tryg. Hvad saa dygtige og 
sandhedskærlige Mænd havde anerkendt, det maatte 
have noget af den sande Sandhed i sig! Det laa 
ikke til ham hverken at tænke eller at tale som 
en Posør: ellers vilde han vel have tænkt og sagt, 
at med den Hær skulde hans Anskuelser « erobre 
Verden ». Men han havde dog noget saadant paa 
Følelsen, — og den Følelse har bidraget sit til at 
holde hans Ro og hans Arbejdslyst oppe. 

Naturligvis kom saa andet til. Det f. Eks., at 
hans Bøger blev solgt og vakte Opsigt, fik vist ad- 
skilligt at sige: i det mindste spores der, efter at 
« Arternes Oprindelse » hurtigt er blevet udsolgt, en 
paafaldende Fart og Energi i hans Breve, som om 
han nu førte sig frejdigere og spænstigere. Men 
det nære paavirker alligevel stærkere end det fjærne. 
Saa naar denne ensomme, af store Lidelser altid 
truede og næsten daglig pinte Mand gennem en 
lang Aarrække kunde bevare og udvikle sig paa én 
Gang som et udmærket Menneske og som en rast- 
løs, atter og atter banebrydende Forsker, — saa 
gaar Ens Beundring og Taknemlighed overfor ham 
næppe paa" Afveje, om den søger at medomfatte 
Hustruen, som skabte hans Hjem, og det Par Venner, 
som var dets bedste Gæster. 



dbyGoogk 



57 



VI. 

Darwin levede i Down i 39V2 Aar, over Halv- 
delen af sit Liv. Derude blev næsten alle hans 
Skrifter til: først et Par geologiske Arbejder og det 
møjsommelige Værk om Cirripedierne ; saa de store 
« Udviklings »-Bøger; endelig ind imellem dem og 
efter dem hans Orkidé-Bog, Undersøgelserne om de 
insektædende Planter, de klatrende Planter, Blomster- 
formerne, Planternes Bevægelsesævne, hans Bog om 
Regnormene og en Mængde botaniske, geologiske, 
zoologiske og psykologiske Afhandlinger. En blot 
og bar Liste over hvad han har udgivet gør allerede 
et ret overvældende Indtryk. Og hvis man saa 
yderligere vil lade Blikket løbe ned ad et Par Sider 
i en af hans Bøger, skal Sidernes Sammenstuven 
af Fakta nok faa gjort Overvældelsen komplet. Men 
den, der ikke selv er vant til at forske, faar endda 
knap en klar Forestilling om, hvor stort Slid og 
Slæb der ligger bag. Saa mange Bind havde Dar- 
win 1856 læst og gjort Uddrag af til sin « Arternes 
Oprindelse*, at alene til at gaa Uddragene igennem 
og ordne dem (altsaa ikke til selv at skrive) mente 
han at maatte have mindst et Aar. Og tag saa 
hans Forsøg, hans Iagttagelser! Alle de Forsøg, 
der ingen Vegne førte hen, hører man intet om; 
de Forsøg, der lykkedes, har taget Time paa Time 
i Uger, Maaneder, Aar; og tit er af de lykkede 
Forsøg og de gjorte Iagttagelser kun de blevet 
offenliggjorte, som angik den og den ene Art. Han 

bar sig undertiden ad som Digteren, der ganske 
vist i sit Liv havde set en Masse Smaahykleri hos 
baade Krethi og Pleti, men som saa dog nøjedes 
med at skildre den ene, fuldblods Tartuffe. 

En Vane hos Darwin gjorde ham det muligt 
at faa saa meget bestilt. Han læste aldrig en Bog 
mer end én Gang. Alt, hvad han overhovedet 
kunde faa Brug for i den, tog han med det samme 
og registrerede og indordnede det i Rubriker, saa 
selve Bogen fra nu af var ham som en kærneløs 
Nød. Hans store Erindringsævne — navnlig hans 
eminente Begavelse som «Seer» — tillod ham des- 
uden, naar han bragtes til at huske paa noget, 
som han havde læst, at «se for sig» Stedet, hvor 
det maatte staa, samt den Art Skrift, det var trykt 
med . . . Lige saadan beflittede han sig paa, straks 
den første Gang at faa sine Eksperimenter til at 
lykkes, og kun yderst nødig gentog han et Forsøg, 
som var blevet udført med al tænkelig Omsigt. 
Han noterede saa op ikke blot Eksperimentets Svar 
paa selve det Spørgsmaal, han just havde paa 
Hjærte, men ogsaa de flest mulige ledsagende Frem- 
toninger, — nøjagtigt som han under sin Læsning 
uddrog af en Bog baade det, der støttede, og det, 
der stred imod hans Opfattelse. Man vil heri 
genfinde hans yderligt udviklede Ordens-Sans, som 
bl. a. gjorde ham ogsaa næsten pertentlig prompte 
i Forretningssager. Øjeblikkelig, naar han havde 
haft den mindste Udgift, noterede han den ; og han 
holdt af at gøre Regnskab op trods nogen Bog- 

holder. — Underligt nok lader dette Anlæg hyppigt 
til at være associeret med en halvt sindssyg Lyst 
til at spare paa Papir. Hos Darwin var Papir- 
Spareriet saa temmelig en Mani. 

Brevene giver mange gode Bidrag til Udtydning 
af hans Bøger, for saa vidt som de siger En, hvad 
og hvor meget han lagde ind i en Del af de Ord, 
han brugte. Og i alt Fald for « Arternes Oprindel- 
ses » Vedkommende hjælper de En saa nogenlunde 
til at kunne forfølge hans Anskuelsers Vækst. Men 
de yder næppe synderligt Materiale for selv det for- 
sigtigste Forsøg paa at ville forklare i det enkelte 
Darwins Teorier eller lagttagelsesrækker som natur- 
lige Udslag af dette særlige og saadan og saadan 
udrustede Menneske Darwin. Sir Hooker skriver 
etsteds i et Brev de gyldne Ord, at « enhver Med- 
delelse af naturvidenskabelige Fakta, hvor rigtig 
den end kan være, er kun rigtig i Forhold til 
lagttagelsesmidlerne og Iagttagerens Synspunkt ». 
Udvid, som rimeligt er. Sætningen til ogsaa at om- 
fatte Slutninger fra naturvidenskabelige Fakta, vov 
med andre Ord at sige den paradoksalt udseende 
Trivialitet, at der findes kun grumme lidt « objektiv 
Videnskab » og slet ingen « upersonlig Sandhed »: — 
og man vil komme til at haabe af saa omfangsrig 
en Publikation om en Videnskabsmand som nu 
denne Brevsamling, at den skal lære En at se og- 
saa hans videnskabelige Gerninger som en Slags 
Afspejlinger af ham selv og hans Forhold. Noget 
i den Retning giver vel Darwins Breve, og noget 

giver hans Søns Indledninger*). Men ved en rige- 
ligere Aftrykken af D.'s Notitsbøger kunde man 
saare let have givet noget langt mere og langt 
værdifuldere. 

De store Grundtræk i Darwins Forskerfysiog- 
nomi, og som man atter og atter bliver opmærksom 
paa under Læsningen af hans mange Breve, hvoraf 
kun en fire, fem Stykker ikke omhandler viden- 
skabelige Æmner, — det er væsentlig dem, som 
ovenfor udledtes af Brevene og Dagbogen fra Beagle- 
Rejsen. Først dét, som sammenstilledes med San- 
sernes Hyperæsthesi hos de nervøse, nemlig hans 
forunderligt skærpede Blik for det smaa. Med 
Rette turde han kalde sig selv «en ren Millionær 
paa forunderlige og mærkværdige smaa Fakta ». 
— Saa er der hans Vakthed, hans altid vaagne 
Interesse for alt. Naar andre er stærkt optagne af 
en Ting, er det jo gærne, ligesom deres « Sjæls 
Øje» fik Skyklapper paa og ikke kunde se andet 
end netop dette ene. Darwin derimod — han 
sidder f. Eks. i Sommeren 63, midt under en hid- 
sig Kamp om Udviklingslæren, og skriver betagen 
løs paa sin «Dyrs og Planters Varieren»: og saa 



•) Der oplyses bl. a., at Darwin kun brugte faa og 
simple Instrumenter, samt at han havde en blind Tillid til 
Instrumenter, saa at han ikke selv faldt paa at undersøge, om 
f. Eks. en Maalestok var nøjagtig inddelt. Han angav ogsaa 
«Tommer omsat i Millimetre» efter en gammel Bog, hvis 
Angivelser viste sig at være ukorrekte. 

faar Hooker pludselig en skøn Dag en Epistel fra 
ham om «en lille Kendsgerning, der har overrasket 
ham», nemlig at en Plante i hans Arbejdsværelse 
ruller bestandig sine smaa Grene op og ud igen. 
— Endelig hans umættelige Lyst til at eksperimen- 
tere, hans Spørgesyge overfor Naturen, og hans 
mærkelige Greb paa at stille sine Spørgsmaal paa 
den nemmeste, den mest praktiske Maade. Dét er 
et rent digterisk Talent hos ham, et Udslag af hans 
Indbildningskraft, — der da ogsaa var saa levende, 
at naar han læste i en Rejsebeskrivelse om Gang 
over slemme Broer, fik han «en fortvivlet ubehage- 
lig Følelse », og han «blev angst » under Skildringen 
af en Snestorm. . . . Altsammen voksede det natur- 
ligvis ved den stadige Øvelse, og alt bares det oppe 
af en nervøs Konstitution, der var som Fyr og 
Flamme sammen med sindig Stædighed. Man ser, 
hvordan han, formelig som en Buldog, bider sig 
fast i sine Æmner og ikke lader sig ryste af, skal 
der end gaa ti, tolv, tyve Aar, før han faar Bugt 
med dem. Og saa er han dog bestandig dirrende 
af Utaalmodighed, farende op, synkende sammen, 
jagende paa, uden Ro og uden Rast. Hans Søns 
Beskrivelse af, hvordan han eksperimenterede, an- 
skueliggør saa nogenlunde denne paafaldende Aands- 
Beskaffenhed. Han skulde f. Eks. undersøge Rød- 
derne paa nogle Bønner. «OmhyggeUgt og langsomt 
blev de smaa Stykker Karton befæstede; men de 
mellemliggende Bevægelser var alle raske, blev ud- 
førte med en Slags undertrykt Ivrighed, ... og jeg 

husker de gesvindte Bevægelser af hans Hoved op 
og ned, naar han fra den iagttagne Genstand saa' 
ned til sine Notitser ». 

Det, der forbavser En mest under Læsningen, 
er saa, at denne Vitalitet, denne Livskraft slet ikke 
synes at tage af. Og det uagtet Darwin er saa 
syg, bestandig syg! Det er som et Urværk, stillet 
ud i Regn og Støv og Slud, Aar efter Aar, Aar 
paa Aar: og dets Hjul bliver ved at dikke rastløst 
— og regelmæssigt! Læser man Brevene, saadan 
som de er grupperede i Bogen, nemlig efter de Ar- 
bejder, som de omhandler, saa vil man i det højeste 
henimod Bogens Slutning studse ved nogle trætte 
Udbrud om, at nu er der vel næppe lang Tid til- 
bage. Skøndt — trætte Udbrud husker man da 
ogsaa fra 20 — 30 — 40 Aar tidligere (om end maa- 
ske lidt mindre matte da i Klangen)! Først naar 
man ordner sig alle Brevene efter Tidsfølgen, gaar 
det op for En, at der er dog en Slappelse. De 
humoristiske Vendinger forsvinder saa temmelig, og 
de sproglige Udtryk for Sindsbevægelserne bliver 
adstadigere. Darwin bliver nu ikke mere «stiv» 
af Forbavselse eller Skræk, ikke heller «springer 
han op» ved Læsningen af noget, eller er nær ved 
at «rævne» af Beundring, eller tror, at en anden, 
som læser ham, «vil stønne og tænke », og han 
kommer ikke mer til at «skælve» ved en andens 
Kækhed. I 50'erne kunde han slutte et Brev: 
«Jeg er det elendigste, mest omtaagede, enfoldigste 
Dyr i hele England og nær ved at hyle af Ærgrelse 

over min Blindhed og Indbildskhed. Altid Deres 
ulykkeligste Darwin ». Sidst i 70'erne derimod lader 
han i en omtrent tilsvarende Sindsstemning det 
være nok med at undertegne sig « Deres taabelige 
Ven.» Der er altsaa en Afslappelse, — om end 
besynderlig svag. Han klager f. Eks. over, at de 
nye Ansigter (og Scenerier), han som 70aarig ser, 
dem har han ganske glemt efter en Maaneds For- 
løb. Men selv i denne Alder er hans Erindring af 
det kort forinden sete skarp, «som havde han 
Fotografier af det for sig», og sine ældre Bekendtes 
Ansigter kan han endnu se « levende for sig og faa 
dem til at gøre alt, hvad han vil». Og med de 
70 Aar fyldt kan han ogsaa «gløde fuldstændig 
over sit Arbejde », han kan « gennem gi ødes af 
Glæde » ved Erindringen om et Fund, — og der 
kan løbe ham i Pennen den for ham saa betegnende 
Underskrift « Deres altid urolige Ven!» 

Maaske han, ubevidst, havde beflittet sig paa 
en Slags Hygiejne, der hjalp til at holde hans 
Aand ung. Altid havde han samtidig to eller tre 
forskellige Arbejder for. Han ^c fuskede » (som han 
kaldte det) rundt i alle Naturvidenskabens Afdelin- 
ger, læste endog indviklede fysiske og matematiske 
Afhandlinger, som han delvis «ikke forstod ». Og 
endelig læste han daglig eller lod sig forelæse Rejse- 
beskrivelser, filosofiske Skrifter, Romaner. En saa- 
dan Afveksling plejer at forynge. Selv finder han 
da ogsaa et Aar før han dør, at «hans aandelige 
Tilstand har ikke forandret sig i de sidste 30 Aar». 

Undtagen, tilføjer han, i ét Punkt: han kan ikke 
mere holde ud at læse blot en Linje Poesi. Ved 
Poesi forstaar han Vers. Et Landskabs Skønhed 
gør ham endnu stadig urolig af Betagethed, en 
rørende Melodi faar ham endnu ufravigelig til at 
græde, og han hører om og om igen med usvækket 
Nydelse Walter Scotts eller George Eliots Romaner. 
Men Vers — Shakespeares Vers — keder ham. 
De imødekom vel heller næppe den Smag for det 
idylliske, der havde udviklet sig hos ham*). Og 
desuden lader det jo virkelig til, at en energisk og 
versificeret Digtning har ondt ved at trives sammen 
med stærke naturvidenskabelige Interesser. Det kan 
da næppe være tilfældigt, at f. Eks. i vore Dage 
Romanens Eneherredømme fulgte lige i Hælene paa 

Naturvidenskabens Opsving. 

Hans moralske Jeg synes En ligesaa uforander- 
ligt. Ogsaa dér mærker man, at Affekterne taber 
efterhaanden ganske lidt i Styrke; men det er det 
hele. Opfarende, som han var af Temperament, 
kunde han som Mand i det første Øjebliks Hede 
bruge i sine Breve meget haarde Ord om Modstan- 
dere («usle» f. Eks.); da han er gammel, bliver 



•) Den sidste Gang, hvor «to søde, allerkæreste Strofer 
er nok til at faa ham ung igen og til at elske Poesien med 
fordums Varme», omtales i et Brev fra Novbr. 64. Versene 
er disse (af den Tennysonske Idyl «Enoch Arden»): «and 
he meant, he said he meant — Perhaps he meant, or partly 
meant, you welb. 

Udtrykkene mere overlegne, men derfor ikke mindre 
skarpe. Og saa snart han er i Ligevægt, ser han 
retfærdigt — sjældent retfærdigt paa andre; han 
er dem i Sandhed en billig Dommer. Den megen 
Tale om hans store Beskedenhed har ikke været 
tomt Mundsvejr. Han følte sig ydmyg under Ros, 
eller den opflammede ham til «at se at være saa 
omhyggelig som blot muligt ». Og hans stærkeste 
Selvtillid eller Selvfølelse var denne, at han « havde 
arbejdet saa godt og saa anstrængt, som han paa 
nogen Maade kunde: og mer kan et Menneske ikke 
gøre». 

Det vilde kun daarligt sømme sig at stable 
Darwin op til at være en Teaterhelt, en overnaturlig 
Ædelmodighed. Han var et Menneske som vi alle. 
Da Wallace indsendte Beretningen om sin selvstæn- 
dige Opdagelse af «Natur-Opdrættelsens» Betydning 
for Udviklingen, og da Lyell og Hooker holdt paa, 
at saa skulde Darwin lade sin, lige saa selvstændige 
Skitse om den samme Opdagelse trykke samtidig 
(for at bevare sin Prioritets-Berømmelse), saa gik 
Darwin ind paa at gøre det. Det kostede ham en 
heftig Kamp med sig selv, men — han resignerede 
og renoncerede ikke. Man læse imidlertid det Brev, 
hvormed han (d. 18de Juni 58) sender til Lyell 
den Afhandling, han lige har modtaget fra Wallace. 
Og man erindre sig, at Darwin den Gang i tyve 
Aar havde samlet sit uhyre Materiale; at han to 
Gange havde nedskrevet en Fremstilling af sine 
Udviklings-Ideer; og at han siden 5() arbejdede paa 

et Værk om dem, der vilde være blevet 3 — 4 Gange 
saa stort som « Arternes Oprindelse ». Saa var det, 
Wallaces lille Afhandling koml Darwin skrev saa- 
ledes til Lyell: «I Dag har Wallace sendt mig 
indlagte og bedt mig befordre det videre. Det fore- 
kommer mig vel værd at læse. Deres Udtalelser 
om en Straf — at man vilde komme mig i For- 
købet — er gaaet i Opfyldelse. . . . Vær saa god 
og send mig Manuskriptet tilbage, som Wallace 
ikke taler noget om, at han ønsker jeg skal lade 
trykke; men jeg vil naturligvis straks skrive og til- 
byde ham at sende det til et eller andet Tidsskrift. 
Saa vil hele min Originalitet, af hvad Omfang den 
nu kan være, være tilintetgjort. . . . Min kære Lyell, 
oprigtigst Deres Darwin.* 

Det er i dens kritiske Øjeblikke, man skal 
søge at belure en Menneskesjæl, hvis man vil have 
at vide, hvad den er værd. I dette for Darwin saa 

store Øjeblik ja! det er et Menneske, fuldt 

af Lyst til at udmærke sig, der sørger i hine Linjer 
over, at hans Livs store Haab er bristet. Men der 
kan vel næppe være to Meninger om, at saadan 
skriver og saadån sørger i et saadant Øjeblik kun 
et udmærket Menneske, En, hvem man har baade 
Ret og Pligt til at kalde en fuldt ud honnet Ka- 
rakter . . . 

De sidste Ord, der anføres af ham, er fra 
Natten før hans Død, efter at han med stort Be- 
svær var blevet kaldt til Bevidsthed igen. «Jeg er 
ikke det mindste bange for at dø», sagde han. 

Og de Ord, hvormed Bogen om ham slutter, er 
nogle, han nedskrev i 1879: «Jeg tror, at jeg har 
gjort Ret i, altid at følge Videnskaben og vie den 
mit Liv. Jeg føler ingen Samvittighedsnag, som 
om jeg nogensinde skulde have begaaet nogen stor 
Synd; men jeg har saare ofte beklaget, at jeg ikke 
har gjort mine Medskabninger mere direkte godt.» 
Han vilde gærne have været ogsaa en stor 
Filantrop, lader det til. Paa sin Vis, ved sit Eks- 
empel, blev han dog — og kan han blive — en 
Velgører for mange. 

Vilhelm Møller. 

1. 
Darwins Teori. 

Charles Darwin: origin of species. — Ch. Darwin: animals 
and piants under domestication. 



IN aturen er som et vidunderlig stort Slot med 
Tusender af Sale og Celler, med dunkle Løngange, 
der føre ud i Dagens Lys, og med aabne Svale- 
gange, der lede ind til Mulm og Mørke. Der er 
Forhaller med aabne Søjlerækker, hvor man gaar 
lige ind, og Sale, som ere tilgængelige, naar man 
tager haardt i Døren; men der er ogsaa mange, 
mange Døre, som det tager Aartiers Magt og Læmpe 
at faa op, og der er dem, hvor al Snildhed, al 
Anstrængelse har været forgæves. I lang Tid var 
der øde i Slottet: mange stode langt borte og 
glædede sig ved dets Skønhed og Majestæt, faa 
dreve om i Forgaardene, og færre tog i de lukkede 
Døre; men nu er der travlt. Dør paa Dør tvinges 
op, og den ene efter den anden kommer ud fra 
Slottet og fortæller om de vidunderlige Ting, de 

dér have set. For en halv Snes Aar siden kom en 
ældre Mand ud derfra. Han havde vandret der- 
inde en tyve, tredive Aar gennem mange smaa 
Celler ad mange bugtede Gange, til han kom til 
en stor Hal med herligt Hvalv, med mægtige Dybder 
og store, vide Udsigter, og han fortalte, hvad han 
havde set i Cellerne og i Hallen, og nogle mente, 
at han var naaet til Slottets Hjærte, men andre 
sagde, han havde drømt i Forhallen. 

Manden var Charles Darwin, og det, han for- 
talte, var, hvorledes alt, hvad der lever paa Jorden, 
var som et mægtigt Klædebon, der vævede sig selv, 
hvor den ene Traads Løb og Farve betingede den 
andens, og at alt som Tiden svandt, blev Vævet 
rigere og skønnere. 

Nu skulle vi følge ham paa hans Vandring og 
lære at kende, hvad han saa' først i Cellerne og 
saa i Hallen. 



Tidlig paa Foraaret pleje Gartnerne at udsende 
Fortegnelser over Frø og Planter; der er mange 
Navne, kendte og ukendte, og ved nogle af dem 
staar der, at de ere nye. Dette kan nu betegne, 
at det er hidtil ikke dyrkede Arter, der ere komne 
ind under Gartnerens Behandling, men i Alminde- 
lighed skal det sige, at en eller anden Gartners 
Dyrkningsmetode har indvirket paa en eller anden 
Maade paa en længst dyrket Plante, saa at Blom- 
sterne eller Bladene have faaet en hidtil ukendt 

Form, Størrelse eller Farvenuance. Mennesket kan 
da altsaa indvirke paa Plantearterne, kan bringe 
dem til at variere; og at det ikke lader denne sin 
Indflydelse gaa ubenyttet hen, derom vidne f. Eks. 
de utallige Georgine- og Hyacinth- Varieteter med de 
straalende historiske Navne. Men det er ikke blot 
Planterne, dette gælder: Dyrene ere samme Ind- 
flydelse underkastede, ja endogsaa Mennesket er 
det. Xenophon fortæller, i «de Titusendes Tilbage- 
tog », at man hos en vis Folkestamme med Stolthed 
viste ham nogle løjerlige, fede, hvide Drengebørn 
og fortalte om dem, at de vare Sønner af Stammens 
ansete Mænd, og at de ble ve holdte for sig selv og 
fodrede med Mælk og Kastanier. Dette er jo lige- 
frem dyrkede Mennesker, og Fremgangsmaaden er 
nøjagtig den samme, som Gartneren den Dag i Dag 
bruger, naar han vil « forædle » vilde Planter. Han 
udvælger nemlig en af de mere anselige Arter i 
kraftige Individer og giver disse god Plads og rige- 
lig Næring. Heraf fremlyser, at det er de forandrede 
Livsbetingelser, der frembringe Forandringerne i 
Artens Udseende. Desværre vide vi kun lidt om 
Forholdet mellem Livsbetingelserne og Arten; en- 
kelte Omstændigheder synes dog at være slaaede 
fast, som det, at Størrelsen staar i Forhold til 
Næringsmassen, Farven til Næringens Beskaffenhed, 
Hudens Tykkelse og Haarenes Tæthed til Khmaet 
o. s. V. Vor Uvidenhed kommer for en stor Del 
af, at der er en anden Faktor, der virker med, 
som det ikke er saa let at kontrollere, nemlig Indi- 

videts særegne Konstitution, og denne Faktor er 
saa vigtig, at den kan bevirke, at samme Art under 
samme Betingelser giver forskellige Varieteter, og 
omvendt at samme Art under forskellige Betingelser 
giver samme Varietet. Det er omtrent som med 
os Mennesker: hos En bliver Forkølelsen til Hoste, 
hos Andre til Snue, Betændelse eller Gigt. 

Endvidere indvirke Vaner paa Arterne. Vild- 
anden har saaledes stærkere Vinger og svagere Ben 
end den tamme And, fordi den flyver mere og gaar 
mindre; vilde Geder have meget mindre Yver end 
tamme, fordi de ikke malkes; og mange af vore 
tamme Pattedyr have hængende Øren, hvilket rime- 
ligvis har sin Grund i, at de sjælden i den tamme 
Tilstand blive skræmmede og derfor sjælden udføre 
den Bevægelse, der betegnes ved at « spidse Øren»: 
ved denne Mangel paa Brug slappes Ørets Bevæ- 
gelsesmuskler og magte nu ikke længer at holde 
Øret oppe. 

Man har fremdeles lagt Mærke til, at de for- 
skellige Forandringer staa i Forbindelse med hin- 
anden. Saaledes have grovt- og langthaarede Dyr 
enten lange eller mange Horn, Duer med kort Næb 
have smaa Fødder, haarløse Hunde have ufuldstæn- 
dig Tandbesætning, ja hos Kattene er der den for- 
underlige Forbindelse, at de hvide og derhos blaa- 
øjede i Almindelighed tillige er døve. 

Alle disse Forandringer vise sig nu som arve- 
lige eller ikke arvelige; men der er god Grund til 
at antage, at Arveligheden er Reglen, det modsatte 

Tilfælde Undtagelsen. Faa Ting kunne med saa 
fuld Føje kaldes vidunderlige som Arveligheden. 
Eller er det ikke vidunderligt, at det f. Eks. i to 
tilsyneladende aldeles ens Æblekærner ligger af- 
gjort, at det Træ, der kommer af den ene, vil have 
helt gule Æbler, og at det andets vil have et Par 
røde Striber paa den ene Side? 

Saaledes var der en lille Dreng, der havde den 
besynderlige Vane, naar han var glad, at lade sine 
Pingre bevæge sig hurtigt frem og tilbage parallelt 
med hinanden, og blev han rigtig fornøjet, holdt 
han Hænderne op hver paa sin Side af Hovedet, 
stadig bevægende Fingrene. Drengen blev Mand 
og fik en Datter, og denne lille Pige kunde, naar 
hun var rigtig glad, ikke lade være med at lade 
sine Fingre spille for sine Øren. 

Det, vi vide om Arvelighedens Love, er meget 
tarveligt. Ingen kan sige os, hvorfor et Barn arver 
nogle af Forældrenes Ejendommeligheder og ikke 
alle, eller hvorfor Børn undertiden slet ikke ligne 
Forældrene, men derimod Bedsteforældrene. I hvor 
høj Grad nu denne Arvelighed i Forbindelse med 
Varieringen, paa Grund af forandrede Livsbetingelser 
og Vaner, i Tidernes Løb have indvirket paa Dyr 
og Planter, se vi klarest ved at betragte vore Hus- 
dyrs og dyrkede Planters utallige Racer og Afarter. 
Vel hersker der, da Sagen er meget dunkel, megen 
Uenighed om, hvorvidt vore Husdyr og Planter ned- 
stamme fra én eller fra flere Arter; men for Fler- 
tallets Vedkommende kunne vi dog bringe det til 

en vis Sandsynlighed, hvilket af de to Tilfælde 
der har fundet Sted. Hesten nedstammer rimeligvis 
fra én Art, og hvad angaar Hønens mange Racer 
— som de store spanske, de toppede polske og 
klodsede kochinkinesiske — saa er det næsten 
utvivlsomt, at de alle nedstamme fra en lille vild 
Høne, Gallus bankiva, der har sit Hjem i Indien. 
Hunden har sikkert mer end én Stamart; men 
lige saa sikkert have Racer som Mynden, Buldoggen, 
Moppen og Hønsehunden aldrig levet i vild Til- 
stand, dertil er Forskellen mellem dem og vore 
vilde Hundearter altfor stor. For den, der har set 
de ædlere Dueracer med deres store indbyrdes For- 
skelligheder, vil det falde vanskeligt at antage dem 
for at komme fra en eneste vild Art; og dog maa 
vi antage, at disse forskellige Racer — Kropduen 
med det langstrakte Legeme, de høje fjerklædte 
Ben og det stærkt fremstaaende Bryst, Hugstjerten 
med sin hjulformede, af 32 — 40 Fjer sammensatte 
Hale*) og Tumleren med de smaa Fødder, det for- 
svindende Næb og den ejendommelige Tumlen bag- 
over under Flugten — at disse og de andre lige 
saa afvigende Racer nedstamme fra den lille vilde 
Klippedue, Columba livida. Thi ere disse forskel- 
lige Duer ikke Varieteter, men Arter, saa maa vi 
antage mindst 7 — 8 Stamarter for dem. Disse Arter 
maa alle have været Klippeduer, d. v. s. ikke byg- 
gende Rede i Træer og nødig hvilende sig paa dem 



•) Andre Dueracer have kun 12 Fjer i Halen. 

(saaledes er nemlig Forholdet med vore tamme 
Duer); men vi kende kun én Klippedue, den nys- 
nævnte Columba livida, hvorom der kan være Tale 
(da de to, tre andre slet ingen Lighed have med 
Husduen), og altsaa maatte de andre formodede 
Stamarter enten være Zoologerne ubekendte, hvad 
der ikke er rimeligt, eller ogsaa maatte de være 
uddøde, noget, der er lige saa lidt troligt, da gode 
Flyvere og tilmed saadanne, som bygge paa util- 
gængelige Steder, ikke ere synderligt udsatte for 
Tilintetgørelse,* hvad ogsaa Columba livida viser, der 
har holdt sig paa smaa engelske Øer og paa Middel- 
havets Kyster. 

Det ligger nær at spørge om, hvorledes disse 
saa vidt forskellige Racer ere opstaaede af nogle 
faa Arter. Vi skulle se I Der er et bestemt Træk, 
der er fælles for dem alle, det nemlig, at deres 
Egenskaber ikke saa meget ere afpassede efter Dy- 
rets eller Plantens Tarv som efter den Nytte og 
Fornøjelse, Mennesket kan have deraf. Om nogle 
Varieteter véd man bestemt, at de ere fremstaaede 
pludselig, og ved andre er man temmelig sikker 
paa, at det har været Tilfældet. Men lægge vi 
Mærke til, hvorledes af de mange Hunderacer hver 
er skikket til at tjene Mennesket i en særlig Ret- 
ning, hvorledes ét Slags Faar passer, til dyrkede 
Egne, et andet til Bjerglande, at nogles Uld er god 
til dette Brug, andres til et andet, sammenligne vi 
Kamphanen med de fredelige Gaardhaner og endelig 
disse forskellige Blomster, Frugter og Grøntsager, 

der til de foBskelligste Tider af Aaret tilfredsstille 
de forskelligste Fordringer: saa bliver den Omstæn- 
dighed, at Arterne variere under Dyrkningen, en vel 
tarvelig Forklaring. Alt dette er sikkert ikke kom- 
met paa én Gang. Forholdet har været dette, at 
Naturen lidt efter lidt har givet Varieteter, og at 
Mennesket efterhaanden har benjrttet sig af disse 
og saaledes skaffet sig nyttige Racer. Denne Frem- 
gangsmaade, som vi kunne kalde Race valg (selec- 
tion by man), er ikke nogen blot og bar Hypotese; 
alle store Opdrættere og Agerdyrkere betjene sig af 
den. Saaledes er man i Sachsen ganske paa det 
rene med Racevalgets Betydning; flere Gange om 
Aaret underkastes Merinofaaret, hvorpaa der her 
særlig lægges Vægt, en nøjagtig Kritik: man stiller 
Faaret op paa et Bord og betragter det som en 
Maler sin Model, og de Individer, der svare bedst 
til Opdrætterens Ideal for Merinofaar, vælges til' 
Tillægsdyr. En anset Godsejer udbryder ved at 
tale om, hvad Opdrættere have udvirket i Retning 
af Faar: «det ser ud, som om de først havde gjort 
en Tegning af^ hvorledes Dyret burde være, og saa 
givet selve Tegningen Liv.» Man vil indse, at det 
er én vanskelig Sag at blive en dygtig Opdrætter, 
at der hører et sikkert Øje og en stor Erfaring til 
at udrette noget udmærket. Det kan vel hænde, 
at en Dilettant ved en heldig Krydsning slumper 
til en god Afart; men iøvrig er Krydsningen noget, 
som den grundige Opdrætter omgaas meget varsomt 
med, den bruges kun mellem nærstaaende Afarter, 

og ellers er Hovedsagen den, at opfatte de, for 
Lægfolk usynlige, fine Tegn, der tyde hen paa, at 
det ene Dyrs Organisation er nærmere Idealet, det 
andets fjærnere. 

At ogsaa Gartneren følger Racevalget, skulle 
vi søge at paavise ved at meddele nogle Detailler 
om Stikkelsbærrets Dyrkning. Manchester er Stik- 
kelsbærdyrkernes Hovedstad, og her er hvert Aar 
siden 1786 « Stikkelsbærregistret » udkommet. I 
Registret for 1845 meddeles der Beretninger om 
ikke mindre end 171 Stikkelsbærudstillinger, der 
ere holdte rundt omkring i dette Aar, saa man ser, 
at Interessen ikke har været ringe. Hvad det især 
gælder om, er at faa store Bær: 1786 vejede Pris- 
bærrene 240 Gran (det vilde Stikkelsbær skal veje 
120 Gran), 1817 vare de naaede op til 641 Gran, 
1830 vejede de bedste Bær 781 Gran og 1852 895 
Gran,' altsaa næsten 8 Gange saa meget som det 
vilde Bær og nøjagtig lige saa meget som et Æble 
med 6V2 Tommers Omkreds. 

At det nu virkelig er Racevalget, der har be- 
virket dette, se vi deraf, at Stikkelsbærrenes Blom- 
ster og Blade, som ingen har tænkt paa, have ikke 
forbedret sig, om de end ere blevne svagt modi- 
ficerede. Vi se det samme hos vore Kaalarter: 
hvor forskellige ere ikke Hvidkaal, Rødkaal, Rosen- 
kaal og Kaalrabi*) fra hinanden; men «løbe de 



•) Vore dyrkede Kaalarter nedstamme fra en eller to 
smaa gulblomstrede Middelhavsplanter, der nærmest ligne det 
bekendte Ukrudt: Agerkaal. 

op», som det kaldes, finde vi, at mellem deres 
Blomster er der ingen væsenlig Forskel, medens vi 
omvendt paa de mange Former af Stedmoders- 
blomster finde Blomsterne yderst forskellige, men 
Bladene væsenlig ens. 

I det Hele taget er Racevalg en langt almin- 
deligere Fremgangsmaade, end man ved første Øje- 
kast antager; eller samle vi i vore Haver fortrins- 
vis Frø af de smukkeste eller af de mindst smukke 
Individer, eller tror man, der er mange Bønder, 
der spare paa Skillingen og lægge en daarlig Kalv 
til i Stedet for at købe sig en god? nei, dertil er 
Lysten til at eje noget udmærket altfor stærk hos 
os Mennesker, saa stærk, at der endogsaa ere Vilde, 
som i knappe Aaringer først spise deres Bedste- 
mødre og saa deres forædlede Hunde. 

Efter saaledes nogenlunde udførligt at have 
gennemgaaet de Forhold, der gøre sig gældende 
blandt Arterne under Menneskets Paavirkning, ligger 
del lige for Haanden at spørge om, hvorvidt vi 
ville genfinde disse Forhold, eller Analogier til dem, 
i Naturen blandt de vilde Arter? Og det, der da 
først maa være Genstand for vort Spørgsmaal, er, 
om de vilde Arter variere, eller om Artens Grænse 
her er saa urykkelig, at Klima, Jordbund og andre 
Omstændigheder vise sig aldeles magtesløse? 

Et temmelig flygtigt Blik paa Vegetationen kan 
afgøre Spørgsmaalet ; lad det være Foraar — vi 
samle et halvt hundrede Eksemplarer af den hvide 
Anemone, sætte os ned og undersøge dem: vi blive 

let vår, at nogle af dem have Rodblade, andre ikke, 
at de fleste have hvide Blomster, men nogle rosen- 
røde og enkelte endogsaa mørkt-rosenrøde Blomster. 
Og hvor mange Blade er der i Blomsten? Hos 
denne er der otte, hos den næste seks, en tredje 
har syv, og denne store har hele elleve. Anemonen 
varierer da. Se vi nu op i de grønne Bøge, saa 
synes Bladene ens paa dem alle; men det vil ikke 
være vanskeligt, naar man giver sig lidt Tid, at 
finde et Træ, der har takkede Blade. 

Arterne variere altsaa; men er Forholdet saa- 
ledes, at det er let at udpege disse Individer som 
repræsenterende Artens Norm, andre som afvigende 
lidt fra denne Norm, omtrent lige som der er blege 
og rødmussede Mennesker og Mennesker, der have 
syv Fingre paa hver Haand, og andre, der slet 
ingen have? 

Ja, paa de Eksempler, vi her have anført blot 
for at vise, at Variering finder Sted, passer Sammen- 
ligningen ret godt, men der er ogsaa meget væsen- 
ligere Varieringer. Rigtignok sige nogle Naturforskere, 
at de vigtige Organer ikke variere indenfor samme 
Art, men saa regne de paa den anden Side kun 
de Organer som vigtige for Arten, der ikke variere, 
hvad der ikke er synderligt oplysende. Alligevel 
angaar Varieringen tidt de væsenligere Organer, 
hvilket blandt andet viser sig deri, at Naturforskerne 
ikke kunne blive enige om, hvad der er Art og 
hvad Varietet, og det hører til Videnskabens smaa 
Hverdagsseener, at en udmærket Videnskabsmand 

regner dét for en god Art, som en anden lige saa ud- 
mærket Videnskabsmand kalder en simpel Varietet. 

Sagen er den, at der endnu aldrig er set en 
Definition af, hvad Art og Varietet er, der bar til- 
fredsstillet Alle — derfor gaar Naturforskeren her 
efter sit personlige Skøn ; og det kunde nok hænde, 
at man altid vilde finde Vanskeligheder paa dette 
Punkt, da Varieteten muligvis er en « begyndende 
Ajt». Vi skulle i saa Henseende anføre de Ord, 
hvormed A. de Candolle slutter et stort Værk om 
Egene: «De, som sige, at den største Del af Arterne 
ere skarpt begrænsede, og at de usikre Arter ere 
meget faa, tage storligen fejl. Denne Paastand har 
et vist Præg af Sandhed, saa længe vort Kendskab 
til en Slægt er ufuldstændigt og dens Arter kun 
beskrevne efter nogle faa Individer; men jo bedre 
vi lære Slægten at kende, desto flere Mellemformer 
løber der med, og Tvivlen om Arternes Begrænsning 
vokser. » 

Nu, da vi have paavist, at de vilde Arter ere 
Forandringer underkastede lige som de tamme, søge 
vi efter en Virksomhed, der svarer til Racevalget. 
Vi finde denne i den saakaldte «Kamp for Til- 
værelsen* og det deraf resulterende Kvalitetsvalg 
(natur al selectionjy og vi skulle derfor først betragte 
nogle af Scenerne i det store, stilfærdige Natur- 
drama, hvis Titel vi ovenfor have angivet som: 
« Kampen for Tilværelsen » eller, som man ogsaa, 
med Kampens Resultat for Øje, har kaldt det: «den 
Stærkeste lever ». 



dbyGoogk 



83 

Linné har udregnet, at dersom en énaarig 
Plante udvikler to spiredygtige Frø, og disse vokse 
og igen frembringe to Frø hver, der spire o. s. fr. 
tyve Aar igennem, saa vil Planten ved det tyvende 
Aars Slutning have en Million Efterkommere. For 
Elefanten, det af alle Dyr, der formerer sig lang- 
somst, idet den er avledygtig fra sit 30te til sit 
90de Aar og i dette Tidsrum bringer tre Par Unger 
til Verden, for den har man udfundet, at den efter 
fem Aarhundreders Forløb vil have femten Millioner 
Efterkommere i Live. Naar vi nu betænke, at der 
er Planter, der frembringe Tusender af Frø, og Dyr, 
der lægge Hundreder af Æg hvert Aar, og vi der- 
hos mindes, at Verden har staaet en hel Del Aar, 
saa ane vi, hvilke Masser af Frø og Æg der maa 
gaa til Grunde hvert Aar. 

Man maa nu ikke tro, at de Planter, der have 
flest Frø, og de Dyr, der yngle stærkest, ere de 
almindeligste; thi vi have her i Danmark f. Eks. 
ingen Familie, der frembringer saa mange Frø, og 
som dog — ved Siden af at repræsenteres i saa 
mange Arter — er saa fattig paa Individer som 
Gøgeurterne (Orchideae). For at tage et Eksempel 
fra Dyreriget, saa lægger Kondoren to Æg og Strud- 
sen tyve, og dog er i samme Strøg Kondoren den 
hyppigste af de to. Det synes saaledes, at man 
snarere maa slutte, at jo mere Ynglen er udsat for 
Ødelæggelse, i desto større Mængde avles den, og 
paa den anden Side, har et Dyr en eller anden 

6* 



dbyGoogk 



84 

Egenskab, der beskytter dets Æg og Unger, saa er 
Yngelens Tal ikke stort. 

Men hvorledes ødelægges da alt dette Liv? 

Frøet tjener til Næring for Tusender af Fugle, 
og disse igen for andre Dyr, de unge Planter ædes 
af Insekterne, og disse af Fuglene. Tørken dræ- 
ber en stor Mængde Planter, og Vinterkulden for- 
tynder Dyrenes Rækker. Den ene Plante tager 
Lyset fra den anden, og den første Dyrehjord æder 
Græsset bort fra den følgende. Men vi, vi se ikke 
meget af alt dette, vi se Naturens smilende Ansigt 
og glæde os ved Smilet, vi tænke ikke paa, at den 
samme Lundens Skygge, som forfrisker os, har 
kvalt Spirer, der vare talrige nok til at dække en 
Verdensdel, og naar Fuglene kvidre glade over vort 
Hoved i den milde Sommerluft, saa falder det os 
ikke ind, at mange af dem ville synke klagende af 
Mangel paa Føde og Varme ned paa Vintrens Sne- 
driver. 

Hvorledes nu den ene Art afhænger af den 
anden, og hvor nøjagtig afpasset, hvor strængt lov- 
bunden den Verden er, som vi kalde den fri Natur, 
skulle vi søge at paavise i et Par Eksempler. Nær 
Farnham i Surrey er der vidtstrakte Heder, be- 
grænsede af lave Høje, hvorfra enkelte Fyrretrær 
løfte deres blaalige Kroner. Nogle Steder havde 
Heden været indhegnet en halv Snes Aar, og her 
vrimlede det af unge Fyrretrær, saa tykt, at det 
ene kvalte det andet — og intet af disse Trær var 
plantet. Ude paa Heden saas ingen Fyrretrær; 

men bukkede man sig ned og skilte Lyngbuskene 
ad, saa stod der tæt med smaa afbidte Fyrreplanter. 
Hermed er Sagen forklaret: Kvæget hindrede Op- 
væksten paa den aabne Hede, men indenfor Hegnet 
naaede dets Magt ikke. Naar man nu véd, at 
Fyrreskoven har sin egen Bundvegetation og sine 
ejendommelige Insekter, der søges af særegne Fugle, 
der atter have deres Fjender, saa faar den Omstæn- 
dighed, om en Ko faar en Mundfuld Føde mere 
eller mindre, en Betydning, man ved første Øjekast 
næppe vilde tillægge den. — Man véd, at Syd- 
amerika er rigt paa forvildede Heste , Hunde - og 
Hornkvæg; men i Paraguay findes de ikke, skøndt 
de forekomme i stor Mængde baade norden for og 
sønden for. Det kommer af, at der i Paraguay 
findes store Mængder af en lille Flue, der har for 
Skik at lægge sine Æg i Navlen paa nyfødte Dyr, 
dem til Død og Fordærvelse. Disse Fluer tjene 
sagtens insektædende Fugle til Føde: tog nu hine 
Fugle Overhaand, vilde Fluerne aftage, det vilde 
Kvæg vilde indfinde sig, dette vilde indvirke paa 
Vegetationen j Vegetationen paa Insektverdenen, og 
denne atter paa Fuglene: og saa er Kredsen færdig. 
Spørge vi, hvor Kampen for Tilværelsen raser 
stærkest, bliver Svaret, at det er mellem nær be- 
slægtede Arter. Den ene Rotteart fordriver den 
anden, i Australien uddør den indfødte braadløse 
Bi, siden vor Bi er bleven indført der, og saa' vi 
forskellige Afarter af Hvede imellem hinanden, ville 
vi efter et Par Aars Forløb ingenlunde høste den 

oprindelige Blanding, men de svagere ville næsten 
være forsvundne, og de, der passe bedst til Egnens 
Forhold, ville være tilstede i overvældende Mængde ; 
af samme Grund maa man, hvis man vil holde de 
forskellige Ærte varieteter , saa' hver Slags for sig. 
At dette forholder sig saaledes, forklares let deraf, 
at jo nærmere to Arter staa hinanden, desto større 
Lighed hersker der ogsaa mellem deres Fornøden- 
heder, og den Art, hvis Bygning og Natur bedst 
kan tiltvinge den disse, lever, de andre bukke under. 
Saaledes er da det Hele en mægtig Bereeinabro, 
hvor den, der har stærkest Tag, og den, der kan 
taale bedst at blive trampet paa, beholder Livet 
længst, medens de andre straks glide ned i Tilintet- 
gørelsens kolde, mørke Vande. 

Altsaa, den Stærkeste lever — det er den 
Maade, hvorpaa Naturen vælger, det, der svarer til 
Menneskets Racevalg. «0g da nu Mennesket kan 
opnaa og i Virkeligheden har opnaaet saa store 
Resultater ved sin Maade at vælge paa, hvad maa 
da ikke Naturen kunne opnaa ved sin Udvælgen? 
Mennesket kan kun virke paa de synlige udvortes 
Karakterer, Naturen kan virke paa hvert eneste 
indvortes Organ, paa hver eneste Side af Konstitu- 
tionen, paa hele Livsorganisationen. Mennesket 
passer blot paa, hvad der kan være til Nytte for 
ham, Naturen sørger for, hvad der kan være til 
Nytte for Skabningen selv. Mennesket maa holde 
Dyr 0^ Planter fra de forskelligste Klimaer i det 
samme Land og kan paa Grund af sin ufuldkomne 

Viden ikke vælge den Behandling, der passer bedst 
for hver særegen Art eller Afart ; han giver en lang- 
næbet og en kortnæbet Due det samme Slags Føde, 
eg han udsætter Faar med lang Uld og Faar med 
kort Uld for det samme Klima. Han tillader ikke 
de kraftigste Hanner at kæmpø om Hunnerne, han 
ødelægger ikke ubetinget alle de mindre udmærkede 
Dyr, og han kan ikke opfatte de Forandringer, der 
foregaa i en Skabning, før de ere saa vidt frem- 
skredne, at Øjet kan se dem. Men i Naturen, der 
vipper den mindste Afvigelse i Bygning eller Kon- 
stitution øjeblikkelig den af Tilværelseskampen fint 
balancerede Vægt, og Afvigelsen gøres frugtbringende. 
Og endelig, hvor flagrende og ubestemte ere ikke 
Menneskets Ønsker og dets Arbejde! Hvor kort er 
ikke hans Tid I Og hvor fattige maa derfor ikke 
de Resultater, han opnaar, blive i Sammenligning 
med dem. Naturen naar til. Naturen, der kan ar- 
bejde Slægtled for Slægtled, hele geologiske Perioder 
igennem! Er det da til at undre sig over, at 
Naturens Frembringelser have et langt mere hel- 
støbt Udseende end Dyrkningens, at dens Former ere 
uendeligt bedre afpassede efter de mest sammensatte 
Livsbetingelser, og at de i fuldeste Maal have Fuld- 
endelsens stolte Præg?» 

Her ere vi nu gennem de mange Redegørelser 
og Eksempler naaede saa vidt, at vi dunkelt skimte 
det store Syn, der gik op for Charles Darwin, da 
han havde arbejdet sig igennem Rækken af de 
mangfoldige smaa Iagttagelser. Hvad er da Me- 

ningen med denne lange Tale om disse smaa For- 
andringer og atter Forandringer, som efterhaanden 
give et Dyr eller en Plante et noget andet Udseende, 
og hvad var saa egenlig det Vidunderlige, Darwin 
saa'? Ja, det er sagt i faa Ord, og Darwin siger 
det selv med disse: «Jeg tror, at Dyrene ned- 
stamme fra i det højeste fire eller fem Stamformer, 
og Planterne fra lige saa faa eller endnu færrQ.» 
Det er det hele! Muligvis vil det Store ikke straks 
gaa op for Læseren; vi faa da at se lidt nøjere til. 
Hvis det nu var Darwins Mening, at Musen og Ele- 
fanten, Svinet og Giraffen, Koen og Løven, Abe- 
katten og Hvalfisken allesammen nedstammede fra 
én og samme Dyreart, vilde det saa ikke være 
vidunderligt? Og det er Darwins Mening. Det vil 
sige, det er hans officielle Mening. Thi den Sæt- 
ning, vi ovenfor have anført, er kun hans Teoris 
offenlige Form, saaledes som han trøster sig til at 
kunne hævde den overfor de videnskabelige Angreb, 
han ventede, og som heller ikke udebleve ; men han 
udtaler, skøndt rigtig nok meget forsigtigt, at det 
nok kunde være, han mente, at alle Dyr og alle 
Planter, hele den organiske Verden, skyldte en 
eneste Urform sin Tilværelse, at f. Eks. Abekatten 
og det Træ, den springer i, de Fugle, der flyve for- 
færdede bort for den, og de Smaadyr, der plage 
den, ere kødelige Slægtninge. 

Der melder sig nu straks flere vægtige Indven- 
dinger mod Teorien, og Darwin tilstaar selv, at 
ganske f jærnes kunne de ikke nu for Tiden, om de 

end ved nøjere Betragtning svækkes temmelig be- 
tydeligt. Desuden maa man betænke, at den her- 
skende Teori (thi andet end en temmelig uholdbar 
Teori er den Anskuelse dog ikke, som hævder, at 
alle Arter ere skabte, og at de den Dag i Dag ere 
saaledes, som de vare i Begyndelsen), har havt Aar- 
hundreder til at sætte sig fast i Sadlen, medens 
Darwins første Gang blev udtalt i 1859. 

« Disse Indvendinger mod og Vanskeligheder ved 
Teorien kunne samles under følgende Hovedposter: 

1) Dersom den ene Art virkelig er dannet af den 
anden ved utallige fine Overgange, hvorfor se 
vi saa ikke overalt utallige Overgangsformer? 
Hvorfor ere Arterne taalelig godt begrænsede, 
medens der ifølge Teorien ikke burde være 
Spor af Grænse? 

2) Er det muligt, at et Dyr, der f. Eks. har en 
Flagermus' Bygning og Levemaade, kan være 
blevet til ved Ændring af et andet Dyr med 
hel anden Bygning og andre Livsvaner? Kunne 
vi tro, at Kvalitetsvalget skulde være i Stand 
til, paa den ene Side at frembringe Organer 
af saa ringe Vigtighed som f. Eks. Giraffens 
Hale, der jo ikke er andet end en Fluesmække, 
og paa den anden Side Organer af en saa vid- 
underlig Bygning som Øjet? 

3) Kan Instinkt erhverves og modificeres ved 
Kvalitetsvalg? 

4) Hvorledes skulle vi forstaa, at Krydsning af 
Arter bliver uden Virkning eller frembringer 

goldt Afkom, medens Krydsning mellem Varie- 
teter er meget givtig ?» 

Hvad det første Punkt angaar, maa vi erindre, 
at Kvalitetsvalget netop virker ved Bevarelse af de 
stærkeste Former og Tilintetgørelse af de svagere, 
og da den varierende Art, Slægtled for Slægtled, 
bliver gunstigere stillet, saa vil det sidste, mest 
modificerede kæmpe med de tidligere under ulige 
heldigere Vilkaar, og disse ville derfor gaa til 
Grunde, og saaledes vil selve Dannelsen af den ny 
Form bevirke Overgangsformernes Tilintetgørelse. 

Grunden til, at disse nu uddøde Former ikke 
ere fundne ad geologisk Vej, vil senere blive om- 
talt; vi skulle her kun antyde, at Geologien har 
mange Huller, og at vi ikke have forsteniugsførende 
Lag for alle Tider. Men dette er dog ikke til- 
strækkeligt for ethvert Tilfælde. Naar man f. Eks. 
rejser fra Nord til Syd over et vidtudstrakt Fast- 
land, træffer man tidt paa nærbeslægtede Arter med 
næsten samme Stilling i Landets Naturhusholdning, 
og af disse Arter er den ene udbredt over et nord- 
ligere Strøg, den anden over et sydligere, og midt 
imellem begge Strøg findes de blandede: her skulde 
vi nu helst til Støtte for Teorien, der siger, at den 
ene er kommen af den anden, finde Overgangs- 
former; det finde vi imidlertid ikke; ville vi sam- 
menligne et Individ fra det mellemliggende Strøg 
med et, der er taget i Hjertet af det Strøg, hvor 
Individets Art er herskende, ville vi finde dem 
ganske ens. Dette ser ganske vist ud til at være 

en stor Vanskelighed for Teorien. Men først maa 
vi huske paa, at fordi en Landstrækning nu er 
sammenhængende, derfor behøver dette ikke altid 
at have været Tilfældet; thi Geologien lærer os, at 
de fleste Fastlande have været Archipelager, end- 
ogsaa ned i de senere geologiske Perioder, og i saa- 
dant Fald var Manglen paa Overgangsformer jo let 
forklarlig. Vi antage imidlertid, at dette ikke har 
været Tilfældet, og søge en anden Fortolkning. Vi 
vende tilbage til de to Strøg. Man har lagt Mærke 
til, at naar to Arter ere stillede som de ovenfor 
omtalte, saa ere de fordelte saaledes, at Individs- 
antallet aftager, jo nærmere de komme hinanden, 
og midt imellem dem ligger et smalt neutralt Bælte ; 
dette er iagttaget saa tidt, at det kan opstilles som 
Regel. I hint smalle Bælte skulde nu Overgangs- 
formerne have levet; de ere der ikke — hvorfor? 
Hvis de levede der, vilde de kun være faa i Antal, 
thi Strøget er smalt; men det er en fast Regel, at 
i jo færre Individer en Art forekommer, jo mere 
udsat er den for Tilintetgørelse, og desuden er Til- 
værelseskampen, som vi tidligere have bemærket, 
stærkest mellem nærstaaende Former, og denne 
havde nære Slægtninge paa begge Sider af sig, saa 
Underet er da ikke saa stort, at Overgangsf ormen 
er gaaet til Grunde. 

Vi vende os til Indvendingernes andet Punkt. 

Hvordan, spørges der, har Kvalitetsvalget baaret 
sig ad med at lave Flagermus. 

Ja man har godt ved at spørge. Hvordan 

Flagermusen er bleven til, det kan man jo ikke 
saadan ligefrem afgøre, men hvordan det kan 
være gaaet til, formaar man dog at antyde ved 
Hjælp af Analogier. 

Der er nu f . Eks. Egernfamilien; fra det almin- 
delige Egern med den buskede Hale, gennem Egern- 
arter med flad Hale, bred Bagkrop og Huden hæn- 
gende temmelig løst om Vommen, have vi en smuk 
Overgang til Flyveegernet: og hvad er der saa i 
Vejen for, at der for Aartusender siden kan have 
levet en springende Insektæder, der f. Eks. nærede 
sig af de Insekter, der leve paa Trær, af hvis Art 
saa navnlig de, der lettest kunde komme fra Træ til 
Træ og saaledes bedst kunde skaffe sig Føde, bleve 
bevarede, medens de, der sprang daarligere, enten 
faldt ned og sloge sig ihjel eller ogsaa omkom af 
Hunger. Men da nu de Dyr, hvis Legeme frembød 
den største Modstandsflade mod Luften, maatte 
kunne springe bedst og saaledes vare heldigst stillede, 
hvad er saa rimeligere, end at det var dem, der 
overlevede og forplantede deres Ejendommelighed 
til Afkommet, indtil Afkommets Afkom i et fjernt 
Led var blevet til et Dyr, der omtrent lignede Flyve- 
egernet, der jo er et Slags levende Faldskærm. Saa 
kunde det jo endvidere være hændet, at de paa 
Trær levende Insekter vare blevne meget faatallige, 
saa den begyndende Flagermus maatte ty til de 
Insekter, der fløj i Luften; den maatte da se at 
fange Føden under Springet, i Stedet for efter det, 
og Følgen heraf vilde saa endvidere være, at der 

blev et meget energisk Kvalitetsvalg, der sparede 
de Dyr, som kunde holde sig længst i Luften under 
Springet; og saa var Fordringen til Flugt stillet 
skarpt nok, og nogle Flagermus fløj, og utallige 
døde. Men som Læseren vel har mærket det mangen 
Sommeraften, er det især, naar Mørket falder paa, 
at Skarnbasserne og andre store Biller begynde at 
summe omkring, og derfor var den Tid gunstigst 
for Flagermusens Jagt, og saaledes blev den et Nat- 
dyr. Denne Udvikling bruger en stor Mængde Rime- 
ligheder og Muligheder; men Meningen var jo heller 
ikke saa meget at fortælle, hvorledes det var gaaet 
til, som at vise, at Sagen kunde forklares. 

Forøvrig mener Darwin, at vi i den Hud, der 
findes mellem Flagermusens Bagben, have en Lev- 
ning fra den Tid, Dyret var paa Flyveegernets 
Standpunkt, eftersom denne Hud ikke kan antages 
at gavne Flugten. 

Til Sammenstilling med denne Bemærkning 
skulle vi anføre, at Fregatfuglen, hvis Fødder ere 
forsynede med Svømmehud, kun er bleven set løf- 
tende sig fra Oceanets Overflade en eneste Gang 
og den Omstændighed, at den væsenligst lever a: 
Flyvefisk og ved at afjage Dykkerne deres Bytte, 
Forbindelse med, at Svømmehuden er meget ind 
skaaren, tillader at tyde den som en Art, der er i 
Overgang paa Grund af forandrede Livsvaner, ana- 
logt med Hypotesen om Flagermusen. 

Endelig maa det for den, der kender Spætten 
og véd, hvorledes dens hele Bygning, dens stive 

Støttehale, Foden med de to frem- og to tilbage- 
vendte Tæer, det stærke, spidse Næb og den lange, 
takkede Tunge gør den skikket til at løbe op ad 
Træstammerne og søge sin Føde under Træets 
Bark — for den, der véd dette, maa det være 
overraskende at erfare, at der paa La Platas Sletter, 
hvor der ingen Trær er, lever en Spætteart med 
samme Bygning som de klattrende Spætter, kun 
med lidt svagere Næb og mindre stiv Hale, og han 
vil se, at dette er let forklarligt efter Darwins Teori, 
medens Forfægterne af den modsatte Anskuelse maa 
erklære denne Spætte for en af Skaberens mindre 
heldige Frembringelser. 

Men siges der endvidere, lad saa være, at 
Kvalitetsvalget har været i Stand til at give en 
Insektæder Flagerm use vinger : skulde den virkelig 
have magtet at danne et saa vidunderlig fint Organ, 
som Øjet er? 

Herpaa kan kun svares ved at henvise til de 
forskellige Former for Seredskaber; det laveste 
kendte Øje er ikke andet end en Samling af farvede 
Celler, der hvile paa et ganske simpelt Sarkodevæv*); 
højere op ere Farvecellerne overtrukne med en gen- 
nemsigtig Hinde og støde op mod en for Lysindtryk 
modtagelig Nerve. Saadanne Øjne ere imidlertid 



*) D. V. s. et Væv, hvis Celler ikke ere særligt diffe- 
rensierede, saaledes som Nervernes Celler, men kun inde- 
holde Sarkode, en Slim, der omtrent svarer til Plantecellens 
Protoplasma (Dannelsesslim). 

ikke seende i den Forstand, at Dyret, der har dem, 
kan skælne en Genstand fra en anden ; de kunne 
kun kende Lys fra Mørke. Hos nogle Søstjerner 
er Hinden over Farvecellelaget, ved en Fordybning 
i dette, tykkere og udadtil konveks ligesom de 
højere Dyrs Hornhinde; man antager heller ikke 
om dette Øje, at det kan give noget Billede, men 
at den tykkere Hinde kun tjener til at koncentrere 
Lysstraalerne. Imidlertid er Springet til det højere 
organiserede Øje nu ikke saa stort, thi vi behøve 
blot at sætte Synsnervens Yderende i passende Af- 
stand fra det koncentrerende Apparat, og der vil 
dannes et Billede. 

— Vi komme til en Indvending, der er den 
foregaaende modsat: der fordres nemlig en Rede- 
gørelse for, hvorledes Kvalitetsvalget kan frembringe 
Organer af saa ringe Betydning, at man i alt Fald 
ved første Øjekast kunde fristes til at kalde dem 
Snurrepiberier. Det ser jo ogsaa meget besynderligt 
ud, at det alvorlige Kvalitetsvalg, der fremmer sine 
Hensigter ved at lade leve eller lade gaa til Grunde, 
at det har gjort sig den Ulejlighed f. Eks. at om- 
danne Giraffens Hale til en udmærket brugbar Flue- 
smække. Men man skal i det hele taget vogte sig 
for at kalde noget i Naturen Snurrepiberier; at en 
lille Flue kan have en hel Del at sige, have vi 
allerede set tidligere, og har et lille vinget Dyr end 
langtfra altid en saa stor Betydning, vil Læseren 
dog, hvis han har set en Hest eller en Ko plaget 
af Bræmser, og han tillige mindes, at det Slags Dyr 

forekomme i langt større Mængde i de varme Egne 
end hos os, vistnok forstaa, at et Dyr, der intet 
Værge har mod Bræmser og Myg, og som derfor 
aldrig har rigtig Ro til at æde eller drikke og 
heller aldrig kan hvile i Fred, at det nok kan 
blive mere trættet og udmattet og saaledes meget 
lettere udsat for Sygdomme end et Dyr, der er saa 
godt hjulpet som Giraffen. — Lad os iøvrig, siden 
Talen er om tilsyneladende mindre vigtige Organer 
og Egenskaber, i Forbigaaende sige et Par Ord om 
Skønheden i Naturen. Der er Naturforskere, som 
mene, at der i Organismens Bygning er taget Hensyn 
til Menneskets Skønhedssans. Men nu ere de for- 
skellige Racers Begreber om det Skønne og Behage- 
lige saa grumme forskellige; der er Stammer, som 
filtre deres Haar ind med Fjer og Fidt, og der er 
dem, der ælte det ind med rødt Ler, og det finde 
de skønt; der var en Verdensomsejler, der lod 
Vilde lugte til Esbouquet, men de holdt straks 
deres transtinkende Skindvams op for Næsen — 
man ser, at Naturen vilde faa nok at gøre, skulde 
den tage Hensyn til Menneskets Skønhedssans. Det 
vilde da ogsaa være en dristig Tanke, at de ele- 
gante Snegleformer, der findes i Jordlag, som ere 
dannede Tusender af Aar før Mennesket blev til, 
skulde have ligget og ventet paa at komme til at 
tage sig godt ud i et Naturaliekabinet, ikke at tale 
om de overordenlig sirlige Diatoméarter, hvem 
Optiken maatte have gjort Tiden lovlig lang, efter- 
som den var saa længe om at opfinde det sammen- 

satte Mikroskop. Darwins Teori er en meget egoistisk 
Teori, d. v. s. den hævder, at har en Art en eller 
anden Egenskab, saa har den denne til Gavn og 
Glæde for sig selv og ikke for at gavne eller glæde 
nogen som helst anden Art i Verden. Den siger, 
at Alt, hvad der er skønt, er det, fordi selve 
Skønheden paa en eller anden Maade er nyttig 
for Arten. 

Gøre vi Indvendinger og nævne Blomsternes 
Farvepragt, faa vi en Mængde forunderlige Historier 
om, at Insekterne ere nødvendige for mange Plan- 
ters Befrugtning, og at de Blomster, der ikke behøve 
denne Hjælp, ere grønlige og uanselige, medens de, 
der behøve den, ere stærkt farvede, for at trække 
Insekterne til sig; nævne vi Kristtornens mørke- 
grønne Løv og skinnende røde Bær, svares der os, 
at vil Kristtornen have sine Frø saaede, maa Fuglene 
besørge det, og de kunne ligesom vi bedre se Rødt 
paa grøn Grund end Grønt paa grøn. Vende vi 
os til Dyrene og nævne Fuglehannernes straalende 
Farver og Fjerplumadser, saa beskrives Paradis- 
fuglens Frieri for os: i en Halvkreds sidde de gifte- 
færdige unge Hunner, en efter en komme de bej- 
lende Hanner frem, puste deres Fjederduske op, 
svaje med Halen og udføre nogle meget burleske 
Solodanse, og har Bejlerens Ydre og Anstand be- 
haget, faar han en Mage hjem til sin Ungkarlerede. 

Fastholdende sin Teori om Egoismen i Naturen 
kan Darwin heller ikke sympatisere med den An- 
skuelse, der falder i Henrykkelse over den Visdom, 

7 

som har givet Klapperslangen en Braad i den ene 
Ende til at saare med og en Rangle i den anden 
til at advare mod sig selv: han siger, at han lige 
saa gerne vil tro, at Katten, der vifter med Halen, 
før den springer, gør dette for at advare Musen. 
Ganske vist skader Ranglen Klapperslangen, og i 
det hele have mange Dyr Egenskaber eller Organer, 
der ere til Skade for dem selv; men de have ikke 
disse, fordi de skulle være dem til Hinder, men 
fordi de ikke ere fuldkomne. Overhovedet kan 
man vanskeligt paavise en fuldkommen Skabning; 
det menneskelige Øje har ingen korrekt Opfattelse 
af Lysets Aberration, og den i saa mange Hen- 
seender højt stillede Bi dør, naar den har brugt 
sin Braad, fordi denne er forsynet med Modhager. 
Men Biens Stamfader har maaske brugt Braadden 
som et Boreapparat og Giften til at frembringe 
Galæbler, og Kvalitetsvalget har endnu ikke haft 
Tid nok til at omdanne Braadden til et Forsvars- 
redskab! Betragte vi endelig de mange forskellige, 
næsten geniale Maader, hvorpaa Orchideernes Be- 
frugtning er sikret, er Fyrrens Stilling i denne Hen- 
seende ingenlunde fuldkommen; thi den nøjes med 
i Befrugtningstiden at udsende Skyer af Blomster- 
støv og overlader Resten til Vinden. Men Naturen 
er heller ikke som en, Mand, der har naaet Idealet 
og saa gaar glad omkring med den Bevidsthed, at 
Alt, hvad han gør, er saare godt og fuldkomment; 
nej Naturen er som en Mand, der vaagen og drøm- 

mende stræber mod Idealet uden at spilde Tiden 
med at spørge: om og naar? — 

Vi have i det Foregaaende søgt at vise Mulig- 
heden af, at de forskelligste Organer kunne erhverves 
og uddannes ved Kvalitetsvalg; men vil det Samme 
gøre sig gældende over for Instinktet, der jo dog 
ikke uden videre kan slaas i Hartkorn med Øjne, 
Ben og Haler? Det, det hele kommer an paa, er, 
om smaa Forandringer i Instinktet finde Sted, og 
om disse saa arves. 

« Muligheden eller Sandsynligheden af, at dette 
er Tilfældet i Naturen, vil vinde i Styrke ved en 
flygtig Betragtning af Forholdene i den tamme Til- 
stand. Vi ville derved blive i Stand til at se, 
hvilken Rolle Vane og hvilken Valg af de saakaldte 
tilfældige eller spontane Varieringer have spillet ved 
Omændring af Husdyrenes sjælelige Evner. At 
Husdyrene variere meget i saa Henseende, er en 
Kendsgerning. Angaaende Katten véd man saa- 
ledes, at en af sig selv giver sig til at fange Rotter, 
en anden derimod Mus, og man véd, at dette arves. 
Der var en Kat, der altid bragte Skovfugle hjem, 
en anden holdt sig til Harer og Kaniner, medens 
en tredje gav sig af med Sumpfugle. Betragte vi 
de forskellige Hunderacer, tinde vi, at unge Jagt- 
hunde ofte «staa», første Gang de tages med, og 
at unge Faarehunde løbe rundt om Faareflokken i 
Stedet for at løbe buus paa. Og nu synes det 
ikke, at disse Handlinger, der udføres uden nogen 
Erfaring hos det unge Dyr paa næsten samme 

Maade hos ethvert Individ, uden mindste Skygge 
af Ulyst og endelig uden at Dyret véd hvorfor (thi 
den unge Jagthund kan ikke have noget Begreb 
om, at den «staar» for at hjælpe sin Herre) — 
disse Handlinger synes nu ikke at kræve Antagelsen 
af en Kilde, der er væsenlig forskellig fra det, vi 
kalde Instinkt hos de vilde Dyr; thi dersom vi 
saa' en Ulveart, hvor det unge Dyr, saasnart det 
lugtede sit Bytte, blev staaende ubevægelig som en 
Støtte og derpaa kravlede langsomt frem paa en 
ejendommelig luskende Maade, eller en anden Art, 
der i Stedet for at løbe lige paa løb rundt om en 
Dyrehjord og drev den hen til et f jærnt Sted, vilde 
\d sikkert kalde dette for instinktmæssige Hand- 
linger. Vistnok ere Husdyrenes Instinkter langt 
mindre faste end de vilde Dyrs; men, som vi tid- 
ligere have bemærket. Racevalget er ogsaa langt 
svagere end Kvalitetsvalget. Hvor strængt disse 
Husdyrenes Instinkter, Vaner og Tilbøjeligheder ere 
arvelige, og hvor forunderligt de kunne blandes, 
ses meget klart, naar man krydser forskellige 
Hunderacer. Saaledes har man ved at krydse med 
Bulbideren styrket Myndens Mod og Haardnakket- 
hed for mange Generationer, og ved Krydsning 
med Mynder har man givet Faarehunde Tilbøjelig- 
hed til at jage Harer. Saaledes som Husdyrenes 
Instinkter vise sig ved Krydsning, forholde ogsaa 
de vilde Dyrs sig, thi deres Instinkter kunne lige- 
ledes blandes og for en Tid lang yise Spor af begge 
Forældrenes; der var f. Eks. en Hund, hvis 01de- 

fader var en Ulv, og denne Hund viste, at den 
havde saadant vildt Blod i sig, ved at komme i 
en Bue i Stedet for i en lige Linie, naar der blev 
kaldt paa den. 

Man omtaler ofte Husdyi'enes Instinkter som 
fremtvungne i Tidernes Løb af Mennesket; men 
dette er næppe rigtigt. Ingen vilde nogen Sinde 
have fundet paa at lære Tumleren at tumle, eller 
om saa var, vilde han næppe have været heldig 
dermed. Vi maa antage, at en eller anden Due 
en Gang viste en svag Tilbøjelighed til denne for- 
underlige Vane, og at længe fortsat Valg af de 
bedste Individer mange Slægtled igennem lidt efter 
lidt har gjort Tumlerne til, hvad de nu ere. Det 
er heller ikke sandsynligt, at man nogen Sinde 
vilde have tænkt paa at lære Hunden at staa for 
Vildt, havde ikke en Hund ved en eller anden 
Lejlighed ganske af sig selv vist Tilbøjelighed der- 
til (hvad man har haft Eksempler paa med Terrier). 
Og naar nu først Tilbøjeligheden havde vist sig, 
vilde Racevalget snart fuldende Værket, og vi have 
saa her et smukt Eksempel paa en ensidig Udvikling 
af et meget almindeligt Instinkt, idet det hele 
næppe er andet, end at det Øjeblik, Rovdyret 
bruger til at berede sig til Springet, er blevet 
stærkt forlænget. I andre Tilfælde har Vanen 
været nok til at frembringe Forandringer: der er 
f. Eks. næppe noget Dyr saa vanskeligt at tæmme 
som en Unge af den vilde Kanin, medens faa Dyr 
ere saa tamme som Huskaninens Unger; og det er 

næppe rimeligt, at Racevalget her er blevet anvendt 
i Retning af Tamhed. 

Et mærkeligt Eksempel paa, at Husdyr have 
tabt et Instinkt, som deres vilde Forfædre have 
haft, ere visse Hønseracer, som ikke ville ligge paa 
deres Æg. løvrig har dét, at vi stadig have Hus- 
dyrene for vore Øjne, sikkert forhindret os i at se, 
i hvilken Udstrækning deres Instinkt er blevet 
ændret. I Hundens Kærhghed til dens Herre have 
vi et Instinkt, som Ingen vil søge efter hos dens 
vilde Frænder. Alle Ulve, Ræve, Jakaler og Arterne 
af Katteslægten ere, naar man holder dem i tam 
Tilstand, meget slemme til at angribe Fjerkræ, Faar 
og Svin, og denne Tilbøjelighed er uudryddelig hos 
Hunde, der ere tagne hjem som Hvalpe fra Austra- 
lien, hvor de Vilde ikke holde de før nævnte Hus- 
dyr. Men hvor sjældent er det nu dog ikke, at 
vore Hunde, selv som rene Hvalpe, trænge til en 
Advarsel om ikke at røre Høns, Svin o. s. v. Ganske 
vist kan det hænde, at de finde paa at gøre et lille 
Angreb ; men saa f aa de Prygl, og hjælper det ikke, 
blive de skudte. Og hvad nu Kyllingerne angaar, 
saa ere de heller ikke bange for Hunde og Katte, 
uagtet de ikke have tabt al Frygt; thi dersom Hønen 
giver Fare -Klukket, løbe de bort fra Moderen og 
skjule sig i Græsset. Vi vide fra Analogier fra 
nærstaaende vilde Arter, at de gøre dette, for at 
Moderen, hvis Størrelse ikke tillader hende at skjule 
sig, kan flyve bort og saaledes sikre sig selv; hos 
vore tamme Høns stifter dette Instinktarrangement 



dbyGoogk 



103 

imidlertid kun liden Nytte, da Moderen ikke kan 
bruge sine Vinger til Flugt. 

Af Alt dette slutte vi nu, at Instinkter ere 
blevne erhvervede i den tæmmede Tilstand, og at 
oprindelige Instinkter ere tabte dels ved Vaner, dels 
ved, at Racevalget mange Stægtled igennem har 
virket paa særegne sjælelige Tilbøjeligheder, der fra 
første Færd have vist sig ved et « Tilfælde ». 

Man har ingen bestemt Underretning om, hvor- 
ledes Forholdene ere i den vilde Tilstand ; men der 
er intet, som taler for, at noget helt andet skulde 
gøre sig gældende der. Vi skulle følgelig straks, 
uden at gøre noget Forsøg paa at vise Muligheden 
af Instinktets Uddannelse ved Kvalitetsvalg, vende 
os til, hvad man vistnok er berettiget til at kalde 
Darwinismens ømmeste Sted, nemlig Spørgsmaalet 
om, hvor vidt Kvalitetsvalget kan virke paa de 
sterile Insekter. 

Der findes jo som bekendt i Bi- og Myresam- 
fundene Individer (Arbejdere, Soldater), der ikke 
forplante sig, og som ogsaa i andre Henseender af- 
vige meget fra Samfundets Hanner og Hunner. 
Vanskeligheden ved at forklare dette Forhold bliver 
ikke saa ganske ringe, -idet vi ikke her kunne tale 
om gradvise Omændringer ved Arvelighed, da de 
paagældende jo ikke kunne forplante sig. Darwin 
kommer over denne Vanskelighed, idet han siger: 
her have vi Kvalitetsvalget i dets største Magtfylde, 
nemlig virkende paa en hel Stat i Stedet for paa 
det enkelte Individ. Det har været nyttigt for 

Staten, at nogle af Individerne toge Forplantningen 
paa sig, og andre Arbejdet; nogle Steder have Indi- 
viderne bøjet sig for det almindelige bedste, der er 
kommet det rette Forhold mellem Folketal og For- 
mue (Arbejdskraft er Formue), og Staten er bleven 
bevaret, andre Steder har det været anderledes, og 
Staten er gaaet til Grunde. De lykkelige Stater 
have saa selvfølgelig forplantet dette heldige Forhold 
til Døtrestaterne. Det er ligesom med Levkøjen: 
den dobbelte Levkøj er steril, men den enkelte Lev- 
køj frembringer Frø, der, naar de saas, baade give 
enkelte og dobbelte Levkøjer. 

Vi skulle nu undersøge, hvorledes det kan 
passe med Teorien, at der af ^ydsning mellem 
forskellige Arter resulterer enten total eller partiel 
Sterilitet, medens Frugtbarheden ikke formindskes 
ved Krydsning mellem Varieteter. 

Dette er, hvad de fleste Naturforskere mene, 
og det kunde synes, at de have Ret; men man 
maa dog lægge Mærke til, at det er de samme 
Naturforskere, der sige, at hvis to Individer lide af 
Sterilitet i Krydsningstilfælde , ere de forskellige 
Arter, hvis ikke, ere de samme Art, men muligvis 
forskellige Varieteter. Darwins Mening er, at Kva- 
litetsvalget ikke har virket i Retning af Sterilitet, 
da ingen Art har kunnet have nogen direkte Nytte 
af at frembringe daarligt Afkom eller kan være 
bleven bevaret derved. Der er ikke nogen Væsens- 
forskel mellem Krydsningen af Arter og af Varie- 
teter; det, om de ville blive sterile eller frugtbare, 

afhænger af paagældendes individuelle Forskellig- 
heder og retter sig ikke efter det systematiske 
Slægtskab; vi have Varieteter, der ikke kunne 
krydses, og vi have Arter, der kunne det. End- 
videre påaviser han, at der er Individer af samme 
Al-t, imellem hvilke der findes Sterilitet. Der er 
nemlig Plantearter, hvis Befrugtnings-Organer have 
to Former, enten lang Støvvej og korte Støvdragere 
eller kort Støvvej og lange Støvdragere; dersom de 
korte Støvdragere befrugte de lange Støvveje eller 
de lange de korte, vil der vise sig en Grad af 
Sterilitet; men befrugte de korte Støvdragere de 
korte Støvveje, eller de lange de lange, faa vi fuld- 
kommen Frugtbarhed, og denne Omstændighed nø- 
der os til at antage, at den oprindelige Grund til 
Steriliteten ikke er at søge i en Arterne iboende 
Lov, men simpelthen i Kønsorganernes Forskellig- 
heder. 

I det Foregaaende have vi betragtet Teoriens 
Forhold til det Liv, der nu lever; men om vi nu 
end vare saa letsindige at tro, at vore mange Grunde 
og Eksempler havde bragt til Taushed det Levende 
med dets mange Indvendinger og Bebrejdelser for 
Usandsynlighed, hvad hjalp saa det? Nu begynde 
Stenene at tale, og fra det Liv, der var, fra de 
Dødes Rige lyder der en stærk Protest mod Teorien, 
— ja ikke nok hermed. Stenrigets Præster ledsage 
Protesten med Bevisligheder. 

Hvad er det da. Geologerne sige? De udtale 
sig omtrent saaledes: Vi have gransket Jordens 

Indvolde, vi have talt Tidens Pulsslag, men vi have 
ikke kunnet se de smaa Trin, der langsomt have 
ført Forverdenens Østers til at naa de Fuldkommen- 
heder, der besiddes af Nutidens Abekatte. For os 
tager det hele sig ganske anderledes ud. 

Darwin sukker og siger: vi ere fra i Gaar og 
vide intet! I sige, at I sidde inde med Original- 
manuskriptet til Jordens Historie : det gøre I ogsaa, 
men hvordan forholder det sig egenlig med det 
Manuskript? Det hele er ukomplet, skrevet i en 
forunderlig Dialekt, I have kun havt Adgang til 
sidste Bind og af det kun læst noget af det, der 
omhandler to eller tre Verdensdele. I ere und- 
skyldte; thi af de faa Kapitler, der ere blevne be- 
varede, er der faa Blade, der have mere end en 
tre, fire Linier tilbage. Det er intet Under, at I 
ikke kunne følge Arterne i deres Omdannelse Trin 
for Trin; thi for hver Art, I bringer op af Jordens 
Skød, bliver der en halv Snes dernede. Snese ere 
gjorte ukendelige ved Lemlæstelser, og af Hundreder 
ere kun deres enkelte Atomer tilbage. Alligevel, 
lader os se, hvad der passer bedst med Stumperne, 
min Teori eller den gamle Historie om Arternes 
Uforanderlighed. Efter min Teori have de ny Arter 
vist sig langsomt, den ene efter den anden; Lyell 
siger, at Forholdene i de tertiære*) Formationer 



•) Da de forskellige fossilførende Dannelser oftere ville 
b'ive nævnte, anføre vi dem her til Læserens Bekvemrae- 
lighed efter Alder: 

støtte denne Anskuelse; i de sekundære Dannelser 
er Forholdet ikke saa klart, men det staar dog fast, 
at de mange uddøde Arter hverken komme tilsyne 
eller forsvinde samtidigt. 

Arter af forskellige Slægter have ikke forandret 
sig i samme Grad; vi finde i de ældre tertiære Lag 
Skaller af nulevende Dyr mellem talrige uddøde 
Former, og Lingulaen i den siluriske Formation er 
kun lidet forskellig fra den nulevende Art af denne 
Slægt, medens Lagets fleste andre Bløddyr have 
forandret sig i en meget høj Grad. Der er intet 
Forunderligt i, at nogle Arter forandre sig og andre 
ikke, thi fordi Naturforholdene ere gunstige for én 
Slægts Varieren, er det ikke sagt, at de ere det for 
alle andres. Paa Madeira har Vinden bevirket, at 
de vingede Insekter, der søge deres Næring paa 
Jorden, ere blevne vingeløse, idet de Individer, der 
fløj mindst, vare mindst udsatte for at blæse i 
Havet; de Insekter, der søge deres Næring i Luften, 
og som altsaa maa flyve for at leve, have derimod 
faaet deres Vinger stærkere udviklet, idet de bedste 
Flyvere have kunnet trodse Vinden. Madeiras In- 



Primære Formationer. Den siluriske Form, Devon 
Form, Stenkuls Form og den permiske Form. 

Sekundære Formationer. Trias, Jura, Kridt. 

Den tertiære Formation med Eoceen, Mioceen og 
Plioceen Grupperne. 

Kvarternære Formationer med den postpliocene 
Gruppe og Dannelser, der ere samtidige med Mennesket. 

Bektverden er saaledes bleven meget forskellig fra 
Sydeuropas, medens dets Bløddyr og Fugle staa 
dettes meget nær. 

Naar en Art engang er forsvunden fra Jordens 
Overflade, kommer den ikke igen. Dette er let at 
forstaa; thi skøndt en Art kan modificeres til at 
fylde en anden Arts Plads, ville de aldrig blive 
identiske, idet de, inden Modifikationen indtræder, 
have havt en forskellig Forandringsskala at gennem- 
løbe. 

Søge vi nu efter Slægtskab mellem de uddøde 
og de nulevende Arter, finde vi, at jo ældre en 
Form er, jo mere afviger den fra de nulevende, 
men alle uddøde Former kunne dog henføres til 
endnu eksisterende Grupper eller ogsaa betragtes 
som Bindeled mellem saadanne. Cuvier ansaa Drøv- 
tyggerne og de tykhudede for to af de mest ejen- 
dommelige Qrdner af Pattedyr ; Owen har imidlertid 
fundet saa mange fossile Mellemformer mellem disse 
to Ordner, at han har maattet forandre hele Klas- 
sifikationen og sætte nogle tykhudede i Undergrupper 
af Drøvtyggere, og han viser f. Eks., at hele den 
store Forskel mellem Svinet og Kamelen kan følges 
Trin for Trin. 

Endvidere har man fundet Dyr som Kompsog- 
nathus, Stenkulstidens Archegosaurus, Devonforma- 
tionens Terlerpeton og Juraens Iktyosaurus*), af 
hvilke det første staar imellem Fugle og Krybdyr, 



•) Ogsaa funden i Trias og Kridt. 

de to mellemste mellem Padder og Øgler, og det 
sidste mellem Øgler og Fiske. Denne og mange 
andre Omstændigheder lede os til den Slutning, at 
jo ældre en Slægt er, desto flere nu vidt adskilte 
Grupper søger den at forene ved sine forskellige 
Karakterer. 

Hvis vi fastholde den gamle Teori om Arternes 
Uforanderlighed, bliver de organiske Formers Suc- 
cession noget meget løjerligt. Først kom der en 
Hoben Arter, der levede og formerede sig, og saa 
døde de allesammen; saa kom der en Hoben nye 
Arter, der imidlertid kun vare anderledes udviklede 
Former af de afdøde, og disse Former formerede 
sig, og saa døde de allesammen o. s. fr. den samme 
Historie med pludselig Tilbagekomst, Gentagelse af 
afdøde Typer og tilsidst en uforklarlig Braddød. 
Er det dog ikke langt sandsynligere, at der først 
af faa Typer udviklede sig et stadigt voksende An- 
tal Arter, at disse igen frembragte nye Arter, og 
at de gamle efterhaanden uddøde, idet de vare 
ugunstigere stillede end de nye, og at de nye buk- 
kede under i Kampen for Tilværelsen mod de 
nyeste, hvis hele Bygning nøjagtig var afpasset efter 
Forholdene? Og er endelig dette Syn paa Sagen 
ikke ogsaa langt smukkere og langt mere tilfreds- 
stillende? 

Have vi nu set paa saameget, kunne vi ogsaa 
se paa Teoriens Forhold til Arternes geografiske 
Udbredelse. Læseren véd jo nok, at hvis man 
rejser Verden rundt, finder man ikke ganske de 

samme Arter allevegne ; man vil saaledes ikke finde 
mange af vore europæiske Arter i Nordamerika. 
Men er det nu, fordi Klimaet og de øvrige fysiske 
Betingelser ere saa vidt forskellige de to Steder? 
Det er det vel næppe, eftersom vi kunne finde høje 
Bjærge og dybe Dale, tørre Sletter, Enge, Moser, 
Skove og Søer i Amerika under næsten enhver 
europæisk Temperatur. Desuden, dersom vi f. Eks. 
sammenligne Arterne i Sydamerika med Arterne i 
Nordamerika, ville vi trods de fysiske Betingelsers 
store Forskellighed finde, at de ere nærmere ved 
hinanden end ved Arter fra andre Verdensdele 
under samme Bredegrader. For at forstaa dette 
maa vi erindre, at høje Bjærge, Ørkener, og, hvad 
det kommer an paa i det valgte Eksempel, store 
Vandsamlinger ere vigtige Hindringer for Arternes 
Vandring; thi det maa vi antage, at Arterne skylde 
Stedforandringer til forskellige Tider deres Udbre- 
delse; hvis ikke maa vi optage Teorien om de 
mange Skabelsescentra ; men det er dog ikke værd 
at mane flere Mirakler frem end højst nødvendigt. 
Det, vi antage, ser omtrent saaledes ud. De for- 
skellige Arter af samme Slægt, som findes i de for- 
skellige Egne af Verden, maa oprindelig have ud- 
bredt sig fra et og samme Sted (da de alle have 
samme Stamfader) og fjærnet sig mere og mere fra 
hinanden. Komne til de forskellige Egne have 
Arterne havt uensartede Livsvilkaar, Tilværelses- 
kampen har været forskellig, og Arterne have antaget 
forskellige Former. De nysnævnte naturhge Hin- 

dringer have ikke tilladt de saaledes modificerede 
Arter at udbrede sig over hinandens Territorium; 
paa sammenhængende Landstrækninger have Hin- 
dringerne været mindre, og disse Arter have hér 
udbredt sig i en Aarrække, hine have dér spredt 
sig i en anden, og i Tidernes Løb ere de forskel- 
lige Strækningers Floraer og Faunaer blevne saa 
uensartede som nu Europas og Nordamerikas. 

Men idet vi have opgivet de mange Skabelses- 
centra og ladet Vandringerne udvirke det hele, 
have vi paadraget os en Forpligtelse til at paavise, 
at saadanne Vandringer finde Sted og hvorledes de 
foregaa. Geologerne have givet sig meget af med 
dette Punkt; de lade Verdensdelene have været 
sanamenhængende i tidlige Tider og lade senere 
Tider rive dem i Stykker. De tage paa Jorden 
sona paa en Klump vaadt Lér: hér gøre de et Hav 
og dér et Land, hist udsende de en Landtunge, og 
her tage de den bort, og derved faa de meget for- 
klaret, blandt andet Alt, hvad vi behøve. Adskilligt 
er nu vel gaaet til paa denne Maade, men om det 
er saa meget, som Geologerne ville, er vel tvivl- 
somt; i saa Fald ty vi til andre Midler, saadanne, 
som vi med et Par lange Ord kunne kalde lejlig- 
hedsvise Udbredelsesmidler eller med et Par korte: 
Drift og Flugt. 

Det er jo utvivlsomt, at meget Frø af Floder 
og Vinde føres ud i Havet og af dette igen videre 
til fjærne Kyster. Hvis nu Saltvandet betog Frøene 
Spirekraften, vare vi ikke stort hjulpne; men dette 

er ikke i saa høj Grad Tilfældet, som man maaske 
formoder. Darwin fandt saaledes, at af 87 Arter 
spirede 64 efter at have ligget 28 Dage i Saltvand; 
kom nu saadant et Frø ind i et af Atlanterhavets 
hurtige Strømme, kunde det naa til fjærne Kyster 
og der spire og formere sig. Som bekendt skyller 
Havet Drivtømmer til langt bortliggende Bredder, 
selv til Øer midt i Oceanet, og indeklemte i Driv- 
træernes Rødder føres Stene med (saaledes faa Be- 
boerne af Koraløerne i det stille Ocean de Stene, 
de bruge til deres Vaaben og Redskaber, ene og 
alene fra Drivtømmeret); men naar disse Stene ere 
uregelmæssige, bringe de hyppigt Jordpartikler med 
sig, og mellem disse kan der være Frø. 

Fuglene spille en stor Rolle som Frøbef ordrere; 
ikke alene hænger Frøet sig fast i deres Fjer- 
beklædning, men i den Jord, der klæber sig ved 
deres Fødder, kunne undertiden temmelig betydelige 
Frømængder være indeholdte, hvad følgende Eks- 
empel, som Darwin anfører, udviser. Han fik 
nemlig en Gang sendende en Agerhønefod med 
Jord paa; Foden laa hen en tre Aars Tid, saa 
skrabede han Jorden af, vandede den, og heraf op- 
spirede ikke mindre end 82 Kimplanter, hvoraf de 
12 vare Enkimbladede (almindelig Hvede og en 
anden Græsart), og de andre 70 tre Arter Tokim- 
bladede. Af de mange andre Maader, hvorpaa 
Fuglene kunne fremme Spredningen af Frø, skulle 
vi kun anføre, at Frøet kan beholde sin Livskraft 
i lang Tid i Fuglens Kro og Mave. Det kan saa- 

ledes let hænde, -at en Fugl med Frø i Kroen, hvor 
det tidt holder sig en femten, seksten Timer, bliver 
blæst til Søs; i den lange Tid kan den let være 
naaet nær til en Kyst, dér er der saa Høge, som 
holde Udkig med trættede Fugle, Høgen fanger 
Fuglen, men gylper efter en Snes Timers Forløb 
Fjedrene og Maveindholdet op i smaa Kugler: lad 
saa disse falde paa en gunstig Lokalitet, og de Frø, 
Fuglen har slugt hinsides Havet, ville spire paa 
denne Side. 

Støttede af disse og andre Fakta ville vi med 
nogle faa Ord ^omtale Alpevegetationen samt det 
organiske Liv i Ferskvandssamlingerne og paa de 
afsides liggende Øer. Paa Pyrenæerne, Alperne og 
White-mountains i Nordamerika finder man den 
samme Vegetation som i Nordpolslandene. Den 
Omstændighed, at nogle enkelte Punkter have et 
organisk Liv, der er helt forskelligt fra deres Om- 
givelser i Hundreder af Miles Omkreds, kunde tale 
til Fordel for de mange Skabelsescentras Teori, men 
heldigvis har Geologien ved sine Undersøgelser af 
Glacialtiden givet os Midler i Hænde til at forklare 
dette Særsyn paa en fornuftigere Maade. Hvad 
Virkning Glacial tiden*) (der som bekendt havde sit 
Væsensmærke i store vandrende Ismasser) havde 
paa Vegetationen, ville vi lettest se ved at tænke 
os en ny Glacialtid rykke langsomt frem og igen 



*) Glacialtiden gaar saa langt frem i Tiden som til 
Midten af den postpliocene, se Anm. S. 107. 

8 

forsvinde. Altsaa, det falder ind med Kulde, 
Kulden rykker syd paa, og de sydligere Jordstrøg 
blive mere skikkede til at fostre Nordens Planter 
end til at bevare deres oprindelige Flora, der lang- 
somt flygter sydligere og sydligere. Kulden rykker 
frem mod Bjærgene, bedækker deres Tinder med Is 
og Sne, og Bjærgenes Flora flytter ned i Dalene. 
Kulden naar sit Højdepunkt, og arktiske Organismer 
befolke Mellemeuropa helt ^ ned til Alperne og Pyre- 
næerne; det samme vil være Tilfældet med den 
Del af Nordamerika, der nu regnes til den tempe- 
rerede Zone. Nu vender Varmen tilbage, Dyre- og 
Planteverdenen vandrer mod Norden, og som Sneen 
smelter fra Bjærgenes Fod opad, rykke de arktiske 
Vækster højere og højere op ad Bjærget; naar Alt 
er kommet i de gamle Folder igen, ville vi finde 
Arter, der levede sammen paa Europas og Nord- 
amerikas Sletter, oppe i de arktiske Regioner og 
paa mange vidt adskilte Bjærgtoppe. 

Hvad angaar det organiske Liv i Ferskvands- 
samlingerne skulde man jo tro, at de forskellige 
Sø- og Flodsystemer havde indbyrdes meget uens- 
artede Floraer og Faunaer, da Ferskvandsdyr og 
Planter ikke kunne vandre over Jorden og ikke 
gennem Havet. Dette er imidlertid ingenlunde Til- 
fældet, Ferskvandsorganismerne have tværtimod en 
meget vid Voksekreds, og man kan finde de samme 
Alger i en Sø i Brasilien som i en Dam ved Upsala, 
man kan mede i Gudenaaen og i Jenisai og faa 
samme Bid. Hvordan gaar det til? Med Hensyn 

til Fiskene maa man huske paa, at Flodernes Løb 
ikke altid har været det samme, at mange smaa, 
nu forsvundne Vandløb have kunnet forene nu vidt 
adskilte Strømme, og endelig at de Oversvømmelser, 
der foranlediges af Sneens Smeltning om Foraaret, 
kunne sætte fjærne Vandsamlinger i P'orbindelse 
med hinanden for en kort Tid, der dog er lang 
nok for en Aborre til at smutte et godt Stykke Vej 
fra sin Hjemstavn. Hvad Smaakrybet angaar, saa 
er det utroligt, hvilken lille Verden der kan være 
i en Smule Andemad, og det sker hyppigt, at en 
Fugl er helt grøn paa Ryggen af disse Smaaplanter, 
naar den dykker op af en Dam. Sneglene kunne 
nu sagtens , for man har tidt .fundet dem siddende 
paa Vadefuglefødder, og Darwin har ogsaa set en 
Fuglefod, han en kort Tid havde holdt ned i et 
Akvarium, tæt besat med nysudrugede Snegle, der 
sade saa fast, at han ikke kunde ryste dem af. 
For Planternes Vedkommende endelig maa Fugle- 
fødderne ligeledes holde for, og det vil ogsaa findes 
tilstrækkeligt, naar man paa den ene Side erindrer, 
at Vadefuglene, de videst rejsende af alle Trækfugle, 
ere meget udsatte for at faa Jord paa deres Fødder 
ved deres Løben hen ad dyndede Bredder, og man 
paa den anden Side bliver mindet om, at det Antal 
Frø, der findes i Søers og Floders Dynd, er meget 
stort. For at belægge vore Ord med Tal ville vi 
anføre, at Darwin tog tre Spiseskefulde Dynd fra 
en Dam, og af dette Dynd opvoksede der efter- 
haanden 537 Planter. 

8* 

Saa var der sluttelig Øerne langt ude i Oceanet. 
Det, der er mærkeligt ved disse Øer, er blandt andet 
det ringe Antal af Arter, som findes paa dem. Ny- 
Zeeland har saaledes kun 960 Arter af Blomster- 
planter (Danmark har 1314), den lille Himmelfartsø 
havde oprindelig kun en fem, seks Blomsterplanter, 
men nu er baade den og St. Helena saa opfyldte 
af Blomster, indførte ved Mennesket, at den oprin- 
delige Vegetation staar paa Nippet til at forsvinde. 
Dette er slemt for dem med de mange Skabelses- 
centra, thi de maa jo antage, at Skaberen ved en 
Forglemmelse eller Fejltagelse har givet disse Øer 
Planter, der ikke vare de, der passede bedst til 
Naturforholdene. 

En anden Mærkelighed ved vore Øer er, at en 
stor Del af deres faa Arter ere endemiské (d. v. s. 
findes ikke andre Steder i Verden). Galapagosøerne 
have 26 Landfugle, af hvilke 21 ere endemiské, 
endvidere have de 11 Søfugle, men af dem ere kun 
2 ejendommelige for denne Øgruppe. Dette Eks- 
empel fortæller baade det, vi nys sagde, og tillige 
en anden Ting, nemlig, at det ikke er de fysiske 
Forhold, der betinge de endemiské Arters Antal: 
thi hvorfor er der saa kun 2 Søfugle mod 21 Land- 
fugle? Det samme Forhold have vi ogsaa paa 
Madeira, hvor der er en Mængde ejendommelige 
Landsnegle, medens Havsneglene ere ligesom andre 
Steder i Verden. 

Der er endvidere ingen Padder paa vore Øer; 
men det vilde jo heller ikke være saa let at faa 

dem derover gennem Luften, og gennem Vandet 
kan det ikke lade sig gøre, da baade Padderne og 
deres Læg øjeblikkelig dræbes af Saltvand. Med 
vilde Pattedyr er det lige saa daarligt bevendt, 
Flagermusene undtagne; de forekomme nemlig 
næsten paa hver eneste af de fjærne Øer, men de 
kunne jo ogsaa flyve. Alle disse Fakta vidne alt- 
saa til Gunst for Darwins Teori mod Teorien om 
de mange Centra for Skabelse. 

Vi skulle ikke anføre flere saadanne Fakta, 
men ville nu blot, inden vi gaa over til Teoriens 
Stilling i historisk Henseende og til en Kritik af 
den, anføre som et Slags Tilbageblik og til Belys- 
ning af Teoriens Betydning de Udtalelser, hvormed 
Darwin afslutter sin Bog om Arternes Afstamning. 
De ere følgende: 

«Jeg kan ikke tro, at en falsk Teori vilde 
kunne forklare saa mange forskellige store Ting, 
saaledes som det synes mig, at Teorien om Kva- 
litetsvalget gør det. Det er ikke nogen vægtig 
Indvending, at Videnskaben paa sit nuværende 
Standpunkt ikke kaster noget Lys over det langt 
vigtigere Problem: selve Livets Væsen og første 
Begyndelse. Hvem kan vel forklare, hvad Jordens 
Tiltrækningskraft egentlig er? Der er ingen, som 
nu gør Indvendinger mod de Resultater, der ere 
denne ukendte Krafts Konsekvenser, men i gamle 
Dage beskyldte Leibnitz Newton for at føre « hemme- 
lige Egenskaber og Mirakler ind i Filosofien. » 

«Jeg ser ingen fornuftig Grund til, at det Syn 

paa den organiske Verden, som denne Teori giver, 
skulde kunne saare Nogens religiøse Følelser. For 
at vise, hvorledes det Slags Indtryk ere aldeles 
f orbigaaende , behøver man blot at minde om, at 
Leibnitz angreb den største Opdagelse, det nogen 
Sinde er faldet i et Menneskes Lod at gøre, Op- 
dagelsen af Tyngdelovene, som « vendende op og 
ned paa al naturlig Religion og forandrende den 
aabenbarede», hvilken Udtalelse næppe Nogen nu 
vilde underskrive. En bekendt gejstlig Forfatter 
har tilskrevet mig, at han efterhaanden har lært at 
indse, at det er en lige saa ædel Opfattelse af 
Guddommen at tro, at han skabte nogle faa op- 
rindelige Former, der vare i Stand til at udvikle 
sig til andre og nødvendige Former, som at tro, at 
han behøvede en ny Skabelsesakt for at udfylde de 
Huller, som selve Udfoldelsen af hans egne Love 
afstedkom*). Hvorfor, kunde man spørge, have til 
den seneste Tid næsten alle de mest udmærkede 
nulevende Naturforskere vendt det døve Øre til al 
Tale om Artens Foranderlighed? Det er jo dog en 
Kendsgerning, at de organiske Former i vild Til- 
stand ere Variering underkastede; man kan ikke 
bevise, at Varieringen, efter at have fundet Sted 
lange Tider igennem, pludselig kommer til en Grænse 
og siger Stop; man kan ikke drage nogen skarp 
Grænse mellem Arter og gode Varieteter; det kan 



*) Læseren kan, som han selv vil, tage dette enten 
som en beroligende Forsikring eller som en Kulturmeddelelse. 

ikke hævdes, at Krydsning mellem Arter intet Af- 
kom giver, eller at Krydning mellem Varieteter er 
givtig, lige saa lidt som man kan hævde, at Arternes 
Sterilitet i visse Tilfælde ligefrem er en Egenskab, 
de have fra Naturens Haand. Af disse Grunde 
kan man altsaa ikke have holdt fast ved Uforander- 
ligheden; det kan heller ikke være sket, fordi For- 
anderlighedsteorien udkrævede uhyre Tidsperioder, 
thi man er enig om, at det organiske Liv er begyndt 
Millioner af Aar tilbage i Tiden; nej. Hovedgrunden 
til denne Uvilje mod Antagelsen af, at en Art har 
affødt andre udprægede Arter, er den, at vi altid 
ere meget utilbøjelige til at fæste Lid til store For- 
andringer, som vi ikke have kunnet følge Trin for 
Trin. Det er de selvsamme Fordomme, der her 
have gjort sig gældende, som dem, Lyell havde at 
bekæmpe, da han fremsatte den Paastand, at høje 
Klipper vare blevne optaarnede og dybe Dale ind- 
skaarne af Kræfter, vi se i fuldt Arbejde den Dag 
i Dag. Vi kunne ikke tilfulde fatte, hvad ti Mil- 
lioner Aar vil sige, ikke forstaa, hvad mangfoldige 
smaa Forandringer, opsummerede igennem et næsten 
uendeligt Antal Generationer, have at betyde. 

« Omendskøndt jeg er aldeles overbevist om Sand- 
heden af min Teori, venter jeg dog ingenlunde at 
overbevise erfarne Naturforskere, hvis Erindring er 
opfyldt af Kendsgerninger, som de i en lang Række 
Aar have betragtet fra et Synspunkt, der er mit al- 
deles modsat. 

«Det er let at skjule sin Uvidenhed under saa- 

danne Udtryk som « Skabelsens Plan», « Planernes 
Enhed » o. s. v. og saa at tro, at man giver en For- 
klaring, medens man kun gentagende bekræfter et 
Faktum. Enhver, der føler sig mere tiltrukket af 
uforklarede Vanskeligheder end af Opklaringen af 
nogle dunkle Fakta, vil derfor visselig forkaste 
Teorien. Nogle faa Naturforskere, som ikke ere 
forud indtagne mod alt Nyt, og som allerede have 
begyndt at tvivle om Arternes Uforanderlighed, ville 
maaske blive berørte af denne Fremsættelse af min 
Teori; men jeg ser især med Tillid til Fremtiden, 
til de unge, de vordende Naturforskere, som ville 
være i Stand til at se begge Sider af Sagen med 
Upartiskhed. Enhver, der er kommet til den Tro, 
at Arterne ere foranderlige, vil gøre vel i samvittig- 
hedsfuldt at udtale denne sin Overbevisning, thi 
alene derved kan den Fordomstynge, der nu knuger 
dette Spørgsmaal, blive fjærnet. 

« Dersom denne min Teori bliver antaget, er det 
klart, at der vil foregaa en stor Revolution inden 
for Naturvidenskaben. Systematikerne ville kunne 
fortsætte deres Arbejder, men de ville ikke mere 
blive plagede af en dunkel Tvivl om, hvor vidt den 
eller den Form virkelig er en Art, og dét er, jeg 
taler af Erfaring, ingen ringe Trøst. Systematikerne 
ville kun have at afgøre (hvad der ikke er saa let 
endda), om en Form er tilstrækkelig konstant og 
udpræget fra andre Former, til at den kan udsondres, 
og i saa Fald om den er saa forskellig, at den for- 
tjener et eget Navn. Den eneste Forskel mellem 

Art og god Varietet bliver da, at Varieteten er for- 
bunden den Dag i Dag ved Mellemformer med andre 
Former, medens Arten har mistet disse Mellem- 
former. Naturvidenskabens andre og mere almene 
Fag ville vinde betydeligt i Interesse. Udtryk som 
Afstamning, Affinitet, Slægtskab, Typiskhed, rudi- 
mentære Organer o. s. v. ville ikke mere blive rent 
billedlige Udtryk, men virkelige. Naar vi ikke 
længer se paa et organisk Væsen som Vilde paa et 
Skib, som paa Noget, der gaar langt over vor For- 
stand; naar vi betragte ethvert Naturens Værk ikke 
løsrevet, men i Forbindelse med dets lange, lange 
Historie.; naar vi betragte enhver indviklet Bygning, 
ethvert indviklet Instinkt som en Sum af mange 
Læm pelser, hvoraf hver er nyttig for sin Ejermand, 
ganske som en stor mekanisk Opfindelse er en Sum 
af utallige Arbejderes Anstrængelser, Erfaringer, 
Tanker og, om man vil. Fejlgreb: naar vi se paa 
enhver Organisme med dette Blik, hvor langt inter- 
essantere — jeg taler af Erfaring — bliver da ikke 
Studiet af Naturen? Langt, langt frem i Tiden 
aabner der sig for mit Øje vidtstrakte, uendeligt 
vigtige Marker for Undersøgelser. Psykologien vil 
til Grundlag faa den Lov, at Sjælsegenskaber og 
Sjælsvide erhverves Trin for Tiin og med Nødven- 
dighed, og et nyt Lys vil blive kastet over Mennekets 
Oprindelse og Historie. 

«De mest berømte Forfattere synes fuldkommen 
tilfredse med den Lære, der siger, at enhver Art er 
skabt for sig, uafhængig af andre. Mig forekommer 

det at stemme bedre med, hvad vi vide om de 
Love, der af Skaberen ere udtalte i Materien, at 
Frembringelsen og Udryddelsen af Verdens uddøde 
og nulevende Beboere skyldes sekundære Aarsager, 
lig dem, der raade over Individets Liv og Død. 
Alt Levende bliver i mine Øjne langt ædlere, naar 
vi i Stedet for at anse det for Resultatet af enkelte 
Skabelsesakter betragte det som nedstammende fra 
nogle faa Arter, der levede, før det første Lag i 
den siluriske Formation havde nedfældet sig. 

«Med Fortiden for Øje ville vi kunne forudsige, 
at ingen nulevende Art vil forekomme i uforandret 
Skikkelse i en fjærn Fremtid, og meget faa ville 
have Efterkommere af noget som helst Slags i en 
endnu fjærnere Fremtid; thi den Maade, hvorpaa 
de organiske Former ere grupperede, viser, at det 
overvejende Antal af Arter i hver Slægt, og alle i 
nogle Slægter, ikke have efterladt sig Afkom, men 
ere fuldstændig uddøde. Vi kunne for saa vidt 
kaste et profetisk Blik ind i Fremtiden, som vi 
kunne forudsige, at det vil være de almindelige og 
vidtudbredte Arter, af de større og videst rækkende 
Grupper i hver Klasse, som tilsidst ville blive de 
talrigste, og som saa ville avle nye og vidt raa- 
dende Arter. Eftersom alle de nulevende Former 
nedstamme fra dem, der levede længe før den silu- 
riske Epoke, kunne vi stole paa, at Generations- 
følgen aldrig er bleven brudt, og at saaledes ingen 
voldsomme Omvæltninger have gjort hele Jorden 
øde; der vil vel derfor følge en Fremtid af en lige 

saa ufattelig Længde, og da Kvalitetevalget alene 
virker ved og for dét, der er ethvert Væsen nyttigst, 
ville alle legemlige og sjælelige Egenskaber stræbe 
fremad mod Fuldkommeisen. 

«Det er interessant at betragte en Høj, bedækket 
med mange forskellige frodige Planter, med Fugle 
syngende i Buskene, med Insekter glimrende mellem 
Løvet og med Orme bugtende sig frem gennem den 
fugtige Muldjord, og saa at tænke sig, at disse vid- 
underligt byggede, indbyrdes vidt forskellige og dog 
indbyrdes afhængige Former alle ere blevne frem- 
bragte ved Kræfter, der ere i Arbejde rundt omkiing 
os den Dag i Dag. Disse Magter ere (tagne i videste 
Forstand) Vækst, Reproduktion, Arvelighed og For- 
anderlighed; ved dem ville Arterne formere sig i 
det uendelige, saa kommer Kampen for Tilværelsen, 
og ud af den fødes Kvalitetsvalget. 

«Men denne Naturens Kamp, hvor Hunger og 
Død raser, den fremtvinger de højest stillede Dyr 
og Planter, som Jorden bærer. Der er Storhed i 
dette Syn paa Livet, at det og dets forskellige 
Kræfter oprindelig er bleven indaandet af Skaberen 
i nogle faa Former eller i en eneste, og at medens 
denne Planet, styret af Tyngdens Love, er rullet 
rundt i sin Kreds, have fra en saa simpel Begyn- 
delse utallige herlige og forunderlige Former ud- 
viklet sig og udvikle sig endnu. » 

Er, kunde man spørge, Darwin den første, 
der fortæller os alt dette? Eller skulde det her 
som andre Steder vise sig, at egenlig talt er aldrig 
Nogen den første, at vi før den saakaldte Første 
finde Tanker, der igen nødvendigvis maatte føre til 
de Tanker, paa hvilke Teorien hviler. Darwin 
synes selv at mene, at Aristoteles har havt en 
fjærn Anelse om Kvalitetsvalget, og Någeli finder 
hos Linné Antydninger til en Teori om Arternes 
Foranderlighed. Imidlertid er det dog først i et 
Værk af La mare k fra 1809, at vi finde Tanken 
saa udviklet, at vi kunne tage og føle paa den, at 
den staar i utvivlsomt Slægtforhold til Darwins. 
Lamarcks Opfattelse er denne: de laveste Organis- 
mer opstode og opstaa ved en Uravling; af dem 
dannede sig saa alle andre i Tidernes Løb, dels ved 
at Livsbetingelserne forandrede sig, dels ved at der 
i den organiske Natur var en fremskridende Ud- 
vikling. 1828 gjorde Geoffroy St. Hilaire sig 
til Talsmand for noget nær de samme Anskuelser; 
han lagde særlig Vægt paa de klimatiske Foran- 
dringer , som de forskellige geologiske Perioder havde 
fremkaldt. Mod ham optraadte Gu vier, der lærte, 
at Jorden havde været underkastet store Revolutio- 
ner, fremkaldte af Naturkræfter, som nu ikke længer 
fandtes; i disse Revolutioner gik den største Del af 
det organiske Liv til Grunde, men derefter blev 
Jorden ved en ny Skabelsesakt atter befolket med 
ny Arter, der forbleve uforandrede, indtil de igen 
bleve lagte øde. Ved disse Revolutioner tilintet- 

gjordes selvfølgelig Lamarcks og St. Hilaires Ideer, 
og Dogmet om Artens Uforanderlighed stod urokke- 
lig fast. 

Saa var det endelig, at de yngre Videnskabs- 
grene begyndte at gøre Indsigelser. Lyell hævdede 
for Geologiens Vedkommende, at det var en Fejl- 
tagelse med de pludselige Totalrevolutioner. Der 
indtraadte nok Katastrofer, men de vare blot af 
lokal Betydning; iøvrigt foregik Forandringerne af 
Jordens Overflade meget langsomt og kun under 
Medvirkning af velbekendte og endnu virkende 
Naturkræfter. Palæontologien tog sig for at bevise, 
at det ikke forholdt sig rigtigt med de pludselige 
Fornyelser af den organiske Verden, Floraer og 
Faunaer forandredes efterhaanden. Arterne bestode 
ulige længe og forsvandt én for én, og enkelte 
Arter kunde endelig tilhøre to eller flere geologiske 
Perioder. Morfologien og Fysiologien fandt, at ud- 
døde og nulevende, højere og lavere Organismer 
stode i det inderligste Forhold til hinanden, at Dyr 
fra én Periode tidt lignede et af den følgende 
Periodes Dyr i Ungdomstilstand, og mellem højere 
og lavere Organismer var Forholdet i Almindelighed 
dette, at den højerestillede Organisme gentog den 
lavere og gik et Skridt videre. Endelig gav Dyrk- 
ningsforsøgene Resultater, der slet ikke kunde for- 
liges med Uforanderlighedsteorien, ja end ikke med 
den Antagelse, at klimatiske Forskelligheder havde 
nogen betydelig Indflydelse paa Arternes Bygnings- 
forhold. 

Afgørelsen var forberedt, og 1859 optraadte 
Darwin. 

Darwinismen er altsaa ikke kommet til Verden 
som den analytiske Geometri, der jo aabenbarede 
sig for Descartes i et Drømmesyn; der var talt om 
den, før den kom, og Darwin selv kom just heller 
ikke til den i en Haandevending. Se her, hvad 
han selv siger: «Da jeg som Naturforsker gjorde 
Rejsen med Hendes Majestæts Skib <^Beagle» (Spor- 
hunden), blev jeg slaaet af visse Omstændigheder 
ved Fordelingen af de organiske Former i Syd- 
amerika og af det geologiske Slægtskab mellem 
dets uddøde og nulevende Arter. Der var noget i 
dét, som syntes mig at kaste et Slags Lys over 
Arternes Oprindelse, over dette Mysteriernes My- 
sterie. Da jeg 1837 hom hjem, faldt det mig ind, 
at der maaske kunde gøres noget ud af dette 
Spørgsmaal ved at samle og tænke over alle de 
Kendsgerninger, der kunde formodes at staa i noget 
som helst Forhold til det. Da jeg havde samlet i 
fem Aar, gav jeg mig selv Lov til at spekulere 
over Opgaven og optegnede saa nogle faa Bemærk- 
ninger; i 1844 optog jeg dem i en Skitse, hvori 
jeg fremsatte den Opfattelse, der da forekom mig 
sandsynligst. Fra denne Tid og til den Dag i Dag 
har jeg stadig beskæftiget mig med det samme 
Spørgsmaal. Jeg haaber, man undskylder disse 
Personaldetaljer, jeg har kun fremdraget dem for 
at vise, at jeg ikke har været hastig i at komme 
til en Afgørelse. » 

Men hvad siger den videnskabelige Verden til 
Løsningsforsøget? Anser den det virkelig for godt- 
gjort, at den gamle Teori om Uforanderligheden er 
styrtet for evig? Ikke ganske. Der er vel mange 
Naturforskere, som hylde Darwins Mening, og 
iblandt disse saa betydelige Mænd som Lyell; 
men der er rigtignok et mange Gange saa stort 
Antal, der paa det bestemteste erklærer sig mod 
den*). Vi kunne her ikke tage Hensyn til alle, 
der have afgivet deres Stemme i denne Sag, men 
maa nøjes med at se, hvad to af de betydeligste 
nulevende Naturforskere, Quatrefages og Någeli, 
have sagt desangaaende. • 

Quatrefages**) udtaler sig omtrent sa åledes: 
For at en Teori skal være antagelig, om ogsaa blot 
foreløbig, er det ikke nok, at den ikke ligefrem 
kan gendrives; det er nemlig ikke saa vanskeligt 
at stille en Paastand saaledes, naar man blot holder 
sig inden for Mulighedens Grænser. Darwin ræson- 
nerer paa følgende Maade: det er en Kendsgerning, 
at Forholdet er saaledes paa dette Sted; hvis (og 
dette er haade sandsynligt og muligt) Forholdene 
paa alle andre Steder ere af samme Beskaffenhed, 



•) Ved et Naturforskermøde i Speyer for faa Aar siden 
opfordrede den berømte tyske Naturforsker Helmholtz de 
tilstedeværende Fagmænd til at udtale, om de vare for eller 
imod Darwinismen, «og det viste sig da, at ingen var imod 
dens). 

•♦) Origines des espéces animales et végetales. Revue 
des deux niondes 1869. 

bliver hele denne Række af Forhold ogsaa mulige 
og sandsynlige. Men paa den Maade kunde man 
jo f. Eks. ogsaa udvide Okens Teori om Gentagelsen 
af Fænomenerne saaledes, at man sagde, at enhver 
Planet har sit Europa med sit England, hvor i 
dette Øjeblik en Darwin udvikler sin Teori om 
Planetens Organismer: dette er ganske vist muligt; 
men kunne vi deraf slutte, at det er saaledes? 

Darwin har med den Samvittighedsfuldhed, der 
overalt udmærker ham, villet anvende sin Teoris 
Grundtanke lige ned til de mindste Detaljer; derved 
er han bleven nødt til at forøge sine andenhaands 
Hypoteser og til at betjene sig af endnu flere 
Muligheder, en Omstændighed, der paa utallige 
Punkter af Udviklingen falder i Øjnene. Man*) har 
sagt, at Darwins Teori kun var foreløbig, at den 
forholdt sig aldeles som Fysikernes Teori om Æteren. 
Dette er en Overvurdering; thi vel véd Ingen, om 
Æteren og dens Bølger eksistere, men Æterteorien 
har bedre end nogen anden ældre Teori forklaret 
Fænomenerne, ja endogsaa ledet til Opdagelsen af 
nye. Fysikeren er derfor berettiget til at sige, at 
Alt forholder sig, som om Æteren eksisterede.' Ikke 
saaledes med Darwinismen. Der er Fakta, som 
staa i Modstrid med Teorien, Forsteningerne tale 
imod den, og Saaningen af Frø, der har ligget fem 
til seks Tusend Aar i Pyramiderne, har ikke vist 
os Planter, der vare i mindste Maade forskellige fra 



♦) Englænderen Huxley. 

dem, som gro den Dag i Dag i Ægypten. Frem- 
deles staar Darwinismen i Modstrid med sig selv: 
naar i Tidernes Løb Jordmider og Infusorier ere 
blevne til Elefanter, hvorfor ere saa ikke alle Jord- 
mider blevne det, hvorfor eksisterer der i det hele 
taget lavere Dyr? De maatte jo i disse Millioner 
af Sekler have kunnet drive det til noget mere, og 
hvorfor ere de da ikke blevne overvundne i Kampen 
for Tilværelsen af de højere stillede Organismer, 
hvad de jo skulde efter Darwins egen Kvalitetsvalgs- 
teori? Darwin svarer herpaa, at der er ikke iblandt 
dem forekommet heldige Varieringer, som Kvalitets- 
valget har kunnet komme til at virke paa. Hvilken 
uhyre Rolle kommer ikke her det Tilfældige til at 
spille indenfor disse ved første Øjekast saa knu- 
sende logisk forbundne Lovel 

Darwin erklærer Racen for en begyndende Art, 
og dog betragter han stadig Forhold hos den ene 
som gældende for den anden: men er nu virkelig 
Art og Race saa omtrent det Samme? Krydsnings- 
forsøgene have besvaret dette bestemt benægtende. — 

Nagel i*) taler et ganske andet Sprog: Ufor- 
anderlighedsteorien er ikke andet end en blot og 
bar Paastand, der intet belyser og intet forklarer. 
Thi hvad enten man siger, at Organismerne bleve 
skabte fuldvoksne, eller man med Oken holder 
dem for fremkomne i Æg (Bjørne og Elefanter og- 
saa, naturligvis i store Æg), eller man som Agassiz 



•) Entstehung und Begriff der naturhistorischen Art. 

9 

foretrækker at lade dem komme som Kim, saa er 
og bliver det dog lige forstaaeligt eller lige ufor- 
staaeligt. Vi ville derfor holde os til de to Teorier, 
der kunne forklare noget, Fuldkommelsesteorien og 
Darwinismen eller Nyttighedsteorien. Darwin vil 
ikke have noget at gøre med den allerførste Begyn- 
delse; Lamarck derimod tager den med og siger, at 
de første Organismer opstode uden Forældre ved 
Uravling, og at denne Uravling foregaar endnu; thi 
alle Naturkræfter, der have havt Magt her paa Pla- 
neten, have det endnu. Men nu fremdeles, hvad 
skulle vi saa holde os til, til Nyttighedsteorien eller 
Fuldkommelsesteorien, eller skulde det maaske vise 
sig, at vi maa beholde dem begge, at den ene fuld- 
stændiggør den anden? Lad os engang se, om vir- 
kelig Darwinismen alene kan klare Forholdene. 

Efter den maa en Art, der befinder sig under 
bestemte Forhold, tidligere eller senere opnaa den 
til disse Forhold mest passende Form. Blev nu 
denne Form sat under andre Livsbetingelser, vilde 
den jo læmpe sig ind i en ny Form, der svarede 
til disse, og hvis vi bragte den tilbage til de første 
Forhold, maatte den gaa tilbage til den første Form ; 
men det gør den ikke. Erfaringen viser, at en 
Kulturrace, der forvildes og altsaa gaar tilbage under 
sine tidligere Livsbetingelser, ikke frembringer den 
oprindelige vilde Form, men derimod en eller anden 
ny. Ligeledes skulde jo to nærstaaende Arter under 
samme Forhold blive til samme Art, da under de 
samme Forhold kun én Form kan være den nyt- 

tigste; men dette slaar heller ikke til, idet nær- 
beslægtede Arter tidt vokse imellem hverandre. — 
Man kunde endvidere efter Darwins Teori tro, at 
f. Eks. en Mosart kunde forandre sig til en Alge 
eller til en anden lavere Plante, eftersom der jo er 
mange Steder, hvor Klima og andre ydre Betingelser 
ere gunstigere for de lavere Planter end for de 
højere; men dette passer ikke med Darwinismens 
Sindbillede: et Træ med Grene og Grenes Grene, 
Kviste og Kvistes Kviste, døende bort nedenfra. 

Fremdeles maa vi lægge Mærke til, at de Eks- 
empler paa nyttige Læmpelser i Dyre- og Plante- 
riget, som anføres af Darwin, alle ere af udeluk- 
kende fysiologisk Natur, alle tale om Organer, der 
blive omdannede og uddannede til at overtage en 
eller anden særegen Funktion. Vi høre intet om 
Forandringer i de morfologiske Forhold; det kommer 
deraf, at Organernes Stilling hører til de mest ufor- 
anderlige Karakterer, saa man meget lettere ved 
Dyrkning vil kunne faa en Plantes Blade til at 
gennemløbe en lang Formskala end faa dem til at 
forandre deres Plads nok saa lidt. Dette stemmer 
ikke med Nyttighedsteorien ; thi den siger, at in- 
differente Karakterer ere variable, men nyttige kon- 
stante, og derefter maatte jo rene morfologiske For- 
hold, der stille sig ganske ligegyldige overfor Til- 
værelseskampen, være let foranderlige i Modsætning 
til Organisationsforhold med bestemte Hværv. 

Vor sidste Indvending er, at Darwin slet ikke 
kan faa begyndt. Tænke vi os nemlig paa det 

Punkt af Udviklingen, hvor den første Urorganisme 
er opstaaet og har mangfoldiggjort sig, saa kunne 
vi ikke faa den til at gøre det første Skridt mod 
Forandringen ; thi, som Darwin selv med Rette siger, 
klimatiske Forhold have liden eller ingen Betydning 
i saa Henseende, Forandringen skal komme ved 
Kampen mellem forskellige Organismer, men Ur- 
organismerne ere ligestillede i enhver Henseende, 
ingen er den Stærke, og ingen er den Svage — vi 
kunne slet ikke faa begyndt. 

Paa Grund af disse Ulæmper maa vi, da Dar- 
winismen altsaa ikke kan staa ene, tage noget nyt 
til. Dette nye er Fuldkommelsesprincipet, og det 
kan hjælpe os. Det lader nemlig Organismen stadig 
stræbe mod en mere og mere sammensat Bygning, 
det tillader ingen Staaen stille, og det indvirker 
fortrinsvis paa de morfologiske Forhold. Men det 
kan da heller ikke lade Darwinismens Sindbillede 
urørt; det sætter en Skov i Stedet for det enkelte 
Træ, og denne Skov forklarer det saaledes: Uravling 
har fundet Sted og finder Sted endnu; de første 
ved Uravling opstaaede Organismer have f. Eks. i 
Tidernes Løb frembragt Fanerogamerne, langt senere 
opstaaede Celler ere Bregners og Padderokkers Op- 
hav, Mossernes, Lavernes og Algernes Forældre ligge 
os endnu nærmere, saa Nutidens Planterige viser 
sig ikke for os som et Træ, hvis Stamme og nederste 
Grene skjules af Jordlag, men vi se det som Toppen 
af en Skov, bølgeformet og bugtet, fordi Kronerne 
naa ulige højt. 

Og hvorledes vil det saa gaa tilsidst? 

«Ja der vil ske store Forandringer. Arter ere 
uddøde i den historiske Tid, og andre ére i Begreb 
dermed, men disse enkelte ere kun Forløbere for 
en vidt omfattende Tilintetgørelse af Dyre- og 
Plantearter, i Lighed med, hvad der mere end én 
Gang er gaaet for sig i den graa Oldtid. Den 
Gang var det Forandringer i Klimaet og Frem- 
komsten af nye Organisationsf onner , navnlig nye 
Dyr, som forandrede Jordens Fysiognomi. Nu er 
det den organiske Verdens sidste og højeste Led, 
Mennesket, der fuldbyrder Revolutionen, og denne 
Omvæltning vil blive langt mere gennemgribende, 
langt fuldstændigere, fordi den bliver fuldbragt med 
Intelligens og Hensigt. Kulturvækster ville træde 
i Stedet for de vildtvoksende Planter, og Husdyr i 
Stedet for de vilde Dyr. Der vil vel nok gaa 
Aarhundreder eller Aartusender hen, inden det sker; 
men eftersom Folkemængden tager til, ville de større 
Dyr og da navnlig Rovdyrene gaa til Grunde, og 
det samme vil være Tilfældet med de større Vækster, 
for saa vidt de ikke ere fordelagtige at dyrke. 
Mange Planter begynde alt at forsvinde i bestemte 
Egne. Kristtornen i Sverig gaar sin Undergang i 
Møde. Hornnødden (Trapa natans L.\ der var al- 
mindelig udbredt i Svejts paa Pælebygningernes 
Tid, findes nu kun der i en eneste Dam; i Sverig 
og Lothringen er den ved at uddø*). 



*) I Danmark er den uddød, kun dens Frugter findes 
endnu i de lollandske Tørvemoser. 

Om den Ødelæggelse, Mennesket afstedkommer 
i Plante- og Dyreverdenen, kan man faa et Begreb 
ved at betragte stærkt dyrkede Egne. Græsenge, 
Kornmarker, Vinbjærge, Frugthaver og forstmæssigt 
drevne Skove fortrænge al vild Vegetation med deres 
faa, ensformige Kulturplanter og betinge en lige saa 
fattig og ensformig Dyreverden. Selv en Mængde 
af de mindste Planter og Dyr, som Mosser, Laver, 
Svampe og Insekter, blive fordrevne paa Grund af 
det nære Forhold, der er mellem de levende Væsener. 

Saaledes uddø Arterne i Hundredevis, om end 
foreløbig blot lokalt. Med dem svinder den fri 
Naturs Poesi og Skønhed. I Stedet faa vi opdyr- 
kede Egne med Civilisation og aandelig Dannelse. 
Denne Naturens Forandring henimod det Nyttige og 
Hensigtsmæssige erindrer om et lignende Omslag i 
Menneskeslægtens sociale Liv. Begge følge en Natur- 
lov. Vi ombytte Underets gamle Poesi med Lov- 
bestemthedens nye Poesi, vi bytte en vilkaarlig, over- 
naturlig personlig Styrelse med en klar Naturordning, 
og Hensynet til vore Følelser maa vige for Tilfreds- 
stillelsen af højere aandelige Fornødenheder. 

Men er det nu virkelig en Vinding? — Vi ville 
svare, at det sande altid tillige er det gode og det 
skønne. » 

(Vinteren 18''^hi.) 

Menneskeslægtens Oprindelse. 

Charles Darwin: The descent of man. 1—2. London 1871.*) 



JN aar Oldtidens Nordbo tænkte sig de høje 
Guder, løftede Valhal sig for hans Syn med Skjolde- 
tække, brede Døre og Sværd for Lue, med brynje- 
strøede Bænke hos de lange Borde, der sank i 
Midten under Vægten af Sæhrimnirs Sider og Heid- 
runs guldomsluttede Mjød. Oppe i Højsædet sad 
Odin med de sorte Fugle paa Skuldrene og drak 
den dyre Vin, mens han lyttede til Brages Sange. 
— For Olympens Guder var Nektar og Ambrosia 
nok, thi i deres Aarer randt ikke det tunge røde 
Blod, og hos dem fejredes ikke Drikkelagets lar- 
mende Fest med Skjoldebuldren og Sværdeslag. De 
holdt en mere stilfærdig Højtid med Lyrens Klang 



•) Jævnfør desuden: E. Haeckel: Ueber die Entstehung 
und den Stammbaum des Menschengeschlechts. Samme: 
Natiirliche Schopfungsgeschichte. 

og Dansens Rytmer, og Zeus saa' til med Fug- 
lenes stærke Konge ved sin Fod. — I Middelalde- 
rens Himmel endelig hverken spises eller drikkes 
der, om der end bestandig er nok for Sanserne. 
Faderen sidder paa si,n gyldne Throne, Verdens- 
sceptret hviler i hans Haand, og det hvide Oldinge- 
skæg bølger ned over hans brede Bryst. Ved hans 
højre Side sidder Sønnen med de fine, smerteældede 
Træk under de brune Lokkers Fald, ved hans ven- 
stre Jomfrumoderen, som smilende ser paa det 
Sværd, der stod i hendes Hjærte. Over dem Alle 
svæver Aandens hvide Due i vidunderlig Lysglans, 
fra den daler Lyset over det Hele, bølger mod Hel- 
geners lange Række, bryder sig tusendfold i Engle- 
havets hvide Vinger og gyldne Lokker og smelter 
sælsomt sammen med de frelste Sjæles Jubelsange 
til en mægtig, al Mislyd, al Sorg og Kval døvende 
og overvældende Harmoni. 

Naar man alene lægger Vægt paa den sanse- 
lige Opfattelse af Guddommen, synes Springet fra 
Gimle og Olympen til Katolicismens Himmel ikke 
at være saa meget stort; er der maaske et langt 
større mellem den sidste og Protestantismens Him- 
mel? lalfald ikke straks. Den materialistiske Op- 
fattelse af de Billeder, i hvilke den aabenbarede 
Religion havde klædt sig, opbrændes ikke sammen 
med Pavens Bulle ; selv den flygtigste Gennembladen 
af Postiller og Salme-Samlinger fra det svundne 
Aarhundrede vil overbevise En derom. Der er her 
overalt — for den moderne Bevidsthed — en Snever- 

hed i Billeder og Tanker, som virker i allerhøjeste 
Grad frastødende, og der er en misforstaaet Iver 
efter at gøre Gudsforholdet rigtig inderligt ved at 
drage den Højeste ind i de mest trivielle, hverdags- 
agtige Forestillinger*). Modtagelsen af Naademid- 
1erne bliver til private Sammenkomster med Gud- 
dommen, Bønnen synker, synes det os, ned til en 



•) Man læse blot følgende Vers af «en aandelig Salme 
om en Christens sidste Afsked og salige Endeligts. 



Nu er jeg alt bereed til Færden, 
Og under Armen har min Hat, 
At tage Afskeed nu fra Verden 
Og vil den sige gode Nat. 

Thi Dagen mon til Enden lakke 
Og jeg gir ey reyst længer' fort, 
Fra Verden vil jeg nu aftakke, 
Og banke strax paa Himlens Port. 

Derind jeg vil min Sjæl logere, 
I Abrahams det bløde Skjød, 
Der faar min Sjæl en Seng med Ære 
Som bliver baade liin og blød. 

Min Sjæl, det er alt aabenbare, 
Gud nu til Bryllup kalder dig, 
Vil du med denne Mand henfare? 
Svar: Ja, det vel behager mig. 

Til Lykke giv dig da vor Herre 
Dog jeg ey glemme maa vor Pligt, 
Jeg skulde dig vel dedicere 
Et Bryllups- Vers og Ære-Digt. 

selvbehagelig, snakkesalig Faddersladder, — Vidnes- 
byrd om, hvor dum man i Virkeligheden var paa 
Himlen, medens man brystede sig af at være dum 
paa de jordiske Forhold. Senere er der vel fore- 
gaaet en betydelig Forandring til det Bedre, og det 
Guddommelige opfattes nu almindelig med langt 
større Intelligens end før; ogsaa paa dette Punkt 
kan man dog hist og her have godt af at erindre 
sig det Ord, der klinger for den unge Mands Øre i 
Longfellows Digt: Excelsior! De Videnskaber, som 
hidtil have ydet og — hvor de ikke gøre sig skyl- 
dige i Overgreb — vedblivende ville yde det største 
Bidrag til at bevirke en saadan heldig Forandring, 
ere de, som holde sig til de mest konkrete Ting, 
— Naturvidenskaberne nemlig, der, ved at lære os 
at se fornuftigt paa Jorden, efterhaanden have 



Og det jeg vil endnu spendere 
Mens du i Brud-Seng skal i Nat 
Med Jesu din Brudgom vor Herre, 
Det hos din Seng skal være sat. 

Udi min Jesu Arme bløde 
Jeg hviler nu saa meget sødt, 
I Jesu Navn det oversøde 
Jeg all min Salighed har nødt. 

Jeg ved min Brudgoms Jesu Bryster 
Nu patter Glædens Melk og Viin, 
Og alt det, som min Sjæl forlyster; 
Thi jeg er hans, og han er min. 

f jærnet en Del af de dels overspændte, dels mellem 
Raahed og Troskyldighed svævende Begreber om 
Guddommen og om dens Forhold til os. 

Skridt for Skridt er der brudt Vej paa mange 
Punkter. Man havde forstaaet Ordene i Genesis 
saaledes, at Solen og Maanen kun skulde være til 
for at lyse for Jorden, og at de tusende Stjærner 
kun droge tavse og tindrende over Hvalvet for at 
fryde Menneskets Øje eller for at løfte hans Sjæl 
til videre Syn. Naturvidenskabens Dyrkere viste, 
at Verden sgrænserne ikke vare saa trange, at det 
uendelige Rum var opfyldt af Kloder, mod hvis 
uhyre Masser Jorden svandt ind til en Ubetydelig- 
hed, og endelig, at Solen ikke kredsede om Jorden, 
men at tværtimod Jorden kun var en af Drabanterne 
i Himmelfyrstens Følge. Nuvel, Videnskabsmændene 
bleve forkætrede, men deres Lære trængte igennem. 
Saa troede man da omsider paa den, men tillige, 
at Guden sad og passede nøje paa Klodernes Gang 
og styrede dem gennem Rummet, som Skibene 
styres gennem Oceanet. Newton kom og viste, at 
de ikke bleve styrede i den Forstand, men at de 
ordnede sig, fulgtes ad og gik deres Gang efter Til- 
trækningskraftens store Love. Newton blev ogsaa 
forkætret, men hans Opdagelse stod fast og slog 
Rod. Den organiske Verden endelig havde man op- 
fattet saaledes, at de Arter, der nu opfylde Jorden, 
vare de samme som dem, der bredte sig over den i 
Skabelsens Morgen, at alle disse Dyr og Planter 
med deres uendelige Detailler vare stillede fuldt- 

færdige ind i Edens Have, blot til Glæde for Adam 
og Eva. Nu optræder Darwin og Mange med ham 
og siger, at al denne vidunderlige Mangfoldighed 
har udviklet sig af faa og simple Former efter Love, 
der have udviklet sig sammen med Formerne. End 
ikke Mennesket, Naturens Herre, den sidst Skabte, 
ham, hvem man til alle Tider har antaget for skilt 
fra Jordens øvrige levende Væsner ved et uover- 
stigeligt Svælg, ikke engang ham kan denne revo- 
lutionære Aand lade i Fred. Det, vi i disse Blade 
skulle søge om ikke at bevise, saa dog at vise 
Muligheden af, er nemlig, at Mennesket kun er de 
organiske Formers højeste Repræsentant, og at han 
har udviklet sig af en lavere Fon^i, hvis Stamtræ 
L stiger ned til Dyrene. Om nu ogsaa denne Syns- 
maade ved første Øjekast ser ud som den raaeste 
Materialisme, som en hensynsløs Krænkelse af Men- 
neskets Majestæt: mon den saa dog ikke ved nøjere 
Betragtning skulde vise sig at være sundere og 
ædlere end de dunkle Drømme om Adam og Eva 
i Edens aldrig fundne Have, saa vist som den 
dybere set er langt idealere, idet den peger mod 
Fuldkommengørelsen og forjætter en stadig Tilvækst 
i Intelligens ! Hvorom Alting er — fordi Synsmaaden 
er overraskende og (for det store Publikum) ny, er 
det ganske vist ikke derfor givet, at den ogsaa er 
holdbar og sand; men paa den anden Side vil det 
heller næppe være rigtigt at ignorere den, netop 
fordi den bryder nye Baner: Newton og hans For- 
gængere fik dog Ret, og det er i ethvert Tilfælde 

bedre at være med i Undersøgelsens Fremskridt 
end i Ligegyldighedens fornemme og dog saa dumme 
Dvaletilstand. 



Om vi ere « skabte i Guds Billede*, vil altid 
blive et omtvistet Spørgsmaal, men at vi ere byg- 
gede efter samme Grundform som de andre Patte- 
dyr, er en afgjort Sag. Til hver Knokkel, hver 
Muskel, hvert Blodkar og hver Nerve i vort Legeme 
svare aldeles lignende Dannelser hos Abekatten, 
Flagermusen og Sælhunden, og det Blod, der rinder 
i vore Aarer, de Væv, det gennemstrømmer, ere 
ikke alene i kemisk Henseende, ikke alene mikro- 
skopisk sete, men i deres inderste Væsen de samme 
som de andre Pattedyrs. Mennesket kan smittes af 
de andre Dyr, — Kokopper, Vandskræk og Snive 
yde ligesaa talrige som sørgelige Beviser for denne 
Sandhed — og hvad de ikke-smitsomme Sygdomme 
angaar, da lide Abekattene af Katarrh, Svindsot, 
Slagflod, den graa Stær o. s. v. Lægemidlerne virke 
paa samme Maade paa dem som paa os, og det er 
Arter af de samme Slægter eller ialfald af de samme 
Familier, der under Navn af Hudsnyltere og Ind- 
voldsorme plage Dyr og Mennesker. Aberne have 
fremdeles i flere Retninger samme Smag som vi, de 
ryge med Fornøjelse Tobak og elske The og Kaffe, 
ja endog berusende Drikke. Brehm ved den 
zoologiske Have i Hamburg havde en Dag trakteret 
sine Bavianer med 01 og Vin efter en større Maale- 

stok ; næste Morgen vare de meget forstemte og ilde 
oplagte, de holdt sig paa Hovedet med begge Hæn- 
der og saa' overordenligt ynkelige ud. Da han for 
at trøste dem atter bød dem Drikkevarer, vendte 
de sig bort med Tegn paa Væmmelse, og en havde 
i den Grad fattet Afsky for hine menneskelige Pir- 
ringsmidler, der havde bragt den saa langt ned i 
det Dyriske, at den hele sit Liv igennem vedlige- 
holdt en total Afholdenhed. Den yder saaledes, 
som Darwin mere sundt end fint bemærker, et 
gavnligt Eksempel til Efterfølgelse for Naturens 
Herrer. 

Med Hensyn til Forplantningen blive Menne- 
sker og Pattedyr til paa samme Maade. Det Embryo, 
hvoraf Mennesket udvikler sig, kan i dets yngste 
Tilstand ikke skelnes fra de fleste Hvirveldyrs ; først 
paa senere Stadier viser Forskellen sig. Ved Fød- 
selen er Barnet og Abekatteungen to lige ubehjælp- 
somme Væsner, og det at ville gøre Stads af Men- 
neskets umaadelig langsomme Udvikling nytter 
ikke stort, da man hurtigt bliver underrettet om, at 
Orangutangen ikke er udvokset før i en Alder af ti 
til femten Aar. 

Der er et Æmne, Darwin tidt behandler, og 
som han vist lægger vel stor Vægt paa; det er de 
saakaldte rudimentære Organer, hvorved man for- 
staar svagt udviklede Organer, der ikke kunne ses 
at have nogen væsenlig Betydning for den Art, hos 
hvilken de findes. Da Darwins Syn paa Tilværel- 
sen hviler paa den Grundsætning, at en Art er 

bygget paa den Maade og har de Drifter og Ævner, 
der ere den nyttigst, kan han ikke lade disse for- 
holdsvis unjrttige Organer være fremkomne ved Kva- 
litetsvalget*), men maa forklare dem som Organer, 
der eksistere tiltrods for Kvalitetsvalget, altsaa ved 
dettes Ufuldkommenhed. For at tage et Eksempel: 
Koens Foster har i Overkæben en Kække Fortænder, 
men disse Tænder bryde aldrig gennem Gummerne, 
og den voksne Ko har en Bruskpude paa Overkæbe- 
fortændemes Plads. Af disse Tænder har Koen 
altsaa ingen Verdens Nytte; men, siger Darwin, en 



•) Da Darwins Undersøgelse helt igennem er anlagt 
saaledes, at den foradsætter hans Teori om Arternes Af- 
stamning bekendt og antagen, meddeles her et meget kort 
Resumé af denne. 

Naturen giver os ikke Arter, den giver kun Individer. 
Medens disse Individer kæmpe om Betingelserne for Tilværel- 
sen, læmpe de sig efter Forholdene, og de Læmpelser, som 
da vise sig nyttige, idet de sikre Individets Eksistens, 
nedarves. De Individer derimod, som ikke have kunnet 
føje sig efter Forholdene, eller hvis Forandringer ikke have 
havt Evne til at sikre Eksistensen, dø. Dette har man kal- 
det Kvalitetsvalget. Ved dets Hjælp omdannedes de i 
Urtiden eksisterende Individer af en eller nogle faa simple 
Typer saaledes, at der blev mange forskellige fuldkomnere 
Former, af hvilke atter andre, endnu fuldkomnere opstode, 
o. s. fr. Ved en konsekvent Gennemførelse af denne An 
skuelse vil saaledes det organiske Livs Former ordne sig i 
opadstigende, divergerende Rækker, hvis enkelte Led 
staa i Slægtskabsforhold til hinanden, — de i samme Række 
saaledes, at det højere Led stammer fra det lavere. 

af Koens Stamfædre har havt fuld Nytte af dem, 
og Kvalitetsvalget har efter at have reduceret dem 
til Rudimenter ikke kunnet komme til at virke 
videre paa dem i en Tilstand, hvori de hverken 
gøre Skade eller Gavn. Mennesket har nu lige saa- 
vel som Koen og andre Dyr visse rudimentære Or- 
ganer. Læseren har vistnok set Mennesker, der vare 
i Stand til at bevæge deres hele Hovedhud med 
dets Haarbedækning frem og tilbage, men han vil 
formodenlig have vanskeligt ved at angive, hvad 
Nytte eller Fornøjelse vedkommende Medmennesker 
kunne have af denne Ævne. Botanikeren A. De 
CandoUe fortæller om en Mand, der ved Hjælp af 
sin Hovedhuds Bevægelighed kunde kaste store Bøger 
langt bort fra sig; for otte Generationer siden var 
den Familie, hvortil han hørte, bleven delt i to 
Grene, og da man forespurgte sig hos et Medlem 
af den anden Gren, om hans Hovedhud ogsaa var 
bevægelig, gjorde han straks Kunststykket med 
Bøgerne. Det er jo umiddelbart indlysende, at denne 
Hud maa have en Bevægemuskel, og det er da 
ogsaa anatomisk godtgjort, ikke alene at Hoved- 
huden i visse Tilfælde har en saadan, men at der 
ogsaa paa fem andre Steder af det menneskelige 
Legeme kan findes saadanne. Disse seks Muskler 
ere rudimentære Organer; men hvad ere de Rudi- 
menter af? Har Læseren ikke lagt Mærke til, hvor- 
ledes Hesten, naar der sætter sig en Bræmse paa 
dens Side, med et pludseligt Sæt ligesom rykker 
Huden om Vommen tilbage? Denne Bevægelse ud- 

fører den ved Hjælp af Panniculus carnosus, en 
Muskel, der forøvrigt ogsaa findes hos andre Patte- 
dyr; af den ere vore seks Muskler Rudimenter, de 
ere en Arv fra Hesten. I det tredie Øjelaag, den 
saakaldte Blinkhinde, der er saa fuldkomment ud- 
viklet hos Fuglene, Padderne, Krybdyrene og Haj- 
fisken, men som hos os og de fleste andre højere 
Pattedyr kun findes som en lille Hudfold, have vi 
en Arv fra endnu fjærnere Slægtninge. Et tredje 
Rudiment have vi i vore fire ufuldkomne Hale- 
hvirvler, der til Overflod ere forsynede med nogle 
smaa Muskler, af hvilke en fuldstændig skal svare 
til den Muskel, Koen ben3^tter, naar den bisser. 
Visdomstænderne menes at være i Færd med at 
blive rudimentære hos de civiliserede Menneskeracer. 
Visdomstanden, den bageste Kindtand, er hos os 
og de større Aber mindre end de andre Kindtænder 
og har kun to Rødder; efter Tandlægernes Forsikring 
skal den være mere udsat for Ødelæggelse og tabes 
tidligere end de andre Tænder, skøndt den først 
bryder frem i det syttende Aar. Hos Negerracerne, 
der have længere Kæbeben end vi, er den derimod 
trerodet, temmelig stor og sædvanligvis frisk. Dar- 
win antager, at Grunden til, at vi ere blevne for- 
fordelte i saa Henseende er den, at vore Kæbeben 
have meget mindre Arbejde end Negrenes, da vi i 
Almindelighed nære os af blødere, kogte Spiser. I 
Amerika er man saa overbevist om, at der ikke er 
det rigtige Forhold mellem Kæbebenets Længde og 
Tændernes Antal, at det er ganske almindeligt, at 

10 

Digitized by CjOOQ iQ. 



146 

man lader sine Børn faa et Par Tænder trukket ud 
for at rette paa denne (i Ordets egenligste Forstand) 
Naturfejl. — Til de rudimentære Ting regner Dar- 
win endelig ogsaa Menneskets Lugtesans: « Lugte- 
sansen er for Flertallet af Pattedyrene af den største 
Vigtighed, — for nogle, f. Eks. Drøvtyggerne, der- 
ved, at den advarer dem for Fare, for andre, som 
Rovdyrene, ved at hjælpe dem til at finde Byttet, 
for endnu andre i begge Henseender. Men for 
Mennesiiet — selv for den Vilde, hos hvem den 
dog er mere udviklet end hos de Civiliserede — er 
Lugtesansen kun lidet nyttig. Den advarer ikke 
for Fare, den fører ikke til Føde, den forhindrer 
ikke Eskimoerne fra at lægge sig til at sove i usund, 
ildelugtende Luft, lige saa lidt som den hindrer 
andre Vilde i at æde halvraaddent Kød. Den, der 
tror paa en trinvis Udvikling, vil ikke let indrømme, 
at det nuværende Menneske har faaet denne Sans 
i den Tilstand, hvori den nu er. Nej, han har 
uden Tvivl arvet den i en svækket og forsaavidt 
rudimentær Tilstand fra Forfædre, der have brugt 
den og haft Nytte af den. Saaledes kan man 
maaske forklare sig Grunden til, at Lugtesansen 
med en mærkværdig Styrke kalder Ideer og Billeder 
fra længst glemte Scener og Steder tillive for os; 
thi hos Dyr, der have denne Sans i høj Grad ud- 
viklet, som Hesten og Hunden, se vi, at Erindringen 
om Personer og Steder staa i bestemt Forbindelse 
med deres Lugtesans. » 

Et Rudiment, der vil være mindre bekendt end 

det nysomtalte, er den fine, uldagtige Haarbeklæd- 
ning, som optræder hos det menneskelige Foster i 
dets Livs femte Maaned. Den kommer først frem 
over Øjnene og over Munden (Eschricht har end- 
ogsaa set et kvindeligt Foster med en saadan Kne- 
belsbart) og udbreder sig senere over hele Overfladen, 
endogsaa over Øren og Pande; Haandfladerne og 
Fodsaalerne ere dog altid nøgne. Endelig er der 
et Rudiment, hvis Forhold vilde være af meget stor 
Betydning, dersom Undersøgelserne havde været fuld- 
stændig nøjagtige. Der skal nemlig paa Menneskets 
Overarmsben findes Spor af en Kanal, som man 
træffer udviklet hos de andre Pattedyr. Undertiden 
er den ogsaa udviklet hos Mennesket, for Tiden 
omtrent hos En af Hundrede, medens den hos Men- 
nesker fra Rensdyr-Tiden gik op til 47« pCt., og 
andetsteds til 25 pCt., ja endogsaa til 30 pCt. Men 
alle disse Ligheder, alle disse arvede Smaaorganer, 
der fremhæve dem endnu yderligere, forslaa dog 
ikke ; thi om man end sammenstiller den højest or- 
ganiserede Abe med den laveste Vilde — med et 
Individ af de Stammer, som ikke eje en eneste ab- 
strakt Betegnelse for de almindeligste Ting, og hvis 
Udtryk for Mangfoldigheden kulminerer i Tallet 4, 
— saa er der dog her et mægtigt Spring, og man 
kommer ikke over Vanskeligheden ved paa den ene 
Side at fremhæve Forskellen mellem Aben og de 
laveste Fiskearter*), paa den anden Side Forskellen 

•) Efter Darwins Teori kommer man fra de laveste 
Fiske ad mangfoldige Overgangstrin til de højeste Pattedyr. 

mellem en Ildlænder og Newton eller Shakespeare. 
Nej, det, der stiller sig som en uafviselig Fordring, 
uden hvis Opfyldelse endnu Intet er bevist, det er 
at godtgøre, at der ikke eksisterer nogen Grundfor- 
skel mellem Menneskets og de højere Pattedyrs 
Aandsævner. Lader os derfor betragte Sagen fra 
denne Side. 

For det første er det almindelige Indtryk af 
den omgivende Verden det samme for Mennesker 
og højere Dyr, da Sanserne ere de samme. Frem- 
deles have de nogle Instinkter fælles, som Selvop- 
holdelsesdriften, Kønsdriften, Kærlighed til Afkom- 
met, Afkommets Evne til at die o. s. v., ligesom 
der heller ikke viser sig nogen synderlig Forskel, 
naar Talen er om Sindstilstande og Sindsbevægelser. 
Skrækken virker paa de højere Dyr som paa os, 
Musklerne skælve, Hjærtet slaar stærkere, og Haaret 
rejser sig. Glæde over Tilværelsen se vi klart hos 
Hvalpe, Killinger og Lam*), naar de lege ligesaa 
fornøjede som Menneskebørn. Mistænksomhed, 
Frygtsomhed og Mod vise sig saa almindeligt hos 
Dyrene, at vi ikke behøve at nævne Eksempler, 
ligesom ogsaa Enhver har set, hvor skinsyg en 
Hund kan være, naar dens Herre kærtegner et andet 
Dyr. Den sidstanførte Iagttagelse, mener Darwin, 
viser, at Hunden ikke alene har Trang til at elske, 
men ogsaa Længsel efter at elskes. Hunden har 
fremdeles Ærgerrighed, den holder af Ros, den viser 



•) Efter Huber skulle ogsaa Myrene lege. 

stor Vigtighed og Selvtilfredshed, naar den har gjort 
sine Sager godt, den er i Besiddelse af en vis Skam- 
følelse, og den viser endog Højnaodighed overfor 
mindre Kammerater; derimod forekommer den Be- 
skedenhed, som Darwin vil tillægge den, os rigtig- 
nok vel problematisk. Morsomt er det, at Aber 
paa ingen mulig Maade ville finde sig i at blive 
udléte, ligesom de ogsaa undertiden føle sig for- 
nærmede ved Ting, der i det mindste ikke for Men- 
nesker have nogen fornærmelig Karakter. Der var 
f. Eks. en Bavian, som blev aldeles ustyrlig af 
Raseri, saasnart man tog et Brev eller en Bog frem 
og læste højt for den. 

Hukommelse og Fantasi har man hverken kun- 
net eller ville frakende Dyrene, men overfor For- 
standen har man forholdt sig ganske anderledes; 
den vilde man være ene om, og naar Dyr gjorde 
noget, der uimodsigeligt var forstandigt, sagde man, 
at det var Instinkt. Vi skulle ikke tale til Gunst 
for Dyrenes Forstand paa anden Maade end ved at 
anføre Eksempler, som Læseren saa kan tage for 
hvad han vil. En Mand gav tidt sine Aber Sukker 
indviklet i Papir, men stundom satte han en levende 
Veps i Sukkerets Sted ; hændte det nu en ulykkelig 
Abe, at den blev stukket af Vepsen, idet den hur- 
tigt viklede Papiret op, saa holdt den for Fremtiden 
altid Papiret op for sit Øre. En anden Mand havde 
vingeskudt et Par Ænder, der faldt paa den anden 
Side af en Flod; hans Hund forsøgte at bringe 
begge Ænderne over paa én Gang, men kunde ikke 

komme af sted dermed. Efter en Stund at have 
staaet og set meget ulykkelig ud, trykket af Situa- 
tionens Vanskelighed, fandt den endelig paa at bide 
den ene And helt ihjel (den plejede ellers aldrig at 
krumme saa meget som en Fjer paa Vildtet), tog 
den saarede And i Munden, svømmede over med 
den, og hentede saa bagefter den døde. 

Man har lagt megen Vægt paa, at Dyrene ikke 
betjene sig af nogen som helst Art af Redskaber til 
at støtte de Kræfter, de have fra Naturens Haand, 
og dette vilde maaske ogsaa kunne anføres som en 
væsenlig Forskel mellem Mennesker og Dyr, hvis 
det virkelig forholdt sig saaledes; det gør det imid- 
lertid ikke. Man har set Aben bruge Sten til at 
knuse haarde Nødder, man har set den benytte sig 
af Løftestænger til at fjærne tunge Genstande, og 
man har ogsaa i Kamp mellem forskellige Bavian- 
horder set det ene Parti betjene sig af større Klippe- 
blokke paa' den fra Slaget ved Roncesvalles og den 
tyrolske Frihedskamp bekendte Maade. 

Hvad Talen angaar, da maa vi for det første 
huske paa, at Mennesket ikke er det eneste Dyr, 
som i Lyde udtrykker, hvad der foregaar i hans 
Sjæl; Hunden f. Eks. har, foruden at den kan ud- 
trykke sig ved forskellige knurrende Lyde, fiere 
Maader at gø paa. Der er Ærgrelsens skarpe, 
korte Bjæffen, Ivrighedens fulde Glammen, Glædens 
overgivne Gøen, som naar den faar Lov til at gaa 
ud at spasere med sin Herre, Fordringens bestemte 
Gøen, naar den f. Eks. vil have en Dør lukket op; 

der er det dæmpede, tvivlende Vof, hvormed den 
velopdragne Hund, naar den er inde i en Stue, ud- 
trykker, at det forekommer den, den hører Nogen 
komme, og Fortvivlelsens ynkelige, i Tuden kvalte 
Gøen, naar den er bleven lukket ude. Det er ganske 
vist altsammen uartikulerede Lyde, som Mennesket 
kun betjener sig af til at udtrykke saadanne usam- 
mensatte Sindstilstande som Smerte, Overraskelse, 
Ærgrelse og Frygt; men Dyrets Intelligens er jo 
ogsaa langtfra at staa i Højde med Menneskets, og 
den artikulerede Tale staar i den inderlig^e For- 
bindelse med Hjærnens, med Aandsævnernes Udvik- 
ling. Selve det at frembringe artikulerede Lyde 
lægger ingen Hindring i Vejen, hvad Skader og 
Pappegøjer til fulde godtgøre. 

«0m Selvbevidsthed, Individualitet, Abstraktion, 
almene Idéer o. s. v., hvori nyere Forfattere alene 
sætte Forskellen mellem Menneske og Dyr, vilde 
det være lidt besynderligt at tale her, da saadanne 
Egenskaber og Ævner selvfølgelig ikke have kunnet 
uddanne sig, før de aandelige Kræfter vare naaede 
temmelig højt. Der er vel Ingen, som antager, at 
Dyret anstiller Betragtninger over Liv og Død eller 
grunder paa, hvorfra det er kommet, og hvorhen 
det gaar. Vi kunne imidlertid næppe være sikre 
paa, at en gammel Jagthund med en fortræffelig 
Hukommelse og en Smule Fantasi ikke i sine ledige 
Øjeblikke skulde tænke lidt paa Jagtglæderne fra 
dens Ungdomstid, — og det var jo dog en Form 

for Selvbevidsthed ; paa den anden Side er det, som 
Biichner siger, et stort Spørgsmaal, om en stakkels 
forkommen Avstralnegers udslidte Kone, der næsten 
hverken kan tale eller tælle, om hun virkelig kan 
siges at være selvbevidst, om hun virkelig er i Stand 
til at reflektere over sin Tilværelses Natur. Det 
Spørgsmaal, om et Dyr bibeholder sin aandelige 
Individualitet i Aarenes Løb, maa man besvare med 
et bestemt Ja. Naar en Mand efter fem Aars Fra- 
værelse kommer hjem og kalder paa sin Hund, som 
aldrig følger Nogen, den ikke kender, og den da 
straks rejser sig og følger ham, saa er der ingen 
anden Forklaring mulig end den, at Herrens Stemme 
har kaldt en Række af gamle Idéassociationer til- 
live i Hundens Sjæl. Følgelig maa den have be- 
holdt sin aandelige Individualitet, omendskøndt hvert 
eneste Atom i dens Hjærne har givet Plads for 
andre mere end én Gang i de fem lange Aar.» 

Men vi have endnu tilbage at paavise, om der 
bestaar noget Forhold mellem Mennesket som mo- 
ralsk Væsen og Dyret. Hvorfra stammer Moralen? 
Svaret vil vel i Almindelighed blive, at Ævnen til 
at skelne mellem Godt og Ondt er nedlagt i 
Menneskets Bryst, er medfødt. Saaledes forholder 
det sig muligvis hos de civiliserede Mennesker, 
men overfor de laveste nulevende Stammer hol- 
der denne Betragtningsmaade ikke Stik og endnu 
mindre overfor de endnu lavere, der utvivlsomt 
have eksisteret. Undersøge vi, hvilke Dyder der 

findes hos de laveste kendte Stammer*), møde vi 
alene Sympati, Troskab, Lydighed og Mod, og disse 
endda kun bragte i Anvendelse i Forhold til Stam- 
mefællerne. Med andre Ord, Dyd er hos en Stamme 
det, som dens Medlemmer fra det intellektuelle 
Standpunkt, de indtage, kunne indse er til Nytte 
for Stammen. Herved er Moralens sociale Oprindelse 
sat. Gaa vi nu længere tilbage, til Mennesket paa 
et endnu lavere Trin, saa vil Moralens Udviklings- 
historie kunne anskueliggøres saaledes: det har vist 
sig nyttigst for nogle Individer at leve sammen, 
idet Kvalitetsvalget udryddede dem, der ikke gjorde 
dette; Samlivet bliver til en Vane, Vanen nedarves, 
en vis Maade at opføre sig mod hinanden paa viser 
sig at være nyttig for Flokken, man vænner sig til 
denne Opførselsmaade, den nedarves og styrkes ved 
Nedarvingen til Instinkt. Det første Socialinstinkt 
er hermed opstaaet: Sympatien. De Stammer, hos 
hvem dette Socialinstinkt ikke overvinder de mere 
egoistiske Instinkter, tage Skade deraf, svækkes og 
udryddes; Socialinstinktet overvinder de lavere In- 
stinkter, Sympatien differentieres i Handlinger til 
Mod, Lydighed og Troskab, som efterhaanden an- 
tage Skikkelse af nye Socialinstinkter. Et Individ, 
der følger et lavere Instinkt til Trods for et stærkere, 
føler sig utilfreds (Samvittighed); Aandsævnerne have 



*) Man indser let, at vi begynde med Stammen, fordi 
der ikke godt kan være Tale om Pligter, uden at der er 
Nogen at have Pligter imod. 

stadigt udviklet sig, Hukommelsen med dem, Util- 
fredsheden erindres derfor i Gentagelsestilfælde 
(Fristelse), og det stærkere Instinkt følges, Selvbe- 
herskelse læres, Talen kommer til, Individet paa- 
virkes af Ligestilledes Mening (den offenlige Mening) 
og i Tilfælde af, at den Paagældende er yngre, af 
de mere Udvikledes, de mere Erfarnes Mening (Op- 
dragelse). Med den voksende Erkendelse indses 
flere hidtil ligegyldige Tings Nytte eller Skade, 
Dydernes og Syndernes Tal øges, og nu gaar det 
Slag i Slag op mod den højere Moral, «det kate- 
goriske Imperativ » med Tilbehør. Hvis vi nu kunde 
vise, at Dyrene have det samme sociale Udgangs- 
punkt med de samme sociale Instinkter, saa følger 
deraf, at de, saasnart deres intellektuelle Kræfter 
vare komne eller vare nærved at komme i Niveau 
med Menneskets, vilde opnaa et ligesaa højt moralsk 
Standpunkt som dette. At der er Dyr, som leve 
socialt, behøve vi ikke at paavise, og følgende Eks- 
empler ville sætte det udenfor al Tvivl, at sociale 
Dyr hjælpe, advare og forsvare hverandre. Brehm 
fortæller, at han nede i Abyssinien saa' en stor 
Horde af Bavianer komme marscherende ; et Kobbel 
Jagthunde, han havde med sig, stormede løs paa 
Bavianerne, men disse frelste sig hurtigt op paa de 
nærliggende Klipper, hvorfra de i Ro kunde betragte 
Fjenderne. Kun en lille, seksmaan eders Bavian- Unge 
var bleven dernede; den sad paa et lille Klippe- 
stykke og brølede ynkeligt om Hjælp, medens Hun- 
dene sprang gøende omkring den. En stor Bavian- 

Han, som oppe fra Klipperne saa' den Lilles Yaande, 
styrtede hen til den, kærtegnede den, og da den 
havde faaet den nogenlunde beroliget, førte den 
Ungen bort i Triumf, idet den gik med meget vær- 
dige og afmaalte Fjed, Alt til stor Forundring for 
Hundene. Man har en anden Fortælling om en 
Abeunge, der blev angrebet af en Ørn; Ungen holdt 
sig, lydeligt brølende, fast ved en Gren, saa Ørnen 
ikke kunde faa den med; Brølet kaldte andre Aber 
til, og Fuglen slap med Nød og næppe bort og har 
vel senere vogtet sig for at angribe en Abekat, naar 
der var andre Abekatte i Nærheden. — Flere sel- 
skabelige Dyr, som nogle Tykhudede og Aber, ud- 
stille Vagter for at advare Flokken, ifald nogen 
Fjende skulde nærme sig, og man har aldrig set, 
at en saadan Vagthavende, der maa staa lang Tid 
med tør Mund, medens Kammeraterne fraadse i 
alskens Herlighed, har forladt sin Post for at være 
med til Gildet. — Overfor svagelige Individer for- 
holde de forskellige Dyrearter sig paa forskellig 
Maade. Nogle udstøde dem af Flokken eller trampe 
dem vel endogsaa ned, formodenlig for at de ikke 
skulle være til Hinder i Tilfælde af Forfølgelse; 
Andre ere mere humane, og man har saaledes fun- 
det gamle blinde Krager og Pelikaner, der bleve 
fodrede af deres heldigere stillede Kammerater: 
deres Fedme bar Vidnesbyrd om, at det hos disse 
Fugle ikke er saa slemt at komme paa det Offen- 
lige. — Endelig skulle vi som Eksempel paa et 
Socialinstinkts Styrke overfor et egoistisk Instinkt 

anføre,, at Hnssvalen, der jo er en Trækfugl, ofte 
om Efteraaret forlader sine spæde Unger for at følge 
Flokken. 

Vor Forudsætning er saaledes ved disse Eks- 
empler bevist at være rigtig, og den Slutning paa- 
trænger sig 08 da med Magt: at med vore aande- 
lige Evner vilde Dyrene ogsaa have en ligesaa høj 
Moral som vor. 

Vi have nu set, hvorledes hele Menneskets Byg- 
ning, dets Fostertilstand og dets rudimentære Or- 
ganer pege hen paa en Nedstammen fra en lavere 
Form, og vi have endvidere set, at de høje aande- 
lige Ævner, som Mennesket har i Eje, ikke lægge 
nogen uoverstigelig Hindring i Vejen, ikke begrunde 
nogen Væsensforskel. Men for at Overgangen fra 
et abelignende Dyr til Menneske skal være mulig, 
kræves der, at disse «mer end Aber» have varieret 
paa Sjæl og Legeme, og at deres Børn og Børne- 
børn i fjærne Led have været underkastede den 
samme Foranderlighed. Direkte at bevise dette, 
lader sig selvfølgelig ikke gøre; men det vil ogsaa 
være tilstrækkeligt at vise, at Mennesket, som det 
lever nu, varierer, og at dets Foranderlighed har de 
samme Aarsager og ere de samme Love undergivne 
som de højere Dyrs. — At der er Forskel paa Men- 
nesker, at vi mellem Tusender af Ansigter ikke finde 
to, der ligne hinanden, og mellem Hundreder af 
Figurer ikke to, der ere ens, er noget, som Enhver 
har bemærket. Det er imidlertid ikke alene i det 
Ydre, at de forskellige Mennesker afvige fra hin- 

anden; endogsaa et saadant Forhold som Hoved- 
arteriernes Anordning varierer saa stærkt, at Ki- 
rurgerne have fundet det nødvendigt at undersøge 
12,000 Lig for at udfinde, hvilke Anordninger der 
vare de hyppigste. Der er jo heller ikke noget for- 
underligt i, at Mennesket varierer saa stærkt; fra 
Dyrene vide vi, at de Arter, der have størst Ud- 
bredelse, ere de foranderligste, og hvilken Art er 
mere udbredt end Mennesket? Grundene til de 
enkelte Afvigelser er det endnu vanskeligere at paa- 
vise her end hos Dyrene, da Livsbetingelserne her 
ere langt mere komplicerede. Dog er det for nogle 
Varieringers Vedkommende indlysende, at der er et 
bestemt Forhold mellem de varierende Organer og 
den større eller mindre Brug, der gøres af dem. 
Saaledes have nogle Indianere tykke Arme og tynde 
Ben, fordi de tilbringe deres meste Tid i Baade, 
hvor Benene maa forholde sig stille, medens Armene 
anstrænges og styrkes ved Roning, og Kobberstikkere 
og Urmagere ere i Almindelighed nærsynede, medens 
Søfolk og Vilde ere langsynede. En Paavirkning af 
Landets Højde over Havet have vi hos Guechua- 
Indianeme, der leve paa Perus Højsletter; disse 
Stammer have nemlig overordenlig store Lunger, og 
dette hidrører aabenbart fra, at de, da Luften her 
er saa tynd, maa bøde paa Kvaliteten ved Kvanti- 
teten. Disse forskellige Varieringer ere arvelige (de 
engelske Arbejderes Børn have saaledes ved Fødselen 
større Hænder end de velstaaende Klassers), og naar 
man nu tillige véd, at Menneskeslægten er saa frugt- 

bar, at 30 Millioner under gunstige Forhold i Løbet 
af 657 Aar vilde give Jorden en saa stor Befolk- 
ning, at hvert Individ kun vilde have en halv Kva- 
drat-Alen til sin Raadighed (sammenholdt med Jor- 
dens virkelige Folkemængde sættes herved Tilværel- 
seskampen), saa ser man, at vi have alle Betingel- 
serne for Kvalitetsvalget med alle dets vidunderlige 
Virkninger. 

Der er saaledes Intet i Vejen for, at Mennesket 
kan nedstamme fra Dyrene. Lad os derfor se paa 
Stamtræet og stifte et flygtigt Bekendtskab med de 
mest fremragende Personligheder blandt vore Ahner; 
thi med dem Alle er det ikke muligt at gøre sig 
bekendt, baade fordi der af Mange af dem ikke er 
saa meget som en Bensplint tilbage, og fordi de, 
der ere tilbage, ere saa overvældende talrige. Hvor 
skulle vi begynde? Ifald vi vare meget stolte af 
vore Ahner, kunde vi jo nok begynde med den 
simpleste encellede Organisme; men dels have vi 
ondt ved at kende os selv igen i den, dels tor 
Genealogerne her ikke med Bestemthed sige, at vi 
høre til hin eller denne lille Gren. Vi maa derfor 
begynde langt senere, skøndt endnu bestandig langt, 
langt tilbage i den graa Oldtid. I Østersøen, Vester- 
havet, Middelhavet o. a. St. lever et noget orme- 
agtigt Dyr, som Zoologerne kalde: Amphioæus lan- 
ceolatus. Samme Dyr er ikke synderlig rigt ud- 
styret; det mangler nemlig baade Hoved og Hjerne, 
og Hjærte har det heller ikke. Det lever meget 
indgetogent i Havets Sand, bevæger sit kolde Blod 

ved at trække selve Blodkarrene sammen og aner 
næppe, at Jordens Herrer — fordi det har en Ryg- 
marv og en meget ufuldkommen Brusk-Rygrad — 
regne det til Hvirveldyrene og i det med stille Ære- 
frygt se deres fælles Stamfader. 

Lampretter og Slimaal ere de velklingende 
Navne paa de Slægtled, der forbinde Amphioæus 
med Hajernes og Rokkernes interessante Familier. 
Ved Lampretterne have vi gjort det Fremskridt at 
aande ved Gæller, og ved Hajerne blive vi delagtige 
i de Nydelser og Lidelser, der følge med den Her- 
lighed at have et sympatisk Nervesystem. Den 
Stamme, hvortil Hajer og Rokker høre, har man 
kaldt Urfisk. Urfiskestammen spalter sig i to Grene, 
hvoraf den ene i Tidernes Løb afføder Ganoiderne, 
der i Juratiden*) opfyldte alle Have, og Ganoiderne 
ere saa igen de Former, af hvilke Kvalitetsvalget 
har frembragt de nulevende højere Fisk. Vi behøve 
imidlertid ikke at tage noget særligt Hensyn til 
disse Torsk, Aborrer, Aal og hvad de nu hedde ; thi 
hele denne Urfiskegren er kun en meget uintelligent 
Sidelinie, der Aar for Aar har fjærnet sig mere og 
mere fra os og hele vor Væremaade, saa de nu ere 
08 saa godt som fremmede. Den anden Urfiskegren 
derimod udvikles til en lidet bekendt Gruppe, der 
kaldes Dipneuster, fordi de aande paa to Maader, 
i Regntiden ved Gæller, i den tørre Tid ved Lunger. 
Disse Dipneuster gaa umærkeligt over i Padderne, 



*) En af deres faa nulevende Repræsentanter er Støren. 

hvor den dobbelte Aandemaade er modificeret der- 
hen, at de unge Padder (Haletudser) aande ved 
Gæller, de udvoksne (Salamandere, Frøer og Tudser) 
ved Lunger. Det næste Slægtled : Protamnierne, om 
hvilke man ikke véd noget — det skulde da være 
det: at de nødvendigvis maa have eksisteret — 
deler sig i to Grene, af hvilke den ene bliver til 
Krybdyrene, der baade som gamle og som unge 
aande ved Lunger; Krybdyrene udvikles saa efter- 
haanden saaledes, at der opstaar en Skabning, som 
« hverken er Fugl eller Fisk», men som med Tiden 
bliver til det første. Den anden Gren omdannes 
til en Art Dyr, der nærmest lignede det nulevende 
nyhollandske Næbdyr, og hvis Hovedfortjeneste var 
den, at de fik de stive Krybdyrskæl lavede om til 
Haar, og at de af Hensyn til deres spæde Afkom 
afsondrede Mælk. Næbdyrene gaa over i Pung- 
dyrene, der igen frembringe Halvaberne. Fra dem 
er Overgangen let til Haleaberne, af hvilke vi navn- 
lig maa lægge Mærke til Næseaben, da det rimelig- 
vis er fra Former, der stode den meget nær, at de 
menneskelignende Aber, Orangutangen og Gorillaen, 
stamme. Disse skille sig af med den overflødige 
Hale, for en Del ogsaa med Haarene, og deres 
Hjærne tager til i Omfang. Dog gaa de ikke paa 
To; det gør først det næste Slægtled, de abelignende 
Mennesker. Hvor fuldkomne disse nu end vare, 
manglede de dog endnu den artikulerede Tale og 
den i Forbindelse med denne staaende klarere Selv- 
bevidsthed; de faa den imidlertid med Tiden, og 

saa kaldes de Mennesker uden noget nedsættende 
Tillægsord *). 

Saa vidt har altsaa Kvalitetsvalget bragt os; 
men hvorledes forholder det sig med det den Dag 
i Dag? Staa vi endnu, vi civiliserede Mennesker, 
under denne forfærdelige Magts altid vaagne Øje, 
maa vi føje os efter dens ensidige Betragtning af 



Fiske. 



•) Stamtræet ser altsaa saaledes ud: 
Amphioxus. 

I 

Lampretfiske. 

I 

Urfiske. 
Dipneuster. Ganoider. 

I 

Padder. 

I 

Protamnier. Højere 

Næbdyr. Krybdyr. 

I I 

Pungdyr. Fugle. 

I 

Halvaber. 

I 

Haleaber. 

I 

Menneskelignende Aber. 

I 

A belignende Mennesker. 

I 

Mennesker. 

Verden sforholdene, med faa Ord, dø vi, naar den 
udtaler sit: Unyttig, og leve vi, fordi den har fun- 
det 08 nyttige? Ganske vist virker den, thi Til- 
værelseskampen raser uafladelig blandt Menneskene ; 
men den virker ikke i sin fulde Styrke. Paa mange 
Punkter modarbejde vi den nemlig af al Magt, paa 
andre modarbejde vi den mere passivt ved at lade 
Skranker, der ere satte den af Fortiden, blive 
staaende, og der er sagtens atter andre Steder, hvor 
vi staa imod den uden at vide det. I al Alminde- 
lighed gaar Verden vel imidlertid nok den Vej, 
Kvalitetsvalget vil. Vi skulle se lidt nærmere paa 
disse Forhold. 

Det er Kvalitetsvalgets Natur at fjærne Alt, 
hvad der er svagt og brøstfældigt; men civiliserede 
Mennesker gøre, hvad der staar i deres Magt for at 
lette Tilværelsen for den Blinde, den Døvstumnne, 
den Sygelige og den Afsindige, Lægerne søge at 
holde den Lidende i Live saa længe som muligt, ved 
Vakcinationen frelses Tusender, med hvis svage Kon- 
stitution Børnekopperne ellers vilde have faaet Bugt, 
disse Svage forplante sig, og Afkommet bliver i 
Regelen ikke stærkere end Forældrene. — I alle 
civiliserede Lande samle Nogle Kapitaler, som ned- 
arves til deres Børn, og herved blive et Lands Ind- 
byggere stillede under ulige Livsvilkaar. Dette har 
sine gode Sider, idet det fritager Nogle for at ar- 
bejde for deres Livsophold og giver dem Tid til at 
føre det intellektuelle Arbejde videre frem. Ganske 
vist benyttes ikke altid den gunstige Stilling saa- 

ledes, den fører tværtimod meget tidt til Lediggang; 
men herpaa hjælper da atter det, at Lediggang let 
fører til Ødselhed, som tager Formuen ud af de 
urette Hænder. — «Et mere direkte Onde er Første- 
fødselsretten ved Majorater, hvorvel denne tidligere 
kan have gjort god Nytte. Ældste Søn, han være 
saa svag paa Aand og Legeme, han være vil, gifter 
sig saa godt som altid, medens de yngre Sønner, 
ihvor godt de end ere udrustede af Naturen, gifte 
sig langt sjældnere. En saadan uværdig ældste 
Søn kan heller ikke bortødsle sit Gods, saa der 
kan ikke raades Bod paa Sagen paa den Maade; 
men her som paa andre Punkter volder det civili- 
serede Livs komplicerede Forhold, at vi alligevel 
faa en Modvægt. Disse Mænd, som ere rige, fordi 
de exe Førstefødte, ere jo nemlig stillede saaledes, 
at de Generation for Generation kunne gifte sig 
med de skønneste Kvinder, og da Skønhed i Al- 
mindelighed følges af Sundhed, virker dette heldigt 
paa Afkommet. Imidlertid kunde det jo hænde, at 
en saadan Mand hverken bryder sig om Skønhed 
eller Aand, men saa bryder han sig upaatvivlelig 
om Rigdom. Han gifter sig altsaa med en af de 
rigeste Piger; men det, en saadan Mand vilde anse 
for Rigdom, findes vanskeligt uden hos en Eneste- 
Arving, og — Døtre af Forældre, som kun have det 
ene Barn, ere i Almindelighed ufrugtbare. Familien 
uddør da i lige Linie, og Rigdommen gaar over til 
en Sidelinie. » 

11* 

Hvad nu Moraliteten angaar, saa beskyttes den 
i nogle Tilfælde af Lovene, der følge Kvalitetsvalgets 
Grundsætning at bevare det Nyttige og fjærne det 
Skadelige; de store Forbrydere dræbes, de mindre 
stænges inde. Hvor Lovene ikke virke, der tager 
Moraliteten sig selv tilrette; den Drikfældige dør 
snarere end den Ædruelige, usædelige Fruentimmere 
have faa Børn, usædelige Mænd gifte sig sjældent, 
og de Hæftige og Stridslystne dø meget hyppigt en 
voldsom Død. 

Vi skulle endnu kortelig meddele, hvorledes 
den Oplyste og Sædelige ved den paa disse Egen- 
skaber baserede Overlegenhed vel har større Mulig- 
hed for at komme igennem Tilværelses-Kampen med 
sig og Sine end den mere Uvidende og Letsindige, 
men hvorledes dette alligevel ikke saa stærkt for- 
øger de første Klassers Tilvækst. De Letsindige og 
Fattigfolk (der som saadanne næsten ikke kunne 
faa Tid til at tage Del i Oplysningens Goder) gifte 
sig næsten altid meget tidligt, hvorimod de andre 
ikke gifte sig, før de have et sikkert Udkomme. 
Da de, der ere blevne tidligt gifte, indenfor en 
given Tid faa flere Børn end de sent gifte, forøges 
Folkemængden med flere Børn af Letsindige og 
Uvidende end af Sædelige og Oplyste. Dette For- 
hold finder imidlertid saa igen en Modvægt deri, at 
de fattigste Klasser ophobes i Byerne, hvor Døde- 
ligheden er langt større end paa Landet, og deri, 
at der dør dobbelt saa mange Koner under tyve 
Aar som unge Piger af samme Alder. Endnu kun 

en lille Bemærkning, dette Sidespørgsmaal angaaende, 
om Inkvisitionen. Denne Stat i Staterne har hæm- 
met Europas Udvikling ved et meget energisk Kva- 
litetsvalg, idet den med den yderste Omhyggelighed 
fængslede eller brændte alle de Mænd, der i en 
eller anden Henseende vilde Fremskridt. Det er 
meget muligt, at Spaniens Stilling overfor de øvrige 
europæiske Stater har sin Grund i dette forfærde- 
lige Kvalitetsvalg; thi der blev tre Aarhundreder 
igennem aarhg undertrykt Ettusende. 

Dog, Alt dette er, som ovenfor berørt, kun 
Sidespørgsmaal, der ikke hævde sig Plads som fuld- 
gyldige Forskningsresultater, men kun ere medtagne 
for ganske foreløbigt at antyde, at Kvalitetsvalget 
rækker videre, end man i Almindelighed er tilbøje- 
lig til at antage. Vende vi nu tilbage til Hoved- 
sagen, saa ligger det nær at spørge, hvad Betydning 
det har, at Mennesket nedstammer fra Dyrene, om 
det ikke er en temmelig ligegyldig Sag, der, naar 
Nysgærrigheden er bleven tilfredsstillet, har udspillet 
sin Rolle. Som Svar herpaa skulle vi anføre en 
Udtalelse af Haeckel, der ganske vist er en meget 
begejstret Tilhænger af Darwins Teori, men tillige 
en selvstændig Videnskabsmand, hvis Grundighed 
og Klarsynet hed næppe drages i Tvivl af Nogen. 
Han slutter sin « naturlige Skabelseshistorie » saa- 
ledes: « Læren om den trinvise Udvikling (Darwins 
Teori, Afstamningslæren) forklarer Menneskets Op- 
rindelse og historiske Udvikling paa den eneste 

naturlige Maade. I dets opadstigende Udvikling fra 
de lavere Hvirveldyr se vi Menneskenaturens højeste 
Triumf over hele den øvrige Natur. V^i ere stolte 
af at have overfløjet vore lavere dyriske Stamformer 
saa uendelig langt, og vi uddrage deraf den trøste- 
lige Vished, at Menneskeslægten ogeaa i Fremtiden 
vil ile henad den fremadskridende Udviklings be- 
rømmelige Bane og naa til højere og højere aande- 
lig Fuldkommenhed. Set paa denne Maade aabner 
Afstamningslæren og dens Anvendelse paa Men- 
neskeheden os de herligste Vidder og tager Magten 
fra alle de Smaaængstelser, der søge at hindre dens 
Udbredelse. 

Allerede nu lader det sig med Bestemthed for- 
udse, at vi, naar Afstamningslæren er traengt fuld- 
stændig igennem, vil vinde et Udbytte, som søger 
sin Lige i Menneskehedens Kulturhistorie. Bio- 
logien*) vil blive fuldstændig reformeret, og dermed 
vil følge en vigtig og følgerig Reform af Anthropo- 
logien. Af denne nye Lære om Mennesket vil der 
fremdeles udvikle sig en ny Filosofi, grundet paa 
den sammenlignende Zoologi og ikke paa metafy- 
siske Spekulationer, og ligesom denne ny Filosofi 
paa den ene Side først giver os den sande For- 
staaelse af den virkelige Verden, saaledes vil ogsaa 
paa den anden Side dens Anvendelse paa det prak- 



*) Tagen i videste Forstand, som Læren om Organis- 
merne. 

tiske Liv aabne os en ny Vej til moralsk Fuldkom- 
mengørelse. Hjulpne af den ville vi endelig be- 
gynde at arbejde os ud af den sørgelige Tilstand 
af socialt Barbari, i hvilken vi tiltrods for vort Aar- 
hundredes meget roste Civilisation endnu ere ned- 
sunkne. Thi desværre har Wallace kun altfor meget 
Ret, naar han udtaler, at sammenlignet med de 
forbavsende Fremskridt, vi have gjort i Naturviden- 
skaberne og i at anvende dem praktisk, maa vort 
Regeringssystem, den administrative Justits, Folke- 
undervisningen og vor hele sociale og ftioralske Or- 
ganisation betegnes som endnu hørende til Barbariet. 
Og dette Barbari vil man aldrig i Verden over- 
vinde ved en kunstig og forskruet Opdragelse, ved 
en ensidig og mangelfuld Undervisning og ved vor 
nuværende udvortes Civilisation. Nej, dertil udfor- 
dres først og fremmest en fuldstændig og oprigtig 
Venden tilbage til Naturen og de naturlige Forhold, 
og en saadan bliver først mulig, naar Mennesket 
opfatter og erkender sin rette Plads i Naturen. Saa 
vil Mennesket, som det træffende er sagt, ikke 
længere betragte sig som en Undtagelse fra Natur- 
lovene, men vil endelig begynde at se efter det 
Lovmæssige i sine egne Handlinger og Tanker og 
stræbe efter at faa sit Liv i Overensstemmelse med 
Naturloven. Han vil holde op med at indrette Fa- 
milier og Stat efter fjærne Aarhundreders Tankesæt 
og i Stedet derfor ordne dem efter en naturmæssig 
Erkendelses fornuftige Principer. Politik, Moral og 

Retsgrundsætninger, der nu hentes Gud véd hvor- 
mange Steder fra, ville kun blive dannede i Over- 
ensstemmelse med Naturlovene Den simple 

Naturreligion, der grunder sig paa den klare Viden 
om Naturen med dens uudtømmelige Skat af Aaben- 
baringer, vil for Fremtiden indvirke langt mere for- 
ædlende paa Menneskehedens Udvikling end de for- 
skellige Folkeslags mangfoldige Religionssy stemer, 
der fordre en blind Tro paa Præstekastens dunkle 
Hemmeligheder. Kommende Aarhundreder ville 
hædre vor Tid, der ved en videnskabelig Begrun- 
delse af Afstamningslæren har gjort en mægtig 
Erobring for den menneskelige Erkendelse, som det 
Tidspunkt, med hvilket der begynder en ny, vel- 
signelsesrig Tidsalder for Menneskets Udvikling., en 
Tidsalder, hvis Kendemærke er den frie, erkendende 
Aands Sejr over Avtoritetstyranniet. » 

Har denne Udtalelse i sin Form nu end meget 
af den Begejstring og meget af den Bitterhed mod 
det Gamle, som næsten altid møder os hos det 
Nyes Talsmænd, saa føler man dog helt vel, at i 
Hovedsagen har Manden Ret, at Afstamningslæren, 
bragt i Anvendelse paa Mennesket, vil, idet den 
giver et nyt Udgangspunkt, ogsaa lede Undersøgel- 
serne i nye Retninger og vinde nye Resultater, hvis 
Betydning overfor det praktiske Liv vi nu kun 
kunne ane. Men trænger denne Opfattelse fra i Gaar 
da igennem til Trods for det, der har Aarhundre- 
ders Hævd? Det vil gaa her, siger Lyell, som det 

er gaaet hver Gang, en ny, overraskende viden- 
skabelig Sandhed er bleven funden ; først siger man : 
«det er ikke sandt », saa: «det strider mod Reli- 
gionen », og endelig: «det er en gammel Historie, 
det har man vidst for længe siden*. 

(Foraaret 1871.) 

Parringsvalget 



Charles Darwin: the descent of man and selection in relation 
to sex. London 1871. (Part II.) 



I. Erotiken i Dyreriget. 

JUet er i de tidligere Ai*tikler blevet udførligt 
omtalt, hvorledes den stærkere i Naturen altid over- 
lever den svage, og hvorledes derfor de Egenskaber, 
som ere nyttige for Arten, bevares og styrkes i 
Tidernes Løb. Dette Forhold, der gør sig gældende 
paa alle det organiske Livs Udviklingstrin og hos 
alle de organiske Former, kaldte vi, med et mytisk 
Udtryk, Kvalitetsvalget. Vi skulle nu henlede Op- 
mærksomheden paa et Forhold, der staar i Forbin- 
delse med det ovenfor omtalte, er en Faktor i det 
og dog en Magt for sig selv. Naar^ for at bruge 
et Billede, Kvalitetsvalget er den Magt, som vugger 
Organismernes Hav i høje, brede Bølger, saa er det 
nye Forhold den Magt, der danner de fine Krus- 
ninger paa selve Bølgen, Krusninger, som paa den 
ene Side gaa med i Storbølgesystemet og paa den 
anden Side følge deres eget lille Krusningssystem. 

Dette nye Forhold ville vi kalde Parringsvalget 
fseæual selectionjy og med dette staar det saa- 
ledes til. 

Mellem Dyrerigets Hanner og Hunner er der 
andre Forskelligheder end den, som fortrinsvis gør 
dem til Han og Hun. Vi finde saaledes Dyr, hvor 
Hannen har Sanser og Bevægelsesredskaber, som 
Hunnen ganske mangler. Der er Flue -Hunner, 
som nære sig af at suge Blod, medens Hannerne 
leve af Blomstersaft, og der er Krebsehanner, som 
til Forskel fra Hunnerne have Svømmeben. Men 
der er ogsaa Hanner, som synes at være sørgeligt 
forfordelte, idet de nemlig have saa ufuldkomne 
Munde, at de ikke kunne tage Næring til sig, og 
hos Smaakrebsene i Afdelingen Snerlefødder er 
Hannen i den ynkelige Stilling: at maatte snylte 
paa Hunnen. Tiltrods for alt dette er det dog ikke 
for ingenting, at Menneskene kalde Hannerne det 
stærke Køn og Hunnerne det svage; thi naar vi 
ikke gaa altfor langt ned i Dyreriget, er Hovedreglen 
altid denne: at Hannen er størst, stærkest og mest 
stridbar, at dens Angrebs- og Forsvarsvaaben ere 
bedre udviklede end Hunnens, og endelig at den 
har rigere Farver og skønnere Toner. Disse Han- 
nernes Fortrin kunne jo nu ikke være vundne ved 
Kvalitetsvalget; thi dét vilde have taget Hunnerne 
med. Vi maa da søge efter et mere begrænset 
Kvalitetsvalg, et, som kun virker paa Hannerne, og 
da Kvalitetsvalget har sit nødvendige Præcedens i 
Kampen for Tilværelsen, ligger det nær først at 

søge efter en Kamp, hvori kun Hannerne deltage. 
Vi finde det Søgte i Parringskampen. Man niaa 
imidlertid ikke ved Parringskamp alene tænke paa 
Hjortenes og de iltre Brushaners voldsomme Sam- 
menstød. Dyrerigets Hanner have ogsaa langt lem- 
fældigere Maader at kæmpe paa. Her er ikke blot 
Kamp paa Horn og Tænder, her er Kamp i Toner 
og Kamp i Skønhed, og denne Kamp er ganske 
som alle andre: den, der kæmper under de gun- 
stigste Betingelser, gaar af med Sejren, d. v. s., han 
vinder sin Hun (Parringsvalget) og kan have den 
Glæde at se sit Afkom stillet lige saa heldigt som 
sig selv, i Kraft af Nedarvingens Lov, der bestan- 
digt hævder Zenophanes's : «det lige kommer af 
det lige». 

Vanskeligheden ved denne Parrings valgets Teori 
ligger i at indse, hvorfor de sejrende Hanner efter- 
lade et større Afkom til at arve deres Overlegenhed 
end de overvundne Hanner. Hvis Hunnerne for- 
holdt sig til Hannerne som 1 til 2, var der ingen 
Vanskelighed; thi saa kom ganske simpelt de 
mindre heldigt stillede Hanner ikke til at forplante 
sig. Forholdet er nu imidlertid dette, at der fødes 
næsten lige saa mange Hunner som Hanner, og af 
Hannerne dør der saa ovenikøbet mange flere før 
og under Fødselen og i de første Leve-Aar end af 
Hunnerne. Alligevel lader det til, M nogle faa 
Pattedyr, mange Fugle og nogle Fiske og Insekter 
tælle flere Hanner end Hunner; men da disse For- 
hold, som man let indser, yderst vanskeligt kunne 

kontrolleres, gør man klogest i at gaa ud fra: at 
Antallet er lige. Hvorledes komme vi saa over 
Vanskeligheden ? 

Lad os tage en eller anden Art for os, en 
Fugl f. Eks., og dele Hunnerne i et Distrikt i to 
lige Hold, hvoraf det ene har de kraftige, det andet 
de svagere Individer. Det stærkeste Hold vil være 
parringsdygtigt ganske tidligt paa Foraaret. Men 
Hannerne ere det dog endnu tidligere; da der saa 
ikke er parringsdygtige Hunner nok, drive de 
stærke Hanner de svagere hort, og disse sidste maa 
nu søge hen til det svagere Hold af Hunner. Vi 
faa saaledes et Afkom af svage Forældre og et af 
stærke, Kvalitetsvalget træder til, og vi ere over 
Vanskeligheden. 

Hos de Dyr, der ere polygame, afvige Hannerne 
i Almindelighed langt mere fra Hunnerne end hos 
de monogame, og dette stemmer ganske med Teorien ; 
thi naar en Han skal have flere end én Hun, bliver 
der jo ingen Hunner til de mindre udmærkede 
Hanner, og den særligt udmærkede Han vil kunne 
skaffe sig det største Antal Hunner og saaledes det 
største Afkom. Polygame Dyr ere Gorillaen, Løven 
(dog ikke altid). Vildsvinet, Elefanten og fremfor 
alle Drøvtyggerne ; der er endogsaa en asiatisk Anti- 
lope, som ikke nøjes med mindre end hundrede 
Hinder. De fleste Fugle og nogle Fisk ere ligeledes 
polygame; lavere Dyr synes ikke at være det, «men 
disse Dyrs ringe Intelligens slaar maaske ikke til 
til at samle og vogte et Harem ». Forøvrig er Poly- 

gamiet ikke noget saa Fast, at der skulde være et 
Svælg befæstet mellem det og Monogamiet. Man 
har mange Eksempler paa, at Forholdene have 
gjort polygame Dyr til monogame og omvendt. 
Saaledes er den vilde Kanariefugl monogam; men 
i tam Tistand er der intet til Hinder for, at den 
kan leve med flere Hunner. Rigtignok betragter 
den altid kun den første Hun som sin Kone og 
føler sig kun forpligtet til at føde den og dens 
Unger, medens den behandler de andre Hunner som 
Friller; men derfor har den jo ikke desto mindre 
« flere Koner ». 

Man kunde spørge, hvorfor det just er Han- 
nerne, som skulle udkæmpe Parringskampen. For- 
modenlig fordi de have stærkere Lidenskaber end 
Hunnerne. Men hvorfor have de saa det? Ja, for 
det første vilde det være unyttigt Kraftspild, dersom 
begge Køn vare lige ivrige og løb og søgte hin- 
anden; men deraf ses jo ganske vist ikke, hvorfor 
netop Hannerne skulle være de ivrigste. For at faa 
et Slags Forklaring maa vi gaa langt tilbage. 
Læseren vil erindre, at de laveste Dyr staa Plante- 
riget meget nær, og hos Planterne maa det kvinde- 
lige Organ efter Befrugtningen endnu en Stund 
tage Næring til sig, saa her er Nytten af, at det 
mandlige søger det kvindelige, iøjnefaldende nok. 
«Hos de af de lavest særkønnede*) Dyr, som ere 
fastsiddende, bliver altid det mandlige Element 



*) O: med adskilte Køn. 

bragt til det kvindelige, og Grunden hertil er, at 
det kvindelige Organ, selv om det ikke krævede 
Næring og Beskyttelse efter Befrugtningen, paa 
Grund af sit større Omfang vilde have vanskeligere 
ved at transporteres. Saaledes ere altsaa de fast- 
siddende Dyrs Hanner blevne bragt til at udsende 
deres befrugtende Element; det er da ganske rime- 
ligt, at deres Efterkommere, efter at have faaet 
Ævne til at bevæge sig, have beholdt denne Vane, 
og det er fremdeles rimeligt, at Hannen har nærmet 
sig Hunnen, for at det befrugtende Element ikke 
ved at gennemløbe en altfor stor Strækning skulde 
udsættes i altfor høj Grad for Tilintetgørelse. Heraf 
følger endelig, at hvis Hannerne med Held skulde 
kunne søge Hunnerne, maatte de have en temmelig 
stor Aktivitet, samt at de ivrige vilde efterlade sig 
større Afkom end de lade.» 

Skulde vi altsaa i Korthed sige, hvad Parrings- 
valget er, vilde det vel omtrent slaa til at betegne 
det som: den Virksomhed, der gennem en Parrings- 
kamp, inden for Arten, udvælger de Hanner, som 
ere de stærkeste og de for Hunnerne mest tiltræk- 
kende. Ved denne Udvælgen, Generationer igennem, 
udvikles hos Hannerne*) egne Organer, Ejen- 
dommeligheder og Færdigheder, som vi ville betegne 
som Parringskarakterer (seæual characters). Disse 
ere arvelige, men kun inden for samme Køn. At 



*) Undtagelsesvis have ogsaa Hunnerne særegne Parrings- 
karakterer. 

de ikke nedarves ligeligt af begge Køn stemmer 
ganske med det lidet sikre, vi vide om Nedarvin- 
gen. Det er nemlig en Regel (med Undtagelser), at 
de Karakterer, der vise sig hos det ganske unge 
Dyr, ere fælles for begge Køn, de, der vise sig hos 
det næsten udvoksne Dyr, derimod bundne til et 
bestemt Køn ; og Parringskaraktererne kunne jo kun 
være erhvervede af parringsdygtige , altsaa ældre 
Individer. 

Det er da saaledes en dobbelt Kamp, det en- 
kelte Dyr maa underkaste sig: først den store Til- 
værelseskamp, hvor det som Art staar imod andre 
Arter, og dernæst Parringskampen , hvor det som 
Individ maa hævde sin Plads overfor Artens andre 
Individer. Vi skulle nu nogenlunde detailleret 
skildre, hvorledes denne Kamp føres paa de forskel- 
lige Steder i Dyreriget. 

Man sætter i Almindelighed Dyrenes sjælelige 
Ævner vel lavt og antager som Følge deraf, at For- 
holdet mellem Hannerne og Hunnerne er temmelig 
interesseløst. Denne Antagelse har unægtelig sin 
Berettigelse, naar Talen er om de laveste Dyr, med 
hvis sjælelige Ævner det meget rigtigt staar lidt 
svagt; men saasnart vi ere komne bort fra Straale- 
dyrene og lidt ind i Bløddyrene, finde vi straks 
Momenter af en højere Erotik. Der er saaledes den 
tykke, sorte Skovsnegl; hvem skulde tro, at man*) 
kunde sige om den, at der er Forførelse i dens 

•) Agassiz. 

Bevægelser? Man kommer dog maaske til at se 
med andre Øjne paa Havesneglen, naar man hører 
en nøjagtig Iagttager fortælle følgende: «Jeg satte 
et Par af disse Dyr, hvoraf det ene var lidt svage- 
ligt, ind. i en lille Have, hvor der kun var meget 
lidt Grønt. Efter nogen Tids Forløh gik den stær- 
keste Snegl sin Vej, over en Mur, ind i en til- 
stødende, meget frodig Have. Efter at have været 
borte i 24 Timer kom den tilbage til den svagelige, 
og den' maa saa paa en eller anden Maade have 
gjort det forstaaligt for denne, at den havde fundet 
et bedre Opholdssted ; thi de begave sig øjeblikkelig 
af Sted og forsvandt over Havemuren ». Dog har 
man ikke hos Bløddyrene kunnet finde noget Spor 
til Paningskarakterer. Det er først hos Krebs- 
dyrene, saadanne. begynde at vise sig, idet Han- 
nerne her have langt større Griberedskaber end 
Hunnerne. Der er imidlertid endnu næppe Tale 
om, at Hannerne kæmpe indbyrdes; Redskaberne 
synes blot at tjene til at holde Hunnen fra at løbe 
sin Vej. Vel vidner dette om en stor Brutalitet; 
men derfor bør man dog ikke være ubillig og 
slutte, at Hummer og Krabber ere uintelligente. 
Om det saa er Tangloppen, saa har den Genken- 
delsesævne og kan efter længere Tids Fraværelse 
finde sin Viv mellem en hel Skare af fremmede 
Hunner. En vis Krabbeart synes næsten at kunne 
ræsonnere, eller hvad man nu vil kalde det: en 
Naturforsker sad og iagttog en Krabbe, medens den 
var ved at indrette sig i sin beskedne Bolig, et Hul 

mellem nogle Stene. Han kastede nogle Muslinge- 
skaller hen imod Hullet, og en af dem rullede 
derind. Efter fem Minuters Arbejde fik Krabben 
Skallen ud og fik den slæbt omtrent en Fod bort 
fra Hullets Munding; men saa fik den Øje paa tre 
andre Skaller, der laa temmelig nær ved, og idet 
den tænkte, at de maaske ogsaa kunde finde paa 
at rulle ned, bar den dem hen til den første Skal. 
Hos Insekterne finde vi som hos Krebsene 
Griberedskaber, der staa i Parringens Tjeneste; men 
vi ere nu komne en hel Del videre. Man vil straks 
mærke, at Tonen her er en ganske anden, naar 
man f. Eks. læser Lubbocks Beskrivelse af Smyn- 
thurus. Han skriver saaledes: «Det er meget under- 
holdende at se disse Smaaskabninger kokettere med 
hinanden. Først løber Hannen, som er noget mindre 
end Hunnen, rundt omkring hende, derefter staa 
de begge med Snuderne mod hinanden og bevæge 
sig frem og tilbage ligesom et Par kaade Lam. 
Saa lader Hunnen, som om hun vil løbe sin Vej. 
Hannen løber efter hende med et Udtryk, som om 
han var rædsomt forbitret, — endelig naa'r han 
hende, og de staa igen Ansigt til Ansigt. Hunnen 
vender sig imidlertid om ; hurtigt kommer den vimse 
Han efter hende og lader, som om han slaar hende 
ganske frygteligt med sine Følehorn, derpaa staa 
de igen en Stund lige overfor hinanden og lege 
med deres Følehorn og synes at være to Sjæle og 
én Tanke, to Hjærter og ét Slag». Denne Finhed 
i Forholdet mellem Hanner og Hunner staar i god 

Overensstemmelse med den Maade, hvorpaa Cikader 
og Græshopper kæmpe med hinanden. En græsk 
Digter siger om de førstnævnte: «Lykkehge er Ci- 
kaderne, thi alle have de stumme Koner ». Uagtet 
saaledes Hunnerne ikke selv kunne synge, vide de 
dog at sætte Pris paa Sangens Gave og følge den 
Han, hvis Toner have tiltalt dem mest. Forholdet 
er det samme hos Græshopperne: om én Art siges 
der, at naar Mørket falder paa, sætter den sig foran 
Indgangen til sin Hule og udsender stærke og fulde 
Toner, Egnens Hunner lytte, en enkelt bedaares 
fuldstændigt og nærmer sig Hulen, — straks blive 
Tonerne mere dæmpede, og længe synger den lykke- 
lige Sanger mildt og blidt, medens han med sine 
Følehorn kærtegner sin unge Viv. — De Maader, 
paa hvilke Græshopperne frembringe Lyden, ere 
temmelig forskellige, men stemme dog alle overens 
deri, at det er Lister eller fremspringende Rande, 
som gnides over hinanden; der er ingen T\dvl om, 
at disse Ejendommeligheder ere vundne ved Parrings- 
valget, og man faar en ganske god Forestilling om 
dettes Styrke, naar man erfarer, at Hannerne hos 
en Græshoppeart fra Cap det gode Haab have faaet 
hele Legemets Rygside uddannet til en kolossal 
luftfyldt Blære, blot for at denne som Sangbund 
kan forstærke den Lyd, Dyret frembringer ved at 
gnide Laar og Vinger mod hinanden. Kampen er 
forresten ikke altid saa fredelig; thi der er Græs- 
hopper, som slaas paa Liv og Død. Kineserne have 
en egen Art, som de holde fangne i smaa Bambus- 

bure, og som de slippe løs paa hinanden som 
Kamphaner; disse skulle da, naar de tumle sig 
med hinanden og stritte ud med deres lange, sværd- 
lignende Forlemmer, ligne smaa Husarer med Sabler 
i Hænderne. Ogsaa andre Insekter kæmpe ; saaledes 
er det ikke sjældent at se et Par Vepsehanner 
kæmpe om en Hun, der sidder ganske ligegyldig 
og ser paa Kampen, og som, naar denne er forbi, 
straks flyver bort med Sejrherren. Billerne ere ikke 
mindre stridbare Folk. Wallace fortæller om to, 
der sloges om en Hun, som ganske rolig stod og 
lavede paa sin Hule; Hannerne bumsede løs paa 
hinanden med Snuderne, og bedes og puffedes med 
megen Forbitrelse, indtil endelig den mindste af 
dem opgav Striden og løb sin Vej. — • Sommer- 
fuglene danne ikke nogen Undtagelse fra de øvrige 
Insekter, men Forholdet gøres her meget indviklet 
ved Kvalitetsvalgets Beskyttelsesmidler (Farve efter 
Opholdsstedet, Formumninger o. s. v.) og vilde der- 
for kræve en temmelig udførlig Fremstilling, uden 
at denne dog ^dlde kaste noget nyt Lys over Parrings- 
valgene. 

Vi staa da ved Hvirveldyrenes store Række og 
vende os her først til deres laveste Klasse : Fiskene. 
Det er lidet, vi vide om disse stumme, kolde Dyr, 
men det Lidet er dog nok til at vise, at Loven her 
er den samme som andre Steder i Dyreriget. Han- 
nerne have forskellige Prydelser fremfor Hunnerne; 
Torneknipper paa Hovedet, stærkere Farver og meget 
forlængede Rygfinner forekomme ofte og bidrage efter 

Darwins Mening til at gøre dem særligt tiltrækkende 
for Hunnerne. Man falder let paa den Indvending, 
at eftersom Hannerne hos Fiskenes Flertal først be- 
frugter Æggene, naar disse ere lagte, bliver det en 
temmelig ligegyldig Sag, om de ere tiltrækkende 
eller ej. Darwin afviser denne Indvending ved at 
oplyse om, at Hunnen ikke kaster sin Rogn uden 
i en Hans umiddelbare Nærhed, og at Hannen lige 
saa lidt befrugter Rognen, uden at der er en Hun 
til Stede. En udmærket Iagttager beskriver Rogn- 
kastningen hos en Art af Karpeslægten saaledes: 
«Naar en Hun kom ind mellem Hannerne, løb de 
straks efter hende, og dersom hun ikke var frem- 
melig nok til at kaste Rognen, trak hun sig meget 
hurtigt tifbage; men naar hun var rede, strøg hun 
meget dristig ind imellem dem, og havde straks en 
Han paa hver Side. Disse Hanner skubbedes imid- 
lertid temmelig hurtigt bort af andre, der klemte 
sig ind imellem dem og Hunnen ». Saaledes er alt- 
saa den Situation, i hvilken Hunnen skulde gøre 
sit Valg, og skøndt den ovenanførte Udtalelse fort- 
sættes med: at «det syntes, som om Hunnen be- 
handlede alle sine Elskere med samme Venlighed », 
er der dog nok blevet valgt alligevel; thi det vilde 
ellers blive meget gaadefuldt, hvorfor Hannerne saa 
ofte have de ovenfor omtalte smykkende Attributer 
alene i Parringstiden. Et finere Kurmageri end 
Karpernes have vi hos de smaa Hundestejler: 
« Hannen er aldeles gal af Glæde, naar Hunnen 
kommer for at tage den lille Rede i Øjesyn, som 

han har bygget til hende. Han stryger rundt i 
alle mulige Retninger, ind i Reden og ud igen, og 
hvis Hunnen ikke følger efter, puffer han til hende 
med Snuden eller søger at trække hende derind ved 
Halen eller ved Sidetornene ». Dette lille ivrige Dyr 
afgiver ogsaa et meget godt Eksempel paa Fiskenes 
Parringskampe. Hannerne fare ind paa hinanden 
og tumle omkring paa alle mulige Maader, saa man 
snart sér deres pragtfuldt metalglinsende Ryg, snart 
deres purpurfarvede Bug, de bides og søge at flænge 
hinanden med deres Sidetorne, og Kampen ender 
med, enten at én af dem synker død til Bunden 
med opreven Bug, eller at den svageste flygter. 
En saadan overvunden Han mister ganske sin stolte, 
krigeriske Holdning, hans straalende Farver blegne, 
og han maa søge hen til dunkle Steder for at und- 
gaa Sejrherrens rasende Had, — thi dette ender 
ikke med Kampen. Lige saa stridbare som Hunde- 
stejlerne ere Laksene, hvis Hanner i Parringstiden 
have Underkæben forlænget og endende i en brusk- 
agtig Krog, — en Foranstaltning, der rimeligvis 
tjener til at styrke Kæberne og maaske ogsaa til at 
dække dem. 

Hos Padderne møder os ikke noget væsenligt 
nyt, hvilket i og for sig er ganske mærkeligt, efter- 
som det skal være Dyr med stærke Lidenskaber. 
Naar vi have fortalt, at Hunnerne ofte have egne 
Hudprydelser (Rygkamrae og Smaahorn), samt at 
Frøernes Kvækken synes at have en bestemt erotisk 
Tendens, kunne vi altsaa roligt vende os til deres 

nære Slægtninge, til Krybdyrene. Vi maa atter her 
tage Ordet for at forsvare Dyrenes Intelligens mod 
den paa dette Punkt stærkt udviklede menneskelige 
Skepsis. Hvor klog tror man nu en Snog er? Se 
heri Inde i et Hul sad der en Tudse — en Snog 
stak Hovedet ind og slugte den. Herved blev man 
imidlertid tykkere og kunde ikke trække sig tilbage; 
Tudsen blev gylpet op og gav sig til at hoppe om- 
kring. Dette var imidlertid mere, end selv en 
Snogs Stoicisme kunde finde sig i: Tudsen blev 
atter slugt, og man (o: Snogen) sad atter i Klemme 
og havde Tid til at reflektere. Resultatet blev, at 
Tudsen paany blev gylpet op, blev grebet ved et af 
Bagbenene, blev trukket ud af Hullet og blev slugt. 
Er man saa intelligent, savner man heller ikke 
Sans for det erotiske. J)ette viser sig da ogsaa 
klar.t i Krybdyrenes hæftige Parringskampe. Der 
er f. Eks. et Dyr af Firbensslægten (Anolis), om 
hvilket det hedder, at to voksne Hanner sjældent 
møde hinanden om Foraaret, uden at det straks 
kommer til Klammeri. Først maale de hinanden 
med Øjnene, nikke derefter en tre, fire Gange meget 
seriøst, medens de tillige puste deres Strubepose op. 
Blikket bliver mere og mere truende, Halerne svinges 
fra den ene Side til den anden, de styrte ind paa 
hinanden, tage fat med Tænderne og tumle saa 
vildsomt omkring. Kampen ender i Almindelighed 
med, at den ene af de kæmpende mister sin Hale, 
der ikke sjældent tjener Sejrherren som et styrkende 
Maaltid oven paa Kampens Anstrængelser. Gaar 

det saa voldsomt til blandt Firbenene, kan man vel 
tænke, at et vældigt Dyr som Krokodillen maa 
have en vis storslaaet Maade at bringe Hunnen sin 
Hyldest paa: c brølende og plaskende ligger den 
midt ude i Vandet, saa oppustet, som om den 
skulde revne, og med Hovedet og Halen løftet op 
over Vandet ruller og hvirvler den rundt som en 
Indianerhøvding i Krigsdansen, medens en be- 
døvende Moskusduft stiger op fra Kjertierne under 
Underkæben. » 

Det er ikke for ingenting, at Amorinerne ere 
bevingede, at det er en Fjer, der styrer den elskovs- 
bringende Pil, og at i Sagn og Eventyr de elskovs- 
syge Længsler klædes i Fuglenes lette Fjerham. 
Intet Steds i Dyreriget finder nemlig det erotiske et 
saa mangfoldigt Udtryk, og intet Steds har det en 
saadan Styrke som mellem « Luftens bevingede Flok». 
Der er endogsaa Eksempler paa, at Parringskampen 
kolliderer med Tilværelseskampen og overvinder den. 
Dette er saaledes Tilfældet hos Argus-Fasanen, hvis 
lange, pragtfulde Fjer næsten umuliggøre dens Flugt, 
hvorved den bliver et let Bytte for sine Fjender. 
Heri maa vi tillige søge Grunden til, at mange 
Fugle have et saa yderst ekstravagant Udseende; thi 
det ekstravagante tør vel nok siges at bero paa en 
overdreven Hævdelse af det individuelle overfor det 
almene, og i det ovenfor paapegede møde vi jo 
netop det individuelles Sejr over det almene. 

De forskellige Forhold, i Henseende til hvilke 
det er af Vigtighed for Fuglehannerne at være over- 

legne, ere: Kampdygtighed, Evne til at frembringe 
Lyd, Skønhed og Dansefærdighed. Kampdygtig- 
heden afhænger fornemmelig af den legemlige Styrke, 
men ogsaa af Tilstedeværelsen af særegne Dannelser, 
som gøre Lemmerne end mere skikkede til Kampen. 
Disse Dannelser ere tornagtige Udvækster paa Løbet 
og paa Vingernes forreste Rand. Da Størrelsen staar 
i et ligefremt Forhold til Styrken, ere Fuglehannerne 
næsten altid større end Hunnerne. Forsvarsvaaben 
findes næppe hos Fuglene, det skulde da være hos 
Brushanen, som er forsynet med en rig Fjerkrave. 
Naar Dyrene storme frem til Kamp, pustes denne 
Krave op til en saa anselig Størrelse, at den slæber 
hen ad Jorden og synes at maatte kunne være et 
virksomt Værn for Brystet; men det er dog nok 
muligt, at den kun er en Prydelse og ikke noget 
Vaaben. — Den Hæftighed, med hvilken Fugle 
kæmpe, er overordenlig stor. De usselig smaa 
Kolibrier tage -fat i hinandens Næb og hvirvle rundt 
i Luften, til de ere nærved at falde til Jorden af 
Mathed, og visse Moskusænder kæmpe saa voldsomt, 
at de Smaasøer, hvor Kampen staar, blive et vug- 
gende Fjerhav. Ja, om det saa er Pelikanerne, der 
dog ikke synes at være særligt anlagte paa Slags- 
maal, banke ogsaa de vældigt løs paa hinanden 
med Næb og Vinger. — Denne Fuglenes Ilterhed 
har Menneskene vidst at drage sig om ikke til Nytte, 
saa dog til « Fornøjelse ». Bengaleserne stille tre 
Smaabure op ved Siden af hinanden ; i det midterste 

er der en Hun, i de to andre Hanner*). Efter kort 
Tids Forløb lukkes Hannerne ud, og øjeblikkelig 
opstaar der en rasende Kamp. Englændernes Kamp- 
haner behøve ikke engang Hunnens opflammende 
Nærværelse for at fare løs paa hinanden; hos dem 
er Kampvanen bleven til en anden Natur, — om 
den end i følgende uhyggelige Eksempel synes at 
være drevet nær hen mod Unatur: En Kamphane 
havde brækket begge Benene. Dens Ejer slog til 
Væds om, at den vilde optage en Kamp, i Fald 
man kunde faa dens Ben splidsede saaledes sammen, 
at den kunde staa oprejst. Man gjorde det, og 
Hanen kæmpede med utæmmet Mod, indtil den 
modtog Dødsstødet. 

Flere Aarf uglearter, saaledes Urhaner og Tjurer, 
have bestemte Pladser, hvor de holde Turneringer 
flere Uger i Rad. Urhanen kæmper ikke blot, den 
danser endog en Krigsdans før Kampen: «den løfter 
Halen og spreder den ud som en Vifte, strækker 
Vingerne ud til Siden, løfter Hovedet og Halsen 
med dens struttende Fjere, saa hopper den lidt 
omkring i alle Retninger, undertiden ogsaa i Kreds, 
skurende Næbets Underside hen ad Jorden, saa 
Fjerene ryge af Struben, den slaar med Vingerne 
og snurrer sig rundt, — jo længer det staar paa, 
desto livligere bliver den, og tilsidst gør den ganske 
Indtryk af at være aldeles gal». Naar Dansen er 
forbi, begynder Kampen. Det hændes ofte, at en 



•) Estrelda amandava. 

mer end almindelig kampdygtig Hane i Løbet af 
en Morgenstund optræder kæmpende paa flere Tur- 
neringspladser. Hos Tjuren har man iagttaget det 
mærkelige Tilfælde, at Hunnen lister sig bort med 
en ung Han, som hverken har havt Mod eller 
Kræfter til at kæmpe mod de gamle Tjurhaner for 
at vinde hende. Det er jo aabenbart Brud paa 
Tjursamfundets Love, men straffes sikkert ogsaa i 
det næste Led, da Afkommet af en saadan Han 
næppe vil kunne tage Kampen op mod ægtefødte 
Børn af gamle, prøvede Haner. 

De fleste Fugle kunne paa en eller anden 
Maade give Lyd fra sig og kunne ved disse Lyde 
give forskellige Sindsstemninger et Udtryk. Under- 
tiden bruges Lyden for at forskrække; dette er saa- 
ledes Tilfældet med Gassernes Hvæsen, og et lig- 
nende Eksempel afgiver en tam Hejre, som havde 
for Skik at skjule sig og saa pludselig skrige op 
med et græsseligt Skrig, naar en af Husets Katte 
kom forbi; det var tydeligt at se paa den, at den 
morede sig kosteligt over Missens Forfærdelse og 
Flugt. Tjener end Lyden saaledes forskellige For- 
maal, er dog selve Sangen temmelig nøje knyttet 
til Parringen og Parringstiden. Et Parringsvalg i 
Sang kan imidlertid ikke godt komme i Stand, uden 
at det er Hunnerne (og ikke som ovenfor Hannerne), 
der ere de vælgende, og det kunde maaske synes 
lidt voveligt at ville tillægge et Dyr Ævne til at 
kritisere Musik. Ikke desto mindre er det en Kends- 
gerning, at f. Eks. Kanariefuglen altid vælger den 

bedste Sanghan, og det er ganske vist, at Fugle 
have en levende Interesse for Sang. En Dompap 
havde lært at fløjte en Vals saa godt, at den paa 
Grund af sin Færdighed stod i en Pris af 10 Gui- 
neer. Da denne Fugl første Gang sang inde i en 
Stue, hvor der var forsamlet en Snes Sidskener og 
Kanariefugle, satte disse sig alle paa den Væg af 
deres Bure, som vendte mod Kunstneren, og hørte 
til med stor Interesse. Ligesom Kamphanerne kæmpe 
uden at have nogen Hun at kæmpe om, saaledes 
synge Stuefuglene ogsaa udenfor Parringstiden og 
bevare dog Lysten til at kappes. Fugleliebhaverne 
lade ofte deres Fugle synge omkap, og en « første 
Klasses Fugb synger ofte saa længe, til den falder 
halvdød ned af sin Pind, undertiden endogsaa til 
der springer et Blodkar i Lungen. Fugleopdrættere 
kunne i det hele taget indvirke meget betydeligt paa 
Fuglenes Sang, — saaledes kan en Spurv bringes til 
at synge som en Sidsken, — men Individernes forskel- 
lige Disposition har selvfølgelig ogsaa stor Betydning. 
Hvilken Forskel i Henseende til at synge der (ved 
Naturen og Kunstens Indvirkning) kan være paa 
Fugle, ser man maaske bedst af en saadan Værdi- 
angivelse, som at en almindelig Bogfinke koster to 
Mark, men at man ogsaa har Bogfinker til 25 Daler. 
Prøven paa, om man har med en første Klasses 
Sanger at gøre, er, at den skal blive ved at synge, 
medens man svinger den og dens Bur rundt om 
sit Hoved. Denne store Varieren i Sangævne samt 
det, at det navnlig kun er Hannerne, der synge. 

tvinger os til at sætte Sangen paa Parringsvalgets 
Regning. — Men vi have endnu at omtale en Art 
af Lyde, der ikke dannes ved Stemmeorganerne; 
det er et Slags Instrumentalmusik, som Hannerne 
frembringe i Parringstiden. Den prustende Lyd, 
som Kalkunerne volde ved at skrabe de stive Sving- 
fjer mod Jorden, er bekendt nok ; en nordamerikansk 
Aarfugleart slaar med Vingerne paa faldne Træ- 
stammer og foraarsager derved en I^arm, som nær- 
mest ligner en Trommehvirvel; Hunnen trommer 
ikke, men flyver efter Lyden, saasnart den hører 
den. Bekkasinerne frembringe en Lyd, der af de 
forskellige Ørenvidner er bleven sammenlignet med 
Torden, Trommen, Brægen og Vrinsken; den daler 
nemlig fra en stor Højde med umaadelig Fart, og 
derved støder Luften mod nogle Fjer med ensidet 
Fane. Disse forskellige instrumentale Lyde maa 
ogsaa være frembragte ved Parringsvalget. 

Hvad Skønheden angaar, da viser den sig i 
Hudkamme, Fjerkroner, Kraver og Næbudvækster*), 
Øreduske og lange Fjer i Hale, Vinger, ja næsten 
strittende ud fra alle mulige Steder paa Legemet. 
At beskrive Fjerenes straalende Farver, fine Afskyg- 
ninger og mangefarvede Pletter vilde være aldeles 
frugtesløst; derimod kan det nok give en Forestilling 



♦) Der er f. Eks. en Pelikan, som i Parringstiden op- 
træder med en saadan. En Rejsende fik Syn for, at disse 
Prydelser ikke haves hele Aaret; thi Bredderne af en lille 
vare ganske bedækkede med dem. 

om, hvor ødsel Naturen her synes at være, naar 
man fortæller, at en Paradisfugl (der jo dog ikke 
hører til de større Fugle) har Halefjer, der ere 34 
Tommer lange. Det er nu imidlertid ikke nok, at 
man har al denne Pragt; man maa ogsaa forstaa 
at vise den. Og Fuglene forstaa det I Paafuglen — 
der er saa uforbederlig behagesyg, at man kan gribe 
den i at anstrænge sig for at udfolde al sin Pragt 
for en Flok Grise — har paa en Gang sit smukke 
blaa Bryst og sin dejlige Hale at vise ; derfor løfter 
den Halen og stiller sig en face til Tilskuerne. 
Polyplektron y en fasanagtig Fugl, har Halen og 
Vingerne besaaede med pragtfulde Øjne. Stillede 
den sig nu lige for Hunnen, saa' hun kun Brystet, 
som der ikke er nogen Stads ved, og lidet af den 
øvrige Pragt; men den er klogere end som saa, — 
den vender Siden til Hunnen, spreder Halen og 
holder den skævt skraanende ned imod Hunnen, 
derpaa sænker den den Vinge, som vender til, og 
løfter den, som vender fra, og saaledes opnaar den 
snedigt at faa vist næsten alle sine kønne Fjer paa 
én Gang. 

Dansen er maaske mindre rigtigt nævnt som 
en selvstændig Færdighed ; rimeligvis er det kun en 
noget forceret Maade at vise sig paa, skøndt det 
rigtignok ikke er godt at forstaa, hvad en saa mod- 
bydelig « Fremtoning* som Aadselsgribben vil vise 
ved at stille sig i saa utroligt latterlige Stillinger, 
som den indtager. 

Vi skulle nu i al Korthed paa Grundlag af de 

ovenfor anførte Fakta og nogle faa nye undersøge, 
om her da virkelig — som Darwin paastaar — kan 
tænkes en Udvælgen. Da det altid er Hannen, der 
er den skønneste eller tonerigeste, da det altid er 
den, der søger at henvende Opmærksomheden paa 
sig, med andre Ord, den, der kurer, maa det føl- 
gelig blive Hunnen, som vælger. Foretrækker 
Hunnen da virkelig én Han fremfor en anden, og 
i saa Fald hvorfor? Hvad er det bestemmende ved 
denne Partiskhed? 

Darwin siger, at den Friertid, der gaar forud 
for Parringen hos Fuglene, er meget lang, og at 
der bliver baade Hanner og Hunner tilbage, som 
ikke have kunnet faa den, de vilde have, men som 
alligevel ikke ville have hinanden. Saaledes anfører 
han om de kanadiske Gæs, at de af dem, der havde 
været sammen det foregaaende Aar, fornyede denne 
Forbindelse allerede i Januar, de derimod, som vare 
fremmede for hinanden, kom sammen flere Timer 
om Dagen og koketterede og smidskede saa længe, 
til der tilsidst syntes at være almindelig Tilfreds- 
hed og Forlovelse. Efter Forlovelsen blev Flokken 
vel samlet, men det var øjensynligt, at der var en 
Bestræbelse efter at gaa to og to. Og der var ingen 
Forstyrrelse fra Pebersvendenes og Pebermøernes 
Side; thi de trak sig bort fra Samfundet i et eget 
lille Hold, — enten fordi de vare fornærmede, eller 
fordi de ærgrede sig over al den Kærlighed, men 
sikkert ikke, fordi de havde i Sinde at indgaa For- 
bindelser med hinanden. Gaar det alle Steder som 

her, maa der jo være en Del ugifte Fugle rundt 
omkring i Verden, — og det er der da ogsaa: 
man kan se det deraf, at Enken og Enkemanden 
have meget let ved at blive gifte igen. Der var 
saaledes en Stær, hvis Mage blev skudt om Mor- 
genen; ved Middagstid havde den faaet en ny — 
saa blev ogsaa den skudt; men den overlevende 
fandt dog endnu en Mage, inden Mørket faldt paa. 
En Mand vilde prøve, hvor vidt det kunde drives, 
og skød derfor fra en bestemt Rede nu den ene 
Mage og nu den anden; den overlevende blev imid- 
lertid altid gift, og Reden blev fuld af Unger, uagtet 
han havde skudt 35 af deres Forældre. 

De Fugle, der ikke ere blevne parrede i Par- 
ringstiden, maa selvfølgelig enten være blevne vragede 
eller selv have været utilbøjelige til at indgaa i de 
dem tilbudte Forbindelser. Vi have da ogsaa mere 
direkte Beviser for, at noget saadant kan finde Sted. 
Vanskeligheden ved Hunnernes Vælgen er jo den, 
at man nødes til at antage en meget udviklet 
Skelneævne, en vis Skønhedssans hos Fuglene. 
Men Fuglene skelne i Virkeligheden meget godt. 
Tamme Kanariefugle, Dompappe og Agerhøns kunne 
ikke alene gøre Forskel paa Folk, men endogsaa 
bemærke Forandringer i deres Klædedragt. En 
ganske morsom Genkendelseshistorie er følgende: 
En Mand havde opklækket og tæmmet en vild 
Kalkun; den havde imidlertid noget af Vildskaben 
i sig endnu og løb altsaa sin Vej. Nogle Dage 
efter er Ejeren paa Jagt, ser en Kalkun og hidser 

sin Hund paa den. Hunden løb efter den, men til 
Mandens store Forbavselse blev Fuglen staaende, 
og Hunden opførte sig meget venskabeligt, da den 
naaede den; det viste sig da, at de vare gamle 
Venner fra den Tid, Kalkunen endnu lod, som den 
var tam. Skønhedssans kan man ikke nægte den 
avstralske Klamydera, der i Parringstiden laver et 
helt Haveanlæg af smukke Skaller, farvede Bær, 
rundede Smaasten og spæde rødlige Skud, ligesom 
det ogsaa er en paa "Skønhedssans hvilende Skin- 
syge, der faar de almindelige Høns til at rykke 
Toppen af de polske. Man har fremdeles Eksempler 
nok paa, at Hun-Duer forlade deres Han, saasnart 
han paa en eller anden Maade har tabt sit kønne 
Ydre, ja det hænder endog, at Hunnen forlader sin 
Han for at forbinde sig med en anden, uden at 
det er muligt at finde nogen anden Grund hertil 
end den, at den nye behager hende mere. Der er 
et eget Slags Hanner, «de glade Fugle », hvem Due- 
hunnerne paa Grund af deres Dejlighed begunstige 
i saa høj Grad, at de maa holdes for sig selv, hvis 
det ikke skal føre til en almindelig Opløsning af 
alle Familiebaand i Duehuset. Ja der er værre 
Ting endnu; der er Hunner, som forlade deres 
JJanner for en fremmed Arts Hanner. Saaledes 
mistede en almindelig Gasse en af sine Gæs for en 
Kinesergasses Skyld, og der var en tæmmet Vild- 
and, som efter i længere Tid at have boet lykkeligt 
med en Vildandrik pludseligt forlod den, fordi der 
viste sig en Andrik af en anden Art. Det var en 

Kærlighed af det Slags, som det vrimler af i Lite- 
raturen: saasnart hun saa' ham, var hun forelsket, 
hun svømmede aldeles betaget omkring ham og for- 
fulgte ham med sine Kærtegn, skøndt han syntes 
mere alarmeret end smigret ved al denne Varme. 
Eksempler i den modsatte Retning finde vi ofte 
hos Duerne. «Naar en Hun har Antipati for en 
Han, er den ikke til at formaa til en Forbindelse; 
om man end nok saa meget søger at stemme den 
erotisk ved at fodre den med Kanarie- og Hampe- 
frø, om man lukker den inde et halvt Aar eller et 
helt, — det hjælper altsammen ikke. Hannen kan 
kurre saa ømt, den vil, — surmulende holder hun 
sig i en Krog, som hun kun forlader for at æde 
og drikke eller for at fare løs paa Hannen , hvis 
han bliver vel nærgaaende med sine Kærtegn*. 
Saaledes ere Fakta, og man synes ikke at kunne 
undgaa at tilskrive Hunnerne Valgævne efter saa 
mange direkte Beviser, tilmed da hele Parrings- 
forholdet ellers bliver aldeles uforstaaeligt. 

Saa ere vi da komne til vore nære Frænder, 
Pattedyrene. Læseren venter maaske, at vi her 
skulle se det erotiske i dets mest fuldkomne Skik- 
kelse; men gør han det, bliver han skuffet, thi 
højere end Fuglene naa'r ingen af de Skabninger, 
man har vedtaget at kalde Dyr. Og der er ikke 
nogen Grund til at forundre sig herover, eftersom 
man ikke har Lov til at slutte saaledes: hos Men- 
nesket er Erotiken ædlest og finest, og da Patte- 
dyrene staa os nærmere end Fuglene, maa deres 

Erotik selvfølgelig ogsaa staa over hines. Man 
glemmer nemlig her, at ligesom Menneskene ere en 
af Dyrerigets opstigende Stamrækkers højeste, saa- 
ledes ere Fuglene det højeste, en anden Række er 
naaet til ; altsaa kan man ikke uden videre be- 
tragte Fuglene som Pattedyrenes Underordnede i 
intellektuel Henseende. Man glemmer fremdeles, 
at vi ikke straks, saasnart vi ere komn^ over Abe- 
katten, møde en fin og ædel Erotik; det staar sig 
i Virkeligheden meget daarligt med Ens erotiske 
Følelser, naar man kun er Avstralneger eller Ild- 
lænder. Derfor gøre man sig ikke for store For- 
ventninger om Pattedyrene i saa Henseende! 

I Almindelighed ere Hannerne større end 
Hunnerne; sjældnere have de stærkere Farver, ofte 
ere de forsynede med Horn, stærkt udviklede Hjørne- 
tænder, Manker og lignende Haarprydelser, under- 
tiden ere de ogsaa bedre udviklede i Henseende til 
at kunne frembringe Lyde. Størrelsen, Tændernes 
og tildels ogsaa Hornenes stærkere Udvikling staar 
i utvivlsom Forbindelse med Parringsvalget , idet 
Parringskampe ere meget almindelige mellem Han- 
nerne. Hjortekampe har enhver hørt omtale; Hing- 
stenes Kamplyst foranledigede de gamle Nordboere 
til at anstille Hingstekampe*); og om det saa er 
Harer og Muldvarpe, saa slaas de. End ikke Vandet 
køler Kamplysten ; thi baade blandt Sælhunde, Nar- 
hvaler og Kaskelotter forekommer der meget hæf- 



•) R. Kay ser: Efterladte Skrifter, 2. Bind. 

tige Sammenstød. Parringskampene forklare tillige 
meget let Udviklingen af visse Forsvarsvaaben , — 
saaledes af det tykke « Skjold » paa Vildsvinets 
Skuldre og af Barbirussens store, bøjleformede 
Tænder, der aldeles ikke kunne bruges til Angreb. 
Manker kunne baade være Prydelse og Forsvars- 
vaaben, — Hingste og Løver søge altid at gribe 
hinanden i Nakken — men da vi paa andre Steder 
blandt Pattedyrene have Haarene anvendt aldeles 
afgjort ornamentalt, maa de vel nærmest regnes til 
det første. De omtalte Haarprydelser findes hos 
flere Abeslægter ; de ere her utvivlsomt først vundne 
ved Parringsvalg og saa senere nedarvede ligeligt til 
begge Køn. Over Hornenes Stilling er det ikke let 
at blive klar, da de baade kunne være Forsvars- 
og Angrebsvaaben , Prydelser og en Del til (der er 
saaledes en Ged fi-a Himalaya, som, naar den, hvad 
der ofte hændes, falder ned, bøjer Hovedet tilbage 
og tager Stødet af med sine buede Horn). Hvad 
skal man f. Eks. sige om Kronhjortens stolte 
Takker, der endog kunne have indtil 33 Grene? 
De maa vel nærmest tjene til Stads, da Stødet af 
en enkelt Spids vilde være lige saa farligt om ikke 
farligere end et Puf af hele dette Horntræ, der des- 
uden er lige uheldigt for Sejerherren og den over- 
vundne, idet Grenene ofte vikles saaledes ind i hin- 
anden, at Dyrene ikke kunne skilles. Det eneste, hvis 
Nytte er klar, er Øjentakkerne , idet de ere Adrk- 
somme Beskyttelsesorganer. Et antilopeagtigt Dyr 
{Oryx leucoryx) har saa lange og saa langt tilbage- 

bøjede Horn, at det, naar det skal kæmpe, raaa 
lægge sig paa Knæ, bøje Hovedet og lægge Panden 
fladt henad Jorden. Naar Hornene endelig have 
faaet denne Stilling, danne de ganske vist et meget 
farligt Vaaben; men hvis de ikke tillige skulle 
være Prydelser, synes det rigtignok, som om Dyret 
maatte have været bedre tjent med at have dem 
lidt kortere. Den Vægt, som de storhornede Dyrs 
Horn have, maa ogsaa hindre Dyrene noget under 
Flugten, ikke at tale om, at de have yderst vanske- 
ligt ved at komme igennem Tykninger. De kunne 
jo nok, som de da ogsaa gøre, lægge Hornene 
henad Ryggen; men herved bortdrages deres Blik 
ira Jordbunden, hvilket kan have skadelige Følger 
under et ilsomt Løb*). Vi maa vel her som et- 
steds tidligere antage, at Hensynet til Tilværelses- 
kampen har maattet vige for det Hensyn: at tage 
sig godt ud i Hunnernes Øjne. 

Noget, der ikke kan være beregnet paa andet 
end at stikke Hunnerne i Øjnene, ere de pragtfulde 
Farver, Højrødt og Blaat, som visse Aber ere 
smykkede med baade bagtil og fortil. Det kunde 
maaske synes underligt med denne Sædepudepragt; 
men Fuglene have jo ogsaa tidt deres Skønhed i 
Halen. Den Abe, der er mest begunstiget med 



*) En morsom Maade at bruge sine Horn paa har Gi- 
raffen (det vedkommer os ikke her, vi nævne det blot for 
Mærkelighedens Skyld), idet den nemlig ved Hjælp af, sin 
lange Hals slynger Hovedet med Undersiden opad som en 
Hammer og hugger Hornene ned i det, den vil ramme. 

Skønhed i Ansigtet, er Mandrillen, hos hvem 
største Parten af denne Legemsdel præsenterer sig 
i elegant blaa Farve, medens Næseryggen og Næse- 
tippen ere skinnende røde. Der er intet til Hinder 
for, at Abehunnerne kunne skelne og sætte Pris 
paa disse Farver; thi der er Eksempler nok paa, 
at Pattedyr lægge Mærke til dem. Man har saa- 
ledes været nødt til at male et Æsel over med 
sorte Streger for at faa en Hun-Zebra til at indlade 
sig med det; men da det først var sket, lod den 
sig rigtignok narre af den falske Zebra. 

Som en Ejendommelighed hos Hannerne have 
vi nævnt deres Stemme; denne synes dog ikke at 
kunne bringes i Forbindelse med Parringsvalget, 
om den end nok kan træde i Parringens Tjeneste 
ved at hjælpe Hunnen til at finde Hannen. — At 
Hannen endelig gør Forskel paa Hunnerne har 
man ofte iagttaget hos Hushundene, og hos Sælerne 
have vi ligefrem Længsel efter Hannerne. Det 
hændes nemlig ofte her, at Hunnen kravler op paa 
Klipperne og spejder efter sin Elsker og lytter efter 
hans Stemme. 

Vi have nu gennemgaaet Dyrerækken og set 
det Erotiske der paa dets forskellige Stadier: i et 
følgende Afsnit skulle vi henvende vor Opmærk- 
somhed paa Menneskeracernes Stilling til dette 
væsenlige Moment i Tilværelsen og tillige vise 
deres Opfattelse af det vidunderligt ubestemmelige 
Begreb, man kalder Skønhed. 

II. Menneskeracernes Skønhedsbegreber. 

Spørgsmaalet: hvad er Skønhed? vilde vist 
være lige lige saa vanskeligt at besvare sodq Pilati 
berømte angaaende Sandheden, og vi skulle da 
heller ikke paa disse Blade vove at give noget Svar 
derpaa. Vi ville nøjes med at stille det mere al- 
mindelige: hvorledes forholder det sig med Skøn- 
heden? og Læseren faar saa nøjes med den fler- 
sidige, mere ubestemte Besvarelse, som maa gives 
af et saa vidt og almindeligt holdt Spørgsmaal. 
Flersidigheden vil imidlertid nærmere beset ikke 
strække sig saa grumme vidt, det bliver ikke noget 
Kor af svarende Røster fra alle Sider, kun Natur- 
historien faar Ordet, og den forbeholder sig oveni - 
købet ene og alene at udtale sig om den legemlige 
Skønhed. Som Indledning henleder den Opmærk- 
somheden paa, at der i Dyreriget kendes en Magt, 
kaldet Parringsvalget , som i Tidernes Løb har set 
sig i Stand til at frembringe væsenlige Forandringer 
i Individernes Udseende, samt paa, at disse For- 
andringer i al Fald for mange Fugles Vedkommende 
have været, hvad Menneskene kalde forskønnende. 
Da Naturhistorien nu endvidere er af den bestemte 
Formening, at Menneskene nedstamme fra Dyrene, 
antager den, at det vil være tjenligt at begynde 
Undersøgelserne med at spørge om, hvor vidt den 
nævnte Magt ikke ogsaa skulde være i Virksomhed 
blandt Menneskene, og den begynder straks paa sin 
egen realistiske Maade at se sig om efter Mærker, 

der kunde tyde paa, at noget saadant var Tilfældet. 
Hos Dyrene blev Parringsvalget fundet derved, at 
der var nogle Forskelligheder mellem Individerne, 
som kunde tilskrives Kvalitetsvalget, nemlig de 
andre Forskelligheder end de kønslige, som adskille 
Hannerne fra Hunnerne. Er der, spørges der føl- 
gelig, da andre Forskelligheder mellem Mand og 
Kvinde end dem, som maa være der, fordi den første 
er anlagt til at være Fader, den sidste til at være 
Moder (o: til at føde og give Die)? Der er saa- 
danne Forskelligheder. Manden er i Almindelighed 
højere, stærkere bygget, tungere, bredere over Skul- 
drene og har mere markerede Muskler end Kvinden. 
Hans Legeme, særlig Ansigtet, er stærkere haaret, 
og hans Stemme har en dybere Klang. Kvindens 
Ansigt og øvrige Legemsf ormer ere mere afrundede 
end Mandens, hendes Kæbeparti og hendes Hjæme 
er mindre, og endelig modnes og ældes hun tidligere 
end han. Og hvad nu Sindet angaar, da er Manden 
modigere, mere stridbar, mere energisk end Kvinden, 
og han er ogsaa mere opfindsom end hun. Der er 
den Ejendommelighed ved Parringskarakterer, at de 
først komme rigtig tydeligt frem, naar Individet 
nærmer sig til at blive voksent. Derfor ere Drenge 
og Piger hinanden saa lige, og derfor kommer 
Skægget saa sent. Alle Udvælgelses -Virksomheder, 
saa vel Parringsvalget som Kvalitetsvalget, forud- 
sætte naturligvis en Varieren hos de paagældende 
Individer, og det er da rimeligt, at de Karakterer, 
der en Gang have varieret, gøre det endnu. Give 

vi os derfor til at maale Mænd og Kvinder i de 
forskellige Racer, saa finde vi, at Mændene variere 
langt mere end Kvinderne. Det samme gælder om 
Behaaringen, Kvinderne ere altid svagt haarede, 
hvorimod dette Forhold er meget variabelt hos 
Mændene ; i det europæisk-asiatiske Fastland holder 
Skægget sig, til vi komme forbi Indien (kun Ceylons 
Indbyggere have sjælden Skæg); Siameserne, Malayer, 
Kalmukker, Kinesere og Japanesere have ikke meget 
Skæg (med Undtagelse af Mændene paa de nord- 
ligste japanesiske Øer, der ere de stærkest haarede 
i Verden). Negrene have lidt Mund- og Hageskæg 
og slet intet Kindskæg. Fijiøernes Mænd have 
stort Skæg, nærliggende Øgruppers intet. Af disse 
Forhold ved Størrelse og Behaaring drage vi den 
Slutning, at Manden har varieret mest, og at Kvin- 
den staar nærmest ved Menneskets dyriske Ophav. 
Men hvorledes ere disse Forskelligheder fremkaldte, 
hvorledes er Parrings valget blevet sat i Scene? Hos 
Dyrene er det Parringskampene, som afgøre Sagen, 
og der er intet, som vidner om, at et andet Princip 
skulde have været i Virksomhed blandt Menneskene. 
Kvinderne ere blandt alle barbariske Nationer den 
stadige Anledning til Stridigheder mellem Stammens 
Individer og mellem Stammerne indbyrdes. Saa- 
ledes udtaler en udmærket Iagttager sig om India- 
nerne paa følgende Maade: «Det har til alle Tider 
været Skik blandt disse Folk, at Mænd kæmpe for 
at komme i Besiddelse af den Kvinde, til hvilken 
de have fattet Tilbøjelighed, og det er en Selvfølge, 

at den stærkeste altid gaar af med Sejren. En 
svag Mand vil næsten aldrig, med mindre han er 
en god Jæger og almindelig afholdt, faa Lov til at 
beholde en Kone, som en stærkere finder det 
Umagen værd at kaste sine Øjne paa. Saaledes 
gaar det til hos alle Stammer, og herved vækkes 
der selvfølgelig en stærk Kappelyst hos Ungdommen, 
som ved alle Lejligheder, lige fra Barnsben, prøver 
Styrke og Kampfærdighed med hinanden*. Det er 
utvivlsomt, at Mandens Størrelse, Styrke og Bred- 
skuldrethed, hans Mod og Stridbarhed oprindelig er 
nedarvet fra Fædrene blandt hans dyrlignende Stam- 
former, og at disse Egenskaber i de lange Tider, da 
den højeste Civilisation var mindre end barbarisk, 
ere blevne ikke blot bevarede, men ogsaa forstærkede 
derved, at den stærkeste og kækkeste har staaet sig 
bedst saa vel i Kampen for Tilværelsen som i 
Kampen for en Mage, og at han saaledes er bleven 
sat i Stand til at efterlade sig et større (ifølge Arve- 
lighedslovene ogsaa stærkere) Afkom. Man kunde 
maaske indvende, at han ikke saa meget havde 
vundet de nævnte Egenskaber ved Kamp som ved 
at have arbejdet stærkere end Kvinderne; men 
denne Indvending har ingen Sandsynlighed for sig, 
da Kvinderne hos alle Vilde arbejde i det mindste 
lige saa haardt som Mændene og i de fleste Til- 
fælde endnu haardere. Hos de civiliserede Menne- 
sker derimod arbejder Manden i Almindelighed 
langt haardere end Kvinden, hvilket forklarer, 

hvorledes Forskellighederne have kunnet holde 
sig her. 

Hvad saa end Stuart Mill siger, er der unæg- 
telig stor Forskel paa Mandens og Kvindens Sinde- 
lag og Aandsævner, og det er Kvinden, som i sidst- 
nævnte Henseende er den ugunstigst stillede. Det 
er ikke vor Mening, at dette skulde gøre de For- 
dringer, den nævnte Forfatter stiller til Fordel for 
Kvindens Stilling i Samfundet, i mindste Maade 
mindre berettigede; vi hævde blot, at der er For- 
skel. Skriv to Lister over de mest fremragende 
Mænd og Kvinder i Poesi, Malerkunst, Billedhugger- 
kunst og Musik, med en fem, seks Navne for hver 
Kunst, og se saa, om Kvinderne kunne maale sig 
med Mændene! Det er saa overordenlig rimeligt, 
at de ikke kunne det. Da Menneskene stode paa 
det barbariske Trin, maatte Manden kæmpe for at 
beholde Kvinden; men Styrke uden Mod hjælper 
kun lidt, og disse to Egenskaber udrette ikke meget 
uden Klogskab, Beregning og Omsigt: hos Manden 
skærpedes da alt dette, medens Kvinden ganske 
roligt travede rundt i den daglige Gernings Træde- 
mølle. Civilisationen gjorde ikke Ende paa Sagen. 
I de civiliserede Samfund stilles der netop endnu 
større Fordringer til Mandens aandelige Ævner, her 
er jo netop disse blevne de Vaaben, som bruges i 
Tilværelseskampen; den dygtigste vinder Formue, 
kan vælge sig en Hustru, og hans Børn kues ikke 
i Opvæksten af Fattigdommen. Paa den anden Side 
ere heldigvis de aandelige Ævners større Udviklet- 



dbyGoogk 



204 

hed ikke gaaede Kvinden helt forbi, de ere ikke 
blevne nedarvede alene af Mændene, men blot mest 
af dem; havde det første været Tilfældet, vilde der 
nu i aandelig Henseende være lige saa stor Forskel 
paa Mand og Kvinde, som der i legemlig Henseende 
er paa en Paafuglehane og en Paafuglehøne. Imid- 
lertid er der jo som sagt alligevel Forskel, og Kvin- 
derne maatte i meget lang Tid, mange Generationer 
igennem, være stillede paa en saadan Maade, at 
Fordringerne til deres aandelige Ævner vare langt 
større end selv nu, for at de i Gennemsnit skulde 
komme i Besiddelse af lige saa store aandelige 
Ævner, som Mændene gennemsnitlig have. 

Efter saaledes at have vist, at der findes Par- 
ringsvalg mellem Menneskene, samt hvorledes det 
har været meget virksomt i flere Henseender, vende 
vi os til det Punkt, der særlig ligger os paa Hjærte : 
til Skønheden. Mennesket fødes næppe med nogen 
Forestilling om, hvad der er skønt; denne Fore- 
stilling kan nemlig ikke ses at staa i Forbindelse 
med noget Instinkt, i alt Fald ikke med noget, der 
viser sig før henad Modenhedstilstanden. Børn have 
saaledes næppe noget Begreb om Skønhed; under 
alle Omstændigheder have de det kun paa anden 
Haand, og det synes, som om de — da de have 
mærket, at det er noget, der skattes — halvvejs 
slaa det sammen med det gode. Det vil aldrig 
falde noget Barn ind, at en Helt, en stor Mand 
kan være styg, lige saa lidt som man i Almindelig- 

hed kan overbevise en Bonde om, at en skadelig 
Ukrudtsplante kan være smuk. 

Begreberne om Skønhed ere yderst forskellige 
hos de forskellige Folkeslag. Der er intet, som er 
skønt for alle. I visse Egne af Afrika finder man 
det kønt at have sine Øjelaag farvede sorte og sine 
Negle gule. I det malayiske Arkipelag er det 
skønt at have farvede Tænder. At Indianerne og 
mange andre Folkeslag anse Tatoveringen for noget 
herligt, er bekendt nok. Der er Folkeslag, som 
finde, at Naturen har været uheldig med Hovedets 
Form, og som derfor klemme det fladt for at bringe 
det nærmere hen imod Skønhedsidealet. Andre ere 
misfornøjede med Læggene; saaledes vilde en syd- 
amerikansk Moder blive beskyldt for utilgivelig 
Ligegyldighed mod sine Børn, dersom hun ikke 
plagede dem ved at knibe og klemme deres Lægge, 
til de fik den Form, som Folkene i Landet anse 
for skøn. Haaret behandles i de fleste Stammer 
med særlig Omsorg. Der er nordafrikanske Folk, 
som bruge otte å ti Aar til at faa deres Coiffure 
ganske comme il faut; nogle have saa langt Haar, 
at det naa'r ned til Jorden, andre rage det helt af, 
og atter andre binde det op i en Top. 

I mange Egne af Verden tager Næsen sig bedst 
ud, naar der er stukket en Ring eller en Stok igen- 
nem den. Ørenes Skønhed forøges betydeligt i Syd- 
amerika derved, at der sættes en Dobbeltknap ind 
i Øreflippen, og" hos store Skønheder er Knappen 
saa stor, at Øret naa'r til Skuldrene. Læberne kunne 

ogsaa forskønnes meget; saaledes raadede en afrikansk 
Høvdings Kone Baker, at han skulde trække Under- 
kæbefortænderne ud paa sin Kone og saa stikke 
hende en Krystal gennem Underlæben, da dette be-- 
tydeligt vilde forhøje hendes Skønhed. Andet Steds 
i Afrika sættes der en stor Bambusring, kaldet: 
«Pelelé», ind i Overlæben, og naar det er en Skøn- 
hed, man har for sig, staar Overlæben to Tommer 
frem forbi Næsetippen, og naar hun smiler, løftes 
den op over Øjnene. Man spurgte en Høvding om, 
af hvad Grund Kvinderne bar disse Ting; forbavset 
over et saadant dumt Spørgsmaal svarede han: «Til 
Pynt! Det er det eneste, der er kønt paa Fruen- 
timrene; vi Mænd have Skæg, det have de ikke. 
Hvad i al Verden vilde hun være uden Pelelé? 
Fruentimmer kunde hun da ikke være med en 
Mund som en Mand». 

Det er altsammen Ting, som vi ikke finde 
kønt; men lad os saa høre, hvad disse Folkeslag 
sige om os. 

Kineserne kunne ikke noksom glæde sig over, 
at Øjnene sidde anderledes dejlig skævt i Hovedet 
paa dem end paa «de rødhaarede Barbarer* , og 
deres flade Næser foranledige dem til at beskrive 
os som Væsener, der have «Næb som en Fugl og 
Legem som Mennesker*. Farvede Folk ynde ikke 
vor hvide Hud ; de afrikanske Negere rynkede deres 
Bryn og gøs, naar de saa' paa Mungo Park, og paa 
Østkysten af Afrika løb de smaa Negerdrenge efter 
en anden Rejsende og raabte: «Se til den hvide 

Mand, ligner han ikke en hvid Abekat !» For og- 
saa at faa en Udtalelse fra gule Folk, saa var der 
er Kokinkineser, som udtrykte sin Foragt for den 
engelske Gesandts Kone ved at fortælle, at hun 
havde hvide Tænder som en Hund og var rosen- 
farvet som en Kartoffel blomst. De Folk, der ikke 
ere særligt begavede med Haar, kunne aldeles ikke 
fatte, at det kan være skønt. Japaneserinderne 
raadede f. Eks. nogle Englændere til at tage deres 
Kindskæg af, saa de kunde komme til at ligne 
Japanesere. Ny-Seelænderne plukke Haarene af 
deres Ansigt og have et Ordsprog, som siger, at 
«der findes ingen Kone for en haaret Mand». In- 
dianerne i Paraguaya holde saa lidt af Haar, at de 
endog rive Bryn og Øjenhaar ud, fordi de «ikke 
føle nogen særlig Lyst til at ligne Heste », ja der 
er Folk, som have en saadan Afsky for Haar, at 
de truede en ung Missionær med at klæde ham af 
og plukke ham. 

Der er endnu en Omstændighed ved alt dette, 
som særlig har Betydning for os. Det er nemlig 
den, at Folk altid ere fornøjede med sig selv, at 
det f. Eks. ikke er saaledes, at det er de meget 
skæggede Stammer, der finde Haarløshed skøn, men 
tværtimod de skægløse. Og det er nu ikke blot 
saaledes, at hver Stamme er glad ved den Ejen- 
dommelighed,' den har faaet, men den søger paa 
alle mulige Maader at skærpe disse Ejendommelig- 
heder. Den lidet haarede søger at blive haarløs, 
den fladho'dede klemmer sit Hoved endnu fladere, 

den, der er spidshovedet, klemmer Hovedet fra 
Siden og sætter sit Haar op i en Top for at se saa 
spids ud som muligt, den fladnæsede lægger Ban- 
dager rundt om Hovedet for at klemme Næsen om 
muligt helt bort, den gule siger: jo gulere jo bedre, 
og den sorte: jo sortere jo bedre, og den skævøjede 
maler sine Guder med skævere Øjne, end han selv 
har, for at gøre Guden rigtig guddommelig. Det er 
det, Humboldt har sagt for lang Tid siden: at 
Mennesket beundrer de Ejendommeligheder, han har 
fra Naturens Haand, og søger at gøre dem endnu 
mere udprægede. 

Denne Omstændighed — at Menneskene særlig 
ynde visse Ejendommeligheder — har, som man 
let vil indse, haft en stor Indflydelse paa Valget af 
Koner. I de vilde Stammer kommer det, paa 
Grund af Kvindens lave sociale Stilling, næsten altid 
kun an paa Manden, naar der fries. Da der nu 
her næppe er Tale om nogen Fristelse (hverken i 
Skikkelse af Rigdom eller høj Stand) hos den til- 
kommende Kone, vælger Manden selvfølgelig en 
Kone efter sin Smag, og da Individets Smag er 
Stammens Smag, vil det netop sige, at han ved 
Valget af sin Kone særlig vælger efter de Ejen- 
dommeligheder, der ere Stammen egne. Saaledes 
ere Hottentotkvinderne særdeles gavmildt udstyrede 
af Naturen bagtil, og dette anse Mændene for at 
være meget smukt. Der fortælles f. Eks. om en 
stor Hottentotskønhed, at hun, naar hun var 
kommet til at sidde et Sted, hvor Jorden var noget 

fordybet, maatte skubbe sig frem med Hænder og 
Fødder til en Forhøjning for at komme til at rejse 
sig, og endvidere fortælles der, at naar de mige 
Mænd skulle vælge sig Koner, stille de Stammens 
Pigebørn op i en lige Linie og udvælge da dem, 
som rage mest frem bagtil. Men dette er jo ganske 
den samme Fremgangsmaade, som vi i en tidligere 
Afhandling have betegnet som Racevalget, o: som 
den Vælgen, ved hvilken de mangfoldige, forskelligt 
udseende Husdyrracer ere blevne dannede. 

Det er saaledes indlysende, at de ægteskabelige 
Forbindelser hos de vilde Stammer Generation efter 
Generation have modificeret Kvinderne og hævet 
dem op til det Højdepunkt af Skønhed, fra hvilket 
de den Dag i Dag fortrylle Stammens Mænd. Hos 
de civiliserede Folkeslag er Forholdet et andet, fordi 
det her ikke alene er den legemlige Skønhed, som 
er det bestemmende. Her har nemlig Kvindens 
aandelige Egenskaber, hendes Rigdom og navnlig 
hendes Samfundsstilling (thi Mænd gifte sig yderst 
sjælden under deres Stand) meget at sige. «Der er 
imidlertid Grund til at tro, at Parringsvalget har 
udøvet nogen Indflydelse hos flere civiliserede og 
halvciviliserede Nationer. Der er mange, som ere 
overbeviste om — og efter min Mening med Rette — 
at Medlemmerne af vort Aristokrati (hvorunder vi 
indbefatte alle rige Familier, hos hvem Første- 
fødselsretten gøres gældende) ved gennem mange 
Generationer at have taget de skønneste Kvinder 
fra alle Klasser til deres Koner ere blevne skønnere, 

i den evropæiske Betydning af dette Begreb, end 
Mellemklasserne, skøndt disse ere stillede under lige 
saa gunstige Livsbetingelser, hvad Legemets Udvik- 
ling angaar». 

En gammel Rejsende siger i sin Beskrivelse af 
Perserne: « Deres Blod er nu meget forædlet ved 
Blanding med Georgiernes og Cirkassiernes , to 
Nationer, der overgaa alle andre i Skønhed. En- 
hver Rigmand har Georgierinder og Cirkassierinder 
i sit Harem, og der er næppe nogen Mand af Stand 
i Persien, som ikke har en saadan Moder ». Han 
tilføjer, at det ikke kan være fra Forældre paa 
fædrene Side, de arve Skønhed, thi Tartarerne ere 
meget grimme Folk. — Her er et endnu mærkeligere 
Eksempel: de Præstinder, som gjorde Tjeneste ved 
Venus Eryeinas Tempel ved San-Giuliana paa Sici- 
lien, bleve valgte blandt Grækenlands skønneste 
Kvinder. De vare imidlertid ikke vestalske Jom- 
fruer, og Quatrefages, som fortæller dette, siger, at 
Kvinderne fra San-Giuliana den Dag i Dag ere de 
skønneste paa Øen og meget søgte som Modeller af 
Kunstnerne. Det skal imidlertid ikke nægtes, at 
de nævnte Eksempler ere temmelig usikre. 

Følgende Eksempel er vel Omtale værd paa 
Grund af dets Mærkelighed. Der meddeles mig, at 
Jolloferne, en Negerstamme paa Afrikas Vestkyst, 
udmærke sig ved deres gennemgaaende nette Ydre. 
Man spurgte en saadan Jollof, hvordan det kunde 
være, at de alle saa' saa godt ud, ikke blot Mændene, 
men ogsaa Kvinderne? Joloffen svarede: «Det er 

meget let at forklare; vi have altid haft for Skik 
at udsøge og sælge de Slaver, der havde et mindre 
heldigt Ydre». Det er vel næppe nødvendigt at 
gøre opmærksom paa, at hos alle Vilde tjene Slav- 
inderne til Friller. At denne Neger nu med Rette 
eller Urette skulde have set Aarsagen til sin Stammes 
heldige Ydre i en længe fortsat Borttagen af de 
grimme Kvinder, er ikke saa forbavsende, som det 
kunde synes ved første Øjekast, thi Negerne have 
et meget godt Begreb om Vigtigheden af at udvælge 
de bedste Dyr til Tillægsdyr. 

Imidlertid, selv om Parringsvalget har megen 
Magt blandt de vilde Folkeslag, saa har det dog 
ogsaa her sine Fjender. Disse ere Fællesægteskabet, 
Barnemord og tidlige Forlovelser. 

Hvad angaar det første Punkt — Fælles- 
ægteskabet eller det, at alle en Stammes Mænd og 
Kvinder ere Mand og Kone — saa er det indlysende 
nok, at dette vil være en stor Hindring for Parrings- 
valget. Ikke desto mindre findes der Stammer, hvor 
Tilstanden er en saadan, og hvad mere er, den har 
muligvis i tidligere Tider været den almindelige. 
Lubbock forklarer saaledes det nu meget udbredte 
Eksogami (d.v. s. at Mændene fra en Stamme altid 
tage deres Koner fra en anden Stamme) deraf, at 
Fællesægteskabet har været Ægteskabets almindelige 
Form. En Mand kunde jo nemlig under dette For- 
hold ikke gøre Fordring paa nogen af Stammens 
Kvinder som sin udelukkende Ejendom; snappede 
han derimod en Kvinde bort fra en fjendlig Stamme, 

var hun selvfølgelig hans, og da dette var en lige- 
frem Vinding og en ærefuld Bedrift, var det rime- 
ligt, al Eksemplet fik mange Efterfølgere. Lubbock 
nævner ogsaa en Del Eksempler paa, at yderst 
tøjlesløse Kvinder for lang Tid siden vare meget 
ansete, og dette tillader ingen anden Forklaring end 
den, at Fællesægteskabet var en gammel og agtet 
Samfundsskik. Omendskøndt nu dette ikke kan 
nægtes, tror Darwin dog, særlig i Henhold til de 
Dyr, der staa Mennesket nærmest, at Forholdet 
mellem Mand og Kvinde har været et andet end 
Fællesægteskabet i hine tidlige Tider, da det var en 
Smagssag, om man vilde kalde dem for Mennesker 
eller for Dyr. Af de nulevende Aber ere nogle 
Arters Hanner monogame, men leve kun en Del 
af Aaret sammen med Hunnerne; saaledes synes 
det f. Eks. at forholde sig med Orangutangen. 
Flere indiske og amerikanske Aber ere strængt 
monogame og leve hele Aaret rundt sammen med 
deres Hunner. Andre ere polygame som Goril- 
laen, og hver Familie lever for sig. Bavianerne 
ere polygame, men hver Han har sine Hunner. 
Fællesægteskabet finde vi næppe hos noget Patte- 
dyr, dertil ere Hannerne altfor skinsyge og altfor 
stridbare. Det er derfor heller ikke rimeligt, at 
Urmenneskene have levet i Fællesægteskab ; det 
sandsynligste er, at de have levet i smaa Kom- 
muner, hver Mand med saa mange Koner, som han 
kunde faa fat paa og ernære, og han har nok 
vaaget over dem med Skinsyge. Det kan ogsaa 

være, at hver Mand har levet for sig med sine 
Koner, ligesom Gorillaen nu. Hvor vidt den nær- 
værende Tingenes Tilstand (det vil i Almindelighed 
sige Polygami) er en ligefrem Fortsættelse af For- 
holdet mellem vore dyriske Forfædre, eller hvor 
vidt der efter det dyriske Polygami virkelig har 
været en Tilstand, under hvilken Fællesægteskabet 
var det fremherskende, og om Folkeslagene saa fra 
dette igen ere vendte tilbage til Polygamiet: er 
imidlertid noget, som det vil falde vanskeligt at 
afgøre. 

Vi have foruden Fællesægteskabet nævnt nogle 
andre Omstændigheder, der optræde fjendligt mod 
Parringsvalget. Af disse har den blandt alle vilde 
Stammer udbredte Skik at myrde Børnene, særligt 
, Pigebørnene , været skadelig derved, at der intet 
Valg blev for Mændenes Vedkommende; men for- 
modenlig havde Kvinderne saa til Gengæld Jiaft 
saa mange flere at vælge imellem. Den Skik at 
forlove Pigebørnene, medens de endnu ere smaa, 
forhindrer, at der fra nogen af Siderne kan vælges 
efter Udseende, men vilde dog ikke forhindre, at 
de skønneste Kvinder siden hen bleve røvede fra 
deres Mænd. 

Vi have ovenfor berørt, at Valget i somme 
Tilfælde bliver Kvindens; hertil ville vi føje nogle 
Eksempler paa, at Kvinden ikke altid hos de Vilde 
er aldeles berøvet sin Valgret. Paa Fijiøerne bort- 
fører Manden sin Brud enten virkelig med Magt 
eller ogsaa tilsyneladende; skulde hun imidlertid 

ikke synes om Partiet, løber hun hen til en, der 
kan og vil beskytte hende. Andet Steds maa Bej- 
leren først gøre Brudens Forældre nogle Tjenester, 
hvorpaa disse give deres Samtykke; men nu skal 
han finde Bruden, og er hun ikke af samme Mening 
som han og Forældrene, skjuler hun sig saa godt 
i Skoven , at den uheldige Bejler tilsidst bliver - 
hjærtelig træt af at lede efter hende. Hos Kal- 
mukkerne er der ligefrem Væddeløb mellem Brud 
og Brudgom. Bruden har et stort Forspring; men 
det er ikke Brudgommens Rapfodethed, der lader 
ham sejre, det kommer an paa, om han er saa 
heldig at behage Bruden, thi derefter indretter hun 
sit Løb. 

1 al Korthed bliver da Sagen denne: I de 
ældste Tider have Menneskene levet enten i Mono- 
gami eller Polygami; der har ikke, efter Dyrene at 
dømme, været noget Fællesægteskab. Mændene 
have uden Tvivl forsvaret deres Koner efter bedste 
Ævne mod alle Slags Fjender, og de have rimelig- 
vis ved Jagt sørget for deres og deres Afkoms For- 
nødenheder. De stærkeste og dygtigste Mænd have 
været heldigst i Kampen for Tilværelsen og have 
faaet de mest tiltrækkende Koner. Da Folk paa 
den Tid havde det knapt med aandelige Ævner, ere 
de i Almindelighed mest blevne ledede af deres 
Instinkter; de have ikke mistet det Instinkt, som 
vi finde hos alle Dyr, nemlig Kærligheden til deres 
Afkom, og der har altsaa ikke fundet Barnemord 
Sted, følgelig har der heller ikke eksisteret nogen 

kunstigt tilvejebragt Mangel paa Kvinder. De for- 
lovede sig ikke lang Tid, før de giftede sig, og 
Mændene saa vel som undertiden Kvinder valgte 
deres Mage ikke efter dens sjælelige Skønhed, Rig- 
dom eller Samfundsstilling, men ene og alene efter 
dens Udseende. Alle de voksne giftede sig og lod 
deres Afkom leve, saa at Tilværelseskampen til sine 
Tider maa have været yderst voldsom. Saaledes 
har i hine tidlige Tider alle Betingelserne for Par- 
rings valget været tilstede i rigere Maal end senere, 
da Mennesket var gaaet frem i Intelligens, men til- 
bage i Instinkter. Derfor har det da ogsaa haft 
langt større Magt den Gang end nu til Dags. 

Lad nu en Stamme af disse Urmennesker 
komme til et ubeboet Land og sprede sig over 
dette. Den vilde da snart skilles ad i Smaahorder, 
der — efterhaanden som de hver gik sin Vej — 
bleve adskilte ved større naturlige Forhindringer og 
vel endnu mere ved, at de som alle Vilde ikke 
kunde forliges. Disse Horder bleve derved udsatte 
for lidt forskellige Livsbetingelser, de erholdt lidt 
forskellige Livsvaner og kom tidligere eller senere 
til at afvige lidt fra hverandre. Var dette sket, 
dannedes der lidt efter lidt et forskelligt Begreb om 
Skønhed hos hver Horde. Efter det Skønhedsbegreb, 
hver havde, valgte den Koner. Dette bevirkede større 
og større Forskellighed mellem Horderne, Udseendet 
blev forskelligt, og hermed bleve atter Begreberne 
om Skønhed forskellige. 

Saa have vi da nu Skønheden i lige saa mange 

Dialekter, som der er Smaasamfund. Enhver for- 
staar den bedst i sin Dialekt og skatter den mest, 
jo mere udpræget den taler Dialekten ; viser der sig 
nu og da i Stammen en Skønhed, som taler med 
fremmede Tunger, forstaas den næppe, og der er i 
al Fald næppe nogen, som bryder sig om at for- 
staa den. Men hvad der ikke forstaas, det fængsler 
ikke, attraas ikke, det forsvinder. Den Skønhed 
derimod, som forstaas, den fængsler, og den svinger 
sig lidt højere op mod Idealet ved hvert Slægtleds 
Kærlighedsforhold. Naar derfor Grækerne lade Kær- 
lighedsguden være en Søn af Skønhedsgudinden, saa 
have de paa en vis Maade Ret; men hvis Natur- 
historien gav sig af med at lave Myter, saa vilde 
den dog næppe betænke sig paa at lade Eros være 
Fader til Afrodite. 

Endnu kun til Slutning en Udtalelse af Darwin 
om Ægteskabet i Forhold til Menneskeslægtens Livs- 
lykke: Mennesket undersøger med stor Omhu sine 
Hestes, sine Hundes og sit Kvægs Karakter og deres 
Stamtræ, før han mager dem, men er Talen om 
ham selv, anvender han ikke den samme Omhu. 
Han lader sig lede af næsten de samme Bevæg- 
grunde som de andre Dyr, naar de overlades til sig 
selv, omendskøndt han for saa vidt staar over dem, 
som han sætter stor Pris paa sjælelige Dyder og 
Skønheder. Paa den anden Side øver Rigdom og 
Rang en stor Tiltrækning paa ham. Og dog kunde 
han ved Valget af en Mage gøre en Del ikke blot 
for sit Afkoms Legemsbeskaffenhed , men ogsaa for 

dets intellektuelle og moralske Egenskaber. Indi- 
vider af bægge Køn burde afholde sig fra Ægteskab, 
dersom de i nogen betydelig Grad vare svage paa 
Sjæl eller Legeme; men saadanne Forhaabninger 
ere aldeles utopiske og ville ingensinde, selv blot 
delvis, blive realiserede, førend Arvelighedslovene 
ere grundigt kendte. 

Menneskeslægtens Fremgang i Velvære er et 
meget indviklet Spørgsmaal. Saaledes burde alle 
de, der ikke kunne undgaa Armod for deres Børns 
Vedkommende, afholde sig fra Ægteskab; thi Armod 
er ikke blot i og for sig et stort Onde, men det 
fører ogsaa til Ryggesløshed i Ægteskabet. Men 
paa den anden Side maa man vel erindre, at der- 
som de betænksomme afholde sig fra Ægteskab, 
medens de letsindige gifte sig, saa faar Afkommet 
af letsindige Overvægten over Afkommet af de be- 
tænksomme. Mennesket er uden Tvivl, ligesom et- 
hvert andet Dyr, naaet frem til sin nuværende 
Stilling i Livet gennem en Tilværelseskamp, der har 
været en nødvendig Følge af Menneskeslægtens hur- 
tige Tiltagen i Antal, og skal Mennesket naa endnu 
højere, saa maa det ogsaa vedblivende være Deltager 
i en saadan Kamp. Ellers vilde vi snart synke 
hen i Uvirksomhed, og de mere begavede Mænd 
vilde ikke være heldigere stillede i Livskampen end 
de mindre begavede. Følgelig maa vor stadige Til- 
tagen i Antal, omendskøndt den fører mange iøjne- 
faldende Onder med sig, paa ingen Maade blive 
betydeligt formindsket. Hvor vigtig Kampen for 

Tilværelsen har været og endnu er, saa er der dog 
for Menneskenaturens højeste Omraaders Vedkom- 
mende andre, endnu vigtigere Magter i Virksomhed. 
Thi de moralske Egenskaber fremmes, direkte eller 
indirekte, langt mere ved Vanens Virkninger, ved 
Tankens Magt, ved Oplysning, Religion o. s. v., end 
ved Kvalitetsvalget i og for sig. Men paa den 
anden Side ere jo rigtignok de sociale Instinkter, 
der danne Grundlaget for den moralske Følelse, 
Børn af Kvalitetsvalget. 

(Sommeren 1871.) 

Sindsbevægelsernes Udtryk. 

Ch. Darwin: The expression of the emotions in man and 
animals. London. 1872. 



I. 

Jj ysiognomiken har saa travlt med af Øjnenes 
Farve, Hudens Glans, Øjenbrynenes Tegning, Næsens 
Form og Hagens Styrke at udfinde Individernes 
Karakter og Tilbøjelighed, at den slet ikke faar Tid 
til at anskaffe sig almindelige og paa fornuftige 
Tydninger og Slutninger grundede Love, — og det 
er dog nu engang forbavsende nyttigt for en Viden- 
skab at have faste Principer. Hvorvidt nu Fysiog- 
nomiken er en Videnskab, kan der jo være flere 
Meninger om, men det gør jo ikke saa stort; den 
tror det selv, og da den har saa meget at sige, 
meget mere end man tror, i Kunsten og i Menne- 
skenes Opfattelse af hinanden, vil det altid være 
Umagen værd at se lidt nærmere paa den og gøre 
sig bekendt med det rige Stof, der i den senere Tid 
er blevet den tilført. 

Det Kedelige ved Fysiognomiken er, at den 
ikke vil gaa rationelt til Værks, jeg tror, den anser 
det for under sin Værdighed. Hvad skal man sige 
til et Grundprincip som dette: Naturen har sat 
Hovedet øverst, fordi det er de intellektuelle Ævners 
Trone, dernæst Brystet, Hjærtets, Følelsens Sæde, 
og endelig Maven nederst, som de dyriske Tilbøje- 
ligheders Arena. Ansigtet er Sjælens Spejl og staar 
i et langt intimere Forhold til den usynlige Verden 
end det øvrige Menneskelegeme, Ansigtet formes af 
Sjælen ; der maa derfor være en bestemt Forbindelse 
mellem de enkelte Ansigtstræk og de forskellige 
Sider af Sjælen. Med saadant et Grundprincip kan 
man nok komme til at gøre Slutninger som denne: 
Læbens Linier danne en Figur som Amors Bue, 
Læben kysser, af Mundens Form ville vi derfor 
kunne slutte os til, hvorvidt Individets Tilbøjelig- 
heder gaa i erotisk Retning eller ikke, — tykke 
svulmende Læber, det betyder svulmende Sanselig- 
hed, smalle sammenknebne Læber, det betyder 
Snæverhjærtethed eller saa. Dette er i Virkelig- 
heden Fysiognomikens Metode. Nu kan det ganske 
vist være en meget rimelig Slutning at henføre en 
hjulbenet Mand, om hvem der meddeles, at han er 
Militær, til Kavalleriet, men derfor bliver det ikke 
rimeligt at slutte, at fint og ædelt tegnede Øjenbryn 
tyde paa en ædel og ridderlig Karakter. Thi der 
er ingen Forbindelse mellem Ridderlighed og Øjen- 
bryn, medens der er meget god Forbindelse mellem 
Rytterben og Rideheste. Fysiognomikens Metode 

kunne vi saaledes ikke undlade at finde mindre 
heldig, men derfor behøve vi ikke ganske at opgive 
Fysiognomiken og antage, at Ansigtet slet ikke staar 
i noget fortroligt Forhold til Sjælen. Ansigtet er 
i alt Fald Hjærnens Fortrolige, ligesom det hele 
Legeme er det, men i en endnu højere Grad, da 
det er Sædet for de tre Sansers Organer og har en 
fjerdes i sin umiddelbare Nærhed ; det kunde derfor 
være ret sandsynligt, at Ansigtet, ved at modtage 
saa mange fortrolige Meddelelser fra Hjærnen, om- 
sider kunde komme til at se ud, som om det vidste 
noget. Det er da ogsaa saa lidet Meningen med 
disse Blade at rive ned, at der her tværtimod skulde 
søges vist, om end temmelig fjærnt, Muligheden af 
at faa en rationel Fysiognomik. Men der vil her 
ikke blive givet nogen Vejledning til at granske 
Hjærter og Nyrer, vi komme ikke engang saa vidt, 
at vi finde Fysiognomikens nye Grundlove; vi naa 
ikke længere end til at faa samlet og delvis ordnet 
en Del af det Stof, der vil være nødvendigt til deres 
Redaktion; men herom mere i Slutningen af Af- 
handlingen. 

Visse Sindsbevægelser ledsages af visse Foran- 
dringer i Aandedræt, Fordøjelse, Uddunstning, Hud- 
farve, Musklernes Stilling o. s. v. o. s. v., andre 
Sindsbevægelser ikke. Disse forskellige Foran- 
dringer kunne, antage vi, henføres til tre noget ind- 
viklede Aarsager. 

Der er saaledes visse sammensatte Handlinger, 
der direkte eller indirekte ere nyttige under visse 

Sindstilstande, idet de lindre eller tilfredsstille visse 
Følelser eller Tilbøjeligheder. Og naar nu en saa- 
dan Sindstilstand kommer igen, svagere eller lidt 
forandret, saa er der paa Grund af Vanens Magt 
— undertiden ogsaa paa Grund af, at visse Be- 
vægelser ere nøje associerede — en Tendens til at 
udføre de samme sammensatte Handlinger, skøndt 
de i det givne Tilfælde ikke ere til den fjærneste 
Nytte. Visse af disse sammensatte Handlinger blive 
undertiden med Vilje delvis undertrykte, medens 
samtidig den Del af Handlingen, der mindst er 
under Viljens Kontrol, ikke undertrykkes; og det 
hænder ogsaa, at man for at undertrykke en Be- 
vægelse maa foretage en anden. Dette vil man 
bedre forstaa, naar vi senere komme til at anføre 
Eksempler; nu skulle vi gennemgaa og belyse de 
enkelte Dele af denne Sætning, i hvilken vort første 
Grundprincip har faaet sit Udtryk. Jo tiere en Be- 
vægelse udføres, desto lettere og desto mere ubevidst 
udføres den: smaa Børn kunne saaledes ikke pudse 
deres Næse selv, Voksne gøre det næsten uden at 
vide af det, og dog er dette en yderst kompliceret 
Forretning. Dersom man stanser en Mand paa 
Gaden og spørger ham, om han har laaset sin Dør 
af, da han gik, vil han i de fleste Tilfælde ikke 
være sikker paa, at han har lukket den. Lignende 
ubevidste Handlinger er det: at trække sit Ur op 
og sine Hansker paa. Visse bevidste Bevægelser 
ledsages af ubevidste: hæver man en tung Genstand 
i den højre Haand, strækker man den venstre Arm 

ud fra sig; gaar man igennem et mørkt Værelse, 
bøjer man Hovedet tilbage og strækker Armene frem 
for sig; dersom en Mand, der gaar med Hænderne 
i Lommen, snubler, fare Hænderne straks ud af 
Lonimen. Denne sidste Bevægelse er saa indgroet, 
at det kun er meget Faa, der, naar de lade sig 
falde forover paa en Bunke Hø eller et andet blødt 
Underlag, kunne lade være med at tage Stødet af 
med Hænderne! — Alle disse sekundære Bevægelser 
ere meget fornuftige; men anderledes forholder det 
sig med en saadan Bevægelse som den at knibe 
Øjnene sammen og se i Vejret, naar man vil se at 
komme paa Et eller Andet, man har glemt. For- 
øvrigt er Bevægelsen ikke vanskelig at forklare: 
Synet kan jo nok siges at være den Sans, der er 
mest i Virksomhed, og saasnart noget er for langt 
borte eller utydeligt, knibes Øjet uvilkaarligt sam- 
men, for at ikke andre Lysstraaler end de nød- 
vendige skulle forstyrre Opfattelsen af det uklare 
Billede. Dette er nu noget, der gøres mangfoldige 
Gange i Døgnet, og under en saadan nøje Betragten 
eller Spejden ere Aandsævnerne i livlig Virksomhed 
for at udfinde, hvad eller hvem dette Utydelige dog 
kan være. Naar nu derfor noget er lidt uklart for 
Tanken eller lidt fjærnt for Hukommelsen, frem- 
kommer den samme forskende Sindsstemning som 
i det ovenfor nævnte Tilfælde, og uvilkaarligt søges 
der Hjælp ved at gøre en Bevægelse, som tusende 
og atter tusende Gange har hjulpet — man kniber 
Øjnene sammen. Denne ulogiske Bevægelse har for- 



ti by Googk 



224 

øvrigt i Sproget sit Pendant i det ulogiske Udtryk: 
«lad mig se», og de følges hyppigt ad. Paa samme 
Maade forklares det, at Folk, hvis Øjne ofte ere 
angrebne, gnide sig i Øjet, naar der er noget, de 
ikke kunne finde ud af, og at Bønder under lig- 
nende Omstændigheder klø sig i Hovedet. Den lette 
Hoste hos forlegne Folk hører ogsaa herhen, lige- 
som det at lukke Øjnene og vende Hovedet bort, 
naar der tales om et eller andet skrækkeligt eller 
modbydeligt Syn. At alle disse Bevægelser ere 
blevne mere indgroede, næsten instinktmæssige ved 
Nedarvning gennem utallige Generationer, er mere 
end sandsynligt. Man indvende ikke, at de ere for 
ubetydelige til at kunne nedarves: dertil er næsten 
Intet for ubetydeligt. For en Sikkerheds Skyld 
skulle vi anføre et Eksempel, der er alt andet end 
enestaaende, og for sig selv lige saa godt som ti: 
Der var en Mand, der havde den Ejendommelighed, 
at han, naar han laa paa Ryggen og sov, under- 
tiden løftede sin højre Arm langsomt op i Højde 
med Panden og saa lod den falde tungt ned, saa- 
ledes, at Haandledet ramte Næseryggen. Da hans 
Næse var meget fremspringende, tog den tidt Skade 
ved disse natlige Øvelser, saa at hans Kone først 
søgte at raade Bod herpaa ved at borttage Knap- 
perne for Haanden i hans Natskjorte, senere end- 
ogsaa ved at binde Armen. Denne Mand havde 
en Søn, der mange Aar efter Faderens Død giftede 
sig. Hans Kone maatte sande, at Æblet ikke fal- 
der ret langt fra Stammen; Sønnen bar sig ganske 

ad som Faderen, men da Sønnens Næse ikke var 
særlig fremspringende, behøvedes der ingen særegne 
Forholdsregler for at beskytte den. Et af disse 
Folks Børn, en lille Pige, havde taget Arv efter 
Faderen, men Bevægelsen synes ved at være gaaet 
over paa Spindesiden at have antaget en noget 
mildere Form. Hun lader nemlig ikke Haandledet, 
men den indvendige Side af Haanden falde ned 
over Næsen. Hverken hos Datter, Fader eller Bedste- 
fader var det noget, der hændte hver Nat, og det 
hændte oftest med Bedstefaderen, sjældnest med 
Datteren. Man sér heraf, at Arveligheden ogsaa 
gaar i Detaljer, og man vil kunne begribe, at der 
kan gives Tilfælde, hvor en Mand gør Gebærder, 
som ikke ere til mindste Nytte for ham selv, men 
have været det for hans Oldefader. 

Meget nær beslægtede med de omtalte Bevægel- 
ser, hvor Vanen har spillet en saa stor Rolle, ere 
de saakaldte Refleksbevægelser, ja Forholdet er vel 
nærmest ligefrem dette, at tidt gentagne vilkaarlige 
Bevægelser i Tidernes Løb gaa over til at blive Re- 
fleksbevægelser. 

Refleksbevægelser i strængeste Forstand frem- 
bringes ved, at en periferisk Nerve pirres, denne 
paavirker visse Nerveceller, der saa igen sætte visse 
Muskler eller Kertler i Virksomhed, uden at Viljen 
faar noget med Bevægelsen at gøre. Hosten og 
Nysen er saaledes Refleksbevægelser. At man be- 
vidst kan eftergøre Bevægelsen siger intet; man kan 
hverken nyse eller hoste saa godt vilkaarligt som 

uvilkaarligt. At trække Vejret er tildels en vilkaar- 
lig Bevægelse; men man aander lettere og regel- 
mæssigere, naar man ikke tænker derpaa. Et ud- 
mærket Eksempel paa, at Refleksbevægelserne ikke 
godt taale Viljens Medvirkning, er dette: Darwin 
væddede for mange Aar siden med en halv Snes 
unge Mennesker om, at de ikke vilde komme til 
at nyse, naar de tog en Pris; de unge Mennesker 
paastod det modsatte. De tog da en Pris, men 
netop fordi de ønskede at komme til at nyse, kom 
de ikke til det, og tabte saaledes Væddemaalet. 
Den Vanskelighed, mange Folk have ved at tage 
Piller, har sin Grund i, at de tænker paa at synke 
dem, og Synkningen er nærmest en uvilkaarlig Be- 
vægelse. Refleksbevægelserne lade sig undertiden 
aldeles ikke beherske af Viljen; saaledes kunne de 
færreste lade være at blinke, naar en Anden hurtig 
slynger noget henimod eller forbi deres Øjne. Et 
bedre Eksempel er dette: Darwin stillede sig en 
Dag hen foran Klapperslangen i zoologisk Have; 
han besluttede at sætte Ansigtet tæt op imod den 
tykke Glasrude, bag hvilken Dyret forvaredes, og 
saa at lade være med at fare tilbage, naar det slog 
efter ham. Han nærmede Ansigtet, Dyret huggede 
efter ham, og han fo'r — trods sin faste Beslut- 
ning — en to tre Alen tilbage, med en Hurtighed, 
han ikke havde tiltroet sig selv. Det at fare op 
ved en pludselig Larm, er en Bevægelse, der i Al- 
mindelighed er til aldeles ingen Nytte; men den er 

let nok at forstaa som en Form af den ovenomtalte 
Faren tilbage, det er en Forberedelse til Flugt. 

Refleksbevægelser maa rimeligvis som alt andet 
kunne variere og saaledes komme ind under Kvali- 
tetsvalgets Paavirkning, hvorved de altsaa vilde 
styrkes, læmpes, undertiden helt forandres, ifald 
saadant skulde have vist sig nyttigt. 

Vi genoptage nu Traaden i vor Fremstilling og 
meddele nogle Eksempler, hentede fra Dyrene, paa, 
at visse Bevægelser, der oprindelig bleve foretagne 
med et bestemt Maal for Øje, under noget foran- 
drede Livsbetingelser endnu stadig holde sig, om- 
endskøndt de der ikke ere til nogen som helst 
Nytte. 

Læseren har vist ofte sét, at Hunde, naar de 
lægge sig til Hvile paa et Gulv eller en anden 
haard Flade, først kradse lidt med Forpoterne og 
dreje sig nogle Gange rundt om sig selv paa en 
meget aandsf raværende Maade; dette er rimeligvis 
en Reminiscens fra Forfædrene, der lagde sig til 
Hvile i Markens Græs, og først traadte det ned for 
at komme til at ligge jævnt; Jakaler gøre det den 
Dag i Dag. 

Naar Hunde staa og vente paa at springe af- 
sted efter deres Bytte eller langsomt liste sig ind 
paa det, holde de det ene Forben i Vejret, for 
straks at være parate til det næste Skridt. Men 
den samme Stilling vil man kunne iagttage i Til- 
fælde, hvor den er ganske meningsløs, f. Eks. naar 
en Hund inde i Stuen hører Nogen komme, eller 

den ved Foden af en høj Mur lytter efter en Støj 
paa den anden Side. 

Hunde skrabe ud med alle fire Ben efter deres 
Ekskrementer, ligesom for at dække dem til, men 
der er aldrig Tale om nogen virkelig Tildækning, 
og de skrabe lige saavel, naar Underlaget er Flise- 
gulv, som naar det er Sand. Ulve, Jakaler og Ræve 
bære sig i Fangenskab ad paa samme Maade. Alle 
disse Dyr have for Skik at nedgrave overflødig 
Næring, og det er rimeligvis den i dette Tilfælde 
nyttige Bevægelse, der har faaet den nysomtalte 
unyttige Anvendelse. 

Klør man en Hund paa Ryggen med en Stok, 
slaar den med det ene Bagben i Luften, det er 
Vanens Magt. Vi træffe noget lignende hos Hestene. 
Disse Dyr bruge deres Tænder til at afhjælpe Kløe 
i den forreste Del af deres Legeme; men da de 
almindelig gaa to sammen, saa klø de hinanden 
indbyrdes, da dette er langt bekvemmere. Det er 
derfor almindeligt, naar man klør en Hest oppe paa 
Halsen, at den viser Tænder, d. v. s. bereder sig til 
at gøre Gengæld, ja undertiden bliver Driften til at 
gøre Gengæld saa stærk, at den bider, skøndt den 
ellers kan være det godmodigste Dyr af Verden. 

Endelig et Par Ord om Katte: naar Killinger 
die, vil man ofte se, hvorledes de strække saa den 
ene, saa den anden Forpote henimod Moderens 
Bryst; ved disse Berøringer kommer Mælken nem- 
lig til at flyde rigeligere. Naar nu Killinger eller 
ogsaa gamle Katte ligge bekvemt paa et blødt, 

varmt Shavl, berøre de det ofte snart med den ene 
Forpote, snart med den anden, og engang imellem 
tage de en Flig af Shavlet i Munden og patte paa 
den, lukke Øjnene og murre af Glæde. Sagen er 
den, at det bløde, varme Shavl minder saa levende 
om Moderens laadne Legeme og derved om deres 
første Killingedage, at de blive Killinger igen. 

Det, vi skulde lære af disse Eksempler, var 
altsaa, at naar en eller anden Følelse, igennem en 
lang Række af Generationer, har ledet til Udførel- 
sen af en bestemt, nyttig Bevægelse, saa vil der 
næsten altid blive gjort en lignende Bevægelse, naar 
den samme eller en lignende Følelse kommer igen, 
uanset, at Bevægelsen her ikke er til den fjærneste 
Nytte. 

Det andet Grundprincip er det, vi kunne kalde 
det antitetiske. Et Par Eksempler vil vise, hvil- 
ken Slags Bevægelser vi regne hertil. 

Naar en Hund nærmer sig en Medskabning 
med fjendlige Hensigter, gaar den stift paa sine 
Ben, Hovedet er sænket ganske lidt, Halen strutter 
stift i Vejret, Haarene paa Nakke og Ryg rejse sig. 
Ørene staa stift fremad og Øjnenes Udtryk er stir- 
rende og fast. 

Se vi nu den samme Hund overfor sin Herre, 
glad ved at have mødt ham, ville vi finde, at den 
ser ikke alene ganske anderledes ud, men at dens 
Udseende er ganske det modsatte af det, det var i 
det førstnævnte Tilfælde. Benene strækkes ud, saa 
Bugen næsten berører Jorden, Legemet gør Ind- 

tryk af at være yderst bøjeligt, Hovedet er i Almin- 
delighed løftet stærkt opad, Halen hænger nedad 
og svinger fra den ene Side til den anden, Haar- 
laget bliver glat. Ørene hænge og ere trukne lidt 
tilbage, og Øjet er ikke som før rundt og stir- 
rende, men ved en Forandring i Øjelaagets Stilling 
aflangt. 

Betragter man en Kat i Angrebsstilling, hvad 
man ofte vil have Lejlighed til, f. Eks. naar den 
er blevet vred paa en anden Kat, vil man se, at 
den ligger udstrakt med glat Haarlag og bugtende 
Halen eller kun dens Spidse fra den ene Side til 
den anden. Er den derimod i en meget venlig 
Sindsstemning, staar den struttende stift paa sine 
Ben med krummet Ryg, med noget ru Haarlag og 
Halen lige stik i Vejret. 

At Hundens og Kattens Angrebsstillinger ere 
meget nyttige og afpassede efter deres forskellige 
Angrebsvaaben, vil Enhver kunne forstaa, men Færre 
ville maaske betænke, at det ogsaa kan være nyt- 
tigt for disse Dyr ved udvortes Tegn at kunne vise, 
at de ingen fjendlige Hensigter have, idet de her- 
ved komme til at undgaa mange ganske unyttige 
Kampe. Man forstaa nu ikke dette, som om Dyrene 
havde tilræsonneret sig de Stillinger, de indtage, 
naar de ere velvilligt stemte, vi nævne blot, at saa- 
danne Stillinger ere nyttige, fordi det da vil for- 
staas af sig selv, at naar slige Stillinger engang 
vare opstaaede, vilde de være sikre paa at nedarves 
og ikke faa Lov til at forsvinde. Hvordan de nu 

have kunnet opstaa og hvorfor de ere det modsatte 
af Dyrenes Angrebsstillinger, skulle vi forsøge at 
forklare. At vende sig til højre og til venstre, at 
trække noget hen til sig og støde det fra sig, at 
løfte noget og sænke det, er altsammen modsatte 
Bevægelser, der udfordre modsatte Muskelstillinger. 
Ved at udføres overordenlig tidt ere mange saa- 
danne Bevægelser blevet saa uvilkaarlige, at det 
blotte Ønske om, at noget vil gaa til højre eller til 
venstre o. s. v., er tilstrækkeligt til at sætte Musk- 
lerne i Bevægelse. Man tænke paa Keglespillere, 
hvorledes de vende sig til højre, naar Kuglen tegner 
til at blive skæv til venstre, eller omvendt; og Bil- 
lardspilleren, hvis Bal er ved at forløbe — tænk, 
hvor unyttigt det er, at han bøjer sig tilbage. . Naar 
nu saaledes Udførelsen af almindelige Bevægelser, 
der ere hinanden modsatte, naturligvis foranledigede, 
at modsatte Viljesytringer er blevet uvilkaarlige hos 
os og de højere D3nr, synes det ikke urimeligt, at 
naar visse Handlinger ere blevne nøje forbundne 
med visse Følelser eller Sindsbevægelser, at saa 
Handlinger, der ere disse stik modsatte, udførtes 
ganske ubevidst, naar Følelserne eller Sindsbevægel- 
serne vare ganske de modsatte. 

Vi komme nu til vort tredje og sidste Grund- 
princip, det, vi kunne betegne som Nervesystemets 
direkte Indvirkning paa Legemet uden Viljes eller 
Vanes Medvirkning. Det er ikke noget synderlig 
klart Princip, og det gør os ikke stort klogere, end 
vi ere i Forvejen, men det maa dog tages med, da 

det ellers kunde tros, at vi rent havde glemt en 
Mængde Forhold, der ere yderst betegnende for 
visse Sindstilstande. ^ 

Naar Sindet paavirkes overordenlig stærkt, ud- 
vikles der mere Nervekraft, end der behøves til at 
frembringe den givne Sindsbevægelse; denne over- 
flødige Nervekraft, der saaledes er vakt, fordeler sig 
nu til de Nerveceller, der er nærmest eller staar i 
nøjest Forbindelse med det Sted, hvor Nervekraften 
er udviklet. Ad de forskellige Veje, Nervekraften 
saaledes tager, frembringer den saa forskellige Virk- 
ninger. Kommer den til at paavirke Muskler, saa 
vil den i Almindelighed faa dem til at gøre de Be- 
vægelser, der mindst ere under Viljens Kontrol. En 
af de mærkeligste Virkninger af den overflødige 
Nervekraft er Haarets Affarvning hos Individer, der 
ere under et voldsomt Indtryk af Sorg eller Rædsel. 
Denne Haarets Skiften Farve kan foregaa meget 
hurtigt, — hurtigere end i Romanerne, hvor den 
altid tager en Nat, — man fortæller saaledes om 
en Mand ovre i Indien, der blev slæbt ud for at 
henrettes, at hans Haar blegnede saa hurtigt, at 
Øjet kunde følge den" mørke Haarfarves Hendøen . i 
Hvidt. 

Under stor Angst slaar Hjærtet hæftigt, og 
under voldsomme Smærter brister Sveden ud ad 
alle Porer, Øjnene stirre vildt og Brynet rynkes, 
Næsevingerne skælve, og der er Graad og Tænders 
Gnidsel. Mange Dyr vride og vælte sig omkring, 
naar de lide, og i disse Bevægelser kommer maaske 

et SlagB Forestilling om at løbe fra Smerten eller 
ryste den af sig; de Brøl, de samtidig udstøde, 
kunde maaske oprindeligt have været Nødraab, men 
væsenligst ere dog baade Raab og Bevægelser blevne 
saa uadskillelige fra hæftig Kne, fordi stærk Muskel- 
bevægelse lindrer Smerten. Derfor falder det Folk 
saa naturligt, naar de faa Tandpine om Natten, at 
staa op og gaa frem og tilbage, det er dem næppe 
muligt at blive liggende, og hvis de gøre det, sparke 
eller trykke de med Fødderne mod Sengeenden. 
Derfor « æltes der Bly med vrede Tænder* , og «de 
spilte Huders Klang* har næsten været en menne- 
skekærlig Foranstaltning; thi saadan stærk Larm 
dulmer altid lidt. 

Børns Dansen og Jubileren, naar der stilles 
dem ^n eller anden Fornøjelse i Udsigt, er en An- 
teciperen af de Bevægelser, der ere uadskillelige fra 
de fleste Børnelege, samtidig med, at det er Ud- 
slaget af den overflødige Nervekraft, den forventede 
Fornøjelse har frembragt. I det hele taget gaar 
vort første og sidste Grundprincip vist meget ofte 
sammen, noget, der bestyrkes ved, at visse stærke 
Følelser eller Sindsrørelser, som ikke kunne have 
nogen Trøst eller Nytte af Bevægelser, ikke ledsages 
af saadanne. Moderkærlighed er ganske vist saa 
stærk en Følelse som nogen, men man vil næppe 
finde nogen Bevægelse eller noget Udtryk, der er 
den egen. Om Had og Skinsyge gælder det samme. 

Inden vi gaa over til en detailleret Under- 
søgelse af de forskellige Sindsbevægelser og deres 

Udtryk hos Mennesket, ville vi et Øjeblik beskæftige 
os med Dyrene og hvad deres er. Hyl, Skrig, 
Vrinsken, Brølen, Kvidren, og hvad alle de enkelte 
Toner i den store Dyrekoncert nu hedde, udtrykke 
en saadan Mangfoldighed af Følelser, at der ikke 
her kan være Tale om at indlade sig paa de 
enkelte Lyde og deres Betydning. Men det, det 
her nærmest kommer an paa, er, at finde ud af, 
hvordan det er gaaet til, at det, at frembringe 
Lyde, er blevet en saa almindelig Maade at ud- 
trykke sine Følelser paa. Vi kunne ikke give nogen 
Forklaring, vi kunne kun antyde, i hvilken Retning 
Forklaringen maa søges. 

Vi have tidligere sét, at ufrivillige Muskelbe- 
vægelser frembringes ved visse Sindsbevægelser; det 
er muligt, at en saadan Sammentrækning af »Bryst- 
kassens og Ganens Muskler oprindelig har været 
Ophavet til de mange forskellige Lyde. At disse 
Lyde kunne have været nyttige, er let at forstaa, 
og behøver ikke her at udføres videre. 

Vi vende os til et andet Slags Udtryk. Mang- 
foldige Dyr have Ævne til at rejse visse Dele af 
deres Haar-, Fjer- eller Skæl-Beklædning. Dette 
gøres saa godt som altid under Indtryk af Rædsel 
eller Vrede eller endnu bedre i en Sindsstemning, 
der i sig har Momenter af begge. Den Nytte, 
Dyrene have heraf, er den, at de komme til at se 
mere skrækindjagende ud for deres Fjender. Orang- 
utangen, Chimpanzen, Gorillaen, næsten alle Rov- 
dyr, Heste og Hornkvæg kunne rejse deres Haar- 

beklædning. Enhver har sét Høns bruse op med 
deres Fjerbeklædning, naar en Hund nærmer sig 
Kyllingerne, og det samme gælder om Svaner. Visse 
Salamandre kunne rejse deres Skæl. Frøer, Kamæ- 
leoner og Slanger give sig et mere frygteligt Ud- 
seende ved at puste sig op. Æsop har derfor 
maaske misforstaaet den Frø, han omtaler i sin 
Fabel, den har rimeligvis ikke haft til. Hensigt at 
maale sig med Oksen, den har kun ment at gøre 
det nævnte Dyr forskrækket og saaledes afvende 
Faren; det er imidlertid ikke min Mening at ville 
godtgøre, at Frøen staar med Palmer i Hænderne, 
det maa altid kaldes en overdreven Selvopholdelses- 
drift at gaa saa yderligt i sit Fors vårs væsen, at man 
revner derved. 

Mange Dyr trække, naar de blive vrede, deres 
Øren tilbage (man forveksle ikke denne Bevægelse 
med saadanne, som foretages af Hensyn til Hørel- 
sen). Det interessante ved denne Bevægelse er, at 
den kun findes hos saadanne Dyr, som, naar de 
kæmpe, bide fra sig, f. Eks. hos Rovdyrene, Hestene 
og Flodhestene. Køer, Faar og Geder, der ikke 
bruge deres Tænder, naar de kæmpe, trække heller 
ikke Ørene tilbage. 

At omtale de forskellige Maader, paa hvilke 
Aberne udtrykke deres forskellige Sindsbevægelser, 
vilde bringe vel mange Gentagelser ind i denne Af- 
handling, da vi senere skulle omtale Mennesket. 
Jeg skal kun omtale den Maade, paa hvilken Ba- 
vianer true hinanden, dels fordi den er saa besyn- 

derlig, dels fordi den ingen Gentagelse vil medføre. 
Naar disse Dyr blive vrede paa hinanden, ere de 
ikke saa ubetænksomme straks at begynde Kampen ; 
de sætte sig derimod forholdsvis roligt lige overfor 
hinanden og spile Gabet op saa højt som muligt, 
og synes ved at fremvise deres forfærdelige Tandbe- 
sætning at bede hinanden betænke sig paa, hvad 
det er, de udsætte sig for; og er Vreden ikke meget 
stor, ender det med, at denne vedholdende Kæbe- 
opspiling bringer Dyrene til at gabe i en anden Be- 
tydning, og saa kommer Forsoningen af sig selv. 
— Hvilken Moral for iltre Duellanter! 



(1873.) 



J. P. Jacobsen blev, ved Bortrejse og Sygdora, for- 
hindret i at skrive det andet Afsnit af sin Afhandling. For 
at nu Fremstillingen af Darwins Undersøgelser om Sinds- 
bevægelserne ikke skulde komme til at staa som et Brud- 
stykke her i Bogen, har Udg. søgt at føre Referatet til Ende 
i en efterfølgende lille Artikel. 

Et Brev om Darwinismen. 



JDiskop Monrad havde skrevet «et Par Bemærkninger 
om Darwinismen» i Form af et Brev til en fingeret Ven 
(Tidsskriftet «Nyt dansk Maanedsskr.» 1871). Han lod Dar- 
winismen betegne «et stort Tilbageskridt i Naturvidenskaben». 
Denne sidste havde nemhg nu i lang Tid ædrueligt begrænset 
sig til omhyggelig Iagttagelse af Naturfænomenerne og til Eks- 
perimenter; men Darwin og hans Tilhængere forklarede ved 
en luftig Erobring « Livets første Oprindelse og dets Udvikling 
til den menneskehge Tilværelse*. Videnskabeligt kunde man 
kun besvare Spørgsmaalet om, hvad Liv er, som man be- 
svarer Spørgsmaalet om, hvad Vand er. « Oplys os om, af 
hvilke Bestanddele (!) Livet bestaar, og frembring saa Liv 
ved at samle disse Bestanddele. 

Fremdeles: Darwin havde ikke paavist, at «man kan 
forvandle én Dyreart til en anden*, f. Eks. en Hund til en 
Kat (!). Grundlæg, hed det, derfor et Akademi, hvor en 
Abeslægt forvandles til Mennesker. Paa et saadant Akademi 
maatte det lange Tidsrum kunne afknappes betydeligt, som 
udkræves til en Arts Omdannelse i Naturen, hvor Alt af- 
hænger af et Sammenstød af Omstændigheder. 

Man siger, stod der siden, at paa bestemte Alderstrin 
ser de og de forskellige Dyrs Fostre ens ud. Hvorfor ud- 

vikle de sig da til forskellige Dyr? «Er det ikke naturligt 
at antage, at Fikseringen af Udviklingen i en bestemt Form 
staar i Forbindelse med Reproduktionsævnen, saa at Udvik- 
lingen er standset, hvor denne er traadt i Virksomhed? Dog, 
jeg fortaber mig i en Hypotese, der ligger fjærn fra min egen 
Anskuelsen. 

EndeHg indvendte Biskop M.^ at man forgæves havde 
søgt efter Mellemformer, der kunde illustrere en Dyrearts 
gradvise Omdannelse. 

J. P. Jacobsen stilede sit Svar som et Brev til Biskop M.'s 
fingerede Ven. Hans lille Artikel meddeles nærmest som et 
Bidrag til dens Forfatters Karakteristik. 

Udg. 



De 



'eres Velbaarenhed ! Af det Brev til Deres Vel- 
baarenhed, som Hr. Biskop D. G. Monrad har ladet offen- 
liggøre i det nye danske Maanedsskrifts tredje Hefte, ser jeg, 
at De hylder de darwinske Anskuelser, og mere end det; 
thi saa vidt jeg kan skønne af Brevet, synes De at følge 
Håckel og andre tyske Darwinister i Troen paa, at det orga- 
niske er opstaaet af det uorganiske. Jeg véd nu ikke, hvor- 
for De vil gaa saa vidt, da dette Spørgsmaal jo dog endnu 
ligger saa langt uden for Videnskabens Rækkeævne, at man 
ikke engang kan paavise Muligheden af et genetisk Forhold 
mellem de to nævnte Riger. Det forekommer mig virkelig, 
at den i Brevet udtalte Dadel over Deres Anskuelser paa 
dette Punkt er ganske berettiget, og man kan ikke andet end 
billige den højtærede Brevskrivers Forsøg paa at føre Dem 
paa Glatis ved at faa Dem til at konstruere Liv, skøndt man 
nok forstaar, at De ikke lader Dem lokke, da De er for 
meget Naturforsker til at ville spørge Naturen om, hvad 
Liv er, paa samme Maade som man spørger den om, hvad 
Vand eller andre Stoffer er. 

Jeg beder Deres Velbaarenhed være forsikret om, at 
jeg ikke af Naturen er ondskabsfuld: men jeg kunde ikke 
andet end gotte mig over den Forlegenhed, hvori De maa 
være bleven sat ved Spørgsmaalet om, hvorfor de fire, til 
forskellige givne Tider næsten identiske, Fostre af Skildpadde, 
Høne, Hund og Menneske i saa kort Tid udvikle sig til saa 
forskellige Væsner. Nej, Deres Velbaarenhed, man skal ikke 
give sig af med at forklare, hvad Liv er, man skal foreløbig 
end ikke indlade sig paa at bave nogen som helst Mening 
derom. Havde De her fulgt Darwin, saa var dette ikke 
overgaaet Dem, og De havde blot haft at svare paa den 
Indvending, at Fosterets Metamorfose ikke staar i nogen 
nødvendig Forbindelse med Afstamningsteorien. Det er mig 
uforklarligt, hvor man kan have Mod til at røre ved Embryo- 
logien, naar man holder paa SkabelseSteorien og bekæmper 
Afstamningsteorien, thi saa giver man jo blot sine Mod- 
standere Lejlighed til at henlede Opmærksomheden paa den 
meningsløse Dualisme, Skabelsesteorien afstedkommer. Det 
er dog nemlig lidt vanskeligt at blive klar over, at hver Form 
er skabt for sig, uafhængig af alle andre, medens derhos 
hvert af de højere Formers Individer udviklingsmæssigt gen- 
tager de lavere Former. Jeg kunde forstaa, at man slog en 
Streg over Embryologien og sagde: hver Form skyldes en 
særegen, oprindelig Skabelsesakt, og hver Fødsel er en ny 
Skabelsesakt, og der er ingen anden Forskel paa det spæde 
Individ og det udvoksne end Størrelsen. Det vilde være 
vitterlig Usandhed, men der vilde da være et Slags Mening 
deri; skøndt man dog vistnok hellere end at abstrahere fra 
Embryologiens Kendsgerninger maatte slaa sig paa Darwi- 
nismen; thi det forekommer mig, at der for Logikens Vel. 
yndere maa være en forførende god Mening i, at de højere 
Former have udviklet sig af de lavere, og at det samme 
gentager sig ved hver Fødsel. Den højtærede Brevskriver 
foreslaar vel en Middelvej, men saasom han selv synes at 
have ringe Tiltro til den og tilmed siger, at den ligger hans 
Anskuelse fjæm, og saasom den saa vidt mig bekendt endnu 

ikke er befaret af nogen, finder jeg ikke, at der er nogen 
Grand for Deres Velbaarenhed til at være den første, der 
vover sig ind paa den. Deres Velbaarenhed har sagtens, før 
disse Linier komme Dem for Øje, besvaret den højtærede 
Brevskrivers Bsmærkninger og der hævdet, at man ikke ab- 
solut kan sige, at Mellemformerne mangle, da der findes 
utallige saadanne, og at den Omstændighed, at der ingen ere 
fundne, der kunde anlages at forbinde Mennesket med dets 
Stamform, betyder saare lidet, som man kan læse sig til i 
dorigin of species'^, da det geologiske Kendskab til de Lande, 
hvori Menneskets nærmeste Slægtninge leve, næsten er lig 
Nul. Deres Velbaarenhed har i samme Skrivelse sagtens 
ogsaa med Hensyn til det, at Darwinismen skulde betegne 
et stort Tilbageskridt i Naturvidenskaben, forklaret, at man 
burde være højst varsOm med at sige saa, da Darwins Teori 
staar saa nøje i Forbindelse med det naturlige System — 
over for hvilket ingen nutildags er uvenlig stemt — , og da 
samme Teori er saa ganske af samme Åand som andre nu- 
levende store Teorier, idet den i Forbindelse med disse 
støtter den store Grundsætning, som Naturvidenskaben i de 
senere Tider flittigt stræber at befæste, den nemlig, at det 
meste i Naturen gaar forholdsvis naturligt til! 

Inden jeg slutter dette mit lange Brev skulde jeg ønske 
at underholde mig nogle faa Øjeblikke med Deres Velbaaren- 
hed om det projekterede Abekatteakademi. ikke fordi jeg 
egenlig tror, at De vil sætte Deres Penge i et Foretagende, 
om hvilket De sagtens mener ligesom jeg, at det vilde føre 
til noget forholdsvis ligesaa sørgeligt som det, der hændte 
ved Barbarossas Institut for Eftersporelse af den paradisiske 
Dialekt, idet Akademiet nemlig vilde komme til at afslutte 
sin Virksomhed, ikke med Buskmænd eller Australnegere, 
men med syge Abekatte. Det er mere for ligesom at have 
min Samvittighed fri, ifald det urimelige skete, men rigtignok 
langt mere for saalænge som muligt at blive fri for den Ube- 
hagelighed, der er ved, selv efter en kun illusorisk Sam- 
væren med Deres Velbaarenhed, at sige Dem Farvel. De 



dbyGoogk 



241 

véd naturligvis lige saa godt som jeg, at den ærede Forslags- 
stiller tager fejl, naar han tror, at Naturforskerne have syn- 
derligt Kendskab til Varieringslovene og til de Forhold, der 
fremkalde Varieringerne, og De er sagtens ligesom jeg allerede 
i Tankerne blevet forskrækket over de Myriader af Abekatte, 
der maatte til, for at heldige Varieringer kunde opstaa. De 
véd, at Fangenskab i de fleste Tilfælde har en skadelig Ind- 
virkning paa vilde Dyrs Frugtbarhed, og De er sagtens ogsaa 
bleven opmærksom paa det, der er det allerværste ved hele 
Eksperimentet, det nemhg, at det er højst usandsynligt, at 
Mennesket nedstammer fra nogen af de nulevende Abeformer. 
Ja nogen værre Hindring for Eksperimentet kan jeg vanskelig 
flade, om jeg end ingen Vanskelighed vilde have ved at vise, 
at det hele Forslag er baseret paa en fejlagtig Opfattelse af 
det naturhistoriske Eksperiment. Endehg ser jeg nu, at jeg 
er gaaet for vidt ved at have haft selv den allersvageste 
Skygge af Tvivl om Deres Velbaarenheds Stilling over for 
Spørgsmaalet om Abekatteakademiet; thi det vilde jo dog 
være højst urimeligt, om han, der tror, at den ganske Jord 
lige fra den Tid, det organiske Liv først gryede, og til den, 
da det første Abemenneske opstod, har været et stort Abe- 
katteakademi — , om han vilde røre en Haand for et Eks- 
periment som det proponerede. 

Deres Velbaarenheds 

ærbødige 

J. P. Jacobsen. 

Miner og Lader. 



Jjjn vild Avstralier blev én Dag vist om i en 
Hovedstad. Manden var grumme bekymret for sin 
Værdighed og forholdt sig derfor ligegyldig ved, 
hvad han saa'; men tilsidst brast alligevel hans 
Overlegenhed. Det skete oppe i en Regeringsbyg- 
ning. Han kom ind i en Sal, som var propfuld 
af officielle Dokumenter; og formodenlig har han 
ikke kunnet fatte, hvorledes dog et Folks Høvdinge 
havde overkommet at faa skrevet disse Masser. 
Synet greb ham. Han førte langsomt den højre 
Haand op og lagde Bagen af den paa sin Mund, og 
frembragte saa med Tungen nogle Lyde, der gen- 
gives som «Kluk, kluk, klukU 

Det var jo et besynderligt Udtryk for ærbødig 
Overraskelse,^ men det lader ikke desto mindre 
til at være fælles for de forskelligste Folkeslag. 

Man træffer det næppe nu hos de saakaldte velop- 
dragne i de civiliserede Samfund; men vistnok hos 
alle andre Mennesker opstaar der, naar de overraskes 
og imponeres, en Trang til at lægge Bagen af den 
højre Haand paa Munden (eller paa Struben eller 
paa Panden) og til at udstøde dæmpede Lyde. Den 
jævne Evropæer, Abyssinieren , den vilde Indianer 
adlyder denne Trang fuldt saa godt som Avstraliens 
Vildmænd. Ja Negerne paa Vestkysten af Afrika 
har endog optaget Gebæi:den i deres Sprog. Hvor 
maaske vi vilde sige: «Nej, nu har jeg aldrig — 1» 
udbryder de: «Min Mund klæber fast ved min 
Haand I » 

Darwin har med Myre-Flid samlet mangfoldige 
saadanne Vidnesbyrd om, at samme Sindstilstand 
giver sig samme Udtryk hele Jorden over. Det gæl- 
der om de mindste, og det gælder om de mest sam- 
mensatte Gebærder. Enhver Dansk har f . Eks. set, 
at Børn «piller» ved deres Overlæbe eller at Voksne 
trækker saa smaat i Skæget, naar de er i Vilde- 
rede med, hvad de skal sige. Ingen Gestus kan 
være ubetydeligere, den synes saa rent tilfældig, 
saa individuel. Og dog har baade Afrikas Kaffere 
og Nordamerikas vildeste Indianerstammer nøjagtigt 
samme Udtryk for forlegen Overvejelse 1 — Eller vil 
man have en indviklet Gestus, saa lad os tage den 
Skuldertrækning, hvormed Folk beklager, at de des- 
væn^e ikke ser sig i Stand til Dit eller Dat. Naar 
Gebærden udføres fuldstændig, bestaar den af føl- 
gende Bevægelser: begge Skuldre løftes hurtigt, 

Hovedet lægges lidt paa skraa, Læberne skilles ad, 
Øjenbrynene skydes til Vejrs; samtidig føres Al- 
buerne ind mod Siderne, Underarmene strækkes 
frem. Hænderne drejes udad, Fingrene spredes. 
Ikke sandt, en sammensat og kunstig Gebærde? 
Men saa sammensat, som den er, er den alligevel 
gængs hos baade Bengalesere og Dhangars, vilde 
Malayere og Mikronesiere, Abyssinere og Arabere, 
Indianere og Negere. Og ingen af dem kan have 
lært den af Evropæerne, eftersom de, hos hvem man 
saa' den, ikke tidligere havde været i Berøring med 
de blege Ansigter. 

Denne sidste Gestus er forresten en af dem, som 
Darwin søger at forklare ved Hjælp af sit « andet » 
Princip, det antitetiske (se Side 229). De Bevægelser, 
hvoraf Gebærden er sammensat, er ikke umiddelbart 
til nogen Nytte for Mennesket, de skaffer det ingen 
Fordel eller Lettelse, hjælper det ikke til at undgaa 
Fare; de tjener blot som en Tilkendegivelse overfor 
Andenmand, som et stumt Ord. Men man har 
fundet det hensigtsmæssigt at have et stumt Ord i 
dette Tilfælde, og Mennesket har saa, ubevidst, gre- 
bet til lige de modsatte Bevægelser af dem, som det 
udfører, naar det er forbitret og trodsigt og sætter 
sig i Positur til at slaa. Saadan lyder Forklaringen. 
Det kan være, den er rigtig, og det kan være, at 
man vil tvivle om dens Rigtighed. Det antitetiske 
Princip ser jo overhovedet en Del fordægtigt ud, det 
synes at regne saa paafaldende lidt med Fysiolo- 
gien. Skulde det forslaa, maatte da desuden i det 

her anførte Tilfælde aller først de to Sinds- 
tilstande, hvorom der er Tale, være hinanden 
modsatte. Men er virkelig den Sindstilstand, hvori 
man beklagende beder En have sig undskyldt, 
netop Modsætningen til den opbragte og kamplystne 
Pukken paa sin Ret? Man kunde maaske tænke 
sig en anden Forklaring af Undskyldnings-Gebærden. 
Den afgørende Bevægelse iblandt dem, hvoraf den 
bestaar, synes at være den raske og kraftige Løften 
af Skuldrene; thi den drager vistnok Broderparten 
af de øvrige Bevægelser efter sig. Og selve Skulder- 
trækningen igen kunde muligt være beslægtet med 
den Løften af Skuldrene, hvormed man i visse Til- 
fælde forbereder sig til at tage mod et Slag: den 
kunde være udsprungen af en lignende Resignations- 
Følelse overfor det uafvendelige. 

Men alt det har nu mindre at sige. Om der 
ogsaa rokkes ved enkelte af Darwins Forklaringer 
eller ved et af hans Forklarings-Principer, saa brydes 
dermed ikke Brodden af hans Bog. Den er et Til- 
læg til hans Afhandling om « Menneskets Afstamnings 
og har ganske det samme Ærinde: den vil bane 
Vej for den Opfattelse, at alle Menneskeracer er 
udgaaede fra en eneste Stamform, og at hin Stam- 
form havde sine nære Ahner blandt Dyrene. Det 
er det, der skal bevises. Beviset bliver lige godt 
eller lige mangelfuldt, om saa Indvendinger som 
den, der er gjort ovenfor, har noget paa sig eller ej. 

Derimod er der en Gruppe Kendsgerninger, som 
lader slemt nærgaaende mod Teorien om Menneske- 

nes Udspring fra en eneste Stamform. Vi har hørt, 
at i mangfoldige Tilfælde giver éns Sindstilstand sig 
éns Udtryk hos de forskelligste Folkeslag. Men saa 
er der atter Sindstilstande, og det endda ret ele- 
mentære og kraftige, hvorom det modsatte gælder; 
de røber sig paa én Maade her og paa en helt 
anden Maade hist. Elskovsfølelsen mellem Mand 
og Kvinde er jo f. Eks. en yderst oprindelig Følelse. 
Hos os faar den sit første og fornemste Udtryk i 
Kys; men lad os blot gaa saa langt som til Lap- 
perne, og vi træffer nok ikke Spor af Kyssen mere, 
naar Lappernes Sind er ømt bevæget, skal de frem- 
for alt føle Trang til at gnide Næsetipperne mod 
hinanden!. . . . Darwin anfører redeligt, hvad han 
har erfaret af saadanne Uoverensstemmelser, og han 
søger undertiden at bortforklare dem. Men som 
oftest lader han dem staa saa kedsommelige, som 
de er, og synes at berolige sig ved Haabet om, 
at en Dag vil dog Modsigelserne vise sig at have 
været kun tilsyneladende. Maaske han faar Ret; 
maaske hans Haab bliver opfyldt den Dag, da der 
udkommer et Værk, hvortil man rigtignok endnu 
ikke har blot saa meget som en Antydning, nemlig: 
Mimikens Historie. Mimiken har nemlig en Historie. 
Det er ganske afgjort, at ogsaa Sindsbevægelses-Ud- 
trykkene har en Slags Tilværelseskamp at bestaa, hvor- 
under nogle ændres, andre efterhaanden forsvinder. 
Hvis man tør tro Eleonore Chr. Ulfeld, saa var det, 
den Gang hun skrev sit « Jammersminde*, jo ganske 
almindeligt, at Kvinder, selv Dronninger, naar de blev 

en Smule vrede, rev deres Kjoleliv op foran, i 
Andres Paasyn. Dette Sindsbevægelses -Udtryk er 
senere død bort. Blodet blev maaske siden hen 
mindre hidsigt hos Kvinderne; eller hvor det frem- 
deles holdt sig dygtig hedt, dér hjalp en forandret 
Paaklædning og et forandret Sømmelighedsbegreb til 
at holde det i Ave. Der levede saaledes for nogle 
Aar siden en Dame, som blussede op for rene Ba- 
gateller. Saasnart den Dame blev irriteret, greb 
hun ufravigeligt med begge Hænder til Brystet; men 
i Stedet for at tage i sit Kjoleliv (hvor der sad 
Korset inden under) tog hun — om de lette Kappe- 
Silkebaand, der hang ned foran, og kastede dem 
med et energisk Ryk om paa Skuldrene. Den Gestus 
var en Levning, et Rudiment af det gamle Sinds- 
bevægelses-Udtryk: at rive Kjolelivet op. Og dersom 
man saa' rigtigt efter, vilde man maaske støde paa 
mange saadanne mimiske Rudimenter. For Eks- 
empel: i det mindste for en Menneskealder siden 
kunde man jævnligt iagttage, hvorledes en Moder og 
hendes Barn, eller et Par Børn indbyrdes, eller endog 
et Par kælent fjasende Elskende morede sig med at 
støde Næsetipperne mod hinanden, med smaa, hurtige 
Bevægelser af Hovedet fra den ene Side til den an- 
den. Var ikke det en Levning af Lappernes Kær- 
hgheds-Erklæring, et Rudiment af Menneskenes maa- 
ske aller ældste erotiske Sindsbevægelses- Udtryk? 

Mimikens Historie kan altsaa sikkert fjerne 
en Del af de slemme Uoverensstemmelser. Den 
finder maaske Raad mod dem alle, naar den faar 

samlet og sigtet sit Materiale bedre. Lad os tage 
det Tilfælde, hvor Darwin lader til at være blevet 
skuffet aller værst ved, at der viste sig at være saa 
megen Forskel paa Udtrykkene for en Sindstilstand. 
Han havde tænkt sig, at de almindeligste mimiske 
Tegn for Ja og Nej, nemlig Nik og Rysten paa 
Hovedet, maatte skrive sig fra, at smaa Børn bøjer 
Hovedet, naar de vil tage Næring, men vender ryk- 
vis og gentagne Gange Hovedet til Siden, naar den 
tilbudte Næring ikke behager dem. Dersom den 
Forklaring var rigtig, mente han, maatte Udtrykkene 
for (lidenskabsløs) Indvilligelse og Benægtelse være 
ens over hele Jorden. Og der er ogsaa mange, vidt 
adskilte Folkeslag, som nikker, naar de mener Ja, 
og ryster paa Hovedet, naar de mener Nej. Men 
der er uheldigvis ligesaa sikkert en Del Folk, som 
ikke vil følge Reglen. Hos Tyrkerne betyder 
Hovedrysten lige omvendt «Ja»; Hinduerne og 
nogle andre siger Nej ved at kaste Hovedet til- 
bage; ikke faa Folkeslag bekræfter eller nægter med 
Finger- og Haandbevægelser. Hvor skal der kunne 
blive Lighed af al den Ulighed? Darwin hjalp sig 
ved, en Smule haartrukkent, at tyde Finger- og 
Haandbevægelserne som « symbolske Udtryk* for til- 
svarende Bevægelser af Hovedet; og Resten af Af- 
vigelserne lod han saa temmelig staa hen. Men 
skulde man ikke kunne naa' lidt videre? Det er jo 
vitterligt, at alle Mennesker, ogsaa de civiliserede, 
har en Mængde forskellige Tegn for Ja og Nej. 
Alt eftersom vi bekræfter og benægter i den ene 

eller i den anden Stemning, varierer Tegnene; det 
forundrede Ja giver sig et andet mimisk Udtryk 
end det vrede, det kaade Nej et andet end det 
eftertænksomme. Mellem alle disse oprindelige 
Nuance-Tegn, mellem alle disse mimiske Udtryk for 
konkrete Ja'er og Nej'er maa der saa overalt være 
opstaaet en Tilværelseskamp om, hvilket af dem 
der skulde blive Udtryk for det abstrakte Ja og 
Nej, eller med andre Ord: hvilket af dem der 
skulde anvendes, naar man indvilliger og nægter 
uden mærkbar Sindsbevægelse. Forholdet maa 
have været et tilsvarende som mellem Ord, hvor 
jo ogsaa, f. Eks. mellem de mange Betegnelser 
for særegne Arter af Løb (løbe, rende, kile, pile, 
fare, styrte osv.), et enkelt Ord (løbe) er i Kraft 
af en naturlig Udvælgelse naaet frem til at blive 
gængs Betegnelse for hurtig Bevægelse i al Almin- 
delighed. Men dette Kvalitetsvalg mellem Ja og 
Nej-Tegnene kan nemt have faaet forskelligt Udfald 
hos forskellige Folkeslag, fordi det bestemtes af 
indbyrdes forskellige Aarsager. Folkekarakterens 
Udformning under de historiske Begivenheders Tryk, 
Despoters Magtsprog, toneangivende Personers Ejen- 
dommelighed og Eksempel kan have bevirket, at 
hos ét Folk gik det mimiske Udtryk for dette 
konkrete Ja og Nej over til at være Udtryk for 
lidenskabsløs Bekræftelse og Benægtelse, hos et 
andet Folk derimod valgtes der et helt andet. Saa 
at selv om man nu støder paa Ulighed efter Ulig- 
hed fra Folk til Folk, er der intet til Hinder for 

at antage, at der en Gang kan have været Lighed 
over hele Linien. 

Der vilde kun kunne rejse sig Tvivl, hvis man 
hos et Folkeslag traf Tegn for det lidenskabsløse 
Ja og Nej, der aldeles ikke genfandtes som Ja og 
Nej-Tegn hos os Andre, og dét hverken i fuld Leve- 
dygtighed eller rudimentært. Dersom det f . Eks. blev 
oplyst, at en Folkestamme brugte som almindeligt 
Ja-Tegn at kaste det højre Ben frem, saa vilde det 
unægtelig begynde at se sort ud for det Bevis, som 
Overensstemmelsen mellem Sindsbevægelses-Udtryk- 
kene skal føre for Teorien om Menneskenes Ned- 
stamning fra en eneste Urform. Men saadan for- 
holder det sig jo ikke. Alle de Gebærder, der i 
Darwins Bog anføres som Udtryk for « abstrakt » 
Bekræften og Benægten hos Tyrker, Hinduer, Av- 
straliere, dem kender vi Danske saa udmærket 
godt som Udtryk for « konkret* Bekræften og Be- 
nægten. Ryster maaske ikke ogsaa vi paa Hovedet 
til Bekræftelse, f. Eks. ved et lidt modstræbende 
«Jo-o, saamænd vil jeg saa»? Kaster ikke ogsaa vi 
Hovedet tilbage til Benægtelse, f. Eks. ved et ener- 
gisk «Nej ikke paa nogen Maade!»? Og alle de 
Øjenbryns- og Finger- og Haandbevægelser, som Dyaks 
og Indianere og Italienere anvender for Ja og Nej, 
dem bruger jo ogsaa vi nu og da som Ja og Nej-Tegn. 
Darwin lader til at være blevet en Del forbavset over, 
at de Indfødte i Nærheden af Torres- Strædet « ud- 
trykker ikke en Benægtelse ved Hjælp af Hovedet, 
men de løfter den højre Haand i Vejret og ryster 

den, idet de en to, tre Gange drejer den halvt om 
og tilbage igen.» Han synes at finde denne Nej- 
Gebærde temmelig underlig og yderlig sjelden. Men 
for Københavnere er den saamænd alt andet end paa- 
faldende. En Københavner har nemlig saa jævnlig 
set den anvendt af ziinftige Bysbørn, som mimisk 
Illustration til deres selvsikre «Næh Du kan tro 
nej — 1» 

Saaledes vil som sagt Mimikens Historie maaske 
nok en Dag faa Bugt med alle Uoverensstemmel- 
ser mellem de forskellige Folkeslags Sindsbevægel- 
ses-Udtryk. Og der vil da ingen Hindring være for 
ad den Vej at naa tilbage til den ene Stamform for 
Menneskene, til Biblens symbolske « første Forældre*. 
— Men saa kommer igen Darwins anden Teori, om 
at hin Stamform har havt sine nærmeste Ahner 
blandt Dyrene. Og kan Sindsbevægelses-Udtrykkene 
sige noget for eller imod den? 

Man kan hurtigt finde Sindsbevægelses-Udtryk, 
der er fælles for Menneskene og Dyrene (eller 
da i al Fald de højere staaende Dyr). De som 
vi ryster, stirrer, bliver lamslaaede under Angst 
og Skræk. De som vi skriger, hyler, skærer Tænder, 
vrider sig af Smerte. De som vi bliver hede, 
spærrer Øjnene op, gør truende Fagter af Raseri. 
Og der er mange Abe-Artei:, som ler af Glæde, og 
der er Aber (og maaske flere Dyr), som græder af 
Sorg. Saaledes kunde man blive ved at jævn- 
føre. Men vi overtydes neppe saa stærkt, som vi 
maaske burde, af disse Overensstemmelser. De 

synes os blot at indordne Menneskene i alt det 
levendes store Kæde, ikke derimod at bevise, at 
Mennesket er af dyrisk Herkomst. 

Nogle smaa, forkrøblede Gebærder og Minespil 
lader langt mere kompromitterende for Menneskets 
Selvherlighed. Og dersom Darwins Forudsætning 
er rigtig: at kun nyttige Sindsbevægelses-Udtryk op- 
rindelig er blevet fæstnede og bevarede, saa kan det 
falde haardt nok at faa underkendt det Indicie-Bevis, 
som disse Krøblinge fører. F. Eks.: mange Dyr 
« rejser Børster* for at give sig et skrækindjagende 
Udseende. Vi Mennesker indjager ingen Skræk ved 
Hjælp af strittende Haar: men ikke desto mindre 
rejser endnu bestandig ogsaa vore Haar sig under 
Sindstilstande, hvor vi gerne gad skræmme ! Eller tag 
det Sindsbevægelses-Udtryk, der i Darwins Øjne er 
vort aller mest udpræget dyriske. Naar et Menneske 
bliver rigtigt forbitret, saa trækker det uvilkaarlig 
Læberne tilbage, saa at Tænderne blottes. Det for- 
bitrede Menneske tænker aldeles ikke paa at anfalde 
sin Uven med Tænderne ; men dets Sindstilstand af- 
føder alligevel nøjagtigt den Muskel-Bevægelse, som 
foregaar hos Dyr, naar de vil til at bidel Det 
samme kan iagttages hos et Menneske, som haa- 
ner eller trodser; kun blottes her alene Hjørne- 
tanden, paa den Side, der vender mod Genstanden 
for Ens ublide Følelser. Mundvigen trækkes en 
Smule tilbage; og samtidig løfter en Muskel, som 
ligger nær ved og parallelt med Næsen, den ydre 
Del af Overlæben opad, hvorved der kommer en 

Fure paa Kinden og Rynker under Øjnene. Dersom 
man saa vil se paa en Hund, som belaver sig paa at 
slaas, vil man finde ganske Magen dertil 1 Og ende- 
lig har man et Tilløb til den samme Udtryksform i 
det haanlige, det saakaldte sardoniske Smil. Her 
er Læberne næsten samlede ; men den ene Mundvig 
trækkes lidt tilbage — just deri bestaar Forhaa- 
nelsenl — og det dirrer saa smaat i den Muskel, 
som kan løfte den ydre Del af Overlæben. 

Mange Mennesker kan endnu vilkaarligt blotte 
deres Hjørnetand saaledes. Man véd bl. a., at be- 
rømte Skuespillere har benyttet sig deraf til at 
fremtrylle hos Tilskuerne et stærkt Indtryk af, at 
de Personer, som de fremstillede, var besatte af et 
rasende Had. Andre Mennesker igen har tabt 
Evnen til vilkaarligt at iværksætte den paagældende 
Muskelbevægelse. Men de kan alligevel meget godt 
udføre den, uden at tænke derpaa, naar de nemlig 
kommer i Affekt. Det er jo i det hele taget al- 
mindeligt, at vi med Lethed ubevidst udfører Muskel- 
bevægelser, som vi er ude af Stand til at udføre 
med Overlæg, — og dét er Grunden til, at man 
gæme anbefaler Skuespillere at arbejde sig ind i den 
Sindsbevægelse, de skal fremstille.- thi saa vil de 
naturlige Udtryk for Sindsbevægelsen indfinde sig af 
sig selv, hvis da blot ikke Skuespillerens Muskulatur 
er altfor svag . . . Men hvad enten nu Menneskene 
har bevaret Evnen, eller blot en Tendens, til at blotte 
deres Hjørnetand under irriterede Sindstilstande, 
saa synes hin Udtryksform altsaa at pege tilbage 

til Forfædre, som havde store Hjørnetænder og som 
brugte dem, naar de blev vrede. Den røber vor 
Herkomst omtrent paa samme Maade, som mangen 
Rigmands store og plumpe Hænder røber, at han 
er begyndt ved det groveste Arbejde. 

Der er dog, stadig efter Darwins Opfattelse, 
løbet grumme meget Vand i Havet siden den Tid, 
da vore Tip-Tip-Tipoldeforældre nærmest var Dyr. 
Allerede den Gang de forskellige Racer begyndte at 
afvige fra den eneste Ur-Form, var (mener han) 
denne Stamform « næsten fuldstændig menneskelig 
i Bygning og i høj Grad menneskelig i Henseende 
til aandelig Udvikling*. Det særligt menneskelige 
muliggjorde da og gav sig Udslag i Sindsbevægelses- 
Udtryk, der er ejendommelige for Menneskene. 
Den i strengeste Forstand « menneskeligste* blandt 
disse ny Udtryksformer skal være vor Rødmen: 
Skammens, Undselighedens, Forlegenhedens Rødme. 
Ene Mennesket rødmer, — naar det rødmer. For 
der er nok Mennesker, som aldrig gør det. 

Det synes at være Arvegods, bni man har 
let eller ondt ved at rødme, i hvad Udstrækning 
man rødmer, og hvad Figur Ens Rødme gør. 
Damer rødmer tidt ned paa Barmen, ja man har 
havt Eksempler paa, at de er rødmet helt ned paa 
Laarene. Men fortrinsvis rødmer Folk dog i Ansig- 
tet, og — hvor kan dét være? Man kan ikke' søge 
Grunden deri, at Ansigtet er saa meget udsat for 
Lys og Temperaturforandringer; thi det er Hænderne 
med, og vi rødmer jo dog ikke paa Hænderne. Darwin 

antager, at Menneskets Opmærksomhed paa dets 
Ansigt har i Tidernes Løb udviklet dettes Tilbøjelig- 
hed til at rødme. Naar man henvender sin Op- 
mærksomhed paa en bestemt Legemsdel, paavirkes 
jo let Kredsløbet i dets Haarkar-Net; Smerte et eller 
andet Sted i Legemet føles f. Eks. stærkere, hvis 
man ser eller tænker paa det ømme Sted. Da nu 
Ansigtet særligt var Genstand for andres Opmærk- 
somhed, blev det ogsaa i særlig Grad Genstand for 
Ens egen ; og derved kan maaske dets smaa Arterier 
efterhaanden være blevet paavirkede saaledes, at deres 
muskuløse Vægge tilsidst slappedes nemt. Saadan 
lyder Darwins Forklaring. Den ældre Opfattelse gik 
ud paa: at «Gud har givet os Rødmen, for at 
Sjælen med suveræn Magt kan fremstille paa Kin- 
derne vore moralske Følelser, naar vi krænker Love, 
som burde være os hellige ». Den Opfattelse passede 
ikke saa ganske paa Negerne og lignende mørkt 
farvede Folk, hos hvem det er svært at se, om de 
rødmer. Og den passede nok mindre endnu paa 
alle de skikkelige Væsner, der rødmer af Undseelse 
paa andres Vegne, eller som rødmer af Mangel paa 
berettiget Selvfølelse. Darwins Forklaring halter 
ikke saa galt. Man kan have sine Tvivl overfor 
den; men man blamerer sig alligevel næppe ved at 
indrømme, at den er i det mindste bedre end den 
Udtydning, som den har fortrængt. 

Langt interessantere er dog de Tilfælde, hvor 
Sindsbevægelses -Udtrykket er blevet forfinet eller 
gjort flersidigt hos Mennesket. Det er for en stor 

Del den stadigt oprejste Gang, Ændringer i Blod- 
omløbs- og Aandedrætsorganernes Struktur samt 
endelig Ændringer i Muskelgrupperne omkring 
Øjnene, der har muliggjort denne Flersidighed. 
Et godt Eksempel har man i Pandens Rynken. 
Den fremkommer ved, at nogle Muskler (Øjen- 
bryns-Rynkerne) trækker sig sammen, drager Øjen- 
brynene lidt nedad og nærmer dem til hinanden; 
derved dannes der lodrette Rynker paa Panden. 
Vanen at rynke Pande kan nu kun, mener Darwin, 
være opstaaet dels som en Følge af, at Øjenbryns- 
Rynkerne er de første Muskler, der trækker sig 
sammen, naar smaa Børn vil til at skrige, men 
dels ogsaa som Følge af, at fra det Øjeblik Men- 
nesket var naaet til at gaa oprejst, nødsagedes det 
idelig til at rynke Øjenbrynene som Skærm over 
Øjnene under anstrengt Spejden. De vilde Men- 
nesker maatte hvert Øjeblik stirre spændt mod det 
Fjærne, efter Bytte eller Fjender: og vil man i 
klart Dagslys, med ubedækket Hoved, se efter en 
fjærn Genstand, kommer man uvilkaarligt til at 
rynke Øjenbrynene, enten det nu er for ikke at 
faa for meget Lys ind i Øjnene eller for at sikre 
Øjnenes consensuelle Bevægelser. Aber rynker ikke 
Øjenbrynene, naar de udsættes for blændende Lys; 
saa at det altsaa virkelig synes at være Menneskets 
oprejste Gang, som har været den afgørende Fak- 
tor her. 

Alle véd vel, i hvor mangfoldige Sindsbevægel- 
ses-Udtryk Panderynken spiller en Rolle. Eftersom den 

kombineres med sammenbidte Læber, med et Smil, 
med nedad trukne Mundvige, tilkendegiver den 
snart Bestemthed, snart spøgefuld og forstilt Vrede, 
snart Sorg. Og overalt synes Pandens Rynken at 
være den toneangivende Bestanddel af Udtrykket, 
i den Grad, at man med et Skær af Ret har 
kunnet kalde de Muskler, der bevirker den (nem- 
lig Øjenbryns -Rynkerne), for Menneskets egenlige 
«Udtryks»-Muskler. Først og fremmest viser den 
sig stadig, naar noget ubehageligt, noget ængstende 
nærmer sig eller naar man uventet støder paa noget 
stygt. Lad En finde noget ækelt i sin Mad, og 
De vil se ham øjeblikkelig rynke Pande. Her er 
Pandens Rynken aabenbart egenlig Indledningen 
til et Skrig. Det første, der sker, naar Børn vil 
til at skrige, er som sagt, at Øjenbryns-Rynkerne 
trækker sig sammen. Denne Bevægelse er da blevet 
saa fast associeret med den indtrædende Følelse af 
noget ængstende eller ubehageligt, at den ufravigelig 
ved lignende Sindstilstande gaar igen hos det voksne 
Menneske, uagtet den da aldrig udvikler sig til et 
virkeligt Skrig. Men dernæst rynker man ogsaa 
Pande overfor intellektuelle Vanskeligheder, under 
anstrengt Tænken og Arbejden, naar man ligesom 
tager sig sammen for at tænke alvorligt over en 
Ting. Og her synes det at være Vanen fra det 
vilde Menneskes Stirren ud efter Bytte eller Fjender, 
som er blevet overført paa en beslægtet Sindstil- 
stand. Det gælder nu ikke længer om at holde et 
skadeligt Overmaal af Dagslys ude; men den forhen 

nyttige Bevægelse bevares, skøndt den er blevet 
unyttig, — ganske paa samme Maade, som vi løfter 
Øjenbrynene hurtigt, naar vi vil mindes noget («se» 
noget i Erindringen), uagtet denne Bevægelse jo kun 
er nyttig, naar vi i en Fart vil se efter noget uden- 
for 08. 

Et af de for os Mennesker aller ejendomme- 
ligste Sindsbevægelses -Udtryk fremkommer endelig, 
naar vi ligesom søger at skyde en Bom for dét, 
hvortil Pande-Rynken saa ofte er Indledningen. Der 
opstaar da det Minespil, som fortæller saa indtræn- 
gende og saa rørende om Bekymring eller Lidelser. 

Vi bliver i en vis Forstand hele vort Liv igennem 
ved at være smaa Børn. Ganske spæde Børn kan 
ikke græde. Deres Øjne kan blive vaade^ hvis man 
f. Eks. kommer til at strøjfe Øjnene med Snippen 
af et Klæde, men de kan ikke « fælde Taarer». Saa 
at altsaa de pessimistiske Forfattere, der har gjort 
sig til af, at de er « kommet grædende til Verden », 
har søgt at binde Læserne en artig Røverhistorie paa 
Ærmet. Nej, ganske spæde Børn har kun ét Udtryk 
for deres kraftige Ulystfølelser, nemlig at skrige ; og 
skrige gør de da ogsaa efter en stor Maalestok. Naar 
de nu saadan vil til at skrige, trækker altsaa først 
Øjenbryns-Rynkerne sig sammen; derefter sammen- 
trækker de kredsformede Muskler sig, hvorved der 
dannes Smaafurer rundt om Øjnene; og endelig 
trækker Næsens Pyramidemuskler sig sammen, 
hvorved Øjenbrynene og Pandehuden drages endnu 
længere nedad og hvorved der frembringes Tvær-^ 



dbyGoogk 



262 

furer over Næseroden. Disse Musklers stærke Sam- 
mentrækning paavirker desuden, umiddelbart og 
middelbart, Muskler, som løfter Overlæben, og 
Muskler, som drager Mundvigene nedad. Lad os 
sammenfatte alle disse Muskel-Grupper under Fæl- 
les-Navnet « Skrige-Muskler ». Saa er der det pud- 
sige, at lige saasnart voksne Mennesker kommer 
i Betryk, saa bereder ogsaa deres Skrige -Muskler 
sig paa at sammentrække sig, eller de trækker sig 
virkelig sammen. Et Øjeblik endnu, og Mennesket 
vilde skrige op af fuld Hals, som i dets spæde 
Barndoms Tid. Men — det er jo fra Barnsben af 
og mange, mange Slægtled igennem blevet indpren- 
tet os, med baade godt og ondt, at det var en 
kedsommelig, ækel Vane, dette Skrigeri. Og den Ind- 
prentning har baaret Frugt. Ikke saa snart mærker 
vi nemlig, at vore Skrige-Muskler træder i Aktivitet, 
før vi (naturligvis ubevidst) sætter vor Pandemuskels 
Centralbundter energisk i Bevægelse. Medens Skrige- 
musklerne vil trække Brynene nedad, løfter tvert- 
imod Pandemusklen Brynenes indre Ender opad 
(og bylter dem derved ligesom sammen). Pande- 
musklens Sammentrækning hæmmer Øjemusklernes 
og Pyramidemusklernes Sammentrækning. Og i Ste- 
det for den skrigendes eller grædendes Ansigts-Udtryk 
fremkommer nu det Udtryk, som bringer os til at 
sige om et Menneske, at det ser ud til at være «paa 
Nippet til at briste i Graad». Øjenbrynene stilles 
paa skraa, og foruden de lodrette Rynker mellem 
Øjenbrynene dannes der Tvær-Furer over Midten af 

Panden, — en Forbindelse af Rynker, som man 
har sammenlignet med Figuren af en Hestesko. 

Mærkeligt nok er dette i saa høj Grad karak- 
teristiske Minespil kmi sjeldent blevet skildret af 
Kunstnerne. Man træffer det dog hos enkelte klas- , 
siske Billedhugger- Arbejder, saaledes hos Laokoon; 
men her er der begaaet den Fejl, at Tvær-Rynkerne 
er forlænget hen over hele Panden, maaske fordi 
retvinklede Panderynker vilde have taget sig mindre 
pompøst ud paa et Marmor-Ansigt. Udtrykket er 
iøvrig ofte saa hurtigt f orbigaa&ide , at de Bevæ- 
gelser, der danner det, løber i ét for Tilskueren: 
man opfanger det og tyder det i samme Nu, men 
man faar ikke Stunder til at gøre sig Rede for, 
hvad det er, der foregaar i Ansigtet. Hos nogle 
Mennesker indfinder det sig ved latterligt smaa An- 
ledninger, blot der gaar dem det mindste imod; 
hos andre igen forekommer det kun undtagelsesvis 
og svagt. Sagen er vel den, at Evnen til saaledes 
at « stille sine Øjenbryn paa skraa» er forskellig 
hos de forskellige. Hvor Næsens Pyramidemuskler 
er særdeles kraftigt udviklede, vil Pandemusklens 
Centralbundter aabenbart ikke kunne faa løftet den 
indre Ende af Øjenbrynene ret meget i Vejret. Det 
skulde da være, at hyppigt gentagen Brug af Pande- 
musklen efterhaanden styrkede den saaledes, at den 
tilsidst kunde tage Kampen sejrrigt op. Thi Øvelse 
gør jo stærk, siger man. 

Naturligvis paavirker enhver Bevægelse af Øjen- 
og Pyramide -Musklerne de Muskler, som trækker 

Mundvigene nedad. Disse Muskler staar kun lidet 
under Viljens Indflydelse, og altsaa virker de uhin- 
dret videre (om end kun svagt) selv under let Ulyst. 
En ubetydelig Nedtrækning af Mundvigene er det 
karakteristiske Udtryk for Nedslagenhed; ogsaa det 
er Rudiment af et Skrig . . . 

Saaledes kunde man gennemgaa det ene Sinds- 
bevægelses-Udtryk efter det andet. Alle Gebærder 
og Miner beror jo paa Sammentrækning af Muskler ; 
Minespil er Muskelspil. Man forstaar følgelig det 
mimiske Billede bfedre, naar man ligesom opløser 
det til de Muskel-Bevægelser, hvoraf det er skabt. 
Undertiden sættes et kun forholdsvis ringe Apparat 
i Gang. Udtrykkene for Brøde og List f. Eks. frem- 
kommer hovedsagelig ved Muskelbevægelser omkring 
Øjnene, Udtrykkene for Afsky og Væmmelse ho- 
vedsagelig ved Muskelbevægelser omkring Munden. 
Men undertiden igen maa mange Muskler med- 
virke ; det saa' man bl. a. før, da der var Tale om 
Skuldertræknings-Gebærden «Jeg kan desværre ikke». 
Og endelig indgaar den ene og samme Muskel- 
bevægelse Forbindelser nu med disse, nu med andre 
Muskelbevægelser, saa at den bidrager til at danne 
yderst forskellige Sindsbevægelses-Udtryk. En «aaben 
Mund» betegner dum Uforstaaen, men den betegner 
ogsaa Overraskelse og Skræk. Vi lukker Munden 
fast, naar vi skal anspænde alle vore Kræfter (der- 
for tydes en fast lukket Mund som Tegn paa Be- 
stemthed), men vi lukker den ogsaa fast, naar vi 

skal træde en Synaal. I hvert enkelt Tilfælde paa- 
trykker de andre, de ledsagende Muskelbevægelser 
den aabne og den lukkede Mund en ny Betydning. 

Darwins Undersøgelser om de øjeblikkelige 
Sindsbevægelses-Udtryk skal imidlertid ikke følges 
længere. Der skal endnu blot til Slutning ses 
paa, om maaske disse hans Undersøgelser en skøn 
Dag kunde hjælpe til at skafEe os en rationel Fy- 
siognomik. Som man véd, har Fysiognomiken ikke 
at gjøre med de forbigaaende Udtryk, den beskæf- 
tiger sig ikke med Miner og Gebærder. Men den 
tror, at naar Gebærder og Miner gentages ofte, 
faar Legemets Holdning og Ansigtstrækkene Til- 
bøjelighed til at stivne i den Form, der saaledes 
hyppigt er blevet paatvunget dem, saa at man alt- 
saa af denne blivende, varige Form kan slutte sig 
til det paagældende Menneskes Disposition for visse 
AfEekter, til hans Temperament eller Karakter. Man 
har kaldt Arkitekturen en frossen Musik. Paa 
samme Maade har man kaldt det blivende, fysiog- 
nomiske Udtryk en frossen Mimik, — og Læren om 
den frosne Mimik er Fysiognomiken. 

Naar dens Omraade afgrænses saaledes, falder 
en Hoben Hensyn boii, af sig selv, som man tid- 
ligere gjorde meget Væsen af. Om et Menneske har 
store eller smaa Øren, kroget eller lige Næse, brune 
eller blaa Øjne, mørk eller lys Teint, kan jo have ad- 
skilligt at sige for dét æstetiske Indtryk, som dets 
Ansigt gør. Men da Ørers og Næsers Form og 

Øjnes og Huds Farve umuligt kan paavirkes af 
Muskelbevægelser (i sidste Instans altsaa: af sjælelige 
Bevægelser) saa bliver deres Form og Farve ganske 
ligegyldig for Fysiognomikeren. Naar man fortæller 
ham, at de blaaøjede og blonde skal være sagt- 
modigere af sig end de brunøjede og mørke, træk- 
ker han smilende paa Skulderen. Han véd, at al 
Forskellen paa f. Eks. det blaa og det brune Øje er 
den, at i det blaa mangler et Farvestof, som i det 
brune Øje dækker over Skæret af Regnbuehindens 
Væv; og han ser foreløbig ingen Sammenhæng 
mellem lidt mer eller mindre Farvestof — og stor 
eller ringe Heftighed. 

De Forudsætninger, hvorpaa Fysiognomiken byg- 
ger, er nu for det første den, at et Legemes Musku- 
latur ogsaa i den Tilstand, vi kalder Ro, befinder 
sig i en vis Grad af Sammentrækning, og at denne 
Spænstighed er forskellig hos de forskellige Indivi- 
der; dernæst: at denne Ligevægtstilstand mellem de 
forskellige Muskler ophæves, naar enkelte Muskler 
bruges hyppigere eller øves mere end de andre. De 
Muskler, som øves mest, bliver kraftigere, springer 
tydeligere frem ; megen Brug af Tyggemusklerne kan 
f. Eks. nok give et Ansigt et vist « Æder »-Præg. 
Og naar Muskler øves tidt, faar de en Tilbøjelig- 
hed, baade til under Hviletilstanden at forblive 
forholdsvis stærkere sammentrukne end de øvrige 
Muskler (hvad der blandt andet tidt i høj Grad 
bestemmer over « Blikkets), og til at trække sig 

sammen saa at sige ved alle mulige Lejligheder, 
skønSt der slet ikke har været Bud til dem. 
Saaledes vil En, der har nemt til at forundre 
sig, tilsidst skyde Øjenbrynene i Vejret, om det saa 
er en ganske dagligdags Historie, man beretter 
ham. ... Og endelig vil den hyppige Sammen- 
trækning af bestemte Muskler langsomt slappe Ela- 
sticiteten af de Stykker Hud, som Musklerne staar 
i Forbindelse med. Tilsidst bliver Huden lig- 
gende i de Rynker, hvori den paagældende Muskel- 
sammentrækning atter og atter og atter har draget 
den sammen; den har mistet Evnen til at glatte 
sig ud igen. Saadan gaar det til, at f. Eks. de 
Melankolskes Ansigt fremviser til Stadighed det 
ejendommelige Rynke-Net, som blev beskrevet før, 
da der taltes om at « stille Øjenbrynene paa skraa», 
og som man har kaldt hesteskoformet. 

Det er disse Forhold, som Fysiognomikeren har 
at agte paa. Og da nu Darwin omhyggeligt har 
søgt at skaffe oplyst i alt Fald om adskillige Sinds- 
bevægelses-Udtryk, hvilke Muskelbevægelser der 
danner dem og hvorledes deres nøjagtige Form er, 
saa tør man vel nok sige, at hans Bog har ogsaa 
ydet et Bidrag til Grundlæggelsen af en rationel 
Fysiognomik. Før ham havde vel en tysk Skri- 
bent givet et noget lignende Bidrag*), men det havde 



*) Dr. Theodor Piderit, Wissenschaftl. System d. Mimik 
u. Physiognomik. Detmold 1867. — Efter Darwins 
Bog er der kommet en ny og forandret Udgave af 
dette Værk. 



dbyGoogk 



268 

kun vakt ringe Opmærksomhed. Først Glansen om- 
kring Darwins Navn og hans langt større MaÆriale 
af Kendsgerninger drog Folks Blikke og Tanker hen 
paa Opgaven, — saa at han atter her blev, hvad 
han saa ofte var: en Stifinder, en Vejviser*). 

Vilhelm Møller. 



•) Til Slutningsstykket om Fysiognomiken er benyttet 
Prof. Henles Anatomische Vortråge, 1876—80. 

Vilhelm Bergsøe. 

Med omtr. S50 større og mindre Ulustrationer 1 Træsnit. 
19 Kr.; eleg. indb. i 2 dertil componerede Bind 26 Kr. 

Af en Anmeldelse i 'Dagens Nyheder* tillader Forlæggeren sig 
at anføre følgende : 

•Ogsaa denne Bog indeholder en Række Billeder af Dyrenes « offent- 
lige og private Llv» og højst æven tyrlige Billeder, da de til Trods for 
deres fantastiske Yderligheder ikke ere opfundne af Fabeldigteren, 
men optegnede af Videnskabsmanden, som med korrekte Afbildninger 
og Citater af nyere og ældre Iagttagere dokumentere alle de forunder- 
lige Fortællinger, der her ere samlede til et Slags entomologisk «Tusind 
og een Nat». 

Naar man har gjennemlæst Beretningerne om Tarantelraseriet i 
Middelalderen, Fortællingerne om Myrernes Krige og Statsforhold, om 
Græshoppernes Ødelæggelsestog, Nonnernes Udryddelsestog af Naale- 
skovene, Processionslarvernes Optog, «Hærormen8» Vandringer o. s. v. 
og set de fantastiske Knælere, vandrende Pinde og Blade og de næsten 
aldeles utrolig hornede og puklede Cikade-Skikkelser, saa er man 
meget nær ved lige som Marryats Pascha at betragte alle digtede Even- 
tyr for ikke utrolige, ja man kan endogsaa finde Granvilles Fantasi- 
skabninger ganske naturlige. 

At give populære Naturskildringer en saa underholdende og til- 
talende Form, at de kan gjøre Tjeneste som Morskabslæsning, er en 
Opgave, som adskillige naturkyndige Forfattere har løst med større 
eller mindre Held, men man skal vanskelig kunne paapege nogen, der 
bedre end Dr. Bergsøe har forstaaet at samle og fremstille det Æ ven- 
tyrlige og Forbausende i Virkelighedens Dyreverden. Han har ^Jra 
Mark og Skov hentet os et Udvalg af naturhistoriske Æventyr, der 
kan tiltale baade Gamle og Unge, fortalt dem særdeles livligt og be- 
sørget dem smukt og klart Illustrerede, saaledes at Læserne i al Ro 
og Mag gjør et meget intimt Bekjendtskab med de Uhyrer, der for- 
vandler blomstrende Marker til Ørkener, formørker Solen, sender Pest 
og Hungersnød over Landene, bringer Skove til at visne og Huse til 
at falde sammen, dræber Kvæget og forjager selve det mægtige Men- 
neske. Den er næsten lige saa effektfuld og fantastisk som den, han 
bragte os *fra Piazza del Popolo». 

